
Ultima dată când am mâncat la Water Grill stăteam la 
masă cu un client care îşi omorâse soţia şi pe amantul ei cu 
sânge-rece şi cu premeditare, împuşcându-i pe amândoi în 
faţă. Mă angajase nu doar ca să-l apăr la proces, ci şi ca să- 
| exonerez pe deplin şi să-i reabilitez reputaţia în faţa 
opiniei publice. De data asta, stăteam la masă cu un om cu 
care trebuia să fiu mai atent. Luam prânzul cu Gabriel 
Williams, procurorul districtual din Los Angeles. 

Se întâmpla într-o după-amiază răcoroasă, în toiul iernii. 
Eram cu Williams şi şeful lui de personal, omul lui de 
încredere - a se citi consilier politic - Joe Ridell. Masa fusese 
programată pentru ora 13.30, când majoritatea avocaţilor 
de la tribunal erau deja înapoi la CCB!, iar procurorul nu 
putea fi văzut stând la taclale cu un membru al taberei 
adverse. Adică eu, Mickey Haller, apărătorul osândiţilor. 

Restaurantul Water Grill era un loc drăguţ pentru un 
prânz în oraş. Mâncare bună şi atmosferă plăcută, distanţă 
convenabilă între mese pentru conversații private şi o listă 
de vinuri greu de egalat de alte localuri centrale. Era acel 
gen de local unde îţi păstrai sacoul pe tine şi ospătarul îţi 
aşeza un şervet albastru în poală, ca să nu te deranjezi să 
ţi-l aşezi singur. Echipa procurorilor a comandat martini pe 
cheltuiala contribuabililor, iar eu am ales apa gratuită 
oferită de restaurant. Lui Williams i-au trebuit două 
înghiţituri de gin şi o măslină ca să ajungă la motivul pentru 

care ne ascundeam la vedere. 

— Mickey, am o propunere pentru tine. 

Am dat aprobator din cap. Ştiam deja de la Ridell, care 
mă sunase în dimineaţa aceea ca să stabilim întâlnirea. 
Confirmasem, apoi trecusem la telefon, încercând să obţin 
cât de multe informaţii posibile cu privire la propunerea 
respectivă. Nici măcar prima dintre fostele mele soţii, care 
era angajata procurorului districtual, nu ştia despre ce era 
vorba. 

— Sunt ochi şi urechi, am spus. Nu în fiecare zi se 
întâmplă să-ţi facă o propunere însuşi procurorul districtual. 
Ştiu că nu poate fi vorba de vreunul dintre clienţii mei - nu 
ar avea de ce să beneficieze de interesul şefului mare. Şi în 
clipa asta nu am prea multe cazuri. Sunt vremuri grele. 

— Ei bine, ai dreptate, a spus Williams. Nu e vorba de 
niciun client al tău. Am un caz pe care aş vrea să-l preiei. 

Am dat iar din cap. Acum înţelegeam. Toţi îl urăsc pe 
avocatul apărării până când au nevoie de el. Nu ştiam dacă 
Williams avea copii, dar cred că aflase din sursele lui că nu 
luam cazuri cu minori. Aşadar, bănuiam că trebuia să fie 
vorba de soţia lui. Probabil şterpelise ceva dintr-un magazin 
sau se urcase băută la volan, iar el încerca să ţină totul 
ascuns. 

— Cine a fost săltat? am întrebat. 

Williams s-a uitat la Ridell şi au zâmbit amândoi. 

— Nu, nimic de genul ăsta, a zis Williams. lată care e 
propunerea mea! Aş vrea să te angajez, Mickey. Vreau să 
lucrezi pentru procuratură. 

Dintre toate ideile care îmi trecuseră prin cap de când 
vorbisem la telefon cu Ridell, la aceea de a deveni procuror 
nu mă gândisem. Eram membru purtător de legitimaţie în 
baroul de avocaţi ai apărării de peste douăzeci de ani. In 
tot acest timp, devenisem suspicios şi neîncrezător în 
privinţa procurorilor şi a poliţiştilor, poate nu în aceeaşi 

măsură în care nu aveam încredere în violatorii din 
Nickerson Gardens, dar în orice caz, suficient de mult încât 
să nu ajung să fac vreodată parte din echipa lor. Ei nu mă 
voiau, iar eu nu-i voiam pe ei, pur şi simplu. Cu excepţia 
fostei soţii de care am pomenit şi a unui frate vitreg, care 
era detectiv în cadrul poliţiei din Los Angeles, n-aş fi întors 
spatele niciunuia dintre ei. Mai ales lui Williams. El era mai 
întâi politician, apoi procuror. Asta îl făcea şi mai periculos. 
Deşi fusese procuror o perioadă scurtă la începutul carierei 
în justiţie, petrecuse douăzeci de ani ca avocat pentru 
drepturile omului înainte să candideze independent la 
funcţia de procuror districtual, obţinând postul datorită unui 
resentiment general faţă de poliţie şi procuratură. Fusesem 
cât se poate de precaut la prânzul acesta elegant din clipa 
în care mi se aşezase şervetul în poală. _ 

— Să lucrez pentru dumneata? am întrebat. In calitate de 
ce? F 

— In calitate de procuror special. Insărcinat cu un singur 
caz. Vreau să te ocupi de cazul lui Jason Jessup. 

M-am uitat lung la el. Credeam că o să încep să râd în 
hohote. Era un fel de glumă ticluită foarte inteligent. Pe 
urmă am înţeles că nu era cazul. Nu te duc ei la Water Grill 
doar ca să glumească. 

— Vrei să fiu procuror în cazul lui Jessup? Din câte am 
auzit, nu avem pentru ce să-l acuzăm. Cazul ăsta e ca o 
rață fără aripi. Nu mai ai ce-i face, doar s-o omori şi s-o 
mănânci. 

Williams a clătinat din cap într-un fel în care părea că 
vrea să se convingă mai mult pe el decât pe mine. 

— Marţea viitoare e aniversarea crimei, a zis el. O să 
anunţ că intenţionăm să-l punem sub acuzare pe Jessup. Şi 
vreau să fii lângă mine la conferinţa de presă. 

M-am lăsat pe spătarul scaunului şi m-am uitat la ei. Mi- 
am petrecut o mare parte din viaţă uitându-mă prin sălile 

de judecată şi încercând să îi citesc pe juraţi, pe judecători, 
pe martori şi pe procurori. Cred că am ajuns să mă pricep. 
Dar la masa asta nu puteam să-i citesc pe Williams şi pe 
aghiotantul lui, care stăteau la un metru de mine. 

Jason Jessup era un ucigaş, de copii condamnat, care 
petrecuse douăzeci şi patru de ani în închisoare până cu o 
lună înainte, când Curtea Supremă din California 
desfiinţase condamnarea şi trimisese cazul înapoi către 
districtul Los Angeles, fie pentru o rejudecare, fie pentru 
respingerea tuturor acuzațiilor. Legea se dăduse după două 
decenii de lupte juridice, puse la cale în mare parte în 
celula lui Jessup, cu propriul stilou. Scriind apeluri, moţiuni, 
plângeri şi orice fel de provocări legale pe care le putea 
cerceta, avocatul autointitulat nu reuşise să facă vreun 
progres cu statul sau curţile federale, dar, într-un târziu, 
câştigase atenţia unei organizaţii de avocaţi cunoscută sub 
numele de Proiectul de Justiţie Genetică (PJG). Aceştia îi 
preluaseră cazul şi cauza, obţinând în cele din urmă un 
ordin de testare genetică a spermei găsite pe rochia fetiţei 
pentru strangularea căreia fusese condamnat. 

Jessup fusese condamnat înainte ca proba ADN să fie 
folosită în procesele penale. Analiza făcută după atâţia ani 
stabilise că sperma găsită pe rochie nu era a lui Jessup, ci 
provenea de la un individ necunoscut. Deşi tribunalele 
menţinuseră în mod repetat condamnarea lui Jessup, 
această informaţie nouă înclinase balanţa în favoarea lui. 
Curtea Supremă citase descoperirile în urma analizei ADN, 
precum şi alte inadvertenţe în dosarele şi probele de la 
proces, de aceea desfiinţase cazul. 

Cam atât ştiam despre cazul lui Jessup, iar informaţiile 
erau în mare parte aflate din articolele de ziar şi din bârfele 
de la tribunal. Deşi nu citisem ordinul judecătoresc în 
întregime, citisem o parte în Los Angeles Times şi ştiam că 
era o decizie usturătoare, un ecou al declaraţiilor de 

nevinovăție îndelung susţinute de Jessup, dar şi al proastei 
administrări a cazului de către poliţie şi procurori. Ca 
avocat al apărării, nu pot să spun că nu mă bucuram să văd 
procuratura dată peste cap din cauza hotărârii. Să spunem 
că era o bucurie răutăcioasă a celui defavorizat. Nu avea 
nicio importanţă că nu era cazul meu sau că regimul actual 
de la procuratură nu avea nimic de-a face cu acest caz din 
1986; în tabăra apărării sunt atât de puţine victorii, încât se 
simte mereu o bucurie comună pentru succesul altora şi 
pentru înfrângerea sistemului. 

Hotărârea Curţii Supreme fusese anunţată cu o 
săptămână înainte, dând startul unei perioade de şaizeci de 
zile în care procurorul districtual trebuia să repună pe rol 
cazul lui Jessup sau să renunţe la acuzaţii. Se părea că nu 
trecuse nici măcar o zi de la hotărâre în care Jessup să nu fi 
fost dat la ştiri. Acorda nenumărate interviuri prin telefon şi 
în persoană din închisoarea San Quentin, susţinându-şi 
nevinovăția şi înţepându-i pe poliţiştii şi pe procurorii care îl 
băgaseră acolo. În necazul lui, câştigase sprijinul mai 
multor celebrităţi de la Hollywood şi al unor sportivi 
profesionişti şi făcuse deja o plângere civilă împotriva 
municipiului şi a districtului, cerând milioane de dolari drept 
despăgubire pentru anii în care fusese încarcerat pe 
nedrept. În aceste vremuri de vârtejuri mediatice, dispunea 
de un forum nesfârşit, pe care îl folosea ca să se ridice la 
statutul de erou al poporului. Când avea să iasă în sfârşit 
din închisoare, avea să fie şi el o celebritate. 

Ştiind atât de puţine detalii despre caz, aveam impresia 
că era un om nevinovat care fusese supus timp de un sfert 
de secol unei torturi şi care merita să obţină cât putea de 
pe urma experienţei. Cu toate astea, ştiam destule ca să 
înţeleg că, din moment ce probele ADN erau în favoarea lui 
Jessup, cazul era ca şi pierdut şi că ideea de a-l rejudeca 
părea un exerciţiu de masochism politic care nu prea avea 

cum să le aparţină lui Williams şi lui Ridell. 

Asta dacă nu cumva... 

— Ce ştiţi voi şi eu nu ştiu? am întrebat. Şi ce nu ştie Los 
Angeles Times? 

Williams a zâmbit îngâmfat şi s-a aplecat peste masă ca 
să-mi răspundă. 

— Tot ce a stabilit Jessup, cu ajutorul PJG-ului, e că ADN- 
ul lui nu era pe rochia fetei, a zis el. Ca solicitant, nu avea 
cum să stabilească şi de la cine provenea proba. 

— Aşa că aţi verificat-o în baza de date. 

Williams a încuviinţat din cap. 

— Aşa am făcut. Şi am găsit ceva. 

Nu a mai zis nimic în plus. 

— Ei bine, cine era? 

— Nu-ţi dezvălui acest lucru decât dacă te ocupi de caz. 
Altfel, trebuie să rămână confidenţial. Dar îţi spun că 
informaţiile noastre vor duce la o tactică procesuală care să 
neutralizeze chestiunea ADN-ului, lăsând restul cazului şi al 
probelor relativ intacte. Nu a fost nevoie de ADN ca să-l 
condamnăm prima dată. Nu avem nevoie de ADN nici 
acum. La fel ca în 1986, credem că Jessup e vinovat de 
crimă şi nu mi-aş face datoria dacă nu aş încerca să-l pun 
sub acuzare, indiferent de şansele de condamnare, de 
posibilul impact politic negativ şi de percepţia publicului cu 
privire la caz. 

Vorbea de parcă se uita la camerele de luat vederi, nu la 
mine. 

— Atunci de ce nu-l pui dumneata sub acuzare? l-am 
întrebat. De ce apelezi la mine? Ai trei sute de avocaţi 
capabili care lucrează pentru procuratură. Ştiu pe unul pe 
care îl ţii blocat în biroul din Van Nuys şi care ar accepta 
cazul cât ai clipi. De ce vii la mine? 

— Pentru că acuzarea nu poate veni din partea 
procuraturii. Sunt sigur că ai citit sau ai auzit declaraţiile. E 

o pată pe cazul ăsta şi nu contează că nu mai există niciun 
avocat angajat la mine care să fi lucrat pe atunci. Oricum 
trebuie să aduc pe cineva din afară, un independent care 
să meargă la tribunal. Cineva... 

— Pentru asta există procurorul general, am zis eu. Dacă 
ai nevoie de un om din afară, mergi la el! 

Acum îi scoteam ochii şi o ştiam toţi trei. Era imposibil ca 
Gabriel Williams să îi ceară procurorului general să preia 
cazul. Ar fi încălcat linia subţire ca de lamă a politicii. Postul 
de procuror general reprezenta o funcţie obţinută prin 
alegeri în California şi toţi experţii în politică din oraş o 
considerau următoarea oprire a lui Williams în drumul său 
spre funcţia de guvernator sau spre altă poziţie politică 
avantajoasă. Ultimul lucru pe care voia Williams să-l facă 
era să dea un caz care putea fi folosit împotriva lui pe mâna 
unui potenţial adversar politic, indiferent cât de bătrân era 
acesta, în politică, în sala de judecată şi în viaţă, nu-i dai 
adversarului bâta pe care o poate folosi mai târziu 
împotriva ta. 

— Nu mergem cu asta la procurorul general, a zis 
Williams pe un ton indiferent. De asta te vreau pe tine, 
Mickey. Eşti un avocat al apărării bine-cunoscut şi 
respectat. Cred că publicul ar avea încredere că poţi fi 
imparţial în această chestiune şi, de aceea, o să creadă şi o 
să accepte condamnarea pe care o poţi obţine în acest caz. 

In timp ce mă uitam la Williams, a apărut un ospătar să 
ne ia comanda. Fără să-şi ia ochii de la mine, Williams i-a 
spus să plece. 

— Nu prea am fost atent la toate astea, i-am spus. Cine e 
avocatul lui Jessup? Mi-ar fi greu să lupt contra unui coleg 
pe care să îl cunosc bine. 

— Deocamdată nu are decât avocatul din partea PJG-ului 
şi unul pentru litigii civile. Nu şi-a angajat un avocat al 
apărării pentru că se aşteaptă să renunţăm la toată 

chestiunea. 

Am dat din cap, încă un obstacol fusese înlăturat. 

— Dar îl aşteaptă o surpriză, a spus Williams. O să-l 
aducem aici şi o să rejudecăm procesul. El a făcut-o, 
Mickey, asta-i tot ce trebuie să ştii. Fetiţa aceea e moartă şi 
asta e de ajuns pentru orice procuror. Acceptă cazul! Fă 
ceva pentru comunitate şi pentru tine însuţi! Cine ştie, s-ar 
putea chiar să-ţi placă şi să vrei să rămâi la noi?! Dacă ar fi 
aşa, nouă ne-ar surâde posibilitatea asta. 

Am coborât ochii spre faţa de masă, gândindu-mă la 
ultimele lui cuvinte. Pentru o clipă, mi-am imaginat-o pe 
fiica mea în sala de judecată, văzându-mă pledând pentru 
stat în loc să pledez pentru acuzaţi. Williams vorbea mai 
departe, fără să-şi dea seama că luasem deja o decizie. 

— Evident, nu-ţi pot plăti cât iei tu de obicei, dar dacă 
accepti, nu cred că o faci pentru bani. Pot să-ţi ofer un birou 
şi o secretară. Pot să-ţi ofer tot sprijinul-şi expertiza legală. 
Cel mai bun din... 

— Nu vreau să am birou la procuratură. Aş vrea să rămân 
independent de voi. Trebuie să rămân complet autonom. ŞI 
fără să mai luăm prânzul. Facem anunţul, după care mă laşi 
în pace. Eu decid cum să instrumentez cazul. 

— Bine. Foloseşte-ţi propriul birou, numai să nu păstrezi 
probe acolo. Şi, evident, poţi să iei propriile decizii. 

— Şi dacă fac asta, vreau să îmi aleg singur avocatul 
secund şi detectivul de la poliţia din Los Angeles. Oameni în 
care să pot avea încredere. 

— Vrei ca al doilea avocat să fie din biroul nostru sau de 
la firma ta? 

— O să am nevoie de cineva din interior. 

— Presupun că vorbim despre fosta ta soţie. 

— Aşa e. Dacă e de acord. Şi dacă reuşim cumva să 
obţinem o condamnare, o aduceţi de la Van Nuys aici, în 
centru, la Infracţiuni Grave, unde îi e locul. 

— E mai uşor de zis decât... 

— Asta e înţelegerea. Ori o accepti, ori nu. 

Williams s-a uitat la Ridell şi l-am văzut pe presupusul 
aghiotant făcând un semn aprobator din cap, aproape 
imperceptibil. 

— In regulă, a spus Williams, întorcându-se spre mine. 
Atunci cred că o să accept. Dacă tu câştigi, ea vine aici. 
Batem palma! 

S-a întins peste masă şi am dat mâna cu el. El zâmbea, 
eu nu. 

— Mickey Haller din partea statului, a zis el. Sună frumos. 

Din partea statului. Ar fi trebuit să mă simt bine. Ar fi 
trebuit să mă simt ca şi cum făceam parte din ceva nobil şi 
drept. Dar nu aveam decât un sentiment urât că depăşisem 
o limită în interiorul meu. 

— Minunat, am spus. 


DOI 


Vineri, 12 februarie, 10.00 


Harry Bosch se apropie de recepţia procuraturii de la 
etajul optsprezece al sediului CCB. Işi dădu numele şi spuse 
că avea o întâlnire programată pentru ora zece cu 
procurorul districtual Gabriel Williams. 

— De fapt, întâlnirea dumneavoastră are loc în sala de 
şedinţe A, spuse recepţionista după ce verifică ecranul 
computerului din faţa ei. Intraţi pe uşa aceea, faceţi la 
dreapta şi mergeţi până în capătul holului. Faceţi din nou la 
dreapta şi sala de şedinţe A este pe stânga. Este scris pe 
uşă. Ei vă aşteaptă. 

Uşa de pe peretele cu lambriuri de lemn din spatele ei se 

dădu la o parte cu un bâzâit şi Bosch trecu înainte, 
întrebându-se cine erau ei, cei care îl aşteptau. De când 
primise solicitarea din partea secretarei procurorului 
districtual cu o zi înainte, Bosch nu reuşise să afle despre 
ce era vorba. Era de aşteptat ca procuratura să-şi păstreze 
secretele, dar, de obicei, tot se mai scurgea câte o 
informaţie. Până în acel moment nici nu ştiuse dacă urma 
să se vadă cu mai mult de o persoană. 

Urmând drumul indicat, Bosch ajunse în dreptul uşii pe 
care scria SALA DE ŞEDINŢE A, bătu o dată şi auzi un glas 
de femeie spunând: „Poftiţi”. 

Intră în sală şi văzu o femeie care stătea singură la o 
masă cu opt scaune, cu un teanc de documente, dosare, 
fotografii şi un laptop în faţă. | se părea că o cunoaşte, dar 
nu reuşea să-şi amintească de unde. Era atrăgătoare şi 
brunetă, cu păr ondulat care îi încadra faţa. Ochii ei ageri îl 
urmăreau intrând şi avea un zâmbet plăcut, aproape curios. 
Ca şi cum ştia ceva ce el nu ştia. Purta costumul standard 
de procuror, bleumarin. Poate că Harry nu-şi dădea seama 
cine era, dar presupunea că era adjunctul procurorului 
districtual. 

— Detectivul Bosch? 

— Chiar eu. 

— Intraţi, luaţi loc. 

Bosch îşi trase un scaun şi se aşeză faţă în faţă cu ea. 
Văzu pe masă o fotografie de la locul unei crime cu un copil 
aruncat într-un tomberon fără capac. Era o fetiţă şi purta o 
rochie albastră cu mâneci lungi. Era desculţă şi întinsă pe o 
grămadă de moloz şi alte gunoaie. Marginile albe ale 
fotografiei erau îngălbenite. Era o fotografie veche. Femeia 
aşeză un dosar peste fotografie şi îi întinse mâna peste 
masă. 

— Nu cred că ne-am mai cunoscut, spuse ea. Mă numesc 
Maggie McPherson. 

Bosch recunoştea numele, dar nu mai ţinea minte de 
unde sau de la ce caz. 

— Sunt adjunctul procurorului districtual, continuă ea, şi 
voi fi avocatul secund al acuzării în cazul lui Jason Jessup. 
Primul avocat... R 

— Jason Jessup? întrebă Bosch. Il puneţi sub acuzare? 

— Da. Vom face anunţul săptămâna viitoare şi vă rog să 
păstraţi secretul până atunci. Imi pare rău că avocatul 
principal întârzie la întâi... 

Uşa se deschise şi Bosch îşi întoarse privirea. Mickey 
Haller intră în cameră. Bosch rămase cu gura căscată. Nu 
pentru că nu l-ar fi recunoscut pe Haller. Erau fraţi vitregi şi 
îl identifică din prima. Dar vederea acestuia la procuratură 
era o imagine care nu prea părea să aibă sens. Haller era 
avocat al apărării în procesele penale, îşi găsea locul acolo 
ca pisica în adăpostul pentru câini. 

— Ştiu, zise Haller. Te gândeşti: „Ce naiba e asta?” 

Haller se îndreptă zâmbind spre focul unde stătea 
McPherson şi îşi trase un scaun. Atunci Bosch îşi aminti de 
unde ştia numele acesteia. 

— Voi doi... zise Bosch. Aţi fost căsătoriţi, nu? 

— Exact, spuse Haller. Timp de opt ani minunaţi. 

— Şi ce, ea îl pune pe Jessup sub acuzare şi tu îl aperi? 
Nu e un conflict de interese? 

Zâmbetul lui Haller se transformă într-un rânjet larg. 

— Ar fi un conflict numai dacă am fi în tabere opuse, 
Harry. Dar nu suntem. Noi îl punem sub acuzare. Impreună. 
Eu sunt avocatul principal. Maggie e cel secund. Şi vrem să 
fii tu detectivul nostru. 

Bosch era complet derutat. 

— Stai un pic! Tu nu eşti procuror. Asta nu... 

— Am fost numit procuror independent, Harry. Totul e 
legal. Nici n-aş sta aici dacă nu ar fi. II acuzăm pe Jessup şi 
vrem să ne ajuţi. 


16 


Bosch trase un scaun şi se aşeză încet. 

— Din câte am auzit, cazul e aproape imposibil. Doar 
dacă nu-mi spuneţi cumva că Jessup a falsificat testul ADN. 

— Nu, nu asta spunem, zise McPherson. Am făcut 
propriile teste şi corelări. Rezultatele lui erau corecte. Nu 
era ADN-ul lui pe rochia victimei. 

— Dar asta nu înseamnă că am pierdut cazul, adăugă 
repede Haller. 

Bosch se uită lung de la McPherson la Haller, apoi iar la 
McPherson. Ceva îi scăpa cu siguranţă. 

— Atunci al cui ADN era? întrebă el. 

McPherson se uită pieziş la Haller înainte să răspundă. 

— Al tatălui ei vitreg, spuse ea. Acum e mort, dar credem 
că există o explicaţie pentru faptul că sperma lui a fost 
găsită pe rochia fiicei vitrege. 

Haller se aplecă brusc peste masă. 

— O explicaţie care lasă loc şi pentru recondamnarea lui 
Jessup pentru uciderea fetei. 

Bosch se gândi o clipă şi îi apăru în gând imaginea 
propriei fiice. Ştia că existau răufăcători în lume care 
trebuiau ţinuţi închişi, indiferent cât de greu era. lar un 
ucigaş de copii făcea parte din categoria asta. 

— Bine, zise el. Mă bag. 


TREI 


Marţi, 16 februarie, 13.00 


La procuratură exista o sală pentru conferinţe de presă 
care nu mai fusese renovată de pe vremea când era 
folosită pentru şedinţele de informare în cazul lui Charles 
Manşon. Pereţii cu lambriuri de lemn roase şi steaguri ofilite 

formaseră fundalul pentru mii de şedinţe de informare şi 
dădeau tuturor întâlnirilor ţinute acolo un aer sărăcăcios, 
care contrazicea adevărata putere şi măreție a instituţiei. 
Procurorul general nu era niciodată defavorizat în vreun 
demers, dar se părea că procuratura nu avea banii necesari 
nici măcar pentru o zugrăveală nouă. 

Cu toate astea, locul ales servea foarte bine anunţului cu 
privire la cazul Jessup. Poate prima dată în sălile acelea 
goale ale justiţiei, procurorii aveau să fie cei defavorizaţi. 
Decizia de a rejudeca procesul lui Jason Jessup era 
încărcată de pericole şi de probabilitatea realistă a 
eşecului. Stând acolo, lângă Gabriel Williams şi în faţa unui 
grup de camere video, lumini puternice şi reporteri, mi-am 
dat seama în sfârşit ce greşeală colosală făcusem. Decizia 
de a prelua cazul din dorinţa de a fi pe placul fiicei mele, al 
fostei soţii şi al meu urma să aibă consecinţe dezastruoase. 
Aveam să mă fac praf. 

Era un moment pe care rareori îl vezi cu ochii tăi. Presa 
se adunase ca să surprindă sfârşitul poveştii. Procuratura 
urma, cu siguranţă, să anunţe că Jason Jessup nu avea să 
mai fie supus unui proces. 

Poate că procurorul districtual nu avea să ofere scuze 
publice, dar putea măcar să spună că nu existau probe. Că 
nu puteau construi un caz împotriva acestui om care fusese 
încarcerat prea mult timp. Cazul avea să fie clasat şi, atât 
din punctul de vedere al legii, cât şi al publicului, Jessup 
avea să fie în sfârşit un om liber şi nevinovat. 

Se întâmplă rareori ca presa să fie păcălită în totalitatea 
ei şi de obicei nu reacţionează bine la aşa ceva. Dar 
Williams îi amăgise pe toţi, fără îndoială. Ne mişcaserăm pe 
ascuns în ultima săptămână, construind echipa şi 
reanalizând probele care mai erau disponibile. Nu suflase 
nimeni o vorbă, ceea ce era probabil o premieră pe holurile 
de la CCB. Deşi am văzut o primă umbră de suspiciune pe 


18 


faţa reporterilor care mă recunoscuseră când am intrat, 
Williams a fost cel care le-a dat lovitura decisivă, urcându- 
se fără alte tergiversări la un pupitru înţesat de microfoane 
şi reportofoane digitale. 

— Intr-o dimineaţă de duminică, acum douăzeci şi patru 
de ani, Melissa Landy, de doisprezece ani, a fost răpită din 
curtea casei ei din Hancock Park şi ucisă cu sălbăticie. 
Ancheta a dus curând către un suspect pe nume Jason 
Jessup. Acesta a fost arestat, găsit vinovat la proces şi 
condamnat la închisoare pe viaţă, fără posibilitatea 
eliberării condiționate. Această condamnare a fost 
desfiinţată acum două săptămâni de către Curtea Supremă 
de Justiţie şi trimisă către departamentul meu. Mă aflu aici 
ca să vă anunţ că procuratura districtului Los Angeles îl va 
retrimite în judecată pe Jason Jessup pentru uciderea 
Melissei Landy. Se menţin acuzaţiile de răpire şi omucidere. 
Instituţia noastră intenţionează încă o dată să îl aducă pe 
domnul Jessup în faţa justiţiei. 

Aici a făcut o pauză ca să dea anunţului un plus de 
greutate. 

— După cum ştiţi, Curtea Supremă a descoperit unele 
nereguli apărute în timpul primului proces - nereguli care, 
desigur, au apărut cu mai bine de două decenii înainte de 
administraţia actuală. Pentru a evita conflictele politice şi 
orice altă aparenţă de incorectitudine din partea acestei 
instituţii, am numit un procuror special independent care să 
se ocupe de acest caz. Mulţi dintre voi îl cunosc pe bărbatul 
aflat în dreapta mea. Michael Haller a fost un avocat al 
apărării de seamă în Los Angeles în ultimii douăzeci de ani. 
Este un membru respectat şi exemplar al baroului. A 
acceptat numirea şi şi-a asumat responsabilitatea faţă de 
acest caz începând de astăzi. Politica acestei instituţii a fost 
să nu judece cazurile în presă. Cu toate acestea, eu şi 
domnul Haller suntem dispuşi să răspundem la câteva 


19 


întrebări, atâta timp cât acestea nu vizează detalii specifice 
şi probe legate de acest caz. 

S-a stârnit un cor gălăgios de voci care strigau diverse 
întrebări pentru noi. Williams a ridicat mâinile pentru a face 
apel la calm. 

— Câte o întrebare pe rând, oameni buni! Haideţi să 
începem cu dumneavoastră. 

A arătat cu degetul către o femeie din primul rând. Nu-mi 
aminteam numele ei, dar ştiam că lucra pentru ziarul 
Times. Williams îşi cunoştea priorităţile. 

— Sunt Kate Salters, de la Times, a spus ea, săritoare. Ne 
puteţi spune cum aţi luat decizia de a-l pune din nou pe 
Jessup sub urmărire penală după ce proba ADN l-a 
disculpat? 

Înainte de a intra în sală, Williams îmi spusese că el avea 
să facă anunţul şi să răspundă la toate întrebările, dacă nu 
îmi erau adresate mie în mod special. Era clar că el 
conducea spectacolul. Dar am decis să scot în evidenţă de 
la bun început că acesta avea să fie cazul meu. 

— Voi răspunde eu la această întrebare, am spus, 
aplecându-mă spre pupitru şi spre microfoane. Testul ADN 
realizat de Proiectul de Justiţie Genetică a arătat că lichidul 
seminal de pe îmbrăcămintea victimei nu provenea de la 
Jason Jessup. Acest lucru nu înseamnă că nu a fost implicat 
în comiterea crimei. Există o diferenţă. Testul ADN nu face 
decât să ofere nişte informaţii în plus pentru juraţi. 

M-am îndreptat la loc şi i-am surprins privirea lui 
Williams, care părea să spună: „Nu te pune cu mine”. 

— Al cui era ADN-ul? a strigat cineva. 

Williams s-a aplecat repede ca să răspundă. 

— Nu dăm în acest moment informaţii despre probe. 

— Mickey, de ce iei tu acest caz? 

Întrebarea venea din spatele sălii, din spatele luminilor şi 
nu puteam să văd cine vorbea. M-am apropiat din nou de 

microfoane, înclinându-mă în aşa fel încât Williams să fie 
nevoit să se dea la o parte. 

— Bună întrebare, am spus. Cu siguranţă e ceva 
neobişnuit pentru mine să trec în cealaltă tabără, ca să 
spunem aşa. Dar cred că acest caz merită rocada. Sunt 
ofiţer al Curţii şi un membru mândru al Baroului de 
avocatură din California. Noi depunem un jurământ să 
căutăm dreptatea şi corectitudinea, respectând Constituţia 
şi legile acestei ţări şi ale acestui stat. Una dintre 
îndatoririle unui avocat este să apere o cauză dreaptă fără 
să se gândească la el însuşi. Aceasta este o astfel de cauză. 
Cineva trebuie să vorbească pentru Melissa Landy. Am 
reanalizat probele din acest caz şi cred că sunt în tabăra 
cea bună. Măsura acestuia va fi dată de existenţa dovezilor 
incontestabile. Cred că această dovadă există. 

Williams s-a apropiat şi a pus mâna pe braţul meu ca să 
mă îndepărteze uşor de pupitru. 

— Nu dorim să discutăm mai mult de atât cu privire la 
probe, a spus el grăbit. 

— Jessup a stat deja douăzeci şi patru de ani la 
închisoare, a spus Salters. Orice condamnare pentru ceva 
mai puţin decât omor calificat şi va fi liber pe baza 
pedepsei executate. Domnule Williams, rejudecarea acestui 
om merită cu adevărat efortul şi cheltuielile? 

Mi-am dat seama înainte să termine de pus întrebarea că 
ea şi Williams erau înţeleşi. Ea arunca mingi uşoare şi el le 
dădea afară din teren, arătând bine şi onest pentru ştirile 
de la ora unsprezece şi pentru ziarul de dimineaţă. 
Aranjamentul era avantajos pentru ea pentru că primea 
detalii de culise despre probe şi despre strategia din timpul 
procesului. În clipa aceea am decis că era cazul meu, 
procesul meu, aranjamentul meu. 

— Nimic din toate acestea nu contează, am spus cu glas 
tare din locul în care mă aflam. 

Toţi ochii s-au îndreptat spre mine. S-a întors chiar şi 
Williams. 

— Poţi vorbi la microfon, Mickey? ` 

Era aceeaşi voce din spatele reflectoarelor. Imi spunea 
Mickey. M-am apropiat din nou de microfoane, dându-l la o 
parte pe Williams, ca pe un pivot mic la baschet care 
pleacă spre recuperare. 

— Uciderea unui copil este o crimă care trebuie judecată 
conform literei legii, indiferent de posibilități şi de riscuri. 
Aici nu există garanția victoriei. Dar acest lucru nu ne-a 
influențat decizia. Criteriul este suspiciunea întemeiată, iar 
eu cred că îl putem depăşi. Considerăm că totalitatea 
probelor demonstrează că acest om a comis o crimă oribilă 
şi nu contează cât timp a trecut de atunci sau cât timp a 
fost încarcerat. Trebuie pus sub acuzare. Am o fiică puţin 
mai mare decât era Melissa... Ştiţi, oamenii uită că, în 
primul proces, statul a cerut pedeapsa cu moartea, dar 
juriul s-a opus şi de aceea judecătorul a impus închisoarea 
pe viaţă. Asta a fost atunci, acum e altceva. Vom cere încă 
o dată pedeapsa cu moartea pentru acest caz. 

Williams mi-a pus mâna pe umăr şi m-a tras din faţa 
microfoanelor. 

— Haideţi să nu ne lăsăm duşi de val, a spus el repede. 
Procuratura nu s-a decis încă dacă să ceară pedeapsa cu 
moartea sau nu. Acest lucru se va stabili mai târziu. Dar 
domnul Haller aduce în discuţie un aspect valid şi foarte 
trist. În societatea noastră, nu există ceva mai grav decât 
uciderea unui copil. Trebuie cu orice preţ să îi facem 
dreptate Melissei Landy. Vă mulţumim că aţi venit! 

— Staţi puţin, a strigat un reporter de pe scaunele din 
mijloc. Cum rămâne cu Jessup? Când va fi adus aici pentru 
proces? 

Williams s-a sprijinit cu ambele mâini de pupitru, un gest 
aparent întâmplător, dar care era menit să mă ţină departe 

de microfoane. 

— Ceva mai devreme, în această dimineaţă, domnul 
Jessup a fost preluat de poliţia din Los Angeles şi este 
transportat acum de la San Quentin. Va fi reţinut în 
închisoarea centrală şi cazul va merge mai departe. 
Condamnarea lui a fost suprimată, dar acuzaţiile împotriva 
lui se menţin. Momentan, nu mai avem altceva de adăugat. 

Williams a făcut un pas în spate şi mi-a făcut semn spre 
uşă. A aşteptat până când m-am urnit din loc şi nu mai 
eram în bătaia microfoanelor. Pe urmă a venit după mine, 
chiar în spatele meu şi mi-a şoptit la ureche, pe măsură ce 
ne apropiam de uşă: 

— Dacă mai faci asta o dată, te concediez pe loc. 

M-am întors cu faţa spre el în timp ce mergeam. 

— Ce să fac? Să răspund la o întrebare aranjată de 
dumneata? 

Am ieşit pe coridor. Ridell aştepta acolo, împreună cu un 
purtător de cuvânt al biroului, un tip pe nume Fernandez. 
Dar Williams m-a împins mai departe pe coridor, la distanţă 
de cei doi. Când a vorbit, a făcut-o tot în şoaptă. 

— Te-ai abătut de la scenariu. Dacă mai faci aşa ceva, 
am terminat cu tine. 

M-am oprit brusc şi m-am uitat la el, iar Williams era cât 
pe ce să dea peste mine. 

— Ascultă, eu nu sunt marioneta dumitale, i-am spus. 
Sunt un furnizor de servicii independent, mai ţii minte? 
Dacă mă tratezi altfel, o să ţii oala fierbinte în mână, fără 
mănuşi. 

Williams s-a uitat urât la mine. Era clar că nu mă făceam 
înţeles. 

— Şi ce a fost porcăria aceea despre pedeapsa cu 
moartea? m-a întrebat. Nici n-am ajuns până acolo şi nu 
aveai undă verde să spui aşa ceva. 

Era mai solid decât mine, mai înalt. Se folosise de corpul 

lui ca să îmi invadeze spaţiul intim şi să mă împingă spre 
perete. 

— O să ajungă la urechile lui Jessup şi o să-l pună pe 
gânduri, am zis. Şi dacă avem noroc, va propune o 
înţelegere şi toată problema va dispărea, inclusiv procesul 
lui civil. O să vă scutească de cheltuieli. La urma urmei, 
despre asta e vorba, nu? Despre bani. Obţinem o 
condamnare şi el nu are baza unui caz civil. Dumneata şi 
administraţia oraşului economisiţi câteva milioane de 
dolari. 

— Asta nu are nicio legătură! Aici e vorba de dreptate şi 
ar fi trebuit să-mi spui ce ai de gând. Nu să forţezi mâna 
şefului tău. 

Intimidarea fizică m-a plictisit foarte repede. l-am pus 
palma pe piept şi l-am împins din faţa mea. 

— Mda, ei bine, nu eşti şeful meu. Eu nu am şef. 

— Serios? Cum spuneam, aş putea să te concediez chiar 
acum. 

Am arătat cu degetul pe coridor, spre uşa sălii de 
conferinţe. 

— Da, o să arate foarte bine! Să îl concediezi pe 
procurorul independent pe care dumneata l-ai angajat. Nu a 
făcut şi Nixon la fel când cu afacerea Watergate? Şi i-a 
mers tare bine, ce să zic! Ce-ar fi să ne întoarcem acolo şi 
să le spunem? Sunt sigur că mai sunt câteva camere în 
sală. ` 

Williams a ezitat, înțelegând încurcătura. Il pusesem la 
zid fără să-şi dea măcar seama. Dacă mă concedia, avea să 
arate ca un mare idiot care nu poate fi ales, iar el ştia asta. 
S-a apropiat de mine şi a şoptit şi mai încet, folosind cea 
mai veche ameninţare posibilă între bărbaţi. Eram pregătit. 

— Să nu te pui rău cu mine, Haller! 

— Atunci nu te băga peste cazul meu. Aici nu e vorba de 
vreo campanie şi nici de bani. Aici e vorba de crimă, şefule. 

Dacă vrei să obţin o condamnare, dă-te la o parte din calea 
mea. 

l-am făcut plăcerea, spunându-i şef. Williams a strâns din 
buze şi s-a uitat lung la mine. 

— Ca să fim înţeleşi, a zis el într-un târziu. 

Am dat din cap. 

— Da, cred că suntem înţeleşi. 

— Inainte să discuţi cu presa despre cazul ăsta, trebuie 
să obţii aprobare de la biroul meu. Ai înţeles? 

— Perfect. 

S-a întors şi s-a îndepărtat pe coridor. Oamenii lui l-a 
urmat. Am rămas pe hol, uitându-mă după ei. Adevărul era 
că nimic nu îmi repugna mai mult în privinţa legii decât 
pedeapsa cu moartea. Nu era vorba că aş fi avut vreodată 
un client executat sau vreun proces de acest fel. Dar 
credeam în ideea că o societate dezvoltată nu îşi omoară 
propriii cetăţeni. 

Insă asta nu mă oprise să folosesc ameninţarea pedepsei 
cu moartea ca un avantaj în acest caz. Stând singur pe hol, 
m-am gândit că poate asta mă făcea un procuror mai bun 
decât credeam că pot fi. 


PATRU 


Marti, 16 februarie, 14.43 


De obicei, acesta era cel mai bun moment când lucra la 
un caz. Drumul cu maşina către centrul oraşului, cu un 
suspect încătuşat pe bancheta din spate. Nimic nu era mai 
bun de atât. Evident, ceva mai târziu urma şi bucuria unei 
condamnări. Clipa din sala de judecată în care se citea 
verdictul - momentul în care realitatea provoca şocul şi 

umbrea lumina din ochii acuzatului. Dar drumul cu maşina 
era întotdeauna mai bun, mai apropiat, mai personal. Era 
momentul pe care Bosch îl savura. Cursa se sfârşea, iar 
cazul era pe punctul de a trece de la avântul neobosit al 
anchetei la ritmul liniştit al judecării. 

De data asta era însă altceva. Trecuseră două zile lungi şi 
Bosch nu savura absolut nimic. El şi partenerul lui, David 
Chu, ajunseseră la Corta Madera cu o zi înainte, cazându-se 
peste noapte la un motel de pe autostrada 101. A doua zi 
dimineaţă, se  duseseră la închisoarea San Quentin, 
prezentaseră un ordin judecătoresc prin care Jason Jessup 
urma să fie transferat în custodia lor, apoi îl luaseră pe 
deţinut pentru întoarcerea la Los Angeles. Şapte ore dus şi 
şapte ore întors cu un partener care vorbea prea mult. 
Şapte ore la întoarcere cu un suspect care nu vorbea 
destul. 

Acum erau pe valea San Fernando şi mai aveau o oră 
până să ajungă la închisoarea Municipală din centrul 
oraşului Los Angeles. 

Pe Bosch îl durea spatele din cauza orelor petrecute la 
volan. Muşchiul de la pulpa dreaptă îl durea de la apăsarea 
pedalei de acceleraţie. Maşina de oraş nu avea sistem de 
control al vitezei. 

Chu se oferise să conducă, dar Bosch refuzase. Chu 
respecta cu religiozitate limita de viteză, chiar şi pe 
autostradă. Bosch prefera să-l doară spatele decât să mai 
piardă o oră pe autostradă şi să mai suporte această stare 
de agitaţie. 

Lăsând totul la o parte, conducea într-o linişte 
stânjenitoare, meditând la un caz care părea să meargă pe 
dos. Lucra la el de numai câteva zile, nici nu avusese ocazia 
să se pună la curent cu toate datele şi iată-l alături de 
suspectul de pe bancheta din spate. Lui Bosch i se părea că 
mai întâi venea arestarea şi că ancheta avea să înceapă 

abia după închiderea lui Jessup. 

Se uită la ceas şi îşi dădu seama că se terminase 
conferinţa de presă programată la acea oră. Plănuise să îi 
întâlnească pe Haller şi McPherson la ora patru, ca să 
lucreze mai departe la caz. Dar până să îl închidă pe Jessup, 
avea să întârzie. Trebuia să ajungă şi la arhiva poliţiei ca să 
ridice două cutii care îl aşteptau acolo. 

— Harry, ce s-a întâmplat? 

Bosch se uită la Chu. 

— Nu s-a întâmplat nimic. 

Nu avea de gând să discute de faţă cu suspectul. Şi-apoi, 
el şi Chu erau parteneri de mai puţin de un an. Era cam 
devreme ca acesta să înceapă să facă presupuneri despre 
comportamentul lui Bosch. Harry nu voia ca Chu să ştie că 
avea dreptate, ceea ce îl făcea să se simtă neliniştit. 

Jessup vorbi de pe bancheta din spate, rostind primele 
cuvinte de când luase pauza de toaletă lângă Stockton. 

— Nu are un caz solid, asta s-a întâmplat. Ştie că toată 
povestea e o porcărie şi nu vrea să ia parte la aşa ceva. 

Bosch se uită la Jessup în oglinda retrovizoare. Era 
aplecat puţin în faţă, pentru că avea mâinile încătuşate şi 
legate de un lanţ prins în jurul gleznelor. Era ras pe cap, un 
lucru obişnuit printre deţinuţii care voiau să-i intimideze pe 
alţii. Bosch credea că probabil pentru Jessup funcţionase 
perfect. 

— Credeam că nu vrei să vorbeşti, Jessup. Ai invocat al 
cincilea amendament. 

— Da, exact. O să tac dracului din gură şi o să aştept 
avocatul. 

— E la San Francisco, eu nu l-aş aştepta prea curând. 

— Sună pe cineva! Cei de la PJG au oameni peste tot în 
ţară. Eram pregătiţi pentru asta. 

— Serios? Eraţi pregătiţi? Adică ţi-ai strâns lucrurile din 
celulă pentru că aveai impresia că o să fii transferat? Sau 

credeai că pleci acasă? 

Jessup nu mai avu niciun răspuns. 

Bosch intră pe autostrada 101, care avea să-i ducă prin 
trecătoarea Cahuenga şi către Hollywood, înainte să ajungă 
în centru. 

— Cum te-ai încurcat cu cei de la Proiectul de Justiţie 
Genetică, Jessup? întrebă el, încercând din nou să anime 
conversaţia. Te-ai dus tu la ei sau au venit ei la tine? 

— Pe un website, omule. Le-am trimis apelul şi au văzut 
ce porcării se întâmplau în cazul meu. L-au preluat şi iată- 
mă aici. Voi sunteţi complet duşi dacă vă imaginaţi că o să 
câştigaţi. M-aţi mai condamnat o dată cu probe false. N-o 
să mai vedeţi aşa ceva. In două luni o să se termine toate. 
Am stat închis douăzeci şi patru de ani. Ce mai înseamnă 
două luni? Cred că pentru asta trebuie să vă mulţumesc 
vouă şi procurorului districtual. 

Bosch se uită iar în oglindă. În mod normal, i-ar fi plăcut 
un suspect vorbăreţ. De cele mai multe ori, vorbeau până 
se dădeau singuri de gol. Dar Jessup era prea deştept şi 
prea precaut. Işi alegea cu grijă cuvintele, nu atingea direct 
subiectul crimei şi nu avea să facă vreo greşeală de care să 
se folosească Bosch. 

Privind în oglindă, Bosch îl văzu pe Jessup uitându-se pe 
geam. Nu putea să-şi dea seama la ce se gândea. Ochii lui 
păreau goi. Bosch văzu marginea unui tatuaj din închisoare 
pe gâtul lui, chiar deasupra gulerului. Părea o parte dintr-un 
fragment de cuvânt, dar nu putea să fie sigur. 

— Bine ai venit la LA, Jessup, zise Chu fără să se întoarcă. 
Cred că a trecut ceva vreme, aşa-i? 

— Du-te dracului, chinez nenorocit, răspunse Jessup. O să 
se termine în curând şi o să ies să mă plimb pe plajă. O să- 
mi iau o placă şi să mă dau pe nişte valuri magnifice. 

— Nu-ţi face prea multe planuri, ucigaşule, spuse Chu. Te 
duci la fund. Te-am prins în laţ. 

Bosch ştia că Chu încerca să-l provoace să răspundă, să-l 
facă să-i scape ceva. Dar părea doar un amator, iar Jessup 
era prea isteţ pentru el. 

Harry se satură de discuţie, chiar şi după şase ore de stat 
într-o linişte aproape deplină. Dădu drumul la radioul din 
maşină şi prinse sfârşitul unui reportaj despre conferinţa de 
presă a procurorului districtual. Dădu volumul mai tare ca 
să audă şi Jessup şi ca să-l amuţească pe Chu. 


Williams şi Haller au refuzat să comenteze probele, dar 
au spus că nu sunt la fel de impresionați de analiza ADN 
cum au fost cei de la Curtea Supremă de Stat. Haller a 
recunoscut că ADN-ul de pe rochia victimei nu provenea 
de la Jessup. Dar a menţionat că rezultatele nu îl 
disculpau de implicarea în crimă. Haller este un renumit 
avocat al apărării şi va juca rolul de procuror pentru 
prima dată. Azi-dimineaţă nu părea să aibă vreo ezitare. 
„Vom cere din nou pedeapsa cu moartea în acest caz.” 


Bosch dădu volumul mai încet şi se uită în oglindă. Jessup 
privea mai departe pe geam. 

— Ce zici de asta, Jessup? Vrea să te lase fără suflare. 

Jessup răspunse pe un ton leneş. 

— Nemernicul ăla pozează. Oricum, nimeni nu mai e 
executat în statul ăsta. Ştii ce înseamnă să fii condamnat la 
moarte? |lnseamnă că primeşti o celulă numai pentru tine şi 
că poţi să vezi ce vrei tu la televizor. Înseamnă mai mult 
acces la telefon, mâncare mai bună şi mai mulţi vizitatori. 
La dracu', sper să se arunce la aşa ceva, omule. Darnuo 
să aibă vreo importanţă. Astea-s prostii! Toată chestia asta 
e o prostie. E vorba numai de bani. 

Ultima lui replică pluti puţin în aer, înainte ca Bosch să 
răspundă. 

— Ce bani? 

— Banii mei. Stai numai să vezi, omule, dacă nu o să 

cădem la înţelegere. Mi-a spus avocatul meu. O să vrea să 
cad la învoială cu ei şi să pledez pentru pedeapsa ispăşită, 
ca să nu fie nevoiţi să-mi dea vreun ban. Numai despre asta 
e vorba, la dracu', iar voi doi sunteţi doar băieţii de la 
livrare. Slujbaşi nenorociţi de la FedEx. 

Bosch rămase tăcut. Se întreba dacă era posibil să fie 
adevărat. Jessup dădea municipalitatea şi districtul în 
judecată pentru milioane de dolari. Oare rejudecarea era 
doar o manevră politică menită să economisească nişte 
bani? Amândouă părţile erau asigurate. Juraţilor le plăcea 
să dea lovituri grele corporațiilor şi instituţiilor fără nume. 
Un juriu care considera că un om nevinovat fusese închis pe 
nedrept de procurori şi de poliţişti timp de douăzeci şi patru 
de ani se putea dovedi mai mult decât generos. O lovitură 
dată de o hotărâre cu opt cifre ar fi fost devastatoare 
pentru vistieria oraşului şi a districtului, chiar dacă era să 
împartă nota de plată. 

Dar dacă îl înghesuiau pe Jessup şi îl manipulau să se 
înţeleagă cu ei ca să-şi recunoască vina pentru a-şi câştiga 
libertatea, atunci procesul dispărea. La fel se putea 
întâmpla şi cu contractele de carte şi de film pe care se 
baza Jessup. 

— Are sens, nu-i aşa? spuse Jessup. 

Bosch se uită în oglindă şi observă că Jessup îl fixa cu 
privirea. Îşi întoarse ochii spre drum. Simti telefonul vibrând 
şi îl scoase din haină. 

— Vrei să răspund eu, Harry? întrebă Chu. 

Îi amintea că era ilegal să vorbeşti la telefon în timp ce 
erai la volan. Bosch îl ignoră şi răspunse. Era locotenentul 
Gandle. 

— Harry, eşti pe aproape? 

— les acum de pe 101. 

— Bine. Am vrut doar să te pun în gardă. S-au aliniat la 
primire. Să te piepteni frumos. 

— Am înţeles, dar cred că-l las pe partenerul meu să 
apară la televizor. 

Bosch se uită la Chu, fără să-i explice ceva. 

— Cum vrei, spuse Gandle. Ce urmează acum? 

— A invocat al cincilea amendament, aşa că doar îl ţinem 
în arest. Pe urmă trebuie să mă întorc în camera de 
comandă şi să mă întâlnesc cu procurorii. Am nişte 
întrebări. 

— Harry, l-au prins pe tipul ăsta sau nu? 

Bosch se uită la Jessup în oglindă. Acesta privea din nou 
pe geam. 

— Nu ştiu, domnule locotenent. Când o să ştiu, o să ştii şi 
dumneata. 

După câteva minute, intrară în parcarea din spate a 
închisorii. Câţiva operatori cu camere de luat vederi se 
aliniaseră pe o rampă care ducea spre uşa de acces. Chu se 
îndreptă în scaun. 

— Spre arest, Harry! 

— Da. Du-l tu înăuntru! 

— Hai să-l ducem împreună! 

— Nu, eu rămân mai în spate. 

— Eşti sigur? 

— Da. Numai să nu uiţi cătuşele. 

— Bine, Harry! 

Parcarea era plină de dube cu reporteri, cu antenele 
ridicate la maximum. Dar lăsaseră liber spaţiul din faţa 
rampei. Bosch înaintă şi parcă maşina. 

— OK, e totul în ordine acolo, în spate, Jessup? întrebă 
Chu. E momentul să vindem bilete. 

Jessup nu răspunse. Chu deschise portiera şi ieşi, apoi 
deschise portiera din spate pentru Jessup. 

Bosch urmări spectacolul din intimitatea maşinii. 

CINCI 


Marţi, 16 februarie, 16.14 


Unul dintre cele mai bune lucruri legate de faptul că 
fusesem cândva căsătorit cu Maggie McPherson era că nu 
trebuise niciodată să o înfrunt la tribunal. Eşecul căsniciei 
crea un conflict de interese care mă scutise în numeroase 
ocazii de umilinţe şi înfrângeri profesionale provocate de 
ea. Era, într-adevăr, cel mai bun procuror pe care Îl 
văzusem vreodată în sală şi nu i se spunea degeaba Maggie 
McFierce?. 

Acum, pentru prima dată, urma să fim în aceeaşi tabără 
la tribunal, să stăm unul lângă celălalt la aceeaşi masă. Dar 
ceea ce păruse la început o idee foarte bună - ca să nu mai 
spun de potenţiala răsplată pentru Maggie - se manifesta 
deja ca un lucru zimţat şi ruginit. Lui Maggie nu-i convenea 
să aibă rolul secundar. Şi pe bună dreptate. Era procuror 
profesionist. De la traficanţi de droguri şi hoţi de buzunare 
la violatori şi ucigaşi, trimisese zeci de infractori după 
gratii. Şi eu apărusem în zeci de procese, dar niciodată ca 
procuror. Maggie trebuia să fie rezerva unui novice, iar 
lucrul acesta nu îi plăcea deloc. 

Stăteam în sala de şedinţe A, cu dosarele împrăştiate în 
faţa noastră pe masa cea mare. Deşi Williams spusese că 
puteam să lucrez în biroul meu, adevărul era că nu ar fi fost 
tocmai practic deocamdată. Nu aveam un birou în afara 
casei. Foloseam în mare parte bancheta limuzinei Lincoln 
pe post de birou şi asta nu era de ajuns pentru Statu/ 
versus Jason Jessup. || pusesem pe managerul meu de 
cazuri să pregătească un birou temporar în centru, dar asta 

avea sa mai dureze câteva zile. Aşa că, deocamdată, 
stăteam acolo, cu ochii plecaţi, tensiunea crescând în jurul 
nostru. 

— Maggie, i-am spus, când vine vorba de acuzat oameni 
răi, trebuie să recunosc că nu mă ridic nici la genunchiul 
broaştei faţă de tine. Dar când vine vorba de acuzat 
oameni răi și de politică, autorităţile m-au numit pe mine 
procuror principal. Aşa stau lucrurile şi putem fie să 
acceptăm, fie să nu. Eu am luat cazul şi te-am cerut pe 
tine. Dacă nu crezi că putem... 

— Pur şi simplu nu-mi place ideea de a-ţi căra servieta în 
tot timpul ăsta, a răspuns Maggie. 

— Nu o să faci asta. Uite, conferințele de presă şi 
percepţia exterioară sunt altceva, dar eu cred cu tărie că o 
să lucrăm ca o echipă. Tu o să te implici în anchetă la fel de 
mult ca mine, probabil şi mai mult. Nici la proces nu are de 
ce să fie altfel. O să ne gândim la o strategie şi o să 
aranjăm totul împreună. Dar trebuie să-mi acorzi puţină 
încredere. Mă descurc într-o sală de judecată. Numai că de 
data asta stau la cealaltă masă. 

— Aici te înşeli, Mickey. Când eşti de partea apărării, eşti 
responsabil pentru o singură persoană. Pentru clientul tău. 
Când eşti procuror, reprezinţi statul şi asta e o 
responsabilitate mult mai mare. Asta se numeşte povara 
dovezilor. 

— Mă rog. Dacă vrei să spui că n-ar trebui să fac asta, 
atunci nu la mine trebuie să te plângi. Du-te în capătul 
holului şi vorbeşte cu şeful tău. Dar dacă mă dă afară, te dă 
afară şi pe tine şi nu vrei să te întorci în Van Nuys pentru 
tot restul carierei. Asta vrei? 

Nu a spus nimic, ceea ce era un răspuns în sine. 

— Bine, fie, am zis eu. Hai să încercăm să trecem prin 
încercarea asta fără să ne scoatem ochii, bine? Tine minte, 
nu mă aflu aici ca să cresc numărul de condamnări şi să 

avansez în carieră. Pentru mine, e doar un caz şi gata. Aşa 
că amândoi vrem acelaşi lucru. Da, trebuie să mă ajuţi. Dar 
o să ajuţi şi... 

Telefonul meu a început să vibreze. Îl lăsasem pe masă. 
Nu recunoşteam numărul de pe ecran, dar am răspuns, 
doar ca să scap de discuţia cu Maggie. 

— Haller. 

— Salut, Mick, cum m-am descurcat? 

— Cine e la telefon? 

— Sticks. 

Sticks era un cameraman independent care vindea 
filmări posturilor locale şi uneori chiar şi celor mari. Îl ştiam 
de atâta vreme încât nici măcar nu mai ţineam minte care 
era numele lui adevărat. 

— Cum te-ai descurcat la ce, Sticks? Sunt cam ocupat. 

— La conferinţa de presă. Eu te-am aranjat, omule. 

Mi-am dat seama că Sticks fusese cel din spatele 
reflectoarelor care tot aruncase întrebări spre mine. 

— Ah, da, da, foarte bine. Mulţumesc! 

— Acum o să ai grijă de mine pentru cazul ăsta, da? Dă- 
mi de ştire dacă e ceva şi pentru mine, bine? Ceva în 
exclusivitate. 

— Da, nu îţi face griji, Sticks! Mă ocup eu de tine. Dar 
trebuie să închid. 

Am încheiat convorbirea şi am pus telefonul înapoi pe 
masă. Maggie scria ceva pe laptop. Părea că nemulţumirea 
de moment trecuse şi îmi era teamă să nu o aprind iar. 

— Era un tip care lucrează pentru posturile de ştiri. S-ar 
putea să ne fie de folos la un moment dat. 

— Nu vrem să facem nimic pe ascuns. Acuzarea trebuie 
să aibă nişte standarde de etică mult mai ridicate decât 
apărarea. 

Am clătinat din cap. Nu aveam cum să câştig. 

— Asta e o porcărie şi nu voiam să facem ceva pe... 

Uşa s-a deschis şi în cameră a intrat Harry Bosch, 
împingând uşa cu spatele pentru că avea în braţe două 
cutii mari. 

— Îmi pare rău că am întârziat, a zis el. 

A pus cutiile pe masă. Cea mare sigur era de la arhiva 
unde se păstrau probele. Bănuiam că în cea mică era 
dosarul poliţiei de la prima anchetă. 

— Le-a luat trei zile să dea peste cutia cu probele crimei. 
Era pe culoarul din '85 în loc de '86. 

S-a uitat la mine, apoi la Maggie şi iar la mine. 

— Ce-am pierdut? A început războiul aici? 

— Vorbeam despre tactici de procurori şi se pare că 
avem păreri diferite. 

— Ca să vezi! Ş 

S-a aşezat pe scaunul din capătul mesei. Imi dădeam 
seama că mai avea ceva de zis. A ridicat capacul de la cutie 
şi a scos trei dosare de tip acordeon pe care le-a pus pe 
masă. Pe urmă a pus cutia pe podea. 

— Ştii, Mick, dacă tot scoatem la lumină ce nu ne 
convine... Cred că înainte să mă amesteci în telenovela 
asta, ar fi trebuit să-mi spui cinstit vreo două lucruri. 

— Ce anume, Harry? 

— Că în toată povestea asta afurisită e vorba de bani, nu 
de crimă. 

— Despre ce vorbeşti? Care bani? 

Bosch s-a uitat la mine fără să răspundă. 

— Te referi la procesul lui Jessup? am întrebat. 

— Exact, a spus el. Am avut o discuţie interesantă cu 
Jessup azi, pe drum încoace. M-a pus pe gânduri şi mi-a 
trecut prin cap că, dacă îl forţăm să fie de acord cu o 
înţelegere, procesul împotriva municipalităţii şi a districtului 
dispare, pentru că un tip care recunoaşte că a ucis pe 
cineva nu poate să dea pe nimeni în judecată şi să susţină 
că a fost trimis la închisoare cu probe false. Aşa că voiam 

să ştiu ce anume facem noi aici. Încercăm să judecăm un 
suspect de crimă sau încercăm să scăpăm districtul şi 
oraşul de la a plăti câteva milioane de dolari? 

Am observat-o pe Maggie îndreptându-se în scaun; se 
gândea şi ea la acelaşi lucru. 

— Cred că glumeşti, a spus ea. Dacă asta... 

— Stai, stai puţin, am intervenit. Hai să ne calmăm un 
pic. Nu cred că aşa stau lucrurile. Nu spun că nu m-am 
gândit la asta, dar Williams nu a insinuat deloc că ar căuta 
să obţină o hotărâre definitivă în acest caz. Mi-a spus să 
pornesc procesul. De fapt, el crede că se va ajunge la 
proces din acelaşi motiv pe care l-ai menţionat acum. 
Jessup nu o să accepte o hotărâre pentru pedeapsa deja 
ispăşită şi nici vreo altă înţelegere, pentru că nu e plătit în 
niciuna din variante. Adio, carte, adio, film, adio, cecul din 
partea municipalităţii! Dacă vrea bani, trebuie să meargă la 
proces şi să câştige. 

Maggie a dat uşor din cap, ca şi cum cântărea o 
presupunere care părea să stea în picioare. Bosch nu părea 
prea împăcat cu ideea. 

— Dar de unde ştii ce are Williams de gând? m-a 
întrebat. Tu eşti un outsider. Ar fi putut să te aducă aici, să 
te monteze şi să-ţi dea drumul în direcţia potrivită, apoi să 
facă un pas în spate şi să se uite cum te descurci. 

— Are dreptate, a adăugat Maggie. Jessup nici măcar nu 
are un avocat. Abia după ce îşi angajează unul, o să 
pornească discuţiile despre o eventuală înţelegere. 

Am ridicat mâinile într-un gest care îndemna la calm. 

— Uitaţi ce e, azi la conferinţa de presă am spus că o să 
cerem pedeapsa cu moartea. Am făcut-o doar ca să văd 
cum o să reacționeze Williams. Nu se aştepta şi după aceea 
m-a înghesuit pe hol. Mi-a spus că nu am dreptul să iau 
decizia asta. Eu i-am spus că e doar o strategie, că am vrut 
ca Jessup să se gândească la o înţelegere. Şi l-am pus pe 

gânduri pe Williams. El nu şi-a dat seama. Dacă se gândea 
la o înţelegere ca să înlăture procesul civil, aş fi putut să-l 
citesc. Mă pricep să citesc oamenii. 

Se vedea că încă nu-l câştigasem pe Bosch. 

— Mai ţii minte anul trecut, când doi tipi din Hong Kong 
voiau să te urce în primul avion spre China? l-am citit cum 
trebuie şi i-am şi manevrat cum trebuie. 

Am văzut în ochii lui că începea să se înmoaie. Povestea 
despre China era o aluzie la faptul că îmi era dator şi acum 
îmi ceream partea. 

— Bine, a zis el. Deci, ce facem? 

— Presupunem că Jessup o să pornească procesul. De 
îndată ce îşi ia avocaţi, o să ştim sigur. Dar începem să ne 
pregătim de pe acum, pentru că, dacă ar fi să-l reprezint 
eu, aş refuza să renunţ la un proces rapid. Aş încerca să-i 
las pe procurori fără timp destul ca să se pregătească şi i- 
aş obliga să iasă la atac sau să tacă din gură. 

Am verificat data pe ceas. 

— Dacă am dreptate, ne mai rămân patruzeci şi opt de 
zile până la proces. Avem multe de făcut până atunci. 

Ne-am uitat unul la altul şi am rămas tăcuţi câteva 
secunde, după care am început cu Maggie. 

— Maggie a petrecut mult timp săptămâna trecută 
studiind dosarul acuzării. Harry, ştiu că se vor suprapune 
multe informaţii din ce ai adus tu acum. Ce-ar fi ca, pentru 
început, Maggie să rezume cazul aşa cum a fost prezentat 
la proces în '86? Cred că aşa o să avem un punct bun de 
plecare pentru ce avem de făcut acum. 

Bosch a înclinat aprobator din cap, iar eu i-am făcut 
semn lui Maggie să înceapă. Şi-a tras laptopul în faţă. 

— Pentru început, câteva idei de bază. Pentru că a fost 
un caz în care s-a cerut pedeapsa cu moartea, selectarea 
juraţilor a fost cea mai lungă etapă. Aproape trei 
săptămâni. Procesul în sine a durat şapte zile şi au urmat 


37 


trei zile de deliberări pentru verdictul iniţial, apoi etapa cu 
pedeapsa cu moartea s-a prelungit cu două săptămâni. 
Doar şapte zile de depoziţii şi pledoarii... mie mi se pare 
cam repede pentru un caz important de crimă. Părea 
dinainte aranjat. lar apărarea... ei bine, nu prea a existat o 
apărare. 

Maggie s-a uitat la mine ca şi cum eu eram responsabil 
pentru apărarea defectuoasă a acuzatului, deşi în '86 nici 
nu terminasem facultatea. 

— Cine a fost avocatul lui? am întrebat. 

— Charles Barnard. Am verificat la Baroul din California, 
a spus ea. Nu se ocupă tot el de rejudecare. Scrie acolo că 
e decedat din '94. Procurorul, Gary Lintz, s-a dus şi el de 
mult. 

— Nu-mi amintesc de niciunul din ei. Cine era 
judecătorul? 

— Walter Sackville. S-a pensionat de mult, dar îl ţin 
minte. Era un tip dur. 

— Am avut câteva cazuri la el, a adăugat Bosch. Nu 
accepta niciun fel de tâmpenii de la oricare din părţi. 

— Zi mai departe, i-am spus. 

— Bine, uite care a fost versiunea acuzării. Familia Landy 
- adică victima noastră, Melissa, care avea doisprezece ani, 
sora ei, Sarah, de treisprezece ani, mama ei, Regina, şi 
tatăl vitreg, Kensington - locuia pe Windsor Boulevard în 
Hancock Park. Casa e la distanţă de un cvartal de Wilshire 
spre nord şi în apropiere de Biserica Sfânta Treime, care, pe 
vremea aceea, aduna în fiecare duminică aproximativ şase 
mii de oameni pentru două slujbe de dimineaţă. Oamenii îşi 
parcau maşinile peste tot în apropiere de Hancock Park ca 
să meargă la biserică. Asta până când locuitorii de acolo s- 
au săturat să fie năpădiţi de trafic şi probleme cu parcarea 
în fiecare duminică, aşa că s-au dus cu problema la 
primărie. Au transformat cartierul într-o zonă de parcare 

rezidenţială pe perioada weekendului. Trebuia să ai un 
abţibild ca să parchezi pe stradă, inclusiv pe Windsor. Aşa 
s-a ajuns ca şoferii de la companiile de tractare, angajate 
de primărie, să patruleze ca rechinii prin cartier în fiecare 
duminică dimineaţa. Orice maşină fără abţibild de rezident 
era o pradă sigură. Ridicau maşina. Şi aşa ajungem la Jason 
Jessup, suspectul nostru. 

— El conducea un camion de tractare, am spus eu. 

— Exact. Era şofer la o companie a primăriei, Aardvark 
Towing. Drăguţ nume, plasa firma în capul listei în cartea 
de telefoane pe vremea când oamenii. Incă mai foloseau 
aşa ceva. 

M-am uitat la Bosch şi mi-am dat seama, după reacţia lui, 
că era genul de persoană care încă mai folosea cartea de 
telefoane în loc de internet. Maggie nu a observat şi a 
continuat. 

— In dimineaţa cu pricina, Jessup patrula în Hancock 
Park. Cei din familia Landy tocmai îşi instalau o piscină în 
curte. Kensington Landy era muzician şi compunea muzică 
de film, îi mergea chiar bine pe atunci. Aşa că îşi instalau o 
piscină şi aveau în curte o groapă mare şi mormane uriaşe 
de pământ. Părinţii nu le-au lăsat pe fete să se joace acolo. 
Credeau că e periculos, mai ales că în dimineaţa respectivă 
fetele purtau rochiile de mers la biserică. In faţa casei este 
o curte mare. Tatăl vitreg le-a spus fetelor să se joace afară 
câteva minute înainte să plece toţi la biserică. l-a spus lui 
Sarah, fata cea mare, să aibă grijă de Melissa. 

— Mergeau la Biserica Sfânta Treime? am întrebat. 

— Nu, la Biserica Preasfânta Inimă a lui Isus, în Beverly 
Hills. In orice caz, copiii au stat afară doar vreun sfert de 
oră. Mama era încă sus, se pregătea, iar tatăl, care trebuia 
la rândul lui să supravegheze fetele, se uita la televizor în 
casă. Era un reportaj la ESPN? sau ce mai aveau pe atunci. 

A uitat de fete. 

Bosch a clătinat din cap, ştiam exact ce simţea. Nu îl 
judeca pe tată, ci înţelegea cum s-ar fi putut întâmpla şi 
simţea groaza pe care ar fi simţit-o orice părinte care ştie 
că o greşeală mică poate să coste enorm. 

— La un moment dat, a auzit ţipete, a continuat Maggie. 
A ieşit în fugă pe uşa de la intrare şi a găsit-o pe sora mai 
mare, Sarah, în curte. Fata striga că un bărbat o luase pe 
Melissa. Tatăl vitreg a luat-o la fugă pe stradă, dar nu a 
văzut pe nimeni. Pur şi simplu, fata dispăruse. 

Fosta mea soţie s-a oprit o clipă să se adune. Toţi trei 
aveam câte o fetiţă şi înţelegeam cum s-a distrus viaţa 
celor din familia Landy în acel moment. 

— Au sunat la poliţie şi aceştia au venit imediat, a spus 
ea mai departe. La urma urmei, s-a întâmplat în Hancock 
Park. Primele fascicule au fost împrăştiate în câteva minute. 
S-au trimis detectivi de îndată. 

— Deci toate astea s-au întâmplat în plină zi? a întrebat 
Bosch. 

Maggie a aprobat din cap. 

— S-a întâmplat pe la zece şi patruzeci de minute. 
Familia Landy se ducea la slujba de la ora unsprezece. 

— Şi nimeni nu a văzut nimic? 

— Nu uitaţi, era în Hancock Park. Acolo sunt multe 
garduri vii înalte, multe ziduri, multă intimitate. Oamenii de 
acolo se pricep să ţină lumea la distanţă. Nimeni nu a văzut 
nimic. Nimeni nu a auzit nimic până când a început Sarah 
să ţipe şi atunci deja era prea târziu. 

— Exista un zid sau un gard viu acasă la familia Landy? 

— Erau garduri de doi metri pe marginile de nord şi de 
sud ale proprietăţii, dar nu pe partea cu strada. La vremea 
aceea s-a spus că Jessup a trecut cu maşina şi a văzut 
fetiţa singură în curte. Apoi a acţionat din impuls. 

Am rămas tăcuţi câteva clipe, gândindu-ne la caracterul 

întâmplător al sorții. Un camion de tractare trece pe lângă o 
casă. Şoferul vede o fată singură şi vulnerabilă. Intr-o clipă, 
se gândeşte că poate s-o răpească şi să scape basma 
curată. 

— Aşadar, a spus Bosch într-un târziu, cum l-au prins? 

— Detectivii care au răspuns la apel au venit în mai puţin 
de o oră. Detectivul principal era Doral Kloster, partenerul 
lui era Chad Steiner. Am verificat. Steiner a murit, iar 
Kloster s-a pensionat şi are Alzheimer în stare avansată. Nu 
ne mai poate ajuta cu nimic. 

— La naiba, a exclamat Bosch. 

— In orice caz, au ajuns acolo repede şi au acţionat la fel. 
Au interogat-o pe Sarah, iar ea l-a descris pe răpitor ca fiind 
îmbrăcat ca un gunoier. După alte întrebări, au descoperit 
că bărbatul purta o salopeta murdară, ca acelea folosite de 
echipele de gunoieri ale oraşului. Fata a spus că a auzit 
camionul de gunoi trecând pe stradă, dar nu l-a văzut din 
tufişul în care stătea ascunsă de sora ei în timp ce se jucau 
de - a v-aţi ascunselea. Problema e că era duminică. Nu se 
ridica gunoiul duminica. Dar tatăl ei a auzit şi a pus totul 
cap la cap, spunând apoi că duminica dimineaţa treceau cei 
de la tractări pe stradă. Asta a devenit pista lor principală. 
Detectivii au obţinut o listă cu antreprenorii angajaţi de 
primărie şi au început să viziteze depourile. Erau trei 
antreprenori care lucrau pe traseul Wilshire. Unul dintre 
aceştia era Aardvark, unde s-au dus şi ei şi li s-a spus că 
aveau trei camioane pe teren. Au chemat şoferii la depou şi 
Jessup era unul dintre ei. Ceilalţi doi erau Derek Wilbern şi 
William Clinton. l-au luat separat la întrebări, dar nimic nu 
părea suspect. l-au verificat în sistem şi Jessup şi Clinton 
apăreau fără cazier, dar Williams apărea ca arestat, fără să 
fie condamnat, pentru tentativă de viol cu doi ani înainte. 
Asta era de-ajuns ca să-l ducă la secţie pentru o 
recunoaştere, dar fata era încă dispărută şi nu aveau timp 

pentru formalităţi, nu aveau când să adune suspecți pentru 
aşa ceva. 

— Probabil că l-au dus înapoi acasă, a zis Bosch. Nu 
aveau încotro. Trebuiau să se mişte mai departe. 

— Exact. Dar Kloster ştia că e pe gheaţă subţire. Ar fi 
putut să o pună pe fată să-l identifice pe Wilbern, dar la 
tribunal ar fi pierdut pentru că i-ar fi indus ideea... ştii tu, 
„acesta e tipul?” Aşa că a făcut următorul lucru pe care 
avea voie să-l facă. l-a dus pe toţi trei şoferii îmbrăcaţi în 
salopete înapoi la familia Landy. Toţi erau bărbaţi albi, de 
vreo douăzeci de ani. Toţi purtau salopetele firmei. Kloster, 
ca să se mişte repede, ca să aibă o şansă să găsească fata 
în viaţă, nu a respectat procedura. Dormitorul lui Sarah 
Landy era la etajul al doilea, pe partea din faţă a casei. 
Kloster a dus fata în camera ei şi a pus-o să se uite la 
stradă pe fereastră. Prin jaluzelele venețiene. l-a transmis 
prin staţie partenerului său, care era cu cei trei bărbaţi, să-i 
coboare din cele două maşini de poliţie şi să stea în stradă. 
Dar Sarah nu l-a identificat pe Wilbern. L-a arătat pe Jessup 
cu degetul şi a spus că el era. 

Maggie a căutat printre documentele din faţa ei şi a 
verificat cronologia anchetei înainte să continue. 

— Identificarea s-a făcut la ora unu. S-au mişcat foarte 
repede. Fata nu lipsea decât de două ore. Au început să-l ia 
la întrebări pe Jessup, dar acesta nu spunea nimic. Se 
chinuiau cu el fără să ajungă la niciun rezultat şi atunci au 
primit telefonul. S-a găsit trupul unei fete într-un tomberon 
în spatele Teatrului El Rey de pe Wilshire. Era cam la zece 
cvartale de Windsor şi de casa Landy. Cauza morţii a fost 
stabilită mai târziu ca fiind strangulare manuală. Nu a fost 
violată şi nu s-a găsit spermă pe gură sau pe gât. 

Maggie s-a oprit acolo. S-a uitat la Bosch, apoi la mine şi 
a dat solemn din cap, păstrând un moment de reculegere. 

ŞASE 


Marti, 16 februarie, 16.48 


Lui Bosch îi plăcea să o privească şi să o asculte cum 
vorbea. Îşi dădea seama că ea deja se implicase în caz. 
Maggie McFierce. Evident că aşa i se spunea. Mai important 
de atât era ceea ce credea ea despre ea însăşi. Lucrau 
împreună la acest caz de mai puţin de o săptămână, dar 
înţelesese acest lucru în prima oră după ce o cunoscuse. Ea 
ştia secretul. Că nu era vorba de vreun cod sau de vreo 
procedură. Nu era vorba de jurisprudenţă sau de strategii. 
Însemna să iei lucrul acela întunecat care exista în lume şi 
să-l înţelegi. Să-l faci al tău. Să-l transformi printr-un foc 
infernal în ceva ascuţit şi dur care putea fi ţinut în mână şi 
cu care puteai riposta. 

Necontenit. 

— Jessup a cerut un avocat şi nu a mai declarat nimic, 
spuse McPherson, continuând povestirea. Cazul s-a 
construit iniţial în jurul identificării făcute de sora mai mare 
şi pe baza probelor găsite în camionul lui Jessup. S-au găsit 
trei fire din părul fetei pe marginea scaunului. Probabil 
acolo a sugrumat-o. 

— Pe corpul fetei nu era nimic? întrebă Bosch. Nimic de 
la Jessup sau din camion? 

— Nimic care să fie folosit la tribunal. S-a găsit ADN-ul pe 
rochia ei după două zile, când a fost verificată. De fapt, era 
rochia surorii mai mari. Cea mică o împrumutase în ziua 
aceea. O cantitate mică de spermă s-a găsit pe tivul din 
faţă. | s-a făcut analiza, dar pe vremea aceea nu existau 
probe ADN în procesele penale. S-a stabilit grupa de sânge, 
era A pozitiv, a doua dintre cele mai des întâlnite grupe, pe 
care o are cam 34% din populaţie. Se potrivea şi cu Jessup, 


43 


dar asta însemna doar că putea fi inclus printre suspecti. 
Procurorul a decis să nu introducă proba, pentru că aşa ar fi 
dat ocazia apărării să arate juraţilor că numărul de suspecți 
putea să crească în acest fel la un milion de bărbaţi numai 
din districtul Los Angeles. 

Bosch o văzu aruncându-i încă o privire fostului soţ. Ca şi 
cum el era vinovat de greşelile făcute în sala de judecată 
de către avocaţii apărării de pretutindeni. Harry începea să 
bănuiască de ce nu funcţionase căsnicia lor. 

— E uimitor cât de departe am ajuns, spuse Haller. Acum 
se câştigă şi se pierd nişte cazuri numai pe baza ADN-ului. 

— Să trecem mai departe, zise McPherson. Acuzarea 
avea martorul ocular şi proba cu firele de păr. Mai aveau şi 
oportunitatea - Jessup cunoştea cartierul şi lucra acolo în 
dimineaţa crimei. Cât despre motiv, o cercetare amănunţită 
a trecutului său a dezvăluit că Jessup a fost abuzat de tatăl 
lui şi că avea un comportament de psihopat. Multe dintre 
lucrurile astea s-au aflat tot în etapa cu pedeapsa cu 
moartea. Dar - o spun eu înainte s-o spui tu, Haller - nu 
avea nicio condamnare penală. 

— Şi spui că nu a existat un viol? întrebă Bosch. 

— Nu s-a găsit nicio probă de penetrare sau de viol. Dar 
motivul crimei a fost de natură sexuală, fără îndoială. 
Lăsând sperma la o parte, a fost o crimă clasică pentru 
exercitarea controlului.  Infractorul deținea controlul 
temporar într-o lume în care simțea că are prea puţine 
lucruri sub control. A acţionat din impuls. La acea vreme, 
sperma găsită pe rochie era o piesă din acelaşi puzzle. S-a 
spus că a omorât-o pe fată, că apoi s-a masturbat şi a 
curăţat tot, lăsând din greşeală o urmă de spermă pe 
rochie. Pata părea să fie făcută prin transfer. Nu era o 
picătură. Era mânjită. 

— Lovitura pe care am primit-o cu ADN-ul poate să 
explice acest lucru, zise Haller. 

— Posibil, răspunse McPherson. Dar hai să discutăm mai 
târziu despre probele noi. Deocamdată, vorbesc despre ce 
aveau şi ce ştiau ei în 1986. 

— Bine. Zi mai departe! 

— Asta e tot în legătură cu probele, dar nu şi despre 
partea acuzării. Cu două luni înainte de proces, au primit un 
telefon de la un tip care era vecin de celulă cu Jessup. 
Acesta... 

— Turnători din închisoare, o întrerupse Haller. N-am 
întâlnit încă unul care să spună adevărul, nici vreun 
procuror care să nu-i folosească, chiar şi aşa. 

— Pot să continui? întrebă McPherson ofuscată. 

— Te rog, răspunse Haller. 

— Felix Turner era un condamnat recidivist, închis pentru 
droguri, care a intrat şi ieşit de atâtea ori din închisoare 
încât l-au făcut paznic, pentru că ştia operaţiunile zilnice şi 
îi cunoştea şi pe gardieni. Le aducea mâncarea deţinuţilor 
care erau la izolare totală. Le-a spus anchetatorilor că 
Jessup i-ar fi dat detalii pe care numai criminalul putea să le 
ştie. A fost interogat şi cunoştea, într-adevăr, nişte detalii 
despre crimă care nu erau făcute publice. De exemplu, că 
încălţările victimei erau scoase, că nu ar fi fost violată, că 
bărbatul s-ar fi şters de rochia ei. 

— Aşa că l-au crezut şi l-au făcut martorul principal, 
spuse Haller. 

— L-au crezut şi l-au pus în boxa martorilor la proces. Dar 
nu ca martor principal. Însă mărturia lui a fost foarte 
importantă. Cu toate astea, după patru ani, ziarul Times a 
publicat un articol pe prima pagină despre Felix 
„Turnătorul” Turner, deţinut turnător de profesie, care ar fi 
depus mărturie pentru acuzare în şaisprezece cazuri 
diferite în decurs de şapte ani, adunând astfel reduceri 
importante de pedeapsă şi de acuzaţii, precum şi alte 
avantaje, cum ar fi celulă privată, sarcini uşoare şi cantităţi 

mari de ţigări. 

Bosch îşi amintea scandalul. Zdruncinase procuratura la 
începutul anilor '90 şi se lăsase cu acuzaţii legate de 
folosirea informatorilor din închisori ca martori la procese. 
Fusese una dintre numeroasele pete negre de pe blazonul 
justiţiei în acel deceniu. 

— Turner a fost discreditat de ancheta din ziar. Scria 
acolo că acesta angajase un detectiv particular care să 
obţină din exterior informaţii legate de crime şi pe care 
apoi i le transmitea lui. Probabil vă amintiţi că pe urmă s-a 
schimbat felul în care se folosesc informaţiile provenite din 
închisori. 

— Nu îndeajuns, spuse Haller. Nu s-a pus capăt întru totul 
colaborării cu turnătorii din închisori, deşi ar fi trebuit. 

— Putem să ne concentrăm pe cazul nostru? interveni 
McPherson, sătulă de atitudinea lui Haller. 

— Sigur, zise Haller. Să ne concentrăm! 

— Aşadar, până să apară articolul acela în Times, Jessup 
era de mult condamnat şi îşi executa pedeapsa la San 
Quentin. Bineînţeles, a făcut un apel, denunţând erorile 
făcute de poliţie şi procuratură. Nu a rezolvat nimic, fiecare 
comisie de apel a fost de acord că, deşi mărturia lui Turner 
era foarte clară, impactul asupra juriul nu era suficient de 
puternic ca să schimbe verdictul. Celelalte probe erau 
destul de convingătoare pentru o condamnare. 

— Şi asta a fost, zise Haller. Au parafat tot. 

— Un lucru interesant e că Felix Turner a fost găsit ucis 
în West Hollywood, la un an după articolul din Times, zise 
McPherson. Cazul a rămas nerezolvat. 

— Cred că era de aşteptat, din punctul meu de vedere, 
adăugă Haller. 

Asta îi făcu pe toţi să închidă gura. Bosch se folosi de 
pauză ca să redirecţioneze întâlnirea spre probe şi să 
intervină cu nişte întrebări la care se tot gândea. 

— Mai e disponibilă proba cu firele acelea de păr? 

McPherson avu nevoie de o clipă să termine cu Felix 
Turner şi să se întoarcă la probe. 

— Da, o mai avem, spuse ea. Cazul e de acum douăzeci 
şi patru de ani, dar a fost mereu pasibil de contestare. 
Practic, aici ne-au venit în ajutor Jessup şi manevrele lui 
avocăţeşti din închisoare. Depunea tot timpul declaraţii şi 
apeluri scrise. Aşa că probele din procese nu au fost 
niciodată distruse. Desigur, asta i-a permis în cele din urmă 
să obţină analiza ADN de pe peticul de rochie, dar avem 
încă toate probele de la proces şi o să le putem folosi. Din 
prima zi a susţinut că firele de păr din camion fuseseră 
plantate de poliţie. 

— Nu cred că apărarea de la rejudecare o să fie cu mult 
diferită de ceea ce s-a prezentat la primul proces şi la 
apeluri, spuse Haller. Fata a identificat persoana greşită din 
cauza aranjării prejudicioase a recunoaşterii, ceea ce a dus 
la judecata în grabă. Pentru că nu aveau probe fizice mai 
deloc, poliţiştii au plantat firele de păr ale victimei în 
camion. Juriul nu a crezut toate astea în '86, iar asta se 
întâmpla înainte de Rodney King şi revoltele din '92, de 
cazul cu O.J. Simpson, de scandalul Rampart şi de toate 
celelalte controverse care au cuprins de atunci 
departamentul de poliţie. Probabil că acum lucrurile o să 
stea altfel. 

— Atunci ce şanse avem? întrebă Bosch. 

Haller se uită la McPherson, în partea opusă a mesei, 
înainte să răspundă. 

— Pe baza lucrurilor pe care le ştim acum, spuse el, cred 
că aş avea o şansă mai mare dacă aş fi în cealaltă tabără. 

Bosch văzu cum ochii lui McPherson se întunecau. 

— Ei bine, poate ar trebui să treci de partea cealaltă. 

Haller clătină din cap. 

— Nu, am avut o înţelegere. Poate nu a fost cea mai 

bună înţelegere, dar mă ţin de cuvânt. Şi-apoi, nu ajung 
deseori de partea puterii şi a dreptăţii. M-aş putea obişnui - 
chiar şi când e o cauză pierdută. 

Zâmbi către fosta lui soţie, dar ea nu îi răspunse la fel. 

— Cum rămâne cu sora? întrebă Bosch. 

McPherson îşi îndreptă privirea spre el. 

— Martorul ocular? Asta e a doua problemă. Dacă e în 
viaţă, atunci are treizeci şi şapte de ani. Problema e că 
trebuie să o găsim. Din partea părinţilor ei nu avem niciun 
ajutor. Tatăl ei adevărat a murit când avea şapte ani. Mama 
s-a sinucis pe mormântul surorii la trei ani după crimă. lar 
tatăl vitreg a devenit alcoolic şi a murit de insuficienţă 
hepatică în aşteptarea unui transplant de ficat, acum şase 
ani. L-am pus pe unul dintre detectivii de aici să o caute pe 
calculator, dar urma lui Sarah Landy în San Francisco a 
dispărut în aproximativ aceeaşi perioadă în care a murit 
tatăl ei vitreg. În acelaşi an a scăpat de urmărirea 
condiţionată după o condamnare legată de abuz de droguri. 
S-a descoperit că s-a căsătorit şi a divorţat de două ori, a 
fost arestată de mai multe ori pentru consum de droguri şi 
infracţiuni minore. Apoi, aşa cum spuneam, a dispărut. Ori 
a murit, ori s-a pus pe picioare. Chiar dacă şi-a schimbat 
numele, amprentele ei ar fi lăsat o urmă dacă ar mai fi fost 
săltată în ultimii şase ani. Dar nu apare nimic. 

— Nu cred că avem un caz prea solid în lipsa ei, zise 
Haller. O să avem nevoie de ea în persoană ca să arate cu 
degetul după douăzeci şi patru de ani şi să spună că ele 
vinovatul. 

— Sunt de acord, spuse McPherson. Ea e cheia. Juraţii 
trebuie să o audă spunând că nu a greşit când era copil. Că 
era sigură atunci şi că e sigură şi acum. Dacă nu o găsim şi 
nu o convingem să facă asta, atunci nu avem altceva decât 
părul victimei. Ei o să aibă ADN-ul şi asta o să le bată pe 
toate. 

— Şi ne ducem cu toţii dracului, spuse Haller. 

McPherson nu răspunse, dar nici nu era nevoie să o facă. 

— Nu îţi face griji, zise Bosch. O găsesc eu. 

Cei doi avocaţi se uitară la el. Nu aveau vreme de vorbe 
goale, însemna că vorbea serios. 

— Dacă e în viaţă, spuse el, o găsesc. 

— Bine, zise Haller. Asta e prima ta grijă. 

Bosch scoase brelocul de la chei, de care avea legat un 
briceag pe care îl deschise. Il folosi ca să taie sigiliul roşu 
de la cutia cu probe. 

Habar nu avea ce era înăuntru. Probele care fuseseră 
introduse la procesul din urmă cu douăzeci şi patru de ani 
erau încă în posesia procuraturii. In cutia aceasta se găseau 
probe care nu fuseseră prezentate la proces. 

Bosch îşi puse o pereche de mănuşi de cauciuc din 
buzunar şi deschise cutia. Chiar deasupra era o pungă de 
hârtie în care se afla rochia victimei. Asta da, surpriză! El 
bănuise că rochia fusese introdusă ca probă la proces, 
măcar pentru a atrage o reacţie de simpatie din partea 
juraţilor. 

Un miros de mucegai se răspândi din cutie. Bosch scoase 
rochia, ţinând-o de umeri. Toţi trei tăceau. Detectivul avea 
în mână o rochie pe care o fetiţă o purta când fusese ucisă. 
Era albastră, cu o fundă de culoare albastru-închis în faţă. O 
bucată de cincisprezece centimetri fusese tăiată din partea 
din faţă a tivului, locul unde se găsise pata de spermă. 

— De ce e rochia aici? întrebă Bosch. Nu ar fi trebuit să o 
prezinte la proces? 

Haller nu spuse nimic. McPherson se aplecă puţin în faţă 
şi se uită de aproape la rochie, gândindu-se la un răspuns. 

— Cred că... n-au arătat-o din cauza bucății tăiate. Dacă 
arătau rochia, apărarea ar fi întrebat de tăietură. Asta ar fi 
dus la analiza sângelui. Acuzarea a ales să nu deschidă 
subiectul în timpul prezentării probelor. Probabil s-a bazat 

pe fotografiile de la locul crimei, în care apărea fata 
îmbrăcată cu rochia. Au lăsat apărarea să introducă proba, 
dar avocaţii nu au mai prezentat-o. ` 

Bosch împături rochia şi o aşeză pe masă. In cutie erau şi 
o pereche de pantofi negri de lac. | se păreau foarte micuţi 
şi trişti. Mai era o pungă de hârtie, în care erau lenjeria şi 
şosetele fetei. Un raport de laborator alăturat spunea că 
lucrurile fuseseră verificate să nu fie emisii biologice, fire 
de păr sau fibre, dar nu se găsise nimic. 

Pe fundul cutiei era o pungă de plastic cu un lănţişor de 
argint cu pandantiv. Se uită la lănţişor prin pungă şi văzu că 
pandantivul îl înfăţişă pe Ursuleţul Winnie. Mai era o pungă 
cu o brățară din mărgele albastre puse pe un elastic. 

— Asta e tot, zise el. 

— Ar trebui să lăsăm criminaliştii să se uite din nou la 
probe, spuse McPherson. Nu se ştie niciodată. Tehnologia a 
avansat destul de mult în douăzeci şi patru de ani. 

— Mă ocup eu, spuse Bosch. 

— Apropo, întrebă McPherson, unde s-au găsit pantofii 
aceia? Nu sunt în picioarele victimei în niciuna dintre 
fotografiile de la locul crimei. 

Bosch se uită la raportul de proprietate care era lipit în 
interiorul cutiei. 

— Aici scrie că erau sub cadavru. Probabil i-au căzut în 
camion, când a sugrumat-o. Criminalul i-a aruncat întâi 
pantofii în tomberon, apoi a aruncat şi cadavrul. 

Imaginile evocate de obiectele din cutie creaseră o 
atmosferă foarte sumbră pentru echipa acuzării. Bosch 
începu să pună totul la loc în cutie. La sfârşit, puse 
ambalajul de la lănţişor. 

— Câţi ani avea fiica voastră când a renunţat la Ursuleţul 
Winnie? întrebă el. 

Haller şi McPherson se uitară unul la altul. Haller tăcu. 

— Cinci sau şase, spuse McPherson. De ce? 

— Şi a mea la fel, cred. Dar fetiţa asta de doisprezece ani 
îl purta încă la gât. Mă întreb cum aşa. 

— Probabil e vorba de cine i l-a dăruit, spuse Haller. 
Hayley, fata noastră, încă mai poartă o brățară pe care i-am 
dat-o acum vreo cinci ani. 

McPherson se uită la el ca şi cum voia să conteste ce 
spunea. 

— Nu tot timpul, zise Haller repede. Dar câteodată. 
Uneori o poartă când mă duc s-o iau. Poate fetiţa primise 
lănţişorul de la tatăl ei înainte de a muri. 

Se auzi un sunet surd de la calculatorul lui McPherson, iar 
aceasta se duse să verifice e-mailul. Se uită câteva clipe la 
ecran, apoi spuse: 

— E de la John Rivas, care se ocupă de audierile de după- 
amiază în sala 100. Jessup şi-a angajat un avocat de cauze 
penale, iar John încearcă să pună pe rol o audiere pentru 
eliberarea pe cauţiune. Vine încoace cu ultimul autobuz de 
la închisoarea Municipală. 

— Cine e avocatul? întrebă Haller. 

— O să-ţi placă foarte mult. Isteţul Clive Royce a preluat 
cazul pro bono“. Recomandat de PJG. 

Bosch ştia numele. Royce era un tip cunoscut, iubit de 
presă şi care nu rata nicio ocazie să stea în faţa camerei de 
filmat şi să spună toate lucrurile pe care nu avea voie să le 
spună în sala de judecată. 

— Bineînţeles că îl preia pro bono, zise Haller. O să 
compenseze pe din dos. Cu filmuleţe şi titluri de ziar, numai 
de asta îi pasă lui Clive. 

— Nu am avut niciun proces împotriva lui până acum, 
spuse McPherson. Abia aştept. 

— Şi Jessup are deja audierea pe rol? 

— Încă nu. Dar Royce vorbeşte cu grefierul. Rivas vrea să 
ştie dacă dorim să se ocupe el. O să se opună acordării de 

cauţiune. 

— Nu, ne ocupăm noi, spuse Haller. Hai să mergem! 

McPherson închise calculatorul în aceeaşi clipă în care 
Bosch punea capacul cutiei cu probe. 

— Vrei să vii şi tu? îl întrebă Haller. Să cunoşti 
adversarul? 

— Tocmai am petrecut şapte ore în compania lui, mai ţii 
minte? 

— Nu cred că se referea la Jessup, zise McPherson. 

Bosch aprobă din cap. 

— Nu, zic pas, spuse el. O să duc lucrurile astea înapoi la 
divizia de investigaţii speciale şi pe urmă mă apuc să o caut 
pe Sarah, martorul nostru. O să vă anunţ când o găsesc. 


ŞAPTE 


Marti, 16 februarie, 17.30 


Sala 100 era cea mai mare sală de judecată din CCB, 
rezervată şedinţelor de dimineaţă şi de seară pentru 
punerile sub acuzare, cele două puncte gemene de primire 
ale sistemului juridic local. Toţi acuzaţii trebuiau aduşi 
înaintea judecătorului în decurs de douăzeci şi patru de ore, 
iar la CCB acest lucru necesita o sală de judecată mare, cu 
o galerie pentru familia şi prietenii acuzatului. Sala era 
folosită pentru primele audieri după arestare, când 
persoanele apropiate încă nu ştiau pe ce drum lung, 
devastator şi dificil apucase acuzatul. Se întâmpla deseori 
ca la audieri să participe mama, tatăl, soţia, cumnata, 
mătuşa, unchiul sau chiar un vecin sau doi ca să-l sprijine 
moral pe inculpat şi să se înfurie din cauza arestării. După 
un an şi jumătate, când cazul ajungea în sfârşit la etapa 

finală în care primea sentinţa, inculpatul avea noroc dacă o 
mai prindea prin sală până şi pe iubita lui mamă. 

Cealaltă parte a sălii era de obicei aglomerată din cauza 
avocaţilor de toate felurile. Veterani experimentați, avocaţi 
din oficiu plictisiţi, reprezentanţi şmecheriţi ai cartelurilor, 
procurori obosiţi şi reporteri amestecați la un loc sau 
sprijiniți de geamul despărțitor care înconjura boxa 
acuzatului, şuşotind cu clienţii. 

Judecătorul Malcom Firestone prezida acest muşuroi de 
furnici, cu capul plecat şi umerii ridicaţi şi tot mai aproape 
de urechi cu fiecare an. Roba neagră dădea impresia că 
avea aripile strânse, iar întreaga imagine îl înfăţişa ca pe un 
vultur care aştepta nerăbdător să ciugulească resturile 
lăsate de sistemul de justiţie. 

Firestone se ocupa de şedinţa de punere sub acuzare, 
care începea la ora trei după-amiază şi continua uneori 
până noaptea târziu, în funcţie de lista deţinuţilor. Prin 
urmare, era un magistrat căruia îi plăcea să grăbească 
lucrurile. Trebuia să te mişti repede în sala 101, altfel riscai 
să fii călcat în picioare şi lăsat în drum. Aici justiţia era o 
linie de asamblare cu o bandă transportoare care se mişca 
necontenit. Firestone voia să se ducă acasă. Avocaţii voiau 
să se ducă acasă. Toată lumea voia să se ducă acasă. 

Am intrat cu Maggie în sală şi am văzut imediat camerele 
de filmat aranjate într-un ţarc de trei metri pe partea 
stângă, faţă în faţă cu boxa de sticlă în care se aflau 
inculpaţii, aduşi câte şase odată. In lipsa reflectoarelor de 
data asta, l-am văzut pe prietenul meu, Sticks, aranjând 
picioarele unui scăunel de la care i se trăgea porecla, 
trepiedul lui. M-a văzut şi a dat din cap, iar eu i-am răspuns 
la fel. 

Maggie m-a bătut pe umăr şi mi l-a arătat pe bărbatul 
aşezat la masa acuzării cu alţi trei avocaţi. 

— Acela din capăt e Rivas. 

— Bine. Du-te şi vorbeşte cu el şi eu merg să mă 
înregistrez la grefier. 

— Nu e nevoie să te înregistrezi, Haller. Eşti procuror, 
mai ştii? 

— Ah, grozav. Am uitat. 

Ne-am dus câtre masa acuzării şi Maggie m-a prezentat 
lui Rivas. Procurorul era un pui de avocat, probabil ieşise 
de-abia de câţiva ani dintr-o facultate de drept de top. 
Bănuiam că aştepta să treacă timpul, respectând politica 
firmei, dar nerăbdător să urce pe scara socială şi să scape 
de iadul şedinţelor de acuzare. Nu-i plăcea nici că eu 
venisem din cealaltă tabără ca să înşfac inelul de aur al 
cazurilor actuale ale procuraturii. Vedeam din limbajul 
trupului că era neliniştit. Eram la masa nepotrivită. Eram 
vulpea din coteţul găinilor. Şi ştiam că o să-i confirm toate 
astea înainte să se termine audierea. 

După ce am dat mâna cu el de formă, m-am uitat în jurul 
meu după Clive Royce şi l-am văzut sprijinit de balustradă, 
discutând cu o femeie tânără, care era probabil asociata lui. 
Se înclinau unul spre celălalt, uitându-se într-un dosar 
deschis plin cu documente. M-am apropiat de ei cu mâna 
întinsă. 

— Clive „Pledantul” Royce, ce mai faci, bătrâne? 

El a ridicat ochii şi un zâmbet i-a încreţit instantaneu faţa 
bronzată. Ca un gentleman perfect, s-a îndreptat înainte de 
a da mâna cu mine. _ 

— Mickey, ce mai faci? Imi pare rău să văd că o să fim 
adversari de data asta. 

Ştiam că îi părea rău, dar nu foarte rău. Royce făcuse 
carieră alegând numai cazuri câştigătoare. Nu ar fi riscat să 
accepte un caz pro bono, ultramediatizat, dacă nu ar fi fost 
sigur că avea să beneficieze de publicitate gratuită şi să 
obţină o victorie sigură. Intrase în joc ca să câştige, iar în 
spatele zâmbetului ascundea nişte dinţi ascuţiţi. 

— Şi eu. Şi cred că o să mă faci să regret ziua în care am 
schimbat macazul. 

— Ei bine, cred că amândoi ne facem datoria faţă de 
societate, nu? Tu îl ajuţi pe procurorul districtual, eu îl ajut 
pe Jessup pe datorie. 

Royce încă mai avea accent britanic, deşi petrecuse 
jumătate din cei cincizeci de ani ai lui în Statele Unite. Îi 
dădea o aură de om cultivat şi distins care intra în 
contradicţie cu ocupaţia lui, aceea de a apăra oameni 
acuzaţi de crime oribile. Purta un costum din trei piese, cu 
o linie abia vizibilă de cretă pe stofă. Chelia era bronzată şi 
netedă, iar barba îi era vopsită în negru şi tunsă perfect. 

— Se poate spune şi aşa, i-am zis. 

— Ah, sunt nepoliticos. Mickey, aceasta e asociata mea, 
Denise Graydon. E asistenta mea în cazul domnului Jessup. 

Graydon s-a ridicat şi mi-a strâns mâna cu fermitate. 

— Imi pare bine de cunoştinţă, am spus eu. 

Am aruncat o privire în jur să văd dacă Maggie era pe 
aproape ca să o prezint, dar era ocupată cu Rivas la masa 
acuzării. 

— Ei bine, i-am spus lui Royce. L-ai pus pe rol pe clientul 
tău? 

— L-am pus. O să fie primul în grupul următor. Am fost 
deja în spate şi l-am vizitat şi o să fim pregătiţi să depunem 
o moţiune pentru cauţiune, Dar mă întrebam, dacă tot 
avem câteva minute la dispoziţie, putem să ieşim puţin pe 
hol să discutăm? 

— Sigur, Clive. Hai chiar acum! 

Royce i-a spus asociatei să aştepte în sală şi să ne cheme 
când era adus în boxă următorul grup de deţinuţi. L-am 
urmat pe Royce pe culoarul dintre cele două rânduri 
aglomerate de galerii. Am trecut prin sistemul de acces şi 
am ieşit pe hol. 

— Vrei o ceaşcă de ceai? m-a întrebat Royce. 

— Nu cred că avem timp destul. Ce e, Clive? 

Royce şi-a încrucişat braţele şi a devenit serios. 

— Trebuie să-ţi spun, Mick, că nu mi-am propus să te fac 
de râs. Îmi eşti prieten şi coleg în Baroul de avocaţi ai 
apărării. Dar aici te-ai băgat într-o situaţie în care nu poţi să 
câştigi, da? Ce-ai de gând să faci? 

Am zâmbit şi m-am uitat dintr-un capăt în altul al holului. 
Nimeni nu era atent la noi. 

— Vrei să spui că Jessup are de gând să pledeze vinovat? 

— Dimpotrivă. Nu o să negociem în acest caz. Procurorul 
districtual a făcut o alegere greşită şi e foarte clar ce 
manevră încearcă să facă aici şi cum te foloseşte ca pe un 
pion. Trebuie să te avertizez că dacă insişti să începi 
procesul cu Jason Jessup, o să te faci de râs. Am considerat, 
din curtoazie profesională, că trebuie să-ţi spun. 

Nu am apucat să răspund, pentru că Graydon a ieşit din 
sală şi a venit grăbită spre noi. 

— Cineva din primul grup nu e gata, aşa că l-au devansat 
pe Jessup şi tocmai l-au adus. 

— Venim imediat, a spus Royce. 

Graydon a ezitat, apoi şi-a dat seama că şeful ei o voia 
întoarsă în sală. A intrat pe uşă, iar Royce s-a întors spre 
mine. Am vorbit înaintea lui. 

— Mulţumesc pentru curtoazie şi pentru grijă, Clive. Dar 
dacă clientul tău vrea proces, o să aibă proces. O să fim 
pregătiţi şi o să vedem cine se face de râs şi cine se 
întoarce la închisoare. 

— Minunat. De-abia aştept întrecerea. 

L-am urmat înapoi în sală. Şedinţa începuse şi, trecând 
pe culoar, am văzut-o pe Lorna Taylor, managerul biroului 
meu şi a doua mea fostă soţie, care stătea în capătul unui 
rând aglomerat. M-am aplecat şi i-am şoptit. 

— Hei, ce faci aici? 

— Trebuia să vin şi să văd clipa cea mare. 

— Cum de-ai aflat? Eu ştiu de doar un sfert de oră. 

— Cred că tot atunci au aflat şi cei de la KNX. Eram deja 
aici, căutam spaţiu pentru birouri şi am auzit la radio că 
Jessup o să apară la tribunal. Aşa că am venit. 

— Bine, mulţumesc că eşti aici, Lorna. Cum merg 
căutările? Trebuie neapărat să ies din clădirea asta. 
Repede! 

— Mai am trei spaţii de văzut după asta. O să fie de 
ajuns. lţi spun mâine care sunt ultimele variante pe care le- 
am ales, da? 

— Da, asta e... 

Am auzit grefierul strigând numele lui Jessup. 

— Gata, trebuie să mă duc acolo. Vorbim mai târziu. 

— Arde-i, Mickey! 

Am găsit un loc liber pentru mine lângă Maggie, la masa 
acuzării. Rivas se mutase pe rândul din spatele balustradei. 
Royce trecuse lângă boxa de sticlă, unde îi şoptea ceva 
clientului. Jessup purta o uniformă portocalie - uniforma 
închisorii - şi părea calm şi potolit. Dădea aprobator din cap 
la tot ce îi şoptea Royce la ureche. Părea cumva mai tânăr 
decât credeam eu. Probabil mă aşteptam ca toţi anii aceia 
în închisoare să îl fi marcat cumva. Ştiam că are patruzeci 
şi opt de ani, dar nu părea să aibă mai mult de patruzeci de 
ani. Nici măcar nu avea paloarea puşcăriaşilor. Avea pielea 
palidă, dar părea sănătoasă, mai ales lângă mult prea 
bronzatul Royce. 

— Unde ai fost? mi-a şoptit Maggie. Am crezut că o să fiu 
nevoită să mă descurc singură. 

— Am fost afară şi am vorbit cu avocatul apărării. Ai 
capetele de acuzare la îndemână? In caz că trebuie să le 
citesc pentru consemnare. 

— Nu trebuie să citeşti capetele de acuzare. Nu trebuie 
decât să te ridici şi să spui că noi considerăm că Jessup 
prezintă riscul de a fugi şi că e un pericol pentru 

comunitate. El... 

— Dar eu nu consider că o să fugă. Avocatul lui tocmai 
mi-a spus că sunt pregătiţi şi că nu îi interesează nicio 
dispoziţie. Il interesează banii şi singurul fel în care o să-i 
capete e să rămână în joc şi să pornească procesul... şi să 
câştige. 

— Şi atunci? 

Părea uimită şi s-a uitat la teancul de dosare din faţa ei. 

— Mags, filosofia ta e să conteşti orice şi să nu laşi nimic 
de la tine. Nu cred că asta o să funcţioneze aici. Am o 
strategie şi... 

S-a întors şi s-a aplecat mai tare spre mine. 

— Atunci te las pe tine cu strategia ta şi cu prietenul tău 
chel de la masa apărării să vă descurcati. 

A împins scaunul în spate şi s-a ridicat, apucându-şi 
servieta de jos. 

— Maggie... 

A dat portiţa la o parte şi a pornit spre uşa din spate a 
sălii. M-am uitat după ea, ştiind că, deşi nu-mi plăcea 
rezultatul, trebuia să stabilesc regulile relaţiei noastre ca 
procurori. 

Au strigat numele lui Jessup şi Royce s-a prezentat 
oficial. Apoi m-am ridicat în picioare şi am spus ceea ce n- 
aş fi crezut vreodată că o să spun. 

— Michael Haller din partea statului. 

Chiar şi judecătorul Firestone a ridicat capul din poziţia 
lui aplecată, uitându-se la mine pe deasupra ochelarilor de 
vedere. Probabil pentru prima dată în ultimele săptămâni, 
se întâmpla ceva extraordinar în sala lui de judecată. Un 
avocat al apărării îşi schimbase blana ca să reprezinte 
statul. 

— Ei bine, domnilor, asta e o şedinţă pentru trimiterea în 
judecată şi am aici o hârtie care spune că vreţi să discutăm 
despre cauţiune. 

Jessup fusese acuzat în urmă cu douăzeci şi patru de ani 
pentru omucidere şi răpire. Când Curtea Supremă anulase 
condamnarea, nu şi acuzaţiile. Asta rămăsese la latitudinea 
procuraturii. Aşa că era în continuare acuzat de crimă, iar 
pledoaria lui de nevinovăție era neschimbată. Acum cazul 
trebuia repartizat unei săli de judecată şi unui judecător 
pentru proces. O moţiune pentru discutarea cauţiunii ar fi 
fost de obicei amânată până la etapa aceea, numai că 
Jessup, prin intermediul lui Royce, grăbea mersul lucrurilor, 
apărând înaintea lui Firestone. 

— Onorată instanţă, a spus Royce, clientul meu a fost 
deja trimis în judecată acum douăzeci şi patru de ani. Azi 
dorim să discutăm despre o moţiune pentru eliberarea pe 
cauţiune şi pentru continuarea acestui caz în cadrul unui 
proces. Domnul Jessup a aşteptat mult timp libertatea şi 
dreptatea. Nu are de gând să renunţe la dreptul lui pentru 
un proces rapid. 

Ştiam că asta avea să fie manevra lui Royce, pentru că la 
fel aş fi făcut şi eu. Orice persoană acuzată de o infracţiune 
avea dreptul la un proces rapid. De cele mai multe ori, 
procesele se prelungesc la cererea apărării sau în urma 
recunoaşterii de către ambele părţi că au nevoie de mai 
mult timp pentru a se pregăti. Utilizând o tactică de 
presiune, Royce nu voia să suspende statutul de proces 
rapid. Cu un caz şi nişte probe vechi de douăzeci şi patru 
de ani, fără să mai punem la socoteală faptul că nu ştiam 
unde se află martorul principal, nu era doar prudent, ci la 
mintea cocoşului să porneşti cronometrul pentru procurori. 
lar acesta pornise în momentul în care Curtea Supremă 
desfiinţase condamnarea. Statul avea la dispoziţie şaizeci 
de zile din acel moment ca să-l aducă pe Jessup la proces. 
Trecuseră deja douăsprezece. 

— Pot da cazul grefierului pentru repartizare, a spus 
Firestone. Şi aş prefera ca judecătorul căruia îi este 

repartizat să se ocupe de cauţiune. ` 

Royce s-a gândit puţin înainte să răspundă. In acelaşi 
timp, s-a întors către camere, ca să le ofere un unghi mai 
bun. 

— Onorată instanţă, clientul meu a fost încarcerat pe 
nedrept timp de douăzeci şi patru de ani. Şi acestea nu 
sunt doar cuvintele mele, este opinia Curţii Supreme de 
Stat. Acum l-au scos din închisoare şi l-au adus aici ca să fie 
din nou supus unui proces. Totul face parte dintr-un plan 
mai vechi care nu are legătură cu justiţia, ci cu banii şi 
politica. Este vorba despre evitarea responsabilităţii pentru 
a răpi în mod corupt libertatea unui om. Amânarea acestui 
lucru până la altă şedinţă ar reprezenta o batjocură a 
justiţiei care i-a adus prejudicii lui Jason Jessup peste două 
decenii. 

— Prea bine. 

Firestone părea supărat şi puţin enervat. Linia de 
asamblare se oprise în loc. Avea o listă care probabil 
cuprindea de la bun început peste şaptezeci şi cinci de 
nume şi îşi dorea să termine totul la timp, ca să ajungă 
acasă la cină, la ora opt. Royce avea de gând să 
încetinească lucrurile nespus de mult cu cererea lui de a 
dezbate dacă Jessup merita sau nu să fie eliberat în 
aşteptarea procesului. Dar Firestone, la fel ca Royce, avea 
să primească cea mai mare surpriză pe ziua respectivă. 
Dacă nu ajungea acasă la timp ca să ia cina, nu avea să fie 
din cauza mea. 

Royce i-a cerut judecătorului un ordin OR, ceea ce 
însemna că Jessup nu trebuia să aducă niciun ban pentru 
cauţiune şi să fie eliberat doar pe baza promisiunii că se va 
prezenta în instanţă. Asta era numai de deschidere. Se 
aştepta să apară un sponsor al eliberării lui Jessup, dacă 
era să existe vreun succes. Suspecţii de crimă nu erau 
eliberaţi în acest fel. În rarele ocazii în care se acorda 

eliberarea pe cauţiune într-un caz de crimă, se ajungea de 
obicei la un preţ destul de piperat. Nu intra în discuţie dacă 
jJessup putea să strângă banii de la sponsorii lui, din 
contractele pentru cărţi sau filme pe care se presupunea că 
le negociază. 

Royce şi-a încheiat cererea spunând că Jessup nu ar 
trebui să fie considerat un risc, că nu va încerca să fugă din 
acelaşi motiv pe care i-l spusesem eu lui Maggie. Nu avea 
niciun interes să o facă. Singurul lui interes era să lupte să 
se dezvinovăţească după douăzeci şi patru de ani de 
pedeapsă aplicată pe nedrept. 

— Momentan, domnul Jessup nu are alt scop decât să 
stea potolit şi să dovedească o dată pentru totdeauna că 
este nevinovat şi că a plătit un preţ îngrozitor de mare 
pentru greşelile şi administrarea defectuoasă a cazului de 
către procuratură. 

Cât a vorbit Royce, m-am uitat la Jessup în boxa de sticlă. 
Ştia că e filmat şi îşi luase o mină indignată. In ciuda 
eforturilor, nu-şi putea ascunde mânia şi ura din ochi. Cei 
douăzeci şi patru de ani de puşcărie făcuseră din acestea o 
stare permanentă. 

Firestone a terminat de scris o notă, apoi a cerut să audă 
răspunsul meu. M-am ridicat şi am aşteptat ca judecătorul 
să se uite la mine. 

— Poftiţi, domnule Haller, a zis el. 

— Domnule judecător, dacă domnul Jessup prezintă 
documentaţia necesară pentru a demonstra unde locuieşte, 
statul nu se opune eliberării pe cauţiune în acest moment. 

Firestone s-a uitat lung la mine, realizând că răspunsul 
meu era exact opusul celui pe care credea el că o să-l dau. 
Murmuratul din sală părea să devină tot mai tare, pe 
măsură ce avocaţii din sală înțelegeau răspunsul dat de 
mine. 

— Am înţeles bine, domnule Haller? a spus Firestone. Nu 

vă opuneţi eliberării pe baza promisiunii de prezentare la 
proces într-un caz de crimă? 

— Aşa este, onorată instanţă. Suntem încrezători că 
domnul Jessup se va prezenta la proces. Nu are de câştigat 
niciun ban dacă nu se prezintă. 

— Onorată instanţă! a strigat Royce. Obiectez faţă de 
felul în care domnul Haller infectează stenograma şedinţei 
cu asemenea insinuări prejudicioase, menite doar să atragă 
atenţia presei. Clientul meu nu are alt scop în acest 
moment decât... 

— Am înţeles, domnule Royce, a intervenit Firestone. Dar 
cred că şi dumneavoastră v-aţi jucat suficient cu camerele 
de filmat. Haideţi să o lăsăm aşa. Fără opoziţie din partea 
acuzării, îl eliberez pe domnul Jessup pe baza promisiunii 
sale de a se prezenta la proces de îndată ce îi prezintă 
grefierului documentele privind reşedinţa lui. Domnul 
Jessup nu are voie să părăsească districtul Los Angeles fără 
permisiune din partea instanţei la care va fi repartizat. 

Firestone i-a dat atunci cazul grefierului de la biroul 
instanţei în vederea repartizării către un alt departament 
pentru proces. În sfârşit, ieşisem de pe orbita judecătorului 
Firestone. Putea acum să repornească linia de asamblare şi 
să meargă acasă la cină. Am luat dosarele lăsate de Maggie 
şi am plecat de la masă. Royce se întorsese la locul lui 
lângă balustradă, punând dosare într-o servietă de piele. 
Tânăra lui asociată îl ajuta. 

— Cum te-ai simţit, Mick? m-a întrebat. 

— Vrei să spui, ca procuror? 

— Da, în tabăra opusă. 

— Nu prea diferit, ca să fiu sincer. Azi nu au fost decât 
proceduri. 

— O să calci pe cărbuni aprinşi pentru că l-ai lăsat pe 
clientul meu să plece de aici. 

— Dă-i dracului, dacă nu ţin la glumă. Să ai grijă să nu 

facă vreo prostie, Clive. Dacă face vreuna, atunci chiar că 
dau de belea. La fel şi el. 

— Nicio problemă. Avem noi grijă de el. El o să fie ultima 
ta preocupare, să ştii. 

— Cum aşa, Clive? 

— Nu aveţi prea multe probe, nu ştiţi unde e martorul 
principal, iar ADN-ul vă distruge cazul. Eşti căpitan pe 
Titanic, Mickey, iar Gabriel Williams te-a pus acolo. Mă 
întreb cu ce te are la mână. 

Din tot ce spunea, un singur lucru mă punea pe gânduri. 
De unde ştia de martorul lipsă? Bineînţeles că nu l-am 
întrebat, nici nu am reacţionat la împunsătura lui despre 
faptul că Williams m-ar avea la mână. M-am purtat ca toţi 
procurorii încrezuţi pe care îi văzusem în cariera mea. 

— Spune-i clientului tău să se bucure cât mai e afară, 
Clive. Pentru că, după ce se dă verdictul, se duce din nou la 
răcoare. 

— Când putem discuta despre aducerea la cunoştinţă a 
probelor? 

— Oricând doreşti. O să deschid un dosar mâine- 
dimineaţă. 

— Bine. Vorbim în curând, da, Mickey? 

— Cum am zis, Clive, oricând doreşti. 

S-a îndreptat spre biroul grefierului, probabil ca să 
aranjeze eliberarea clientului său. Am deschis portiţa, am 
luat-o pe Lorna şi am ieşit amândoi din sală. Afară mă 
aştepta un grup mic de reporteri cu camere de filmat. 
Aceştia m-au întrebat de ce nu obiectasem la eliberarea pe 
cauţiune, dar le-am spus că nu comentez şi am trecut mai 
departe. Au rămas pe loc, aşteptând să iasă Royce. 

— Nu ştiu ce să zic, Mickey, a spus Lorna. Cum crezi că o 
să reacționeze procurorul districtual când o să afle că nu te- 
ai opus eliberării pe cauţiune? 

Exact când mă întreba asta, telefonul a început să 

vibreze în buzunar. Mi-am dat seama că uitasem să-l închid 
în sala de judecată. O greşeală care s-ar fi putut dovedi 
costisitoare, în funcţie de părerea lui Firestone despre 
întreruperile de natură electronică în timpul şedinţelor. 

Uitându-mă la ecran, i-am spus Lornei: 

— Nu ştiu, dar cred că urmează să aflu. 

Am ridicat telefonul ca să vadă numele celui care mă 
apela, adică procurorul districtual din Los Angeles. 

— Răspunde. Eu plec. Ai grijă, Mickey! 

M-a sărutat pe obraz şi s-a dus spre lifturi. Am răspuns la 
telefon. Aveam dreptate. Era Gabriel Williams. 

— Haller, ce naiba faci? 

— La ce te referi? 

— Unul dintre oamenii mei a zis că i-ai dat voie lui Jessup 
să plece pe bază de OR. 

— Aşa e. 

— Atunci te întreb din nou, ce naiba faci? 

— Ascultă, eu... 

— Nu, ascultă-mă tu! Nu ştiu dacă îi dădeai unui prieten 
al tău din Baroul de avocaţi ai apărării ce-şi dorea sau dacă 
eşti pur şi simplu prost, dar nu laşi niciodată un ucigaş să 
plece. Mă înţelegi? Acum vreau să te întorci acolo şi să ceri 
o nouă audiere pentru cauţiune. 

— Nu, nu o să fac asta. 

A urmat o tăcere grea timp de cel puţin zece secunde 
înainte ca Williams să vorbească iar. 

— Te-am auzit bine, Haller? 

— Nu ştiu ce ai auzit, Williams, dar nu mă întorc pentru 
altă audiere. Trebuie să înţelegi un lucru. Mi-ai dat un rahat 
de caz şi trebuie să fac tot ce pot cu el. Probele pe care le 
avem sunt vechi de douăzeci şi patru de ani. Cazul a primit 
o lovitură grea din cauza ADN-ului şi avem un martor ocular 
pe care nu-l găsim. Asta îmi dă de înţeles că trebuie să mă 
descurc cum pot. 

— Şi ce legătură are asta cu faptul că l-ai lăsat să iasă 
din puşcărie? 

— Nu înţelegi, omule? Jessup a fost în închisoare timp de 
douăzeci şi patru de ani. Doar nu a fost la pension. Orice o 
fi fost el când a intrat, acum e şi mai rău. Dacă e eliberat, o 
să facă vreo prostie. Şi dacă face vreo prostie, nu face 
decât să ne ajute. 

— Cu alte cuvinte, pui populaţia în pericol cât e în 
libertate. 

— Nu, pentru că o să vorbeşti cu poliţia şi o să-l pui sub 
supraveghere. Ca să nu păţească nimeni nimic şi ca să 
poată interveni şi să-l înhaţe în secunda în care îşi dă în 
petic. 

Incă o secundă de tăcere, dar de data asta auzeam voci 
înăbuşite şi mi-am dat seama că Williams discuta cu Joe 
Ridell, consilierul lui. Când i-am auzit din nou vocea, era 
severă, dar nu mai avea tonul acela furios. 

— Bine, uite ce vreau să faci. Când vrei să mai faci o 
mişcare ca asta, vii mai întâi la mine. Ai înţeles? 

— Nu o să fac aşa ceva. Ai vrut un procuror independent. 
Asta ai primit. Accepţi sau nu! 

A urmat o pauză, apoi mi-a trântit telefonul fără să mai 
spună ceva. Am închis şi eu şi m-am uitat câteva clipe la 
Clive Royce ieşind din sală şi intrând în grupul de reporteri 
şi cameramani. Ca un specialist experimentat, a aşteptat 
puţin ca toată lumea să se aranjeze şi să pregătească 
aparatele. Apoi a dat drumul primului discurs inopinat, dar 
bine regizat pentru presă. 

— Cred că procurorul districtual a luat-o la sănătoasa, a 
început el. 

Era exact ce mă aşteptam să spună. Nu aveam de ce să 
mai ascult. Am plecat. 

Miercuri, 17februarie, 09.48 


Unii oameni nu vor să fie găsiți. Şi-şi iau măsuri pentru 
asta. Trag o creangă după ei ca să şteargă urmele. Unii pur 
şi simplu aleargă şi nu le pasă ce rămâne în urma lor. Vor 
doar să lase trecutul în spate şi să se îndepărteze cât mai 
mult. 

După ce verifică din nou munca anchetatorului de la 
procuratură, lui Bosch îi luă doar două ore să găsească 
numele actual şi adresa martorului lor lipsă, sora Melissei 
Landy. Nu târâse nicio creangă după ea. Se folosise de ce 
avea la îndemână şi îşi continuase drumul. Anchetatorul 
care îi pierduse urma în San Francisco nu căutase indicii şi 
în sens invers. Aici greşise. Căutase tot înainte şi găsise o 
potecă goală. 

Bosch începuse la fel ca predecesorul lui, tastând în 
calculator numele Sarah Landy şi data ei de naştere, 14 
aprilie 1972. Diversele motoare pentru căutare ale 
departamentului îi oferiseră o multitudine de punți de 
legătură cu poliţia şi societatea. 

Mai întâi apărură arestările pentru consum de droguri în 
1989 şi 1990 - gestionate discret şi cu multă înţelegere de 
Departamentul de Protecția Copilului. Dar nu mai 
beneficiase de aceeaşi înţelegere din partea Serviciilor 
Sociale pentru Tineret pentru acuzaţiile similare la sfârşitul 
lui 1991 şi de alte două ori în 1992. Trecuse printr-o 
perioadă de eliberare condiţionată şi de reabilitare, urmată 
de cinci ani în care nu mai lăsase nicio amprentă digitală pe 
nicăieri. Un alt site îi oferi lui Bosch o serie de adrese ale ei 
în Los Angeles, la începutul anilor '90. Harry recunoscu 
zonele ca fiind unele mărginaşe, unde chiria era probabil 

mică şi drogurile erau la îndemână şi uşor de cumpărat. 
Substanţa ilegală preferată de Sarah era metamfetamina, 
un drog care îţi distrugea miliarde de celule în creier. 

Urma lăsată de Sarah Landy, fetiţa care se ascunsese 
după un tufiş şi privise de acolo cum sora ei era răpită de 
un ucigaş, se termina acolo. 

Bosch deschise primul dosar scos din cutia cu probele 
cazului şi se uită la documentul cu informaţiile despre 
Sarah. Îi găsi codul numeric personal şi îl introduse şi pe 
acesta, împreună cu data de naştere, în motorul de 
căutare. Găsi două nume: Sarah Edwards, începând din 
1991, şi Sarah Witten, în 1997. Când femeile îşi schimbau 
numele de familie era pentru că se căsătoreau, iar 
anchetatorul de la procuratură raportase că Sarah se 
căsătorise de două ori. 

Arestările  continuaseră pe numele Sarah Edwards, 
inclusiv două pentru atac asupra unor proprietăţi şi pentru 
prostituție. Dar arestările se făcuseră la distanţă destul de 
mare una de alta şi poate că povestea ei se dovedise 
suficient de tristă ca să nu ajungă la închisoare. 

Bosch se uită la fotografiile făcute la fiecare arestare. 
Înfăţişau o femeie tânără cu diverse coafuri şi culori de păr, 
dar cu o privire neschimbată în care se citeau suferinţă şi 
răzvrătire. Una dintre fotografii arăta o vânătaie închisă la 
culoare sub ochiul stâng şi răni deschise sub obraz. 
Imaginile păreau destul de grăitoare. O viaţă presărată cu 
droguri şi infracţiuni. O rană interioară care nu se 
vindecase, o vină care nu putea fi înlăturată. 

Sub numele de Sarah Witten, arestările nu se 
schimbaseră, doar locul era altul. Probabil îşi dăduse seama 
că pusese la încercare răbdarea procurorilor şi a 
judecătorilor care îi oferiseră nenumărate şanse - probabil 
după citirea unui rezumat al vieţii ei care apărea în 
investigaţiile dinaintea acordării sentinţei. Se mutase la San 

Francisco şi încălcase iarăşi legea în repetate rânduri. 
Droguri şi infracţiuni minore, acuzaţii care mergeau deseori 
mână în mână. Bosch se uită la fotografiile de la arestare şi 
văzu o femeie îmbătrânită înainte de vreme. Părea să aibă 
patruzeci de ani, deşi nu împlinise pe atunci nici treizeci. 

In 2003 ispăşise prima pedeapsă mai mare, fiind închisă 
şase luni la penitenciarul San Mateo după ce îşi 
recunoscuse vinovăția pentru posesie de droguri. Dosarele 
arătau că făcuse patru luni în închisoare, urmate de un 
program de reabilitare prin izolare. Erau ultimele date din 
sistem în privinţa ei. Nicio persoană cu oricare din numele 
ei sau codul ei numeric personal nu mai fusese arestată de 
atunci şi nu solicitase permis de conducere în niciunul 
dintre cele cincizeci de state. 

Bosch încercă o serie de manevre digitale pe care le 
învățase pe când lucra în Divizia de Cazuri 
Deschise/Nerezolvate, unde folosirea inter netului se 
transformase în artă, dar nu reuşi să-i dea de urmă. Sarah 
dispăruse. 

Lăsând calculatorul deoparte, Bosch scoase dosarele din 
cutia cu probele cazului. Incepu să verifice documentele, 
căutând indicii care l-ar fi putut ajuta să o găsească. Găsi 
ceva mai mult de atât când dădu peste o fotocopie a 
certificatului ei de naştere. Atunci îşi aminti că la momentul 
crimei locuia cu mama şi tatăl ei vitreg. 

Numele de pe certificat era Sarah Ann Gleason. Nu găsi 
niciun cazier pe numele acela, dar găsi un permis de 
conducere din statul Washington, eliberat cu şase ani mai 
devreme şi reînnoit în urmă cu numai două luni. Se uită la 
fotografie şi văzu că se potrivea. Abia-abia. Bosch o studie 
îndelung. Ar fi putut să jure că Sarah Ann Gleason începuse 
să întinerească. 

Bănuiala lui era că lăsase viaţa grea în urmă. Găsise ceva 
care o făcuse să se schimbe. Poate un leac. Poate avea un 

copil. Ceva îi schimbase viaţa în bine. 

Bosch îi introduse numele în următorul motor de căutare 
şi găsi un contract la utilităţi şi cablu prin satelit pe numele 
ei. Adresele se potriveau cu cele din permisul de 
conducere. Bosch era sigur că o găsise. Port Townsend. 
Intră pe Google şi tastă. In curând, se uita la o hartă cu 
peninsula Olympic, în colţul nord-vestic al Washingtonului. 
Sarah Landy îşi schimbase numele de trei ori şi fugise în cel 
mai îndepărtat colţ al teritoriului continental al Statelor 
Unite, dar el o găsise. 

Telefonul sună exact când întindea mâna după el. Era 
locotenentul Stephen Wright, comandantul Diviziei Speciale 
de Investigaţii a poliţiei din Los Angeles. 

— Voiam doar să ştii că începând de acum cincisprezece 
minute am început urmărirea lui Jessup. Am implicat toată 
divizia şi o să vă trimit rapoarte de supraveghere în fiecare 
dimineaţă. Dacă ai nevoie de altceva sau vrei să mergi cu 
noi în orice moment, sună-mă. 

— Mulţumesc, domnule locotenent. Aşa o să fac. 

— Să sperăm că se întâmplă ceva. 

— Ar fi frumos. 

Bosch încheie apelul. Apoi o sună pe Maggie McPherson. 

— Am câteva ştiri. Mai întâi, DSI îl urmăresc pe Jessup. 
Poţi să-i spui lui Gabriel Williams. 

| se păru că aude un chicotit înainte ca ea să răspundă. 

— lronic, nu? 

— Da. Poate ajung ei să-l omoare pe Jessup şi nu o să ne 
mai batem capul cu un proces. 

Divizia Specială de Investigații era o echipă de 
supraveghere de elită care funcţiona de patruzeci de ani, în 
ciuda faptului că numărul crimelor era mai mare decât al 
oricărei alte divizii din departament, inclusiv SWAT. DSI era 
folosită clandestin pentru supravegherea suspecţilor - 
indivizi suspectaţi de crime violente care nu se opreau până 

nu erau prinşi în flagrant şi opriţi de poliţie. Experţi în 
supraveghere, agenţii DSI aşteptau şi observau suspecţii în 
timp ce comiteau alte infracţiuni înainte de a interveni, 
ceea ce avea deseori consecinţe fatale. 

lronia de care pomenise McPherson era că Gabriel 
Williams fusese avocat pentru drepturile omului înainte de 
a candida şi a câştiga postul de procuror districtual. 
Acţionase în judecată departamentul pentru schimburile de 
focuri ale DSI în diverse ocazii, susţinând că strategiile 
diviziei erau menite să atragă suspecţii în confruntări 
mortale cu poliţia. Mersese până într-acolo încât să 
numească divizia „echipa morţii”, în timp ce anunţa 
începerea unui proces împotriva unui schimb de focuri al 
DSI, în urma căruia muriseră patru spărgători în faţa unui 
restaurant de tip fast-food, Tommy's. Aceeaşi echipă a 
morţii era acum folosită într-o manevră care trebuia să 
ajute cazul împotriva lui Jessup, dar şi să pună umărul la 
avansarea politică a lui Williams. 

—O0O să te ţină la curent cu activităţile? întrebă 
McPherson. 

— O să primesc în fiecare dimineaţă un raport de 
supraveghere. Şi o să mă sune dacă se întâmplă ceva bun. 

— Perfect. Mai era ceva? Mă cam grăbesc. Lucrez la un 
caz mai vechi şi trebuie să intru la audiere. 

— Da, am găsit martorul. 

— Eşti minunat! Unde e? 

— In Washington, în cel mai nordic punct din peninsula 
Olympic. Intr-un loc care se numeşte Port Townsend. 
Foloseşte numele din certificatul de naştere, Sarah Ann 
Gleason, şi se pare că duce o viaţă curată de vreo şase ani. 

— Asta e bine pentru noi. 

— Poate nu. 

— Cum aşa? 

— Mi se pare că toată viaţa s-a străduit să scape de ce s- 

a întâmplat în duminica aceea în Hancock Park. Dacă a 
trecut în sfârşit peste asta şi duce o viaţă bună acolo în Port 
Townsend, s-ar putea să nu fie interesată să mai zgândăre 
răni vechi, dacă înţelegi ce vreau să spun. 

— Nici măcar pentru sora ei? 

— Poate nu. S-a întâmplat acum douăzeci şi patru de ani. 

McPherson tăcu pentru câteva clipe, apoi răspunse: 

— Ce perspectivă cinică asupra lumii, Harry! Când ai de 
gând să te duci acolo? 

— Cât de repede pot. Dar trebuie să văd ce fac cu fiică- 
mea. A rămas la o prietenă când m-am dus după Jessup la 
San Quentin. Nu i-a fost prea bine acolo şi acum trebuie să 
plec din nou. 

— Imi pare rău. Vreau să merg şi eu cu tine. 

— Cred că mă descurc. 

— Ştiu că te descurci. Dar cred că ar fi bine să ai cu tine 
o femeie care e şi procuror. Am impresia tot mai mult că ea 
o să fie cheia întregului caz şi o să fie martorul meu. E 
foarte important cum o abordăm. 

— Abordez martori de vreo treizeci de ani. Cred că... 

— Lasă-mă să aranjez aici cu biroul de deplasări. In felul 
acesta putem merge împreună. Să discutăm despre 
strategie. 

Bosch făcu o pauză. Ştia că nu avea cum să o facă să se 
răzgândească. 

— Cum spui tu. 

— În regulă. îi spun lui Mickey şi sun la birou. Rezervăm 
un zbor de dimineaţă. Mâine am liber. E prea devreme 
pentru tine? N-aş vrea să aşteptăm până săptămâna 
viitoare. 

— Mă descurc eu. 

Bosch avea şi un al treilea motiv pentru care o sunase, 
dar se hotări să îl ţină pentru el. Felul în care îi acaparase 
drumul la Washington îl făcea să ezite să discute tacticile 

lui de investigaţie. 

După terminarea convorbirii, Bosch rămase bătând cu 
degetele pe marginea biroului, gândindu-se la ce avea să-i 
spună lui Rachel Walling. 

După câteva clipe, scoase telefonul şi apelă un număr. 
Avea numărul lui Walling în agendă. Spre surprinderea lui, 
ea îi răspunse imediat. Îşi imaginase că îi vedea numărul pe 
ecran şi lăsa să răspundă mesageria. Relaţia lor se 
terminase de mult, dar existau încă nişte sentimente 
puternice. 

— Bună, Harry. 

— Bună, Rachel. Ce faci? 

— Bine. Tu? 

— Binişor. Te sun în legătură cu un caz. 

— Desigur. Harry Bosch nu foloseşte niciodată sistemul. 
El vorbeşte direct. 

— Nu pot să intru în sistem pentru asta. Şi ştii că te sun 
pentru că am încredere în tine şi, mai mult decât orice, îţi 
respect părerea. Dacă folosesc sistemul, dau peste un 
psiholog criminalist din Quantico şi care nu e decât o voce 
la telefon. Ba mai mult, nu mă mai sună cu ceva nou nici 
după două luni. Tu ce-ai face în locul meu? 

— Oh... probabil acelaşi lucru. 

— În afară de asta, nu vreau să implic oficial Biroul. Nu 
fac decât să-ţi cer părerea şi sfatul, Rachel. 

— Ce caz ai? 

— Cred că o să-ţi placă. E vorba de o fată de doisprezece 
ani care a fost ucisă acum douăzeci şi patru de ani. Un tipa 
intrat la închisoare atunci şi acum trebuie să-l rejudecăm. 
M-am gândit că procurorului i-ar prinde bine un profil. 

— E cazul acela cu Jessup pe care îl dau la ştiri? 

— Exact. 

Ştia că era interesată. O simţea din vocea ei. 

— Bine, adu-mi ce ai. Cât timp am? Am şi eu munca mea, 

să ştii. 

— De data asta nu e nevoie să te grăbeşti. Nu ca atunci, 
cu Echo Park. Probabil mâine o să fiu plecat din oraş. Nu 
ştiu cât o să stau. Cred că poţi să ţii dosarul câteva zile. Tot 
acolo stai, deasupra Teatrului de un Milion De Dolari? 

— Tot acolo. 

— Bine, îţi aduc cutia. 

— Mă găseşti aici. 


NOUĂ 


Miercuri, 17 februarie, 15.18 


În celula pentru arestaţi de la Departamentul 124, la 
etajul treisprezece al CCB, nu era nimeni în afară de clientul 
meu, Cassius Clay Montgomery. Stătea morocănos pe o 
bancă în colţ şi nu s-a ridicat când a văzut că mă întorc. 

— Imi pare rău că am întârziat. 

Nu a răspuns nimic. Mă ignora cu desăvârşire. 

— Haide, Cash. Doar nu e ca şi cum ai avea unde să te 
duci. Ce contează dacă aştepţi aici sau la închisoarea 
districtuală? 

— Acolo au televizor, omule, a zis el, uitându-se la mine. 

— Bine, ai ratat Oprah. Poţi să vii încoace ca să nu strig 
ce avem de vorbit? 

S-a ridicat şi a venit la gratii. Eu stăteam pe cealaltă 
parte, dincolo de linia roşie care marca distanţa de un 
metru. 

— Nu contează dacă strigi. Nu mai e nimeni aici să ne 
audă. 

— Ţi-am spus, îmi pare rău. Am avut o zi foarte 
aglomerată. 

— Da, iar eu sunt doar un cioroi de doi bani când e vorba 
să apari la televizor şi să devii important. 

— Ce vrei să spui cu asta? 

— Te-am văzut la ştiri, afurisitule. Acum eşti procuror? Ce 
fel de rahat mai e şi ăsta? 

Am dat din cap. Evident, clientul meu era mai preocupat 
de faptul că schimbasem tabăra decât să aştepte ultima 
audiere din ziua aceea. 

— Uite ce e, nu pot să-ţi spun decât că nu prea am vrut 
să accept cazul. Eu nu sunt procuror. Sunt avocat al 
apărării. Sunt avocatul tău. Dar din când în când ei vin la 
tine şi vor ceva. Şi e greu să spui nu. 

— Şi cu mine ce se întâmplă? 

— Cu tine nu se întâmplă nimic. Sunt încă avocatul tău, 
Cash. Şi avem de luat o decizie importantă. Audierea asta o 
să fie scurtă şi drăguță. Trebuie să stabilim o dată pentru 
proces şi gata. Dar domnul Hellman, procurorul, spune că 
oferta pe care ţi-a făcut-o e valabilă numai pentru azi. Dacă 
îi spunem judecătoarei Champagne că suntem gata să 
începem procesul azi, atunci înţelegerea cade şi ne 
prezentăm la proces. Te-ai mai gândit la asta? 

Montgomery a aplecat capul între două gratii fără să 
spună nimic. Mi-am dat seama că nu se putea hotărî. Avea 
patruzeci şi şapte de ani, iar nouă din ei îi petrecuse în 
închisoare. Era acuzat de jaf armat şi vătămare corporală 
deosebit de gravă şi îl aştepta o pedeapsă foarte grea. 

Conform poliţiştilor, Montgomery se prefăcuse că voia să 
cumpere droguri din maşină în ghetourile Rodia Gardens. 
Dar în loc să plătească, scosese o armă şi îi ceruse 
traficantului drogurile şi banii. Acesta apucase arma, care 
se descărcase. Acum traficantul, Darnell Hicks, membru 
într-o bandă, era în scaunul cu rotile pentru tot restul vieţii. 

După cum se întâmpla de obicei în ghetouri, nimeni nu 
coopera cu anchetatorii. Chiar şi victima spusese că nu îşi 

amintea ce se întâmplase, alegând prin tăcerea lui să aibă 
încredere că prietenii lui, din banda Crips, o să-i facă 
dreptate. Dar anchetatorii tot deschiseseră cazul. Când au 
remarcat maşina clientului meu pe o cameră de 
supraveghere la intrarea în ghetouri, au găsit maşina şi au 
observat că sângele de pe portieră era cel al victimei. 

Nu era un caz foarte clar, dar destul de solid ca să 
primim o ofertă din partea procurorilor. Dacă Montgomery 
accepta oferta, avea să primească trei ani de închisoare şi 
să facă probabil doar doi şi jumătate. Dacă risca şi primea o 
condamnare la sfârşitul procesului, atunci trebuia să 
execute pedeapsa minimă obligatorie de cincisprezece ani. 
Vătămarea corporală şi folosirea armei în decursul jafului 
erau hotărâtoare. Şi ştiam din experienţă că judecătoarea 
Judith Champagne era dură în privinţa infracţiunilor armate. 

Îi recomandasem clientului să accepte oferta. Mie mi se 
părea simplu, dar nu eram eu cel care trebuia să stea în 
închisoare. Montgomery nu se putea hotărî. Nu era 
neapărat vorba de statul în închisoare. Era vorba de faptul 
că victima, Hicks, făcea parte din banda Crips şi aceasta 
avea legături în toate închisorile din stat. Chiar şi pedeapsa 
de trei ani putea să însemne o condamnare la moarte. 
Montgomery nu era sigur că avea să supravieţuiască. 

— Nu ştiu ce să spun, i-am zis. E o ofertă bună. 
Procurorul nu vrea să ajungă la proces. Nu doreşte să pună 
în boxa martorilor o victimă care nu vrea să fie acolo şi care 
poate mai mult să dăuneze cazului decât să ajute. Aşa că a 
propus cea mai mică pedeapsă pe care o putea propune. 
Dar depinde de tine. E decizia ta. Ai avut la dispoziţie două 
săptămâni şi acum gata. Trebuie să intrăm acolo în câteva 
minute. 

Montgomery încercă să-şi clatine capul, dar avea fruntea 
prinsă între două gratii. 

— Ce înseamnă asta? l-am întrebat. 

— Nu înseamnă niciun rahat. Nu putem câştiga, omule? 
Adică tu eşti acum procuror. Nu poţi să pui o vorbă bună 
pentru mine? 

— Sunt două lucruri diferite, Cash. Nu pot să fac aşa 
ceva. Eşti silit să alegi. Accepţi cei trei ani sau mergem la 
proces. Şi, cum ţi-am mai spus şi înainte, putem cu 
siguranţă să facem câte ceva la proces. Nu au arma, au o 
victimă care nu vrea să-şi spună povestea, dar au şi 
sângele de pe maşină şi filmarea cu tine la volan ieşind din 
Rodia imediat după incident. Putem încerca să spunem că a 
fost aşa cum ai zis tu. Autoapărare. Te-ai dus să cumperi o 
bijuterie, el ţi-a văzut banii şi a vrut să te jefuiască e/ pe 
tine. Juriul te-ar putea crede, mai ales dacă tipul nu vrea să 
depună mărturie. Şi s-ar putea să creadă chiar dacă depune 
mărturie, pentru că o să-l fac să invoce amendamentul cinci 
de atâtea ori încât o să creadă că e Al Capone înainte să 
coboare din boxă. 

— Cine-i Al Capone? 

— Glumeşti, nu? 

— Nu, omule, cine e? 

— Nu contează, Cash. Ce vrei să faci? 

— Ţie îţi convine să mergem la proces? 

— Îmi convine. Numai că e un salt mare, ştii? 

— Salt? 

— E un salt mare între ce îţi oferă ei acum şi ce ai putea 
să capeţi dacă pierdem procesul. Vorbim de minimum 
doisprezece ani, Cash. Rişti să faci o grămadă de ani. 

Montgomery s-a îndepărtat de gratii. Avea două urme 
gemene pe frunte. Acum strângea gratiile cu ambele mâini. 

— Chestia e că n-o să scap, chiar dacă-s trei sau 
cincisprezece ani. Au ucigaşi în toate puşcăriile. Dar la 
districtuală au un sistem şi toţi sunt despărțiți şi închişi 
bine. Acolo o să fiu în regulă. 

Am încuviinţat din cap. Problema era că orice sentinţă de 

peste un an trebuia executată într-o închisoare de stat. 
Sistemul de la districtuală era unul de reţinere pentru cei 
care aşteptau procese sau executau pedepse scurte. 

— Bine, atunci înseamnă că mergem la proces. 

— Cred că da. 

— Stai liniştit. O să vină să te ia în curând. 

Am bătut încet în uşa sălii de judecată şi gardianul a 
deschis-o. Şedinţa începuse şi judecătoarea Champagne 
stabilea statutul într-un alt caz. L-am văzut pe procurorul 
meu sprijinit de balustradă şi m-am dus la el să discutăm. 
Acesta era primul caz pe care îl aveam cu Philip Hellman şi 
mi se părea rezonabil. Am decis să-i testez limitele 
bunăvoinţei pentru ultima dată. 

— Aşadar, Mickey, aud că suntem colegi acum, a spus el, 
zâmbind. 

— Temporar, am răspuns. Nu am de gând să-mi fac o 
carieră din asta. 

— Bine, nu am nevoie de concurenţă. Ce facem în cazul 
asta? 

— Cred că o să mergem mai departe. 

— Haide, Mickey, am fost foarte generos. Nu pot să... 

— Aşa e, ai dreptate. Ai fost foarte generos, Phil, şi 
apreciez asta. Şi clientul meu apreciază. Dar nu poate să 
accepte înţelegerea pentru că orice pedeapsă care îl trimite 
într-o închisoare de stat e egală cu o condamnare la 
moarte. Ştim amândoi că banda Crips o să pună mâna pe 
el. 

— În primul rând, nu ştiu asta. În al doilea rând, dacă 
asta crede el, atunci n-ar fi trebuit să încerce să-l jefuiască 
pe unul din bandă şi să îl împuşte pe altul. 

Am dat aprobator din cap. 

— Ai dreptate, dar clientul meu susţine că a fost 
autoapărare. Victima ta a scos arma mai întâi. Aşa că 
mergem la proces şi trebuie să cer unui juriu dreptate 

pentru o victimă care nu o vrea. Care nu o să depună 
mărturie decât dacă o forţezi şi care o să spună atunci că 
nu-şi mai aminteşte nimic. 

— Poate nu-şi aminteşte. La urma urmei, omul a fost 
împuşcat. 

— Da, poate că juriul o să creadă aşa ceva, mai ales când 
o să le prezint pedigriul lui. Pentru început, o să-l întreb din 
ce îşi câştigă pâinea. Din ce a descoperit Cisco, detectivul 
meu, vinde droguri de când avea doisprezece ani şi mama 
lui e cea care l-a trimis pe stradă. 

— Mickey, am mai trecut o dată prin asta. Ce vrei? Mă 
pregătesc să spun: „La dracu', hai să mergem la proces”. 

— Ce vreau? Vreau să mă asigur că nu-ţi distrugi 
începutul unei cariere strălucite. 

— Poftim? 

— Uite ce e, omule, eşti un procuror tânăr. Mai ştii ce ai 
zis adineauri, că nu vrei să ai concurenţă? Ei bine, alt lucru 
pe care nu vrei să-l rişti e să bifezi o înfrângere. Nu atât de 
devreme la începutul jocului. Vrei doar să dispară cazul 
ăsta. Aşa că uite ce vreau. Un an în închisoarea districtuală 
şi despăgubiri. Poţi să fixezi tu preţul pentru despăgubire. 

— Mă iei peste picior? 

A spus-o cu voce tare, atrăgând privirile judecătoarei. 
Apoi a vorbit foarte încet. 

— La dracu’, îţi baţi joc de mine? 

— Nu chiar. Dacă te gândeşti puţin, e o soluţie bună, Phil. 
Ne convine tuturor. 

— Da, şi ce o să zică judecătoarea Judy când îi propun 
treaba asta? Victima rămâne în scaunul cu rotile toată 
viaţa, Nu o să fie de acord. 

__— li cerem să ne întrunim în biroul ei şi îi vindem soluţia. 
li spunem că Montgomery vrea să ajungă la proces şi să 
susţină că a fost autoapărare şi că statul are îndoieli din 
cauza lipsei de cooperare din partea victimei şi a statutului 

de membru cu rang înalt într-o organizaţie criminală. A fost 
procuroare înainte să fie judecător. O să înţeleagă. Şi poate 
o să aibă mai multă milă de Montgomery decât are pentru 
victimă, care e traficant. 

Hellman s-a gândit o vreme la idee. Audierea prezidată 
de judecătoarea Champagne s-a terminat, iar ea i-a spus 
gardianului să-l aducă pe Montgomery. Era ultimul caz în 
ziua aceea. 

— Acum sau niciodată, Phil, am insistat eu. 

— Bine, hai s-o facem, a spus el în sfârşit. 

Hellman s-a ridicat şi s-a dus la masa acuzării. 

— Onorată instanţă, a început el pe un ton cântat, înainte 
de a aduce inculpatul, ar putea reprezentanţii să discute în 
particular? 

Champagne, o veterană care le văzuse pe toate de câte 
cel puţin trei ori, a încreţit fruntea. 

— O discuţie oficială, domnilor? 

— Probabil nu e necesar, a spus Hellman. Am dori să 
discutăm condiţiile unei dispoziţii în acest caz. 

— Sigur că da. Să mergem. 

Judecătoarea a coborât de la locul ei şi s-a îndreptat spre 
birou. Eu şi Hellman ne-am luat după ea. Când am ajuns în 
dreptul porţii de lângă cabina grefierului, m-am aplecat şi i- 
am şoptit tânărului procuror. 

— Montgomery primeşte credit pentru pedeapsa 
executată, nu? 

Hellman s-a oprit în loc şi s-a întors spre mine. 

— Cred că glu... 

— Glumeam, i-am spus repede. 

Am ridicat mâinile în semn de predare. Hellman s-a 
încruntat şi s-a întors din nou, luând-o spre biroul 
judecătoarei. Crezusem că merita să încerc. 

ZECE 


Joi, 18 februarie, 07.18 


Micul dejun se desfăşură în tăcere. Madeline Bosch 
împungea cerealele cu lingura, dar prea puţin ajungea şi în 
stomac. Bosch ştia că fiica lui nu era supărată pentru că el 
pleca pentru o seară. Nu era supărată nici pentru că nu 
mergea şi ea. El credea că fata începuse să se bucure de 
pauzele pe care i le ofereau rarele lui plecări. Motivul 
pentru care era supărată era aranjamentul făcut pentru 
îngrijirea ei în lipsa lui. Fata avea paisprezece ani, dar 
părea pe douăzeci şi patru şi prima ei opţiune ar fi fost să 
fie lăsată pur şi simplu să-şi poarte singură de grijă. A doua 
opţiune ar fi fost să rămână la prietena ei cea mai bună, 
care locuia mai sus pe aceeaşi stradă, iar ultima opţiune ar 
fi fost să vină doamna Bambrough de la şcoală să stea cu 
ea. 

Bosch ştia că era capabilă să se descurce singură, dar el 
nu era încă pregătit. Locuiau împreună doar de câteva luni 
şi tot de atâtea luni îşi pierduse ea mama. Bosch nu era 
pregătit să o lase singură, oricât de mult ar fi insistat ea că 
era pregătită, în cele din urmă, puse lingura jos şi spuse: 

— Uite ce e, Maddie, mâine te duci la şcoală. Dacă îmi 
aduc bine aminte, ultima dată când ai stat la Rory aţi stat 
treze toată noaptea, aţi dormit la majoritatea orelor şi s-au 
supărat pe voi şi părinţii, şi toţi profesorii. 

— Ţi-am spus că nu mai facem aşa ceva. 

— Cred că trebuie să mai aşteptăm un pic. O să-i spun 
doamnei Bambrough că e în regulă dacă vine Rory la tine, 
dar numai până la miezul nopţii. Puteţi să vă faceţi temele 
împreună sau ce vreţi voi. 

— Ca şi cum o să vrea să vină aici când sunt 

supravegheată de directoarea adjunctă. Mersi pentru 
chestia asta, tată. 

Bosch trebuia să se concentreze ca să nu râdă. Problema 
asta părea atât de simplă având în vedere prin ce trecuse 
în octombrie, după ce venise să stea la el. Mai mergea încă 
la şedinţe regulate de psihoterapie şi păreau să o ajute 
foarte mult să depăşească moartea mamei ei. Bosch 
prefera oricând o dispută legată de îngrijirea copilului decât 
celelalte probleme mai grave. 

Se uită la ceas. Trebuia să plece. 

— Dacă ţi-a ajuns să te joci cu mâncarea, poţi să pui 
castronul în chiuvetă. Trebuie să mergem. 

— Am terminat, tată. Ar trebui să foloseşti cuvântul 
corect. 

— Imi pare rău. Ai terminat de jucat cu cerealele? 

— Da. 

— Bine. Hai să mergem. 

Se ridică de la masă şi se întoarse în camera lui ca să ia 
de pe pat bagajul pentru o noapte. Nu îşi lua multe lucruri, 
pentru că se aştepta ca deplasarea să nu dureze mai mult 
decât estimase. Dacă aveau noroc, poate reuşeau chiar să 
prindă zborul de seară spre casă. 

Când ieşi iar, Maddie stătea lângă uşă, cu rucsacul pe un 
umăr. 

— Eşti gata? 

— Nu, stau aici ca să-mi menţin sănătatea. 

Se duse spre ea şi o sărută pe creştetul capului înainte ca 
fata să se îndepărteze. Dar aceasta tot încercă să scape. 

— Te-am prins. 

— Tatăăă! 

Bosch încuie uşa în urma lui şi îşi puse geanta pe 
bancheta din spate a Mustangului. 

— Ai cheia, da? 

— Da! 

— Voiam să mă asigur. 

— Putem să plecăm? Nu vreau să întârzii. 

După aceea, porniră la vale în tăcere. Când ajunseră la 
şcoală, Bosch o văzu pe Sue Bambrough dirijând circulaţia 
pe banda unde erau lăsaţi copiii să coboare din maşini şi 
ajutându-i să intre în şcoală pe cei care se mişcau mai greu. 

— Ştii regula, Mads. Mă suni, îmi trimiţi mesaj, dă-mi de 
ştire că eşti în regulă. 

— Cobor aici! 

Fata deschise portiera înainte să ajungă în locul unde se 
afla directoarea adjunctă. Maddie cobori, apoi se întinse 
după rucsac. Bosch aştepta să primească un semn că totul 
era în regulă. 

— Ai grijă de tine, tată. 

Acesta era. 

— Şi tu, draga mea. 

Maddie închise portiera. Bosch cobori geamul şi mai 
merse puţin până la Sue Bambrough. Aceasta se aplecă 
spre geamul deschis. 

— Bună, Sue. E puţin supărată, dar îi trece până la 
sfârşitul zilei. l-am spus că poate să vină Aurora Smith la 
ea, dar să nu stea până târziu. Cine ştie, poate fac ceva 
teme. 

— O să fie în regulă, Harry. 

— Am lăsat cecul pe blatul din bucătărie; găseşti acolo şi 
nişte bani, dacă aveţi nevoie de ceva. 

— Mersi, Harry. Anunţă-mă dacă o să fie mai mult de o 
noapte. Din partea mea, nu e nicio problemă. 

Bosch se uită în oglinda retrovizoare. li stătea pe limbă o 
întrebare, dar nu voia să-i întârzie pe ceilalţi. 

— Ce e, Harry? 

— E greşit dacă spui ţi-a ajuns când ai terminat ceva? 
Adică e un limbaj incorect? 

Sue încercă să îşi ascundă zâmbetul. 

— Dacă te corectează, acesta e cursul firesc al lucrurilor. 
Nu o lua personal. Aşa îi învăţăm noi aici. Ei se duc acasă şi 
vor să-i înveţe la rândul lor pe alţii. Cel mai bine ar fi să 
spui că ai terminat de făcut ceva. Dar ştiu ce ai vrut să zici. 

Bosch dădu din cap. Se auzi un claxon în spatele lui - 
Bosch presupuse că era cineva care se grăbea să lase un 
copil şi să ajungă la serviciu. li făcu un semn de mulţumire 
lui Sue şi porni. 

Maggie McFierce îl sunase pe Bosch cu o seară înainte şi 
îi spusese că nu aveau cu ce să plece din Burbank, aşa că 
luau un zbor direct de pe LAX. Asta însemna că avea să fie 
un drum infernal cu maşina în dimineaţa aceea. Bosch 
locuia într-un cartier deluros, chiar deasupra autostrăzii 
Hollywood, dar aceasta era singura care nu îl ajuta să 
ajungă la aeroport. Aşa că o luă pe Highland către 
Hollywood şi tăie drumul spre La Cienega. Drumul se 
îngusta prin terenurile petrolifere de lângă Baldwin Hills şi 
reuşi să recupereze din timp. De acolo o luă către La Tijera 
şi, când ajunse la aeroport, fu nevoit să parcheze într-un 
garaj scump, pentru că nu avea timp să meargă cu 
microbuzul dintr-o parcare mai ieftină. 

După ce completă formularele pentru poliţişti la ghişeu şi 
fu trecut prin verificările de siguranţă de către un agent de 
pază de la aeroport, ajunse în sfârşit la poartă în timp ce 
ultimii pasageri se urcau în avion. Se uită după McPherson, 
dar nu o văzu şi se gândi că probabil se îmbarcase deja. 

Urcă şi el, salută ca de obicei şi intră în cabină, arătându- 
şi legitimaţia şi dând mâna cu echipajul de zbor. Apoi se 
îndreptă spre capătul avionului. El şi McPherson aveau 
locuri la margine, de o parte şi de alta a culoarului. Ea se 
aşezase deja şi ţinea în mână o cafea mare de la Starbucks. 
Era evident că ajunsese devreme. 

— Am crezut că nu mai vii, zise ea. 

— Era cât pe ce. Cum de ai ajuns atât de devreme? Ai şi 

tu o fată, la fel ca mine. 

— Am dus-o la Mickey aseară. 

Bosch dădu din cap. 

— Locuri la margine, frumos! Ce agent de turism ai? 

— Avem unul bun. De ăsta am vrut să mă ocup eu. 
Trimitem factura la poliţia din LA pentru tine. 

— Da, mult succes cu asta! 

Bosch aşeză bagajul într-un compartiment deasupra 
scaunului ca să aibă loc să-şi întindă picioarele. După ce luă 
loc şi îşi puse centura, văzu că McPherson vârâse două 
dosare groase în buzunarul de la scaunul din faţa ei. El nu 
avea cu ce să se pregătească. Dosarele lui erau în geantă şi 
nu avea chef să le scoată. Işi extrase carnetul din buzunar 
şi era pe punctul de a o întreba ceva pe McPherson, dar 
însoţitoarea de zbor apăru pe culoar şi se aplecă să-i 
şoptească ceva. 

— Dumneavoastră sunteţi detectivul, aşa e? 

— Aăă, da. E vreo... 

Inainte să termine cu replica din /nspectorul/ Harry, 
însoţitoarea de zbor îl informă că îi ofereau un loc mai bun 
care nu fusese ocupat la clasa întâi. 

— Oh, e foarte frumos din partea dumneavoastră şi a 
căpitanului, dar nu cred că pot să fac asta. 

— Nu vă costă nimic. E... 

— Nu, nu e vorba de asta. Vedeţi, sunt cu doamna 
aceasta de aici şi e şefa mea, iar eu - adică noi - trebuie să 
vorbim despre ancheta noastră. De fapt, doamna e 
procuror. 

Insoţitoarea de zbor îi ascultă o clipă explicaţia, apoi 
încuviinţă din cap şi spuse că trebuia să se întoarcă în 
partea din faţă a avionului şi să raporteze mai sus. 

— Şi eu care credeam că nu mai există cavaleri, spuse 
McPherson. Ai renunţat la un loc la clasa întâi pentru mine. 

— De fapt, ar fi trebuit să-i spun să ţi-l dea ţie. Abia 

atunci aş fi fost cavaler. 

— Hopa, uite că se întoarce. 

Bosch se uită pe culoar. Aceeaşi însoţitoare zâmbitoare 
venea către ei. 

— Am mutat câteva persoane şi avem locuri pentru 
amândoi. Poftiţi! 

Se ridicară şi porniră după ea, Bosch luându-şi geanta din 
compartimentul de sus şi mergând în urma lui McPherson. 
Aceasta se întoarse spre el, zâmbi şi spuse: 

— Cavalerul meu şi-a pierdut strălucirea. 

— Exact, spuse Bosch. 

Locurile de la clasa întâi erau unul lângă altul. McPherson 
se aşeză la fereastră. La scurt timp după asta, avionul 
decolă pentru drumul de trei ore către Seattle. 

— Mickey mi-a spus că fiica noastră nu a cunoscut-o 
niciodată pe a ta, spuse McPherson. 

Bosch dădu din cap. 

— Da, cred că ar trebui să schimbăm asta. 

— Cu siguranţă. Am auzit că au aceeaşi vârstă şi că aţi 
comparat fotografiile şi chiar seamănă. 

— Păi, mama ei semăna puţin cu tine. Aveţi acelaşi ten. 

„Şi acelaşi zvăc”, îşi spuse Bosch. Scoase telefonul şi îl 
porni. li arătă o fotografie cu Maddie. 

— Incredibil, spuse McPherson. Zici că sunt surori. 

Bosch se uită la fotografia fiicei lui şi spuse: 

— A fost un an greu pentru ea. A pierdut-o pe mama ei şi 
s-a mutat peste Ocean. A lăsat toţi prietenii în urmă. Mi-am 
zis că trebuie să meargă în ritmul ei. 

— E un motiv în plus pentru care ar trebui să-şi cunoască 
rudele de aici. 

Bosch dădu încet din cap. În ultimul an, evitase 
numeroase telefoane de la fratele lui vitreg, care încerca să 
le apropie pe cele două fete. Nu era sigur dacă ezitarea lui 
avea de-a face cu potenţiala relaţie dintre cele două 

verişoare sau cu cea dintre cei doi fraţi vitregi. 

Simţind că subiectul se sfârşise, McPherson desfăcu 
măsuţa şi îşi scoase dosarele. Bosch închise telefonul şi îl 
puse în buzunar. 

— Ne apucăm de treabă? întrebă el. 

— Puțin. Vreau să fiu pregătită. 

— Cât de mult vrei să-i spui de la început? Mă gândeam 
să vorbim numai despre identificare. Să ne confirme şi să 
vedem dacă e dispusă să depună din nou mărturie. 

— Şi să nu aducem vorba de ADN? 

— Exact. Asta ar putea să transforme un „da” într-un 
„Nu”. 

— Dar n-ar trebui să ştie exact în ce se bagă? 

— La un moment dat, da. A trecut mult timp. Eu am 
căutat-o. A avut o viaţă grea, dar pare să se fi liniştit. O să 
ne lămurim când ajungem acolo. 

— Hai să vedem la faţa locului. Cred că dacă ni se pare în 
regulă, trebuie să-i spunem tot adevărul. 

— Tu alegi! 

— Singurul lucru bun e că nu trebuie să o facă decâto 
dată. Nu trebuie să trecem printr-o audiere preliminară şi 
să apărem în faţa juriului. Jessup a fost reţinut pentru 
proces în '86 şi nu asta a desfiinţat Curtea Supremă. Aşa că 
mergem direct la proces. Avem nevoie de ea doar o dată şi 
gata. 

— Asta e bine. Şi te ocupi tu de ea. 

— De acord. 

Bosch încuviinţă din cap. Ipoteza era că McPherson este 
un procuror mai bun decât Haller. La urma urmei, era 
primul lui caz. Harry se arăta bucuros să audă că ea avea 
să se ocupe de cel mai important martor la proces. 

— Dar cu mine cum rămâne? Care din voi se ocupă de 
mine? 

— Nu cred că s-a hotărât asta. Mickey consideră că 

Jessup o să depună mărturie. Ştiu că asta aşteaptă. Dar n- 
am discutat despre cine te ia pe tine. Eu cred că o să 
reciteşti pentru juriu multe dintre lucrurile care s-au spus 
sub jurământ la primul proces. 

McPherson închise dosarul şi părea că terminase cu 
munca. 

Petrecură restul timpului discutând despre fiicele lor şi 
uitându-se pe revistele din buzunarele scaunelor. Avionul 
ateriză devreme pe aeroportul SeaTac, de unde luară o 
maşină închiriată şi porniră spre nord. Bosch era la volan. 
Maşina avea sistem GPS, dar agentul de turism al 
procuraturii îi dăduse lui McPherson şi o grămadă de 
instrucţiuni pentru a nimeri la Port Townsend. Ajunseră la 
Seattle şi luară feribotul până la Puget Sound. Lăsară 
maşina şi urcară la o cafea pe punte, unde găsiră o masă 
liberă la fereastră. Bosch privea pe geam când McPherson îl 
surprinse cu o observaţie. 

— Nu eşti mulţumit, nu-i aşa, Harry? 

Bosch se uită la ea şi ridică din umeri. 

— E un caz ciudat. Au trecut douăzeci şi patru de ani şi 
începem cu vinovatul deja la închisoare, după care îl 
scoatem de acolo. Nu mă face să fiu nemulţumit, dar e un 
pic ciudat, ştii? 

Ea zâmbi uşor. 

— Nu vorbeam despre caz. Vorbeam despre tine. Nu eşti 
un om fericit. 

Bosch plecă ochii către cafeaua pe care o ţinea cu 
ambele mâini. Nu din pricina balansului feribotului, ci 
pentru că îi era frig şi cafeaua îl încălzea şi pe dinafară, şi 
pe dinăuntru. 

— Oh, zise el. 

O tăcere lungă se aşternu între ei. Bosch nu era sigur ce 
ar trebui să-i dezvăluie. O ştia doar de o săptămână, iar ea 
deja făcea observaţii în privinţa lui. 

— Acum nu prea am timp să fiu fericit, spuse el într-un 
târziu. 

— Mickey mi-a spus ce a crezut el că-mi poate spune 
despre Hong Kong şi ce s-a întâmplat cu fiica ta. 

Bosch dădu din cap. Dar ştia că Maggie nu era la curent 
cu toată povestea. Nimeni nu ştia, în afară de el şi de 
Maddie. 

— Da, zise el. | s-au întâmplat câteva lucruri urâte acolo. 
Probabil asta e. Cred că, dacă o pot face pe fiica mea 
fericită, pot să fiu şi eu fericit. Dar nu sunt sigur când se va 
întâmpla asta. A 

Se uită în ochii ei şi văzu o umbră de simpatie. li zâmbi. 

— Da, ar trebui să le punem pe verişoare să se 
întâlnească, zise el, schimbând subiectul. 

— Absolut, spuse ea. 


UNSPREZECE 


Joi, 18 februarie, 13.30 


Ziarul Los Angeles Times a publicat un articol lung 
despre prima zi de libertate a lui Jason Jessup după 
douăzeci şi patru de ani. Reporterul şi fotograful s-au 
întâlnit cu el pe plaja Venice, unde bărbatul de patruzeci şi 
opt de ani şi-a încercat mâna la sportul copilăriei sale, 
surfingul. La primele câteva încercări s-a clătinat pe placa 
împrumutată, dar curând s-a ridicat de tot, călărind valurile. 
O fotografie cu Jessup stând în picioare pe placă şi urcat pe 
creasta unui val, cu mâinile întinse şi faţa întoarsă spre cer, 
era imaginea centrală de pe prima pagină a ziarului. 
Fotografia arăta ce se putea obţine după două decenii de 
ridicat fiare în închisoare. Părea zvelt şi rău. 

De la plajă, următoarea oprire a fost la In-N-Out în 
Westwood pentru hamburgeri şi cartofi pai, cu tot 
ketchupul pe care şi l-a dorit. După prânz, Jessup s-a dus la 
biroul lui Clive Royce, în centru, unde a avut o întâlnire de 
două ore cu echipa de avocaţi care îl reprezenta atât în 
procesele civile, cât şi în cele penale. La această întâlnire 
nu a mai permis accesul celor de la Times. 

Jessup şi-a terminat după-amiaza uitându-se la filmul 
Shutter Island la Teatrul chinezesc din Hollywood. A 
cumpărat o cutie de floricele cu unt, suficient de mare cât 
să hrănească o familie cu patru membri şi a mâncat până la 
ultimul bob expandat. Apoi s-a întors la Venice, unde avea 
o cameră într-un apartament în apropiere de plajă, 
mulţumită unui tovarăş de surfing din liceu. Ziua s-a 
terminat cu un grătar pe plajă, împreună cu nişte 
simpatizanți care nu-şi pierduseră niciodată încrederea în 
nevinovăția lui. 

Stăteam la birou, studiind fotografiile cu Jessup care 
apăreau pe două pagini în secţiunea A. Ziarul surprindea 
toată povestea, aşa cum făcuse de la început; cu siguranţă 
le mirosise a premii jurnalistice la finalul drumului lui Jessup 
către libertatea deplină. Eliberarea din închisoare a unui om 
nevinovat reprezenta cel mai tare articol de ziar, iar Times 
se străduia cu disperare să obţină laudele pentru achitarea 
lui Jessup. 

Cea mai mare fotografie arăta încântarea vădită a 
acestuia la vederea tăvii roşii de plastic din faţa lui, la masa 
de la In-N-Out. Tava era plină cu porţii duble de cartofi 
înecaţi în ketchup şi brânză topită. Subtitlul spunea: 


De ce zâmbeşte acest om? 12.05- Jessup se 


bucură de prima portie dublă în douăzeci şi patru de 
ani. „Mă gândesc de o veşnicie la asta!” 

Celelalte fotografii erau însoțite de texte vesele 
asemănătoare, înfăţișându-l pe Jessup la film cu o cutie de 
popcorn, ridicând o bere la grătar şi îmbrăţişându-l pe 
prietenul lui din liceu, intrând pe uşile de sticlă pe care 
scria ROYCE ŞI ASOCIAŢII, AVOCAŢI. 

Nici în articol, nici în fotografii nu exista vreo aluzie la 
faptul că Jason Jessup era încă acuzat de uciderea unei 
fetiţe de doisprezece ani. 

Articolul era despre felul în care Jessup se bucura de 
libertate, deşi încă nu îşi putea face planuri de viitor până 
nu se rezolvau „problemele legale”. Era o întorsătură de 
frază simpatică să spui că acuzaţiile de crimă şi răpire, 
precum şi procesul iminent erau doar nişte probleme 
legale. 

Aveam ziarul întins pe masa închiriată de Lorna pentru 
mine în noul meu birou de pe Broadway. Eram la etajul doi 
al clădirii Bradbury, la doar trei cvartale distanţă de CCB. 

— Cred că trebuie să pui ceva pe pereţi. 

Am ridicat privirea. Era Clive Royce. Trecuse neanunţat 
prin sala de recepţie pentru că pe Lorna o trimisesem la 
Phillipe's să cumpere ceva pentru masa de prânz. Royce 
arăta cu mâna spre pereţii goi ai biroului temporar. Am 
închis ziarul şi am ridicat primă pagină. 

— Tocmai am comandat fotografia asta cu Jessup pe 
placa de surf, în mărime de 50 x 50 cm. O să-l pun pe el pe 
perete. 

Royce a venit lângă birou şi a luat ziarul, studiind 
fotografia de pe prima pagină ca şi cum ar fi văzut-o pentru 
prima dată, deşi ştiam amândoi că nu era aşa. Doar se 
implicase serios în crearea articolului, răsplata lui fiind 
fotografia de la uşa biroului cu numele lui pe sticlă. 

— Da, au făcut treabă bună, nu-i aşa? 

Mi-a dat ziarul înapoi. 

— Cred că da, dacă îţi plac ucigașii lipsiţi de griji. 

Royce nu a reacţionat, aşa că am continuat. 

— Ştiu ce faci, Clive, pentru că şi eu aş face la fel. Dar de 
îndată ce suntem repartizaţi la un judecător, o să-l rog să te 
oprească. Nu te las să influenţezi potenţialii juraţi. 

Royce s-a încruntat, ca şi cum aş fi sugerat ceva 
imposibil. 

— E vorba de libertatea presei, Mick. Nu poţi să o 
controlezi. Omul tocmai a ieşit din închisoare şi, fie că-ţi 
place, fie că nu, e un subiect de presă. 

— Exact, iar tu poţi să oferi materiale exclusive la schimb 
pentru reclamă. Reclamă care l-ar putea băga la idei pe un 
potenţial jurat. Pentru azi ce ţi-ai programat? Jessup pe post 
de coprezentator la matinalul de pe Canalul 5? Sau e jurat 
în concursul de gătit de la bâlci? 

— De fapt, NPR voia să stea cu el azi, dar am dat dovadă 
de reţinere. Am spus nu. Ai grijă să-i spui şi asta 
judecătorului. 

— Măi să fie, chiar i-ai refuzat pe cei de la NPR? Ai făcut-o 
pentru că majoritatea celor care ascultă postul acesta de 
radio sunt cei care pot să scape de datoria de jurat sau 
pentru că ai ceva mai bun pus deoparte? 

Royce s-a încruntat iar, arătând de parcă l-aş fi împuns 
cu sulița integrităţii. S-a uitat înjur, a luat un scaun de la 
biroul lui Maggie şi l-a aşezat în aşa fel încât să poată sta 
faţă în faţă cu mine. După ce s-a aşezat cu picioarele 
încrucişate şi şi-a aranjat costumul cum trebuie, a început 
sa vorbească. 

— la spune, Mick, şeful tău crede cumva că, dacă te pune 
într-un birou separat, o să convingă lumea că lucrezi 
independent de cerinţele lui? Incerci să ne păcăleşti, aşa-i? 

l-am zâmbit. Efortul lui de a mă enerva nu avea să dea 
roade. 

— Dă-mi voie să mai spun o dată oficial, Clive, că în 
această chestiune eu nu am şef. Lucrez independent de 

Gabriel Williams. 

l-am arătat camera cu mâna. 

— Mă aflu aici, nu într-un tribunal şi toate deciziile din 
acest caz se vor lua de la acest birou. Dar, momentan, 
deciziile mele nu sunt importante. Tu eşti cel care trebuie 
să decidă, Clive. 

— Şi care ar fi acea decizie? O dispoziţie, Mick? 

— Exact. Oferta de azi, valabilă doar până la ora cinci. 
Băiatul tău pledează vinovat, eu renunţ la pedeapsa cu 
moartea şi riscăm amândoi, lăsând sentinţa în seama 
judecătorului. Nu se ştie niciodată, Jessup ar putea scăpa 
cu pedeapsa gata executată. 

Royce a zâmbit amical şi a clătinat din cap. 

— Sunt convins că asta ar face autorităţile din oraşul 
acesta foarte fericite, dar mă tem că trebuie să te 
dezamăgesc, Mick. Pe clientul meu nu îl interesează 
pledoaria. Şi asta nu o să se schimbe. Speram că până 
acum ţi-ai dat seama de inutilitatea unui proces şi că o să 
renunţi la acuzaţii. Nu poţi să câştigi aici, Mick. Statul 
trebuie să se aplece de data asta şi, din păcate, tu eşti 
prostul care s-a oferit să o ia pe din dos. 

— Ei bine, asta rămâne de văzut, nu? 


— Într-adevăr. 

Am deschis sertarul din mijloc al biroului şi am scos o 
carcasă verde de plastic în care era un CD. I l-am întins 
peste birou. 


— Nu mă aşteptam să vii chiar tu după asta, Clive. 
Credeam că o să trimiţi un detectiv sau un grefier. Ai câţiva 
care lucrează pentru tine, nu? Împreună cu agentul tău de 
presă. 

Royce a luat CD-ul. Pe carcasa de plastic scria DOVEZILE 
APĂRĂRII 1. 

— Ei, da’ ce arţăgoşi suntem azi! Până acum două 
săptămâni erai unul de-ai noştri, Mick. Un membru oarecare 

al Baroului de avocaţi ai apărării. 

Am dat din cap în semn de regret. Mă agăţase. 

— Imi pare rău, Clive. Poate mi se urcă la cap puterea 
funcţiei. 

— Îţi accept scuzele. 

— Şi îmi pare rău că ţi-ai pierdut vremea venind aici. 
După cum ţi-am spus la telefon, acolo găseşti tot ce aveam 
până azi-dimineaţă. In mare parte sunt dosare şi rapoarte 
vechi. Nu mă joc de-a aducerea la cunoştinţă cu tine, Clive. 
Mi s-au făcut şi mie feste din astea destule. Aşa că atunci 
când le primesc eu, le primeşti şi tu. Dar deocamdată asta 
e tot ce am. 

Royce a bătut cu carcasa în marginea biroului. 

— Nici măcar o listă cu martori? 

— Este o listă, dar acum e aceeaşi listă ca la procesul din 
'86. L-am adăugat pe detectivul meu şi am tăiat alţi câţiva 
- părinţi şi alţi oameni care nu mai trăiesc. 

— Cu siguranţă a fost scos şi Felix Turner. 

Am rânjit cu gura până la urechi. 

— Din fericire, nu o să ai ocazia să-l aduci la proces. 

— Da, ce păcat! Mi-ar fi plăcut să-l bag pe gâtul acuzării. 

Am dat din cap, remarcând că Royce renunţase la 
expresiile colocviale britanice şi îmi arunca acum vorbe 
tipic americane. Era un simptom al frustrării lui în privinţa 
lui Turner şi, dată fiind experienţa mea ca avocat al 
apărării, o simţeam şi eu. La rejudecare nu avea să se 
discute vreun aspect de la primul proces. Noii juraţi nu 
aveau să primească nicio informaţie din ce se discutase 
atunci. Asta însemna că felul în care statul se folosise de 
informatorul necinstit din închisoare - indiferent cât de grav 
era acest păcat în sistemul juridic - nu avea să dăuneze 
judecății actuale. 

M-am hotărât să trec mai departe. 

— Ar trebui să am un CD nou pentru tine spre sfârşitul 

săptămânii. 

— Da, abia aştept să văd ce mai găseşti. 

Am luat aminte la sarcasm. 

— Ţine minte un lucru, Clive. Aducerea la cunoştinţă a 
dovezilor trebuie să fie reciprocă. Dacă depăşeşti treizeci 
de zile, mergem la judecător. 

Regulile privind dovezile stipulau ca părţile să facă 
schimb de informaţii cu cel puțin treizeci de zile înainte de 
începerea procesului. Depăşirea termenului putea să atragă 
după sine sancţiuni şi să întârzie procesul deoarece 
judecătorul putea să acorde părţii ofensate mai mult timp 
de pregătire. 

— Da, după cum probabil îţi imaginezi, nu ne aşteptam la 
evenimentele care au avut loc, a spus Royce. Prin urmare, 
apărarea e încă în faza de început. Dar nici eu nu o să mă 
joc cu tine, Mick. O să primeşti un CD în curând - cuo 
condiţie: să avem ce informaţii să împărtăşim. 

Ştiam că, de obicei, apărarea avea puţine informaţii de 
oferit, cu excepţia cazului în care se construia o apărare 
vastă. Dar dădusem avertismentul pentru că eram 
circumspect în privinţa lui Royce. Într-un caz atât de vechi 
ca acesta, era posibil să sape după vreun martor pentru 
alibi sau după vreo altă şmecherie. Voiam să fiu la curent 
înainte să ajungem în instanţă. 

— Mulţumesc, am spus. 

Am văzut-o, peste umărul lui, pe Lorna, care intra în 
birou. Avea două pungi cafenii, iar într-una din ele se afla 
sandviciul meu cu sos franțuzesc. 

— Oh, nu mi-am dat seama... 

Royce s-a întors în scaun. 

— Ah, minunata Lorna! Ce mai faci, draga mea? 

— Bună, Clive. Văd că ai primit CD-ul. 

— Într-adevăr. Mulţumesc, Lorna! 

Am remarcat că accentul britanic şi exprimarea 

politicoasă ale lui Royce deveneau mai pronunţate uneori, 
mai ales în prezenţa femeilor frumoase. Mă întrebam dacă 
o făcea conştient sau nu. 

— Am două sandviciuri aici, Clive, a spus Lorna. Vrei şi tu 
unul? 

Nu era momentul potrivit pentru generozitatea Lornei. 

— Cred că tocmai se pregătea să plece, am spus repede. 

— Da, scumpo, trebuie să plec. Dar îţi mulţumesc pentru 
oferta amabilă. 

— Sunt în camera cealaltă, dacă ai nevoie de mine, 
Mickey. 

Lorna s-a dus la recepţie, închizând uşa în urma ei. Royce 
s-a întors spre mine şi a spus pe un ton grav: 

— Să ştii că nu ar fi trebuit să o laşi vreodată să plece, 
Mick. Trebuia să o ţii lângă tine. Şi acum, când îţi uneşti 
forţele cu prima doamnă Haller ca să răpiți unui om 
nevinovat binemeritata libertate, totul pare să aibă un aer 
incestuos, nu crezi? 

M-am uitat la el o clipă. 

— Mai avem ceva de discutat, Clive? 

A ridicat CD-ul. 

— Cred că e de ajuns pentru azi. 

— Bine. Trebuie să mă întorc la treabă. 

L-am condus prin camera de recepţie şi am închis uşa în 
urma lui. M-am întors şi m-am uitat la Lorna. 

— E ciudat, nu? a zis ea. Să fii de partea asta... a 
acuzării. 

— Da, aşa e. 

A ridicat una din pungile cu sandviciuri. 

— Pot să te întreb ceva? i-am spus. Pe-al cui sandvici 
voiai să i-l dai, pe al meu sau pe al tău? 

S-a uitat la mine cu o figură serioasă, apoi a zâmbit. 

— Eram politicoasă, bine? M-am gândit că noi doi putem 
să împărţim unul. 

Am clătinat din cap: 

— Să nu dai nimănui sandviciul meu cu sos franțuzesc. 
Mai ales unui avocat al apărării. 

l-am smuls punga din mână. 

— Mersi, scumpo, am spus eu cu cel mai bun accent 
britanic de care eram în stare. 

Ea a izbucnit în râs, iar eu am intrat în birou să mănânc. 


DOISPREZECE 


Joi, 18 februarie, 15.31 


După ce coborâră de pe feribot în Port Townsend, Bosch 
şi McPherson urmară indicaţiile date de GPS-ul maşinii 
închiriate către adresa de pe permisul de conducere al lui 
Sarah Ann Gleason. Drumul îi duse către un sătuc victorian 
aflat pe malul mării, apoi spre o zonă mai rustică de 
proprietăţi mari şi izolate. Casa Gleason era mică şi 
acoperită de şindrilă care nu prea era în ton cu atmosfera 
victoriană a oraşului din apropiere. Detectivul şi procurorul 
stăteau pe verandă, ciocânind la uşă, dar fără să primească 
vreun răspuns. 

— O fi la serviciu, zise McPherson. 

— Posibil. 

— Am putea să ne întoarcem în oraş şi să rezervăm 
camere, pe urmă să revenim aici după cinci. 

Bosch se uită la ceas. Işi dădu seama că orele se 
terminaseră la şcoală şi că Maddie se îndrepta probabil 
spre casă cu Sue Bambrough. Bănuia că fiica lui refuza să-i 
vorbească directoarei adjuncte. 

Cobori de pe verandă şi o luă spre colţul casei. 

— Unde te duci? 

— Să verific în spate. Stai puţin! 

Imediat după ce ocoli casa, Bosch văzu că în spate se 
mai afla o construcţie. Era un fel de hambar sau garaj fără 
ferestre. Ceea ce ieşea în evidenţă era că avea horn. Vedea 
valurile de căldură, dar nu şi fum, ieşind pe cele două ţevi 
negre care se ridicau deasupra acoperişului. Două maşini şi 
o dubiţă erau parcate în faţa uşilor închise ale garajului. 

Bosch rămase privind într-acolo atât de mult încât 
McPherson apăru de după colţul casei. 

— Ce durează... 

Bosch ridică mâna, făcându-i semn să tacă, apoi arătă 
către construcţie. 

— Ce e? şopti McPherson. 

Inainte ca Bosch să poată răspunde, una din uşile garajul 
se deschise şi un om păşi afară. Părea să fie un tânăr sau 
un adolescent. Purta un şorţ negru şi lung peste haine. Işi 
scoase mănuşile grele şi lungi până la cot ca să-şi aprindă o 
ţigară. 

— La naiba, şopti McPherson, răspunzând la propria 
întrebare. 

Bosch făcu un pas în spate, ascunzându-se după peretele 
casei. 

O trase pe McPherson după el. 

— De câte ori a fost arestată... drogul ei preferat era 
metamfetamina, şopti el. 

— Super, răspunse McPherson. Martorul nostru principal 
prepară metamfetamină. 

Tânărul fumător se întoarse ca şi cum îl strigase cineva 
din hambar. Aruncă ţigara, o stinse sub talpă şi intră. Trase 
uşa după el, dar aceasta se opri la cincisprezece centimetri 
de toc. 

— Haide, zise Bosch. 

Dădu să se mişte, dar McPherson îl apucă de braţ. 

— Stai puţin, ce tot spui? Trebuie să sunăm la poliţia din 

Port Townsend şi să chemăm ajutoare, nu? 

Bosch o privi o clipă înainte să răspundă. 

— Am văzut secţia de poliţie când am trecut prin oraş, 
spuse McPherson, ca şi cum voia să-l asigure că întăririle 
era pregătite şi dornice să-i ajute. 

— Dacă sunăm după întăriri, nu o să fie prea cooperanţi, 
pentru că nu ne-am deranjat să trecem pe acolo de la bun 
început, spuse Bosch. O să o aresteze şi martorul nostru 
principal o să fie închis pentru consum de droguri. Cum 
crezi că o să le pice asta juraţilor din procesul lui Jessup? 

Ea nu răspunse. 

— Uite cum facem, spuse el. Tu aştepţi aici şi eu mă duc 
să verific. Trei maşini, probabil trei persoane. Dacă nu mă 
descurc, chemăm întăriri. 

— Probabil sunt înarmaţi, Harry. Tu... 

— Probabil nu sunt înarmaţi. O să verific şi, dacă apar 
probleme, sunăm la Port Townsend. 

— Nu-mi place treaba asta. 

— Ar putea să fie în favoarea noastră. 

— Poftim? Cum? 

— Gândeşte-te!  Aşteaptă semnalul meu. Dacă se 
întâmplă ceva rău, urcă-te în maşină şi pleacă. 

Îi întinse cheile de la maşină, iar ea le luă fără prea multă 
tragere de inimă. Bosch îşi dădu seama că se gândea la ce 
spusese el. Avantajul. Dacă prindeau martora într-o situaţie 
compromiţătoare, ar fi obţinut exact ce le trebuia ca să se 
asigure de cooperarea şi mărturia ei. 

Bosch o lăsă acolo pe McPherson şi o luă încet pe aleea 
din scoici sparte către hambar. Nu încercă să se ascundă, în 
cazul în care stătea cineva la pândă. Işi puse mâinile în 
buzunar ca să arate că nu era o ameninţare, ci doar un om 
care se pierduse şi avea nevoie de îndrumare. 

Scoicile sparte făceau ca paşii lui să facă zgomot. Dar pe 
măsură ce se apropia, auzea muzica tare venind din 

hambar. Era rock'n'roll, dar nu îşi dădea seama de care. 
Ceva cu chitare stridente şi un bubuit de tobe. Avea un aer 
retro, ca şi cum mai auzise cântecul mai demult, poate în 
Vietnam. 

Bosch era la câţiva metri de uşa întredeschisă când 
aceasta se deschise încă puţin şi acelaşi tânăr ieşi afară. 
Văzându-l de aproape, Bosch bănui că avea în jur de 
douăzeci şi doi de ani. In clipa în care ieşi, Bosch realiză că 
ar fi trebuit să-şi dea seama că avea să iasă din nou să-şi 
termine ţigara. Acum era prea târziu şi fumătorul îl văzuse. 

Dar tânărul nu ezită, nici nu dădu vreun semnal de 
alarmă. Se uita curios la Bosch, scoțând tacticos o ţigară 
din pachet. Era lac de sudoare. 

— Ai parcat în faţa casei? întrebă el. 

Bosch se opri la trei metri de el şi scoase mâinile din 
buzunar. Nu se uită în spate, către casă, preferând să stea 
cu ochii pe băiat. 

— Aăă, da, e o problemă? întrebă el. 

— Nu, dar cei mai mulţi vin direct la hambar. Aşa le zice 
Sarah să facă. 

— Ah, n-am înţeles partea asta. Sarah e aici? 

— Da, înăuntru. Intră! 

— Eşti sigur? 

— Da, aproape am terminat pe ziua de azi. 

Bosch pricepu că dăduse peste ceva ce nu era aşa cum 
părea. Se uită în spate şi o văzu pe McPherson iţindu-se de 
după colţul casei. Nu era cea mai bună metodă de a face 
asta, dar se întoarse şi se îndreptă spre uşa deschisă. 

Căldura îl izbi de cum intră. Interiorul hambarului era ca 
un cuptor şi pe bună dreptate. Primul lucru pe care îl văzu 
Bosch fu uşa deschisă a unui cuptor în care jucau flăcări 
portocalii. 

La doi metri de sursa de căldură stăteau încă un tânăr şi 
o femeie mai în vârstă. Şi ei purtau şorţuri lungi şi mănuşi 

grele. Bărbatul folosea nişte cleşti de fier ca să ţină o 
bucată de sticlă topită, ataşată la o ţeavă de fier. Femeia îi 
dădea formă cu o bucată de lemn şi o pereche de clești. 

Erau sticlari, nu preparau droguri. Femeia purta o mască 
de sudor pentru protecţie. Bosch nu putea să o identifice, 
dar era destul de sigur că o avea în faţă pe Sarah Ann 
Gleason. _ 

Bosch ieşi afară şi îi făcu semn lui McPherson. li arătă că 
totul era în regulă, dar nu era sigur dacă ea vedea de la 
distanţă. li făcu semn să se apropie. 

— Ce se întâmplă, omule? întrebă fumătorul. 

— Aceea e Sarah Gleason, aşa ai spus? spuse Bosch. 

— Da, ea e. 

— Aş vrea să vorbesc cu ea. 

— Trebuie să aştepţi până termină piesa. Nu poate să se 
oprească dacă e încă moale. Lucrăm la asta de aproape 
patru ore. 

— Cât mai durează? 

— Cam o oră. Poate poţi să vorbeşti cu ea cât lucrează. 
Vrei să comanzi o piesă? 

— E în regulă, cred că pot să aştept. 

McPherson trase maşina pe alee şi cobori. Bosch îi 
deschise portiera şi îi explică încet că înţeleseseră greşit ce 
văzuseră. Îi spuse că hambarul era un atelier de sticlărie. Îi 
mai spuse şi cum voia să abordeze situaţia până reuşea să 
discute singur cu Gleason. McPherson clătină din cap şi 
zâmbi. 

— Ce-ar fi fost dacă ne duceam acolo cu întăriri? 

— Cred că am fi spart nişte sticlă. 

— Şi am fi avut un martor supărat. 

McPherson cobori din maşină, iar Bosch se întinse după 
dosarul pe care îl pusese pe bord. Îl ascunse în interiorul 
sacoului, sub braţ, ca să nu se vadă. 

Intrară în atelier, unde îi aştepta Gleason, cu mănuşile 

scoase şi masca ridicată de pe faţă. Cu siguranţă îi spusese 
fumătorul că erau potenţiali cumpărători şi, la început, 
Bosch nu făcu nimic care să îi infirme presupunerea. Nu 
voia să dezvăluie adevăratul motiv pentru care veniseră 
până nu erau singuri cu ea. 

— Eu sunt Harry, ea e Maggie. Ne cerem scuze că am dat 
buzna aşa. 

— Oh, nicio problemă. Ne place când oamenii au ocazia 
să vadă ce facem. De fapt, tocmai lucram la o piesă şi 
trebuie să ne întoarcem la treabă. Puteţi sta să priviţi şi pot 
să vă spun câte ceva despre ce facem. 

— Ar fi grozav. 

— Dar trebuie să staţi mai în spate. Lucrăm cu material 
foarte fierbinte. 

— Nicio problemă. 

— De unde sunteţi? Din Seattle? 

— Nu, de fapt, venim tocmai din California. Suntem cam 
departe de casă. 

Dacă menţionarea statului ei natal îi provocase vreo 
nelinişte lui Gleason, nu se văzu nimic la suprafaţă. Trase 
masca peste faţa zâmbitoare, îşi puse mănuşile şi se 
întoarse la lucru. În următoarele patruzeci de minute, Bosch 
şi McPherson îi priviră pe Gleason şi pe asistenții ei 
terminând piesa. Gleason povestea permanent în timp ce 
lucra, explicând că toţi cei trei membri ai echipei aveau 
fiecare sarcinile lor. Unul din cei doi tineri era suflător, 
celălalt era opritor. Gleason era şefa de echipă, ea 
conducea. Piesa pe care o sculptau era o frunză de strugure 
de un metru şi douăzeci de centimetri, care avea să facă 
parte dintr-o piesă mai mare care trebuia să atârne în holul 
unei firme din Seattle, numită Vinurile Rainier. 

Gleason le povesti şi câteva lucruri din trecutul ei recent. 
Le spuse că îşi deschisese propriul atelier cu doi ani înainte, 
după ce petrecuse trei ani de ucenicie la un sticlar din 

Seattle. Erau informaţii utile pentru Bosch. Atât pentru că 
vorbea despre ea însăşi, cât şi pentru că o privea lucrând 
sticla aceea moale. Aduna culoarea, aşa spunea ea. Folosea 
unelte grele ca să manipuleze ceva frumos şi fragil şi care 
sclipea ca un pericol roşu-aprins în acelaşi timp. 

Căldura de la cuptor era înăbugşitoare, iar Bosch şi 
McPherson îşi scoaseră hainele. Gleason spuse că focul 
ardea la 1 260 de grade şi Bosch se minuna cum de puteau 
artiştii să petreacă atâtea ore lucrând atât de aproape de 
sursă. Gaura glorioasă, mica deschizătură în care băgau 
permanent sculptura ca să se reîncălzească şi să capete 
straturi noi, strălucea ca o poartă spre iad. 

După ce ziua de lucru se termină şi piesa fu aşezată în 
cuptorul de uscare, Gleason le rugă pe ajutoarele ei să 
curețe atelierul înainte de a pleca acasă. Apoi îi invită pe 
Bosch şi pe McPherson să o aştepte în birou cât se aranja şi 
ea. 

Biroul funcţiona şi ca sală de recreere. Avea puţină 
mobilă, o masă şi patru scaune, un vestiar şi o 
bucătărioară. Pe masă era un dosar cu folii de plastic în 
care erau fotografii cu obiecte de sticlă lucrate în atelier. 
McPherson le studia, părând chiar interesată de câteva. 
Bosch scoase dosarul pe care îl ţinea în haină şi îl aşeză pe 
masă, pregătit pentru discuţie. 

— Trebuie să fie frumos să faci ceva din nimic, spuse 
McPherson. Mi-ar plăcea să pot şi eu să fac asta. 

Bosch încercă să se gândească la un răspuns, dar înainte 
să găsească ceva, uşa se deschise şi apăru Sarah Gleason. 
Masca masivă, şorţul şi mănuşile dispăruseră, iar ea părea 
mai mică decât se aşteptase Bosch. Abia ajungea la un 
metru şi jumătate, iar el se îndoia că avea mai mult de 
patruzeci şi cinci de kilograme. Ştia că traumele din 
copilărie împiedicau creşterea. Aşa că nu era de mirare că 
Sarah Gleason părea o femeie cu trup de copil. 

Părul ei arămiu era lăsat pe spate acum, nu prins în 
coadă ca mai înainte. li încadra faţa obosită şi ochii albaştri. 
Purta blugi, saboţi şi un tricou negru pe care scria Death 
Cab. Se duse direct spre frigider. 

— Pot să vă servesc cu ceva? Nu am nimic alcoolic aici, 
dar dacă doriţi ceva rece... 

Bosch şi McPherson refuzară. Harry observă că lăsase 
uşa de la birou deschisă. Auzea pe cineva măturând în 
atelier. Se ridică şi o închise. 

Gleason se întoarse de la frigider cu o sticlă de apă. ÎI 
văzu pe Bosch închizând uşa şi o umbră de teamă îi apăru 
pe faţă. Bosch ridică o mână, îndemnând la calm şi scoțând 
legitimaţia cu cealaltă. 

— Domnişoară Gleason, totul e în regulă. Suntem din Los 
Angeles şi trebuie să discutăm între patru ochi cu 
dumneata. 

Deschise portofelul cu legitimaţia şi i-o arătă. 

— Ce-i asta? 

— Mă numesc Harry Bosch şi ea este Maggie McPherson, 
procuror la Procuratura districtului Los Angeles. 

— De ce aţi minţit? spuse ea furioasă. Aţi spus că vreţi să 
comandaţi o piesă. 

— Nu, de fapt nu am spus. Asistentul dumitale, opritorul, 
a presupus asta. N-am spus de ce ne aflăm aici. 

Se vedea că devenea defensivă, iar Bosch credea că 
ratase modalitatea de abordare şi, odată cu ea, ocazia de a 
o câştiga drept martor. Dar Gleason păşi în faţă şi apucă 
portofelul cu legitimaţia din mâna lui. Se uită cu atenţie la 
legitimaţie şi la cartea de identitate. Era o mişcare 
neobişnuită, să-i ia legitimaţia. Era a cincea oară când lui 
Bosch i se întâmpla aşa ceva în toată cariera lui de poliţist. 
O văzu studiind cartea de identitate şi observă că Gleason 
remarcase discrepanta dintre numele pe care îl declarase şi 
ceea ce scria pe acte. 

— Aţi spus Harry Bosch? 

— Harry e prescurtarea. 

— Hieronymus Bosch. După pictor? 

Bosch dădu din cap aprobator. 

— Mamei îi plăceau tablourile lui. 

— Ei bine, şi mie îmi plac. Cred că ştia câte ceva despre 
demonii dinăuntrul omului. De asta îi plăcea mamei tale de 
el. 

— Cred că da. 

Îi dădu portofelul înapoi, iar Bosch simţi că se calmase. 
Momentul de teamă şi nelinişte trecuse, mulţumită 
pictorului al cărui nume îl purta Bosch. 

— Ce vreţi de la mine? N-am mai fost în LA de peste zece 
ani. 

Bosch înţelese că, dacă spunea adevărul, însemna că nu 
venise nici când tatăl ei era bolnav, pe moarte. 

— Vrem doar să stăm de vorbă, spuse el. Putem lua loc? 

— Despre ce să vorbim? 

— Despre sora dumitale. 

— Sora mea? Eu nu... ascultați, trebuie să-mi spuneţi 
despre ce... 

— Nu aţi aflat, nu-i aşa? 

— Ce să aflu? 

— Luaţi loc şi vă spunem. 

În cele din urmă, femeia trecu la masă şi se aşeză pe 
scaun. Scoase un pachet de ţigări din buzunar şi îşi aprinse 
una. . 

— Imi pare rău, spuse ea. E singurul viciu pe care-l mai 
am. Şi după felul în care aţi apărut aici... am nevoie deo 
ţigară. 

În următoarele minute, Bosch şi McPherson îi povestiră 
detaliile Versiunii prescurtate a drumului lui Jason Jessup 
către libertate. Gleason nu părea să aibă vreo reacţie la 
această veste. Nu plânse, nu se enervă. Nici nu puse 

întrebări despre testul ADN care îl eliberase din închisoare. 
Le explică doar că nu ţinea legătura cu nimeni din 
California, nu avea televizor şi nu citea niciodată ziarele. 
Spuse că erau nişte lucruri care îi distrăgeau atenţia de la 
muncă, dar şi de la dependenţele ei. 

— O să-l rejudecăm, Sarah, spuse McPherson. Şi suntem 
aici pentru că o să avem nevoie de ajutorul tău. 

Bosch văzu că Sarah se închidea în ea, începând să 
măsoare impactul celor auzite de la ei. 

— A trecut atât de mult timp, zise ea într-un târziu. Nu 
puteţi să folosiţi ce am spus la primul proces? 

McPherson clătină din cap. 

— Nu putem, Sarah. Noii juraţi nu au nici măcar voie să 
ştie că a mai fost un proces, pentru că s-ar putea lăsa 
influenţaţi în felul în care analizează probele. Ar avea idei 
preconcepute despre inculpat şi un verdict de vinovăţie nu 
ar fi valid. Aşadar, în situaţia în care martorii din primul 
proces sunt morţi sau lipsiţi de discernământ, citim primele 
lor mărturii pentru stenograma procesului, fără să le 
spunem juraţilor de unde vin acestea. Dar acolo unde nu 
este cazul, cum eşti tu, de exemplu, avem nevoie ca 
persoana să apară în instanţă şi să depună mărturie. 

Nu era clar dacă Gleason auzise măcar răspunsul lui 
McPherson. Stătea şi privea în gol. Chiar şi atunci când 
vorbi, ochii ei tot nu se concentrau într-un punct anume. 

— Mi-am petrecut de atunci toată viaţa încercând să uit 
ziua aceea. Am încercat tot felul de lucruri ca să uit. Am 
folosit droguri ca să creez o bulă în care să stau. Am făcut... 
Nu contează, ideea e că nu cred că vă pot ajuta prea mult. 

Bosch interveni înainte ca McPherson să spună ceva. 

— Uite ce propun eu, spuse el. Hai să discutăm aici 
câteva minute despre ce îţi aminteşti, în regulă? Şi dacă nu 
merge, atunci nu merge. Ai fost o victimă, Sarah, şi nu 
vrem să te victimizăm din nou. 

Aşteptă o clipă să primească răspuns, dar Gleason tăcea, 
uitându-se la sticla cu apă de pe masă. 

— Hai să începem cu ziua aceea, zise Bosch. 
Deocamdată nu am nevoie să reiei clipele oribile în care a 
fost răpită sora ta, dar îţi aminteşti când l-ai identificat 
pentru poliţişti pe Jason Jessup? 

Gleason dădu încet din cap. 

— Îmi amintesc că mă uitam pe geam. Eram la etaj. Au 
deschis puţin jaluzelele, ca să văd afară. Ei nu trebuiau să 
mă vadă. Bărbaţii aceia. El era cel cu şapcă. L-au pus să-şi 
scoată şapca şi atunci am văzut că era el. Asta ţin minte. 

Bosch se simţea încurajat de detaliul legat de şapcă. Nu 
îşi amintea să fi văzut aşa ceva în dosare sau să o fi auzit 
vorbind despre asta pe McPherson în povestirea ei, dar era 
semn bun că Gleason îşi amintea acel detaliu. 

— Ce fel de şapcă avea? întrebă el. 

— O şapcă de baseball, spuse Gleason. Era albastră. 

— O şapcă Dodgers? 

— Nu sunt sigură. Cred că nici atunci nu am ştiut. 

Bosch dădu din cap şi trecu mai departe. 

— Crezi că, dacă îţi arăt pozele de la poliţie, ai putea să-l 
identifici pe cel care a răpit-o pe sora ta? 

— Adică după cum arată acum? Mă îndoiesc. 

— Nu, nu acum, zise McPherson. Ceea ce trebuie să 
facem la proces este să confirmăm identificarea făcută 
atunci. 

Gleason ezită, apoi aprobă din cap. 

— Sigur. Am trecut prin multe de-a lungul anilor, dar n- 
am reuşit să uit faţa acelui om. 

— Ei bine, hai să vedem. 

Când Bosch deschise dosarul pe birou, Gleason îşi 
aprinse o ţigara de la mucul celeilalte. 

În dosar erau fotografiile în alb-negru a şase bărbaţi 
arestaţi, de aproximativ aceeaşi vârstă, statură şi având 

aceeaşi culoare a pielii. Se afla acolo şi o fotografie din 
1986 a lui Jessup. Harry ştia că acesta era momentul crucial 
al cazului. 

Fotografiile erau puse pe rânduri de câte trei. Poza lui 
Jessup era la mijloc, pe rândul de jos. Numărul cinci. Era 
dintotdeauna locul norocos al lui Bosch. 

— Nu te grăbi, zise el. 

Gleason bău nişte apă şi puse sticla deoparte. Se aplecă 
deasupra mesei, apropiindu-se la câţiva centimetri de 
fotografii. Nu îi luă prea mult. Arătă către fotografia lui 
Jessup fără să ezite. 

— Aş vrea să pot să-l uit, zise ea. Dar nu pot. E mereu 
acolo, în mintea mea. In umbră. 

— Ai vreo îndoială legată de fotografia pe care ai ales-o? 
întrebă Bosch. 

Gleason se aplecă şi se uită din nou, apoi clătină din cap. 

— Nu! El a fost! 

Bosch o privi pe McPherson, care dădu uşor din cap. Era 
o identificare precisă şi ei se comportaseră cum se 
cuvenea. Singurul lucru care lipsea era un semn de emoție 
din partea lui Gleason. Dar poate că douăzeci şi patru de 
ani o secătuiseră. Harry scoase un pix şi i-l întinse. 

— Te rog să scrii inițialele tale şi data de azi sub 
fotografia pe care ai ales-o. 

— De ce? 

— Aşa se confirmă identificarea. O să ne fie mai uşor la 
proces. 

Bosch observă că Gleason nu întrebase dacă o alesese 
pe cea bună. Nu avea de ce şi era oricum a doua 
confirmare a ceea ce îşi amintea. Incă un semn bun. După 
ce îi dădu pixul înapoi lui Bosch, acesta închise dosarul şi îl 
puse deoparte. Se uită din nou la McPherson. Acum venea 
partea grea. După cum era înţelegerea, Maggie urma să 
decidă aici dacă să aducă vorba despre ADN sau să aştepte 

până când se asigurau de colaborarea martorului. 

McPherson se hotărî să nu aştepte. 

— Sarah, mai este o problemă despre care trebuie să 
discutăm. Ţi-am povestit despre faptul că ADN-ul a fost cel 
care i-a permis acestui om să obţină un proces nou şi ceea 
ce sperăm că e doar o eliberare temporară. 

— Da. 

— Am luat profilul ADN şi l-am verificat în baza de date 
din California. Am obţinut un rezultat. Sperma de pe rochia 
surorii tale era de la tatăl tău vitreg. 

Bosch o privea cu atenţie pe Sarah. Nicio urmă de 
surpriză nu apăru pe faţa sau în ochii ei. Aceste informaţii 
nu erau noi pentru ea. 

— În 2004, statul a început să recolteze probe ADN de la 
toţi cei suspectaţi de infracţiuni. In acelaşi an, tatăl tău a 
fost arestat pentru fugă de la locul unui accident soldat cu 
vătămări. Nu a oprit la stop şi a lovit... 

— Tată vitreg. 

— Pardon? 

— Ai spus „tatăl tău”. Nu era tatăl meu. Era tatăl meu 
vitreg. 

— Am greşit. Scuză-mă. Ideea e că ADN-ul lui Kensington 
Landy apărea în baza de date şi se potriveşte cu mostra de 
pe rochie. Ceea ce nu am putut stabili e de cât timp era 
pata aceea pe rochie la momentul în care a fost 
descoperită. Ar fi putut să ajungă pe rochie în ziua crimei, 
în săptămâna sau chiar luna dinaintea incidentului. 

Sarah părea că intrase pe pilot automat. Era acolo, dar 
era absentă. Avea ochii fixaţi în depărtare, dincolo de 
camera în care se aflau. 

— Noi avem o teorie, Sarah. Autopsia făcută surorii tale a 
arătat că nu a fost abuzată de ucigaşul ei sau de altcineva 
înaintea crimei. Mai ştim şi că rochia pe care o purta era a 
ta şi că Melissa o împrumutase în ziua aceea pentru că îi 

plăcea. 

McPherson se opri, dar Sarah nu spunea nimic. 

— Când ajungem la proces, trebuie să explicăm ce e cu 
sperma de pe rochie. Dacă nu putem, o să se creadă că era 
a ucigaşului şi că acesta era tatăl tău. O să pierdem cazul şi 
Jessup, adevăratul vinovat, o să scape basma curată. Sunt 
sigură că nu asta vrei, nu-i aşa, Sarah? Există oameni care 
cred că douăzeci şi patru de ani sunt o pedeapsă suficientă 
pentru uciderea unei fete de doisprezece ani. Ei nu ştiu de 
ce facem asta. Dar vreau să ştii că eu nu cred aşa ceva, 
Sarah. Nici pe departe. 

La început, Sarah Gleason nu răspunse. Bosch se aştepta 
la nişte lacrimi, dar nu curgea niciuna, iar el începu să se 
întrebe dacă sentimentele ei fuseseră cauterizate de 
traumele şi greutăţile întâmpinate. Sau poate avea pur şi 
simplu o duritate interioară, camuflată de statura micuță. În 
orice caz, când răspunse în sfârşit, o făcu pe un ton liniar, 
fără emoție, care nu se potrivea cu vorbele rostite. 

— Ştiţi ce am crezut mereu? zise ea. 

McPherson se aplecă în faţă. 

— Ce, Sarah? 

— Că omul acela a omorât trei oameni în ziua aceea. Pe 
sora mea, pe mama... apoi pe mine. Niciuna nu a scăpat. 

Urmă un lung moment de tăcere. McPherson întinse încet 
mâna şi o puse pe braţul lui Gleason, ca un gest de 
consolare acolo unde nu exista alinare. 

— Imi pare rău, Sarah, şopti McPherson. 

— Bine, zise Gleason. O să vă spun tot. 


TREISPREZECE 


Joi, 18 februarie, 20.15 

Fiicei mele îi era deja dor de mâncarea făcută de mama 
ei - şi nu era plecată decât de o zi. Tocmai aruncam la 
gunoi sandviciul ei mâncat pe jumătate şi mă întrebam cum 
naiba stricasem brânza topită când m-a întrerupt telefonul. 
Era Maggie, care suna de pe drum. 

— Dă-mi o veste bună, am spus eu în loc de salut. 

— Ai ocazia să petreci o seară cu frumoasa noastră fiică. 

— Da, asta e o veste bună. Numai că nu-i place cum 
gătesc. Acum mai zi-mi ceva drăguţ. 

— Martorul nostru principal e pregătit. O să depună 
mărturie. 

— A făcut identificarea? 

— Da. 

— Ţi-a spus despre ADN şi se potriveşte cu teoria 
noastră? 

— Mi-a spus şi se potriveşte. 

— Şi o să vină aici să depună mărturie la proces? 

— Da. 

Am simţit un curent electric trecându-mi prin corp. 

— De fapt, sunt mai multe lucruri bune, Maggie. Există şi 
vreunul rău? 

— Ei bine... 

Am simţit că se dezumflă pânzele. Urma să aflu că Sarah 
era încă dependentă de droguri sau că exista vreo 
problemă care avea să mă împiedice să o aduc la proces. 

— Ei, ce e? 

— O să existe nişte contestaţii cu privire la mărturie, 
desigur, pentru că e destul de puternică. E o 
supraviețuitoare şi se vede. Nu lipseşte decât un singur 
lucru: emoția. A trecut prin multe în viaţă şi pare un pic 
cam epuizată... emoţional. Nicio lacrimă, niciun hohot de 
râs, e undeva pe la mijloc. 

— Putem lucra la asta. Putem să o instruim noi. 

— Da, trebuie să avem grijă şi cu asta. Nu spun că nu e 
în regulă aşa cum e. Spun doar că e ca o linie dreaptă. In 
rest, totul e bine. Cred că o să-ţi placă de ea şi cred că o să 
ne ajute să-l băgăm pe Jessup înapoi la închisoare. 

— Grozav, Maggie. Serios. Şi eşti de acord să-i pui tu 
întrebările la proces? 

— Mă ocup eu. 

— Royce o să o atace cu metamfetamina... cu pierderile 
de memorie şi tot restul. Stilul ei de viaţă... trebuie să fii 
pregătită pentru orice şi pentru tot. 

— O să fiu. Asta înseamnă că rămâi tu cu Bosch şi Jessup. 
Mai crezi că o să depună mărturie? 

— Jessup? Da, trebuie. Clive ştie că nu le poate face aşa 
ceva juraţilor, nu după douăzeci şi patru de ani. Aşadar, da, 
mă ocup eu de el şi de Bosch. 

— Măcar cu Harry nu trebuie să-ţi faci griji în legătură cu 
trecutul lui. 

— Despre care să fi aflat Clive. 

— Asta ce mai înseamnă? 

— Inseamnă că nu trebuie să-l subestimăm pe lIsteţul 
Clive Royce. Vedeţi, asta faceţi voi, procurorii, mereu. 
Deveniţi prea încrezători şi asta vă face vulnerabili. 

— Mulţumesc, F. Lee Bailey. O să ţin minte. 

— Cum a fost Bosch azi? 

— A fost ca de obicei. Ce mai e nou la tine? 

Am verificat prin uşa de la bucătărie. Hayley stătea pe 
canapea cu temele pe masă. 

— Ei bine, măcar avem o judecătoare. Breitman, de la 
departamentul 112. 

Maggie s-a gândit o clipă la distribuirea cazului înainte de 
a răspunde. 

— Aş spune că nicio parte nu are de câştigat. E 
imparţială. Nu a fost niciodată procuror, nici avocat al 
apărării. Doar un avocat bun de drept civil. Cred că nicio 

parte nu o să aibă vreun avantaj cu ea. 

— Incredibil, o judecătoare care o să fie corectă şi 
imparţială. Imaginează-ţi! 

Nu am primit niciun răspuns. 

— A decis ca prima şedinţă despre progresul cazului să 
se desfăşoare în biroul ei. Miercuri dimineaţă la opt, înainte 
să înceapă şedinţa în sală. [i se pare că are vreo 
semnificaţie? 

Asta însemna că judecătoarea voia să cunoască avocaţii 
şi să discute în particular cazul, începând într-o notă 
informală şi departe de presă. 

— Cred că e bine aşa. Probabil o să stabilească regulile în 
ce priveşte presa şi procedurile. Mie mi se pare că o să 
conducă totul cu o mână de fier. 

— La asta mă gândeam şi eu. Eşti liberă miercuri să vii şi 
tu? : 

— Trebuie să verific în agendă, dar cred că da. Incerc să 
scap de toate celelalte, cu excepţia cazului Jessup. 

— Azi i-am dat lui Royce prima parte din probele noastre. 
Erau mai mult materiale de la primul proces. 

— Ştii că ai fi putut să aştepţi până la limita de treizeci de 
zile. 

— Dar, dar ce sens are? 

— Asta era strategia. Cu cât i le dai mai devreme, cu atât 
are mai mult timp să se pregătească. Incearcă să ne 
strângă cu uşa, pentru că nu a renunţat la un proces rapid. 
Ar trebui să faci şi tu la fel, adică să nu-i arăţi ce cărţi avem 
în mână până când nu suntem obligaţi. Cu treizeci de zile 
înainte de proces. 

— O să ţin minte pentru runda următoare. Dar acestea 
erau lucruri destul de banale. 

— Sarah Gleason era pe lista martorilor? 

— Da, dar sub numele de Sarah Landy... cum apărea în 
'86. Şi am dat adresa de la birou. Clive nu ştie că am găsit- 

O. 

— Trebuie să rămână aşa până când suntem obligați să-i 
spunem. Nu vreau să se simtă hărțuită sau ameninţată. 

— Ce i-ai spus despre faptul că trebuie să vină aici pentru 
proces? 

— l-am spus că e posibil să avem nevoie de ea două zile 
în timpul procesului. Plus drumul. 

— Şi nu o să fie o problemă? 

— Păi... are propria ei afacere şi a început doar de vreo 
doi ani. Are un proiect mai mare, la care are de lucrat, dara 
spus că în rest lucrurile se mişcă destul de greu. Eu cred că 
putem să o aducem când avem nevoie de ea. 

— Sunteţi tot în Port Townsend? 

— Da, am terminat de vorbit cu ea acum o oră. Am luat 
cina şi ne-am cazat la hotel. A fost o zi lungă. 

— Şi vă întoarceţi mâine? 

— Aşa am vrea. Dar avem avion abia la ora două. Trebuie 
să luăm feribotul - e o adevărată călătorie numai până la 
aeroport. _ 

— Sună-mă dimineaţă, înainte să pleci. În cazul în care 
mă gândesc la ceva legat de martor. 

— Bine. 

— Aţi luat notițe? 

— Nu, ne-am gândit să nu o speriem. 

— Aţi înregistrat? 

— Nu, din acelaşi motiv. 

— Bine. Vreau să rămână cât mai mult posibil în afara 
probelor descoperite. Spune-i lui Bosch să nu scrie încă 
nimic. Putem să-i facem lui Royce o copie după 
identificarea cu cele şase fotografii, dar atât. 

— Bine. O să-i spun lui Harry. 

— Gând, în seara asta sau mâine? 

— Ce vrei să spui? 

— Nimic, nu contează. Mai e ceva? 

— Da. 

M-am pregătit pentru ce avea să spună. Gelozia mea 
răutăcioasă scăpase de sub control o secundă. 

— AŞ vrea să-i spun noapte bună fetei mele. 

— Oh, am zis eu, respirând uşurat. Ţi-o dau la telefon. 

l-am dus telefonul lui Hayley. 

— E mama ta. 


PARTEA A DOUA 


Labirintul 

PAISPREZECE 


Marti, 23 februarie, 20.45 


Fiecare lucra în tăcere. Bosch, la un capăt al mesei din 
sufragerie, fiica lui, la celălalt capăt. El, la prima tură de 
rapoarte de supraveghere de la DSI, ea, la teme, cu 
laptopul şi cărţile împrăştiate în faţa ei. Stăteau aproape 
unul de altul, dar asta era cam tot. Cazul Jessup acaparase 
totul, iar Bosch căuta martori vechi şi încerca să dea de alţii 
noi. În ultimele zile petrecuse puţin timp cu ea. La fel ca 
părinţii ei, Maddie se pricepea să poarte pică şi nu 
renunţase la supărarea provocată de faptul că fusese lăsată 
o noapte în grija directoarei adjuncte de la şcoală. Il trata 
cu răceală pe Harry şi deja era expertă în asta la doar 
paisprezece ani. 

Rapoartele DSI erau o sursă de frustrare pentru Bosch. 
Nu din cauza a ceea ce conţineau, ci pentru că ajungeau 
târziu la el. Fuseseră trimise prin canale birocratice, de la 
biroul DSI la biroul RHD5, apoi către şeful lui Bosch, unde 
rămăseseră într-un coş timp de trei zile înainte de a ajunge 
în sfârşit pe masa lui Bosch. Rezultatul era că avea 
rapoarte din primele trei zile de supraveghere a lui Jessup 
şi le vedea cu o întârziere de trei până la şase zile. Lucrurile 
se petreceau prea încet şi Bosch trebuia să facă ceva în 
acest sens. 

Rapoartele conţineau relatări concise despre mişcările 
celui supravegheat, în care se menţionau data, ora şi locul. 


5 Robbery Homicide Division - Departamentul pentru Jafuri şi Crime 
(n.tr.) 

Cele mai multe notițe erau alcătuite dintr-o singură 
propoziţie. Mai apărea şi câte un set de fotografii, dar 
majoritatea erau făcute de la distanţă mare, ca să nu fie 
descoperiţi. Erau imagini neclare cu Jessup în timp ce se 
plimba prin oraş ca un om liber. 

Bosch citi rapoartele şi înţelese repede că Jessup ducea 
deja două vieţi separate, cea publică şi cea privată. In 
timpul zilei, se mişca la unison cu presa, acomodându-se în 
văzul tuturor cu viaţa din afara închisorii. Totul era despre 
cum învăţa din nou să conducă, despre cum să comande 
dintr-un meniu, despre cum alerga câte cinci kilometri fără 
să facă o pauză. Dar noaptea ieşea la suprafaţă adevăratul 
Jessup. Fără să-şi dea seama că era încă urmărit de ochii 
cuiva şi de camerele de filmat, ieşea să se plimbe singur cu 
maşina închiriată. Mergea în toate colţurile oraşului. Se 
ducea în baruri, cluburi de striptease, în saloane de 
prostituție mascate. 

Dintre toate activităţile lui Bosch, una i se părea din cale 
afară de curioasă. În cea de-a patra lui noapte de libertate, 
Jessup mersese cu maşina pe Mulholland Drive, drumul 
care tăia oraşul în două, coborând şerpuit din vârful 
munţilor Santa Monica. Fie zi, fie noapte, Mulholland oferea 
cea mai frumoasă privelişte a oraşului. Nu era de mirare că 
Jessup se ducea acolo. Erau porţiuni în care se vedeau 
luminile tremurânde ale cartierelor de sud sau de nord ale 
oraşului. Puteau fi revigorante, chiar maiestuoase. Şi Bosch 
mersese în astfel de locuri în trecut. 

Dar Jessup nu se oprise în astfel de locuri. leşise cu 
maşina de pe şosea în dreptul unei intrări în parcul Franklin 
Canyon. Coborâse şi intrase în parcul închis, furişându-se 
pe lângă poartă. 

Asta era o problemă pentru echipa DSI, pentru că parcul 
era gol şi agenţii riscau să fie văzuţi dacă se apropiau prea 
mult. Raportul era aici mai concis decât majoritatea 

observaţiilor: 

02/20/10 - 01.12. Subiectul a intrat în parcul Franklin 
Canyon. A fost văzut în zona meselor de picnic, în partea 
de nord-est, aleea Blind Man. 

02/20/10 - 02.34. Subiectul iese din parc, o ia spre 
vest pe Mulholland, spre autostrada 405, apoi spre 
sud. 


După aceea, Jessup se întorsese la apartamentul în care 
locuia în Venice şi rămăsese acolo toată noaptea. 

In dosar era şi o fotografie în infraroşu cu Jessup în parc. 
Stătea la o masă de picnic, pe întuneric. Pur şi simplu 
stătea acolo. 

Bosch puse fotografia jos şi se uită la fiica lui. Era 
stângace, la fel ca el. Părea că scria o problemă la 
matematică pe o foaie de hârtie. 

— Ce e? 

Avea radarul mamei ei. 

— Ai internetul pornit? 

— Da, de ce ai nevoie? 

— Poţi să scoţi o hartă a parcului Franklin Canyon? E 
lângă Mulholland Drive. 

— Stai să termin aici. 

Bosch aşteptă răbdător să-şi termine calculele la o 
problemă de matematică pe care el cu siguranţă nu o 
putea înţelege. In ultimele patru luni trăise cu teama că 
fiica lui i-ar fi putut cere să o ajute la teme. Il întrecuse de 
mult în cunoştinţe şi abilităţi. Era inutil în acest domeniu şi 
încercase să o ajute în alte domenii, mai ales în privinţa 
spiritului de observaţie şi a autoapărării. 

— Bine. 

Maddie puse creionul jos şi trase laptopul mai aproape. 
Bosch se uită la ceas. Era aproape ora nouă. 

— Uite. 

Maddie împinse laptopul şi îl întoarse cu ecranul spre el. 

Parcul era mai mare decât credea Bosch, întinzându-se la 
sud de Mulholland şi la vest spre Coldwater Canyon 
Boulevard. O legendă din colţul hărţii spunea că avea 245 
de hectare. Bosch nu ştia că exista o porţiune atât de mare 
rezervată publicului în zona Hollywood Hills. Observă că pe 
hartă erau evidenţiate câteva dintre traseele pentru 
plimbări şi zonele pentru picnic. Zona din secţiunea de 
nord-vest se afla lângă aleea Blinderman. Bănuia că fusese 
scris greşit în raportul DSI drept „aleea Blind Man”. 

— Ce e? 

Harry se uită la fiica lui. Era prima dată în două zile când 
încerca să discute cu el. Se hotări să nu rateze ocazia. 

— Avem un tip pe care îl tot supraveghem. Cei de la 
Divizia Specială de  Investigaţie. Sunt experţii în 
supraveghere ai poliţiei şi îl urmăresc pe tipul acesta, care 
abia a ieşit din închisoare. A omorât o fetiţă mai demult. Şi 
nu se ştie din ce motiv s-a dus în parcul ăsta şi a stat pur şi 
simplu la o masă de picnic. 

— Şi ce? Nu asta fac oamenii în parcuri? 

— Ei bine, nu în toiul nopţii. Parcul era închis, iar el s-a 
strecurat înăuntru... şi pe urmă a stat aşa, acolo. 

— A crescut în zona aia? Poate s-a dus să revadă locurile 
în care a crescut. 

— Nu cred. Am aflat că a crescut în districtul Riverside. 
Venea în LA ca să facă surf şi n-am găsit nimic legat de 
Mulholland. 

Bosch se mai uită o dată cu atenţie la hartă şi observă că 
era o intrare mai sus în parc şi una mai jos. Jessup intrase 
prin cea de sus. Ar fi însemnat să ocolească dacă voia să 
meargă în zona pentru picnic şi spre aleea Blinderman. 

Impinse laptopul înapoi spre fiica lui. Se uită din nou la 
ceas. 

— Eşti gata cu temele? 

— Terminat, tată. Ai terminat cu temele? Sau ai putea să 
spui „sunt gata temele?” 

— Îmi pare rău. Ai terminat? 

— Mai am o problemă la matematică. 

— Bine. Trebuie să dau un telefon. 

Numărul locotenentului Wright era pe raportul de 
supraveghere. Bosch se aştepta să îl găsească acasă şi 
supărat de deranj, dar se hotări să sune totuşi. Se ridică şi 
merse în living, ca să nu o deranjeze pe Maddie de la ultima 
problemă. Formă numărul pe mobil. 

— Wright, DSI. 

— Domnule locotenent, sunt Harry Bosch. 

— Ce faci, Bosch? 

Nu părea enervat. 

— Imi pare rău că te deranjez acasă. Voiam doar... 

— Nu sunt acasă, Bosch. Sunt cu tipul tău. 

Bosch era surprins. 

— S-a întâmplat ceva? 

— Nu, doar că tura de noapte e mai interesantă. 

— Unde e acum? 

— Suntem cu el la un bar din Venice Beach, se cheamă 
Townhouse. ÎI ştii? 

— Am fost acolo. E singur? 

— Da şi nu. A venit singur, dar a fost recunoscut. Toată 
lumea îi dă de băut şi probabil că are toate fufele la 
dispoziție. Cum spuneam, e mai interesant noaptea. Suni 
ca să ne verifici? 

— Nu chiar. Doar că trebuie să întreb câteva lucruri. Mă 
uit la rapoarte şi primul lucru pe care vreau să-l ştiu e dacă 
le pot primi mai devreme. Mă uit la lucruri vechi de cel 
puţin trei zile. Celălalt lucru e legat de parcul Franklin 
Canyon. Ce poţi să-mi spui despre oprirea făcută acolo? 

— Care dintre ele? 

— A fost acolo de două ori? 

— De fapt, de trei ori. S-a dus acolo de două ori după 
prima vizită de acum patru zile. 

Informaţia asta i se păru foarte interesantă lui Bosch, mai 
ales pentru că habar nu avea ce însemna. 

— Ce a făcut ultimele două dăți? 

Maddie se ridică de la masa din sufragerie şi intră în 
living. Se aşeză pe canapea, ascultând ce vorbea Bosch. 

— Acelaşi lucru pe care l-a făcut şi în prima noapte, zise 
Wright. Se furişează acolo şi se duce în zona pentru picnic. 
Stă acolo, pur şi simplu, ca şi cum ar aştepta ceva. 

— Ce aşteaptă? 

— Tu să-mi spui, Bosch. 

— Aş vrea să pot. S-a dus la aceeaşi oră în fiecare seară? 

— Cam cu jumătate de oră mai devreme sau mai târziu. 

— Şi de fiecare dată se duce la intrarea din Mulholland? 

— Exact. Intră pe furiş şi o ia pe acelaşi drum care îl duce 
în zona de picnic. 

— Mă întreb de ce nu se duce pe la cealaltă intrare. Ar fi 
mai uşor de ajuns acolo. 

— Poate îi place să meargă cu maşina pe Mulholland şi să 
vadă luminile. 

Era o idee bună şi Bosch trebuia să o aibă în vedere. 

— Domnule locotenent, poţi să le spui oamenilor tăi să 
mă sune data viitoare când se duce acolo? Nu mă 
interesează ce oră e. 

— Pot să-i rog să te sune, dar nu o să poţi intra acolo şi 
să-l urmăreşti îndeaproape. E prea riscant. Nu vrem să fie 
descoperită echipa de supraveghere. 

— Am înţeles, dar roagă-i să mă sune. Vreau doar să ştiu. 
Acum, ce zici de rapoartele astea? Se poate să le primesc 
ceva mai devreme? 

— Dacă vrei, poţi să vii la DSI şi să le iei în fiecare 
dimineaţă. După cum probabil ai observat, rapoartele sunt 
de la şase seara până a doua zi la aceeaşi oră. Fiecare 

raport zilnic e postat până a doua zi dimineaţa, la şapte. 

— Mersi, domnule locotenent, aşa o să fac! Mersi pentru 
informaţie! 

— O seară bună! 

Bosch închise telefonul, întrebându-se ce făcea Jessup în 
vizitele lui în parcul Franklin Canyon. 

— Ce ţi-a spus? întrebă Maddie. 

Bosch ezită, întrebându-se pentru a suta oară dacă era 
bine să-i spună atât de multe despre cazurile lui. 

— A spus că tipul acela s-a întors în parc în ultimele două 
nopţi. De fiecare dată stă acolo şi aşteaptă. 

— Ce aşteaptă? 

— Nimeni nu ştie. 

— Poate vrea să meargă undeva unde să fie absolut 
singur, departe de toată lumea. 

— Posibil. 

Dar Bosch se îndoia. Credea că Jessup avea un plan în tot 
ce făcea. Nu trebuia decât să-şi dea seama care era acesta. 

— Am terminat temele, spuse Maddie. Vrei să ne uităm la 
Lost? 


Se tot uitaseră la DVD-urile cu serialul de televiziune, 
urmărind episoadele din ultimii cinci ani. Serialul era despre 
nişte oameni care supravieţuiau unui accident de avion, 
rămânând pe o insulă nedescoperită încă în Pacificul de 
Sud. Lui Bosch îi venea greu să urmărească serialul, dar se 
uita pentru că fiica lui era complet captivată de poveste. 

Acum nu avea timp să se uite la serial. 

— Bine, vedem un episod, spuse el. Pe urmă te duci la 
culcare şi eu mă întorc la treabă. 

Fata zâmbi. Era mulţumită şi, pentru o clipă, păru că 
greşelile gramaticale şi părinteşti ale lui Bosch erau iertate. 

— Pune DVD-ul, zise Bosch. Şi pregăteşte-te să-mi 
aminteşti ce se întâmplă. 

Cinci ore mai târziu, Bosch era într-un avion care se 
scutura din pricina turbulenţelor. Fiica lui stătea pe celălalt 
rând de scaune, nu pe locul liber de lângă el. Se întinsese 
de-a latul culoarului ca să-şi dea mâna, dar mişcarea 
avionului îi ţinea la distanţă. Nu reuşea să o prindă de 
mână. 

În clipa în care se întoarse pe scaun şi văzu partea din 
spate a avionului desprinzându-se şi căzând, îl trezi un 
bâzâit. Întinse mâna spre noptieră şi apucă telefonul. Se 
strădui să îşi dreagă glasul şi răspunse. 

— Bosch la telefon. 

— Sunt Shipley, de la DSI. Mi s-a spus să sun. 

— Jessup e în parc? 

— Da, e în parc, dar în seara asta e în alt parc. 

— Unde? 

— În Fryman Canyon, dincolo de Mulholland. 

Bosch ştia locul. Era la zece minute distanţă de Franklin 
Canyon. 

— Ce face? 

— Se plimbă pe o alee. La fel ca în celălalt parc. Se 
plimbă şi pe urmă se aşază. După aceea, nu mai face nimic. 
Stă acolo o vreme, pe urmă pleacă. 

— Bine. 

Bosch se uită la cifrele de pe ceasul electronic. Era ora 
două fix. 

— Veniţi încoace? întrebă Shipley. 

Bosch se gândi la fiica lui, care dormea în dormitor. Ştia 
că ar fi putut să plece şi să se întoarcă înainte ca ea să se 
trezească. 

— Hm... nu, fiica mea e aici şi nu pot să o las singură. 

— Cum doriţi. 

— Când se termină tura? 

— Pe la şapte. 

— Mă puteţi suna atunci? 

— Dacă vreţi. 

— Aş vrea să mă sunaţi în fiecare dimineaţă când se 
termină tura. Să-mi spuneţi pe unde a fost. 

— Ăăă... bine, cred. Pot să vă întreb ceva? Tipul ăsta a 
omorât o fată, da? 

— Exact. 

— Şi sunteţi sigur? Nu e nicio îndoială, da? 

Bosch se gândi la interviul cu Sarah Gleason. 

— Nu am niciun dubiu. 

— OK, e bine de ştiut. 

Bosch înţelegea ce spunea. Căuta să se asigure. Dacă 
circumstanţele necesitau folosirea unei tactici mortale 
împotriva lui Jessup, era bine de ştiut pe cine şi ce ar trebui 
să împuşte. Nu mai era nevoie să adauge nimic. 

— Mulţumesc, Shipley, spuse Bosch. Vorbim mai târziu. 

Bosch încheie convorbirea şi puse capul la loc pe pernă. 
Îşi aminti visul cu avionul. Cum întindea mâna după fiica lui 
şi nu reuşea să o prindă. 


CINCISPREZECE 


Miercuri, 24 februarie, 08.15 


Judecătoarea Diane Breitman ne-a primit în biroul ei şi 
ne-a oferit o ceaşcă de cafea şi o farfurie cu fursecuri, un 
gest neobişnuit din partea unui judecător de la Curtea cu 
juri. Eram acolo eu şi Maggie, precum şi Clive Royce, care 
venise fără avocatul secund, dar cu tot curajul la el. A 
întrebat-o pe judecătoare dacă putea să ne trateze în 
schimb cu ceai fierbinte. 

— lată ce frumos! a spus judecătoarea după ce ne-am 

aşezat toţi în faţa biroului ei, cu ceştile şi farfurioarele în 
mână. N-am avut ocazia să vă mai văd profesând în sala 
mea de judecată. Aşa că m-am gândit că ar fi frumos să 
începem într-o manieră mai informată, în biroul meu. 
Putem să mergem în sală în orice moment şi să discutăm 
oficial. 

Ne-a zâmbit, dar niciunul dintre noi nu a răspuns. 

— Daţi-mi voie să încep spunând că respect foarte mult 
buna cuviinţă în sala mea de judecată, a continuat 
Breitman. Şi cer ca şi avocaţii să facă la fel. Mă aştept ca 
acest proces să fie un concurs aprins între dovezi şi fapte. 
Dar nu voi tolera să vă daţi în spectacol sau să depăşiţi 
limitele politeţii şi ale jurisprudenţei. Sper că m-am făcut 
înţeleasă. 

— Da, doamnă judecător, a răspuns Maggie, iar eu şi 
Royce am încuviinţat din cap. 

— Bine, acum să discutăm despre apariţiile în presă. 
Presa va da târcoale acestui caz, vă amintiţi elicopterele 
care îl urmăreau pe O.J. pe autostradă. Asta e de la sine 
înţeles. Am aici cereri de la trei canale de televiziune, de la 
un realizator de documentare şi de la Dateline NBC. Toţi 
vor să filmeze procesul în întregime. Deşi nu mi se pare 
nimic în neregulă, atâta timp cât juriul este protejat cum 
trebuie, mă preocupă activităţile care vor avea loc cu 
siguranţă în afara sălii de judecată. Aveţi ceva de spus în 
acest sens? 

Am aşteptat o clipă şi, când am văzut că nimeni nu 
spunea nimic, am vorbit eu. 

— Doamnă judecător, cred că, dată fiind natura acestui 
caz - rejudecarea unui proces de acum douăzeci şi patru de 
ani -, a existat deja prea multă atenţie din partea presei şi 
ne va fi greu să alegem douăsprezece persoane şi doi 
înlocuitori care nu au aflat din presă ce se întâmplă. 
Acuzatul a apărut pe prima pagină din Times făcând surf şi 

stând pe locurile de lângă teren la meciul cu Lakers. Cum 
să obţinem un juriu imparţial? Cu ajutorul domnului Royce, 
presa îl prezintă ca pe un biet nevinovat, deşi habar nu are 
ce probe există împotriva lui. 

— Doamnă judecător, obiectez, a spus Royce. 

— Nu poţi obiecta, am spus eu. Aici nu suntem la o 
audiere în instanţă. 

— Tu erai avocat al apărării, Mick. Cum rămâne cu cel 
care e nevinovat până la proba contrarie? 

— A fost deja în situaţia asta. 

— Intr-un proces pe care instanţa supremă din acest stat 
l-a desemnat drept un fiasco. Pe asta încerci să te bazezi? 

— Ascultă, Clive, eu sunt avocat şi vinovat până la proba 
contrarie e o măsură pe care o aplici la tribunal, nu în 
emisiunea Larry King Live. 

— Nu am fost la Larry King Live... încă. 

— Vedeţi la ce mă refer, doamnă judecător? Vrea să... 

— Domnilor, vă rog! a spus Breitman. 

A aşteptat o clipă să se asigure că cearta noastră s-a 
potolit. 

— E o situaţie tipică în care trebuie să creăm un echilibru 
între dreptul publicului de a fi la curent cu faptele şi 
măsurile de siguranţă care trebuie să ne ofere un juriu 
nepătat, un proces lipsit de ameninţări şi un rezultat corect. 

— Dar, doamnă judecător, a spus Royce repede, nu 
putem interzice presei să examineze cazul. Libertatea 
presei este temelia democraţiei americane. Mai mult decât 
atât, vă atrag atenţia asupra hotărârii care a dus la această 
rejudecare. Instanţa a descoperit deficienţe grave în 
privinţa probelor şi a criticat procuratura pentru maniera 
coruptă în care a condus cazul clientului meu. Acum vreţi 
să interziceţi presei să vadă aceste lucruri? 

— Oh, te rog, a spus Maggie dispreţuitoare. Nu vorbim 
despre a interzice presei să vadă ceva şi, lăsând la o parte 

felul nobil în care aperi libertatea presei, nu despre asta e 
vorba aici. E limpede că vrei să influenţezi jurământul 
preliminar al martorilor manipulând presa înainte de 
proces. 

— Asta e o minciună! a strigat Royce. Am răspuns 
cerinţelor celor din presă, aşa e. Dar nu încerc să influenţez 
nimic. Doamnă judecător, acesta e un... 

S-a auzit un pocnet asurzitor în biroul judecătoarei. Luase 
un ciocănel dintr-un set decorativ şi îl lovise de suprafaţa 
de lemn. 

— Haideţi să ne calmăm puţin, a spus Breitman. Şi să 
lăsăm atacurile la persoană. După cum am spus mai 
devreme, trebuie să existe o atmosferă prietenoasă. Nu 
intenţionez să pun botniţă presei, dar voi reduce la tăcere 
avocaţii din sala mea de judecată dacă ajung la concluzia 
că nu se comportă în mod responsabil în privinţa acestui 
caz. Voi începe prin a vă lăsa pe dumneavoastră să decideţi 
ce reprezintă o interacţiune rezonabilă şi responsabilă cu 
presa. Dar vă avertizez: consecinţele greşelilor vor veni 
repede şi vor fi în detrimentul uneia dintre părţi. Fără alte 
avertismente. Dacă depăşiţi limita, asta e. 

S-a oprit şi a aşteptat o replică. Nimeni nu a spus nimic. 
A pus ciocănelul înapoi în suportul special de lângă stiloul 
auriu. Vocea i-a redevenit prietenoasă. 

— În ordine, a spus ea. Cred că ne-am înţeles. 

A spus apoi că vrea să trecem la chestiuni legate de 
proces şi că primul lucru era data acestuia. Voia să ştie 
dacă ambele părţi aveau să fie pregătite la data la care era 
programat, adică la mai puţin de şase săptămâni distanţă. 
Royce a spus din nou că Jessup nu voia să renunţe la 
dreptul de a avea un proces rapid. 

— Apărarea va fi gata să înceapă pe 5 aprilie, cu o 
condiţie: ca acuzarea să nu se joace în continuare cu 
aducerea la cunoştinţă a probelor. 

Am clătinat din cap. Nu puteam să câştig cu tipul acesta. 
Mă dădusem peste cap să creez o cale de comunicare în 
privinţa probelor, dar el se hotărâse să încerce să mă facă 
să par trişor în faţa judecătoarei. 

— Să ne jucăm? am spus. Doamnă judecător, i-am oferit 
deja domnului Royce un dosar iniţial cu probe. Dar, după 
cum ştiţi, acest lucru trebuie să fie reciproc, iar acuzarea nu 
a primit nimic în schimb de la el. 

— Ne-a predat dosarul cu probe de la primul proces, 
doamnă judecător Breitman, împreună cu lista martorilor 
din '86. E o adevărată subminare a spiritului şi a regulilor 
aducerii la cunoştinţă. 

Breitman s-a uitat la mine şi am văzut că Royce reuşise 
să mă lovească. 

— Este adevărat, domnule Haller? m-a întrebat ea. 

— Nu chiar, doamnă judecător, de pe lista martorilor au 
fost eliminate unele nume şi s-au adăugat altele. In plus, i- 
am oferit... 

— Un nume, a intervenit Royce. A adăugat un nume şi a 
fost propriul lui detectiv. Mare scofală, nu ştiam că 
detectivul lui poate să fie martor. 

— Ei bine, deocamdată e singurul nume nou pe care îl 
am. 

Maggie s-a aruncat în luptă cu toate forţele. 

— Doamnă judecător, acuzarea are obligaţia profesională 
de a preda toate materialele cu treizeci de zile înainte de 
proces. După numărătoare mea, mai sunt patruzeci de zile 
până atunci. Domnul Royce se plânge de efortul de bună- 
credinţă din partea acuzării de a-i pune la dispoziţie 
materialele înainte ca acuzarea să fie măcar obligată să o 
facă. Se pare că, în ceea ce îl priveşte pe domnul Royce, 
nicio faptă bună nu rămâne nepedepsită. 

jJudecătoarea a ridicat mâna ca să oprească toate 
comentariile, uitându-se la calendarul de pe peretele din 


127 


stânga biroului. 

— Cred că domnişoara McPherson are dreptate, a spus 
ea. Plângerea dumneavoastră este prematură, domnule 
Royce. Toate materialele trebuie aduse la cunoştinţa 
părţilor până vineri, pe 5 martie. Dacă avem o problemă 
atunci, vom discuta din nou. 

— Da, doamnă judecător, a spus Royce umil. 

Voiam să mă ridic, să ridic mâna lui Maggie în aer şi să i- 
o scutur în semn de victorie, dar am considerat că nu e 
cuviincios. Totuşi, mă bucuram că obţinusem măcar un 
avantaj în faţa lui Royce. 

După discutarea altor chestiuni preliminare de rutină, 
întâlnirea s-a terminat şi am ieşit din biroul judecătoarei 
prin sala de judecată. M-am oprit acolo ca să discut cu 
grefiera. Nu o cunoşteam atât de bine, dar nu voiam să ies 
din sală împreună cu Royce. Mă temeam să nu-mi pierd 
cumpătul pentru că era exact ce îşi dorea el. 

După ce a ieşit prin uşile duble din spatele sălii, am 
încheiat discuţia şi am ieşit cu Maggie alături. 

— L-ai bătut, Maggie McFierce, i-am spus. Verbal. 

— Nu contează dacă nu facem la fel şi la proces. 

— Nu te teme, o să-l batem. Vreau să preiei tu aducerea 
la cunoştinţă a probelor. Dă-i drumul şi fă ce fac procurorii. 
Pune totul grămadă. Dă-i atât de mult material încât să nu- 
şi mai dea seama ce şi cine e important. 

Ea mi-a zâmbit, întorcându-se şi împingând uşa cu 
spatele. 

— Acum începi să te prinzi. 

— Sper. 

— Cum rămâne cu Sarah? O să-şi dea seama că am 
găsit-o şi, dacă e deştept, nu o să aştepte aducerea la 
cunoştinţă. Probabil are şi el un om care o caută. Poate să 
fie găsită. Harry e dovada vie. 

— Nu putem face mare lucru în privinţa asta. Apropo de 

Harry, unde e acum? 

— M-a sunat şi a zis că trebuie să verifice câteva lucruri. 
O să vină mai târziu. Dar nu mi-ai răspuns în legătură cu 
Sarah. Ce ar trebui...? 

— Spune-i că s-ar putea să o mai viziteze cineva, cineva 
care lucrează pentru apărare, dar că nu e obligată să 
discute cu nimeni dacă nu vrea. 

Am ajuns în hol şi am făcut stânga spre lifturi. 

— Dacă nu vorbeşte cu ei, Royce o să facă plângere la 
judecătoare. Ea e martorul-cheie, Mickey. 

— Şi? Judecătoarea nu poate să o facă să vorbească dacă 
ea nu vrea. Până una-alta, Royce pierde timp de pregătire. 
Dacă vrea să se joace, aşa cum a făcut cu judecătoarea mai 
devreme, atunci o să mă joc şi eu. De fapt, ce zici de asta? 
Trecem pe lista martorilor toţi deţinuţii care au stat 
vreodată în aceeaşi celulă cu Jessup. Asta ar trebui să-i ţină 
ocupați pe detectivii lui Royce o vreme. 

Un zâmbet larg îi apăru lui Maggie pe faţă. 

— Chiar începi să te prinzi, nu? 

Ne-am strecurat în liftul aglomerat. Eu şi Maggie eram 
atât de aproape, încât am fi putut să ne sărutăm. M-am 
uitat în ochii ei şi i-am spus: 

— Asta e pentru că nu vreau să pierd. 


ȘAISPREZECE 


Miercuri, 24 februarie, 08.45 


După ce o lăsă pe Maggie la şcoală, Bosch întoarse 
maşina şi o luă pe strada Woodrow Wilson, trecu prin faţa 
casei lui, către locul pe care cei din zonă îl numeau 
intersecţia superioară cu Mulholland Drive. Atât Mulholland 

Drive, cât şi Woodrow Wilson erau străzi de munte, lungi şi 
şerpuite. Se intersectau de două ori, la poalele muntelui şi 
în vârful lui, de aceea primiseră numele de intersecţie 
superioară şi inferioară. 

Când ajunse în vârful muntelui, Bosch făcu dreapta pe 
Mulholland şi merse până la intersecţia cu Laurel Canyon 
Boulevard. 

Pe urmă trase pe dreapta ca să dea un telefon de pe 
mobil. Formă numărul dat de Shipley pentru sergentul de la 
dispeceratul DSI. Îl chema Willman şi trebuia să ştie în ce 
stadiu se afla supravegherea, în orice moment, DSI putea 
să lucreze la patru sau cinci cazuri diferite. Fiecare avea un 
nume de cod ca să le poată ţine evidenţa şi pentru ca 
numele suspecţilor să nu se audă prin radio. Bosch ştia că 
supravegherea în cazul lui Jessup primise numele de 
Operaţiunea Retro, pentru că era vorba de un caz vechi şi 
de o rejudecare. 

— Sunt Bosch, de la RHD. Sunt detectivul principal în 
cazul Retro. Vreau să aflu unde se află suspectul pentru că 
urmează să ajung într-unul dintre locurile lui preferate de 
plimbare. Vreau să mă asigur că nu dau peste el. 

— O secundă. 

Bosch auzi receptorul pus pe masă, apoi o discuţie prin 
staţie, în are sergentul de serviciu întreba unde se afla 
Jessup. Până să ajungă a Bosch prin telefon, răspunsul 
deveni neclar din cauza electricităţii statice. Aşteptă 
răspunsul oficial al sergentului. 

— Retro e în buzunar momentan, îi raportă el prompt lui 
Bosch. Agenţii cred că sforăie. 

În buzunar însemna că era acasă. 

— Atunci am undă verde, spuse Bosch. Mulţumesc, 
domnule sergent. 

— Nicio problemă. 

Bosch închise telefonul şi porni iar pe Mulholland. După 

câteva curbe, ajunse în dreptul parcului Fryman Canyon şi 
opri. Bosch vorbise cu Shipley dis-de-dimineaţă, când 
acesta făcea schimb cu tura de zi. li raportase că Jessup 
venise din nou în parcurile Franklin şi Fryman. Pe Bosch îl 
rodea tot mai mult curiozitatea în legătură cu ce făcea 
Jessup acolo, stârnit şi de faptul că Jessup trecuse cu 
maşina pe Windsor Street, unde locuise cândva familia 
Landy. 

Fryman era un parc accidentat, cu teren înclinat, cu alei 
abrupte şi o parcare pe o suprafaţă plană, precum şi cu o 
zonă de observaţie în vârf, lângă Mulholland. Bosch mai 
fusese acolo pentru alte cazuri şi ştia cât de extins era 
parcul. Opri cu botul maşinii îndreptat spre nord, iar în faţa 
lui se întindea priveliştea Văii San Fernando. Afară era 
senin şi panorama se întindea din vale către munţii San 
Gabriel. Săptămâna furtunoasă de la sfârşitul lunii ianuarie 
limpezise cerul şi smogul se furişa abia acum înapoi în 
deschizătura văii. 

După câteva minute, Bosch cobori din maşină şi merse 
spre banca pe care îi spusese Shipley că stătea Jessup câte 
douăzeci de minute, privind luminile din vale. Bosch se 
aşeză şi se uită la ceas. Avea o întâlnire la ora unsprezece 
cu un martor. Avea la dispoziţie nai mult de o oră. 

Locul unde stătea Jessup nu îi transmitea nicio vibraţie, 
nicio revelaţie despre ce făcea suspectul în vizitele acelea 
frecvente în parcurile din zona muntoasă. Bosch se hotărî 
să meargă mai departe către Franklin Canyon. 

Dar parcul Franklin Canyon îi oferi acelaşi lucru, un 
refugiu mare şi natural, departe de oraşul aglomerat. Bosch 
găsi zona pentru picnic descrisă de Shipley în rapoartele 
DSI, dar nici de data asta nu reuşi să înţeleagă ce anume îl 
atrăgea acolo pe Jessup. Ajunse în capătul aleii Blinderman 
şi merse până când simţi că îl dureau picioarele din cauza 
pantei. Se întoarse şi se îndreptă spre parcare şi spre zona 

de picnic, încă nelămurit în privinţa activităţilor lui Jessup. 

Pe drumul de întoarcere, Bosch trecu pe lângă un platan 
mare şi bătrân, în jurul căruia se construise aleea. Observă 
o movilă de material alb-cenușiu la baza copacului, între 
două dintre rădăcinile ieşite la suprafaţă. Se duse mai 
aproape şi văzu că era ceară. Cineva arsese acolo o 
lumânare. 

În tot parcul erau afişate avertismente împotriva 
fumatului sau a folosirii de chibrituri, pentru că focul era cel 
mai mare duşman într-un parc. Dar cineva aprinsese o 
lumânare la baza copacului. 

Bosch vru să-l sune pe Shipley, să-l întrebe dacă Jessup 
ar fi putut aprinde o lumânare în parc în noaptea 
precedentă, dar ştia că nu ar fi fost bine. Shipley ieşise din 
tura de noapte şi probabil era în pat şi dormea. Harry avea 
să aştepte până seara ca să-l sune. 

Se uită în jurul copacului, căutând alte indicii că Jessup ar 
fi fost acolo. Se părea că un animal îşi făcuse vizuina recent 
în câteva locuri de sub trunchi. În rest, nu se vedea nimic. 

Când ieşi de pe alee şi intră în luminişul unde se făceau 
picnicuri, Bosch văzu un paznic care se uita într-un coş de 
gunoi căruia îi luase capacul. Harry se apropie de el. 

— Domnule poliţist? 

Bărbatul se întoarse, ţinând capacul la distanţă de el. 

— Da, domnule! 

— Scuzaţi-mă, n-am vrut să vă sperii. Eu... mă plimbam 
pe aleea asta şi e un copac mare aici - cred că e platan - şi 
se pare că cineva a ars o lumânare lângă trunchi. Mă 
întrebam... 

— Unde? 

— Pe aleea Blinderman. 

— Arătaţi-mi. 

— De fapt, nu mai urc până acolo. Nu am încălțări 
potrivite. E copacul mare din mijlocul aleii. Sunt sigur că 

puteţi să îl găsiţi. 

— Nu e voie să se aprindă focuri în parc! 

— Ştiu. De asta v-am şi spus. Dar voiam să vă întreb, e 
ceva deosebit la copacul acela, vreun motiv să aprindă 
cineva o lumânare? 

— Aici toţi copacii sunt deosebiți. Tot parcul e special. 

— Da, înţeleg. Puteţi să-mi spuneţi... 

— Puteţi să-mi arătaţi un act de identitate? 

— Pardon? 

— O legitimaţie. Vreau să văd un act de identitate. Un 
bărbat la cămaşă şi cravată şi cu „Incălţări nepotrivite” pe 
aleile astea mi se pare puţin suspect. 

Bosch clătină din cap şi scoase portofelul cu legitimaţia. 

— Poftim, legitimaţia mea. 

Bosch deschise portofelul şi îl ţinu ridicat câteva clipe, ca 
să îl vadă paznicul. Bosch văzu pe ecusonul lui numele 
Brorein. 

— In regulă? spuse Bosch. Acum putem să trecem la 
întrebările mele, domnule poliţist Brorein? 

— Sunt paznic în parcuri, nu poliţist, zise Brorein. Treaba 
asta face parte dintr-o anchetă? 

— Nu, dintr-o situaţie în care îmi răspundeţi la întrebările 
despre copacul acela de pe alee. Bosch arătă în direcţia din 
care venea. Acum aţi înţeles? întrebă el. 

Brorein clătină din cap. 

— Imi pare rău, dar aici sunteţi pe domeniul meu şi sunt 
obligat să... 

— Nu, amice, de fapt, tu eşti pe domeniul meu. Dar mersi 
mult de ajutor. O să menţionez asta în raport. 

Bosch se îndepărtă şi o luă spre parcare. Brorein îl strigă. 

— Din câte ştiu eu, nu e nimic deosebit la copacul acela. 
E doar un copac, domnule detectiv Bosch. 

Bosch dădu din mână a lehamite, fără să se mai uite 
înapoi. Adăugă pe lista cu lucruri care nu îi plăceau la 

Brorein şi incapacitatea de a „citi” corect. 


ȘAPTESPREZECE 


Miercuri, 24 februarie, 14.15 


Succesele mele ca avocat al apărării veneau de obicei 
atunci când acuzarea era nepregătită şi luată prin 
surprindere de manevrele pe care le făceam. Intregul 
sistem de guvernare se bazează pe rutină. Acuzarea celor 
care încalcă legea nu e cu nimic diferită. Ca proaspăt 
procuror, am luat aminte la acest lucru şi am jurat să fiu 
mai mult decât pregătit pentru paşii făcuţi de isteţul Clive 
Royce. Aveam să îi anticipez. Să-i ştiu înainte ca Royce să-i 
facă. Aveam să fiu ca un lunetist într-un copac, aşteptând 
să-i agăţ unul câte unul, de la distanţă. 

Promisiunea asta ne ţinea pe mine şi pe Maggie în biroul 
meu cel nou pentru şedinţe de strategie. In după-amiaza 
aceea, discuţia se concentra pe ce anume trebuia să fie 
piesa centrală a apărării preliminare a adversarului nostru. 
Ştiam că Royce avea să depună o moţiune pentru 
respingerea cazului. Era de la sine înţeles. Discutam despre 
motivele pentru care putea depune moţiunea. Voiam să fiu 
pregătit pentru toate. Se spune că, la război, lunetistul 
atacă patrula inamică eliminându-i întâi pe comandant, pe 
radio-transmiţător şi pe doctor. Dacă reuşeşte asta, restul 
patrulei se panichează şi se împrăştie. Asta speram şi eu să 
fac rapid când Royce depunea moţiunea. Voiam să mă mişc 
iute şi meticulos, cu argumente distrugătoare şi răspunsuri 
care să-l facă pe inculpat să înţeleagă că dăduse de belea. 
Dacă îl făceam pe Jessup să intre în panică, poate nici nu 
mai era nevoie să ajung la proces. Aş fi putut obţine o 

dispoziţie. 

O pledoarie. Or acest lucru era egal cu o condamnare. 
Era aproape la fel ca o victorie pentru tabăra în care mă 
aflam acum. 

— Cred că un lucru pe care o să-l susţină e că acuzaţiile 
nu mai sunt valabile fără o audiere preliminară, a zis 
Maggie. În felul ăsta, împuşcă doi iepuri deodată. Mai întâi 
o să o roage pe judecătoare să-l respingă sau, cel puţin, să 
programeze o nouă şedinţă preliminară. 

— Dar verdictul procesului e cel care a fost anulat, am 
spus eu. Ne întoarcem la proces şi noi avem unul nou. Nu 
audierea preliminară a fost contestată. 

— Ei bine, asta trebuie să demonstrăm noi. 

— Bine, de asta te ocupi tu. Ce mai e? 

— Nu-ţi mai dau idei dacă mi le tot pasezi înapoi ca să 
mă pregătesc. E a treia sarcină pe care mi-o dai şi tu ţi-ai 
luat numai una. 

— Bine, eu o să mă ocup de următoarea, indiferent ce e. 
Ce ai acolo? 

Maggie a zâmbit şi mi-am dat seama că am intrat singur 
în capcană. Dar înainte să apese pe trăgaci, uşa de la birou 
s-a deschis şi a intrat Bosch, fără să bată. 

— Salvat de clopotel, am spus. Harry, ce e? 

— Am un martor pe care cred că ar trebui să-l ascultați. 
Cred că o să ne ajute şi nu l-au folosit la primul proces. 

— Pe cine? a întrebat Maggie. 

— Pe Bill Clinton, a zis Bosch. 

Nu am recunoscut numele ca fiind legat de cazul nostru. 
Dar Maggie, cu atenţia ei la detalii, a pus totul cap la cap. 

— Unul dintre şoferii camioanelor de tractare care lucrau 
cu Jessup. 

Bosch a arătat cu degetul spre ea. 

— Exact. Lucra cu Jessup pe vremea aceea la Aardvark 
Towing. Acum are un atelier de mecanică auto pe LaBrea, 


135 


lângă Olympic. Se numeşte Presidential Motors. 

— Evident, am spus eu. Cu ce ne ajută ca martor? 

Bosch a arătat către uşă. 

— E afară, cu Lorna. Ce-ar fi să-l aduc aici şi să vă spună 
chiar el? 

M-am uitat la Maggie şi, văzând că nu avea nimic de 
obiectat, i-am spus lui Bosch să-l aducă pe Clinton înăuntru. 
Înainte de a ieşi din cameră, Bosch ne-a spus în şoaptă că îl 
verificase pe Clinton în baza de date cu infractori şi nu 
descoperise nimic. Nu avea cazier. 

— Nimic, a spus Bosch. Nici măcar o amendă de parcare 
neplătită. 

— Bine, a spus Maggie. Hai să vedem ce are de zis. 

Bosch a ieşit în camera de la recepţie şi s-a întors cu un 
tip scund, de vreo cincizeci de ani, care purta pantaloni 
albaştri de serviciu şi o cămaşă cu un petic oval deasupra 
buzunarului de la piept. Acolo era trecut numele Bill. Era 
pieptănat şi nu purta ochelari. Am văzut că avea vaselină 
sub unghii şi m-am gândit că asta se putea repara înainte 
să apară în faţa unui juriu. 

Bosch a tras un scaun de la perete şi l-a pus în mijlocul 
camerei, cu faţa spre biroul meu. 

— Ce-ar fi să iei loc aici, domnule Clinton, cât îţi punem 
câteva întrebări, a zis el. 

Bosch mi-a făcut semn, predându-mi ştafeta. 

— În primul rând, domnule Clinton, vă mulţumesc că aţi 
fost de acord să veniţi şi să vorbiţi cu noi. 

Clinton a dat din cap. 

— E în regulă. La atelier nu e prea aglomerat 
deocamdată. 

— Ce fel de muncă faceţi acolo? Vă specializaţi în ceva? 

— Da, restaurăm maşini. In special maşini din Marea 
Britanie. Triumph, MG, Jaguar, din astea de colecţie. 

— Înţeleg. Cât mai costă un Triumph TR52 acum? 

Clinton s-a uitat la mine, surprins de cunoştinţele mele 
despre o maşină în care era specialist. 

— Depinde de formă. Anul trecut am vândut o frumuseţe 
pentru douăzeci şi cinci de mii. Am investit aproape 
douăsprezece mii în restaurare. Sunt multe ore de muncă. 

Am încuviinţat din cap. 

— Am avut una în liceu. Ce bine era să nu o fi vândut! 

— Nu s-au fabricat decât un an de zile. In '68. De aceea a 
devenit piesă de colecţie. 

Am dat din cap. Terminasem de spus cam tot ce ştiam 
despre maşini. Imi plăcea datorită bordului de lemn şi 
acoperişului decapotabil. Mă plimbam prin Malibu în 
weekend, mergând pe plajele pentru surf, deşi nu ştiam să 
mă dau cu placa. 

— Ei bine, haideţi să trecem de la '68 la '86! 

Clinton a ridicat din umeri. 

— Nicio problemă. 

— Dacă nu vă supăraţi, domnişoara McPherson o să ia 
notițe. 

Clinton a ridicat din nou din umeri. 

— Haideţi să începem. Cât de bine vă amintiţi ziua în 
care a fost ucisă Melissa Landy? 

Clinton a desfăcut mâinile. 

— Păi, să vedem, îmi amintesc bine, din cauza celor 
întâmplate. Pentru că a murit fetița aceea şi apoi s-a 
dovedit că lucram cu tipul care a omorât-o. 

— Cred că a fost destul de traumatizant. 

— Da, aşa a fost o perioadă. 

— Pe urmă nu v-aţi mai gândit la asta? 

— Nu, nu chiar... dar nu m-am mai gândit tot timpul. Am 
deschis afacerea şi toate celelalte. 

Am dat din cap. Clinton părea cinstit şi sincer. Era un 
început. M-am uitat la Bosch. Ştiam că scosese de la 
Clinton ceva ce considera el valoros. Voiam să preia el 

discuţia. 

— Bill, a spus Bosch. Spune-le puţin despre ce se 
întâmpla pe atunci la Aardvark. Despre faptul că nu 
mergeau afacerile. 

Clinton a dat din cap aprobator. 

— Mda, păi, nu ne mergea prea bine pe vremea aia. S-a 
dat o lege că nimeni nu putea să parcheze pe marginea 
străzii în Wilshire fără permis de rezident, ştiţi? li ridicam pe 
cei care nu aveau. Aşa că ne duceam prin cartiere duminica 
dimineaţa şi săltăm maşinile lăsate de cei care se duceau la 
slujbă la biserică. Asta la început. Domnul Korish era 
proprietarul şi primeam aşa de multe maşini, încât a 
angajat încă un şofer şi a început chiar să ne plătească 
pentru orele în plus. Era distractiv, pentru că mai erau nişte 
companii care aveau acelaşi contract, aşa că ne întreceam 
pentru remorcări. Era ca şi cum ţineam scorul şi eram o 
echipă. 

Clinton s-a uitat la Bosch, ca să vadă dacă spunea 
povestea potrivită. Harry a dat din cap şi i-a spus să 
continue. 

— Pe urmă s-a cam stricat tot. Oamenii au început să se 
prindă şi au încetat să mai parcheze acolo. Cineva ne-a 
spus că se făceau anunţuri în biserică: Nu mai parcaţi la 
nord de Wilshire. Aşa că am ajuns de la prea multă 
distracţie să nu ne mai distrăm deloc. Domnul Korish ne-a 
zis că trebuie să reducă din cheltuieli şi că unul din noi 
trebuia să plece, poate chiar doi. A spus că o să ne 
supravegheze munca şi să ia o decizie. 

— Când v-a spus asta, comparativ cu ziua crimei? a 
întrebat Bosch. 

— A fost chiar înainte. Pentru că eram toţi trei acolo. 
Vedeţi, încă nu ne concediase pe niciunul. 

Intervenind în discuţie, l-am întrebat în ce fel le-a afectat 
competiţia hotărârea respectivă. 

— Păi, a devenit dură. Eram prieteni şi deodată nu ne 
mai plăcea de ceilalţi pentru că trebuia să ne păstrăm locul 
de muncă. 

— Cum era pe atunci să lucrezi cu Jason Jessup? 

— Jason era un adevărat şacal. 

— Era stresat? 

— Da, pentru că era pe ultimul loc. Domnul Korish a pus 
un panou pe perete pe care ne urmărea activitatea şi el era 
ultimul. 

— Şi era nemulţumit? 

— Da, era foarte nemulţumit. A devenit un nemernic, 
scuzaţi-mi expresia. 

— Mai ştiţi cum s-a purtat în ziua crimei? 

— Puțin. Cum i-am spus detectivului Bosch, a început să 
spună că unele străzi erau ale lui. De exemplu, Windsor era 
toată a lui. Şi Las Palmas, şi Lucerne. Aşa a făcut. lar eu şi 
Derek - celălalt şofer, adică - i-am zis că nu există 
asemenea reguli. Şi el a zis: Bine, încercaţi numai să ridicaţi 
o maşină de pe străzile astea şi o să vedeţi ce se întâmplă. 

— V-a ameninţat. 

— Da, se poate spune şi aşa. Cu siguranţă. 

— Vă amintiţi bine că Windsor era una dintre străzile pe 
care le-a revendicat? 

— Da, foarte bine. A revendicat Windsor Street. 

Toate erau informaţii bune. Reflectau starea de spirit a 
acuzatului. Dar s-ar fi putut dovedi dificil să valideze 
mărturia dacă nu coroborau şi Wilbern şi Korish, în caz că 
mai erau în viaţă şi disponibili. 

— A acţionat vreodată pe baza amenințărilor? a întrebat 
Maggie. 

— Nu, a spus Clinton. Dar asta s-a întâmplat în aceeaşi zi 
în care a fost cu fata. Aşa că a fost arestat şi s-a terminat. 
Nu pot să spun că am fost prea trist când l-am văzut plecat. 
Pe urmă, domnul Korish l-a concediat pe Derek pentru că a 

minţit că nu avea cazier. Eram ultimul rămas. Am mai 
lucrat acolo patru ani, până când am strâns destui bani să 
deschid ceva singur. 

O poveste americană, tipică, de succes. Am aşteptat să 
văd dacă Maggie voia să mai întrebe ceva, dar nu a spus 
nimic. Eu mai aveam. 

— Domnule Clinton, aţi vorbit vreodată de lucrurile astea 
la poliţie sau cu procurorii acum douăzeci şi patru de ani? 

Clinton a clătinat din cap. 

— Nu chiar. Adică am vorbit cu detectivul care se ocupa 
de caz. Mi-a pus întrebări. Dar nu m-au chemat la tribunal 
niciodată sau altceva asemănător. 

Pentru că atunci nu aveau nevoie de tine, mi-am zis. Dar 
eu o să am nevoie de tine acum. 

— De ce sunteţi atât de sigur că Jessup v-a ameninţat în 
ziua crimei? 

— Pur şi simplu ştiu că a fost în ziua aceea. Ţin minte 
pentru că nu în fiecare zi e arestat pentru crimă un coleg 
de serviciu. 

A dat din cap ca şi cum voia să întărească cele spuse. 

M-am uitat la Bosch ca să văd dacă ne scăpase ceva. 
Bosch a înţeles şi a preluat iar discuţia. 

— Bill, spune-le ce mi-ai zis mie despre cum a fost în 
maşina de poliţie cu Jessup. Pe drumul spre Windsor. 

Clinton a dat din cap. Putea fi condus cu uşurinţă, ceea 
ce am luat drept semn bun. 

— Păi, ei credeau că Derek era de fapt omul lor. Adică 
poliţiştii. Avea cazier şi a minţit că nu avea, iar ei au aflat. 
Aşa că era suspectul numărul unu. Pe Derek l-au urcat într- 
o maşină de poliţie, iar pe mine şi pe Jessup în alta. 

— V-au spus unde vă duceau? 

— Au zis că mai au nişte întrebări pentru noi şi credeam 
că ne duc la secţia de poliţie. Erau doi poliţişti cu noi în 
maşină şi i-am auzit spunând că voiau să ne ducă lao 

recunoaştere. Jason i-a întrebat despre asta şi i-au spus că 
nu era mare lucru, căutau doar nişte tipi în salopete, pentru 
că voiau să vadă dacă un martor putea să-l identifice pe 
Derek. 

Clinton s-a oprit acolo şi s-a uitat de la Bosch la mine şi 
apoi iar la Bosch, aşteptând ceva. 

— Şi ce s-a întâmplat? 

— Păi, mai întâi Jason le-a spus celor doi poliţişti că nu 
puteau să ne ia aşa, pur şi simplu, să ne ducă la 
recunoaştere. Ei ne-au zis că nu făceau decât să 
îndeplinească un ordin. Aşa că ne-am dus pe Windsor şi am 
oprit în faţa unei case. Poliţiştii au coborât şi s-au dus să 
discute cu detectivul-şef, care stătea acolo cu alţi detectivi. 
Eu şi Jason ne uitam pe geam, dar nu am văzut niciun 
martor. Pe urmă, detectivul-şef a intrat în casă şi nu a mai 
ieşit. Noi nu ştiam ce se întâmpla şi Jason mi-a zis că vrea 
să îmi împrumute şapca. 

— Şapca? a întrebat Maggie. 

— Da, şapca mea cu Dodgers. O aveam pe cap, ca de 
obicei, iar Jason a zis că trebuie să o împrumute pentru că |- 
a recunoscut pe unul dintre poliţiştii care erau deja acolo 
când am ajuns noi. A zis că s-a bătut cu un tip din cauza 
unei remorcări şi dacă îl vedea, o să aibă probleme. Şi a 
continuat aşa, până mi-a zis: Dă-mi şapca ta! 

— Şi ce aţi făcut? l-am întrebat. 

— Nu mi s-a părut mare lucru, mai ales că nu ştiam ce 
am aflat mai târziu, înţelegeţi? Aşa că i-am dat şapca şi a 
pus-o pe cap. Când s-au întors poliţiştii să ne coboare din 
maşină, n-au observat că şapca şi-a schimbat locul. Ne-au 
pus să ne dăm jos şi să stăm lângă Derek. Pe urmă un 
poliţist a primit un apel prin staţie - asta ţin minte - şi s-a 
întors şi i-a zis lui Jason să-şi scoată şapca. El a făcut 
întocmai şi după câteva minute l-au înconjurat şi i-au pus 
cătuşele, deci nu era Derek; era Jason. 

M-am uitat de la Clinton la Bosch, apoi la Maggie. 
Expresia feţei ei îmi spunea că povestea era importantă. 

— Ştiţi ce e ciudat? a întrebat Clinton. 

— Nu, ce? am spus. 

— Nu mi-au mai dat şapca înapoi. 

A zâmbit şi i-am zâmbit şi eu. 

— Ei bine, trebuie să vă luăm o şapcă nouă când se 
termină cu toate astea. Acum trebuie să vă pun cea mai 
importantă întrebare. Sunteţi dispus să depuneţi mărturie 
la procesul lui Jason Jessup cu ce ne-aţi spus nouă acum? 

Clinton a părut că se gândeşte câteva secunde, apoi a 
dat din cap. 

— Da, pot să fac asta, a zis el. 

M-am ridicat şi am ocolit biroul, întinzând mâna. 

— Atunci se pare că avem un martor. Vă mulţumim 
foarte mult, domnule Clinton. 

Am dat mâna, după care am făcut semn spre Bosch. 

— Harry, ar fi trebuit să te întreb, am acoperit toate 
punctele? 

Bosch s-a ridicat de pe scaun. | 

— Cred că da. Deocamdată. Il duc pe domnul Clinton 
înapoi la atelier. 

— Excelent. Mulţumesc din nou, domnule Clinton. 

Clinton s-a ridicat. 

— Vă rog, spuneţi-mi Bill. 

— Aşa o să facem, promit. O să vă spunem pe nume şi o 
să vă chemăm ca martor. 

Toată lumea a râs de complezenţă, apoi Bosch l-a condus 
pe Clinton la ieşirea din birou. M-am întors şi m-am aşezat. 

— Spune-mi despre şapcă, i-am zis lui Maggie. 

— E o legătură grozavă, a spus ea. Când am interogat-o 
pe Sarah, şi-a amintit că detectivul Kloster a dat prin staţie 
din dormitor către cei din stradă şi le-a zis să-i scoată şapca 
lui Jessup. În momentul acela l-a identificat. Atunci Harry s- 

a uitat în dosar şi a găsit o listă cu lucrurile pe care le avea 
Jessup asupra lui la arestare. Era trecută şi şapca Dodgers. 
Încă mai încercăm să găsim toate lucrurile lui - e greu de 
făcut după douăzeci şi patru de ani. Dar e posibil să fi ajuns 
la San Quentin. În orice caz, dacă nu avem şapca, avem 
lista. 

Am dat din cap. Era un lucru bun din mai multe puncte 
de vedere. Arăta că martorii coroborau faptele independent 
unii faţă de alţii, desfiinţând orice afirmaţie din partea 
apărării că nu te poţi baza pe amintiri după atâţia ani şi, nu 
în ultimul rând, arăta starea de spirit a acuzatului. Jessup 
ştia că era oarecum în pericol de a fi identificat. Cineva îl 
văzuse răpind fata. 

— Bine, în regulă, am spus. Ce părere ai de primele 
lucruri pe care le-a zis, despre competiţia dintre ei şi despre 
faptul că unul trebuia concediat? Poate chiar doi? 

— Încă o dată, e material bun pentru demonstrat starea 
de spirit. Jessup se simţea presat şi s-a dezlănţuit. Poate de 
aici a pornit totul. Poate ar trebui să adăugăm un psiholog 
pe lista martorilor. 

Am dat aprobator din cap. 

— Tu i-ai spus lui Bosch să-l găsească şi să-l interogheze 
pe Clinton? 

Ea mi-a făcut semn că nu. 

— A făcut-o singur. Se pricepe. 

— Ştiu. Dar mi-aş dori să-mi spună mai multe despre ce 
pune la cale. 


OPISPREZECE 


Joi, 25 februarie, 11.00 

Rachel Walling dorise să se întâlnească într-un birou 
dintr-o bloc de sticlă, din centru. Bosch ajunse la adresă şi 
luă liftul până la etajul treizeci şi patru. Uşa de la birourile 
firmei de avocatură Franco, Becerra & ltzuris era încuiată şi 
trebui să bată. Rachel răspunse imediat şi îl invită în spaţiul 
luxos de birouri în care nu mai erau nici alţi avocaţi, nici 
secretare, nu mai era nimeni altcineva. Îl conduse în sala 
de consiliu, unde Bosch văzu cutia şi dosarele pe care i le 
dăduse cu o săptămână înainte, împrăştiate pe o masă 
mare, ovală. Intrară şi Bosch se apropie de ferestrele mari 
cât un perete care dădeau spre centru. 

Nu ţinea minte să mai fi fost la asemenea înălţime 
undeva în centrul oraşului. Vedea tocmai până la stadionul 
Dodgers şi dincolo de el. Văzu centrul civic şi clădirea cu 
pereţi de sticlă PABS, alături de sediul Los Angeles Times. 
Se uită apoi la parcul Echo şi îşi aminti de o zi petrecută 
acolo cu Rachel Walling. Pe atunci erau o echipă, în mai 
multe sensuri. Dar asta se întâmpla demult. 

— Ce e locul ăsta? zise el, uitându-se în continuare pe 
geam, cu spatele la ea. Unde e toată lumea? 

— Nu e nimeni. Am folosit spaţiul într-o operaţiune legată 
de spălare de bani. Aşa că e gol de ceva vreme. Jumătate 
din clădire e goală. Din cauza crizei. A fost un birou 
adevărat, dar a dat faliment. Aşa că l-am împrumutat. 
Conducerea s-a bucurat de ajutorul venit din partea 
guvernului. 

— Spălau bani din vânzarea de droguri? De arme? 

— Ştii că nu pot să-ţi spun, Harry. Sunt sigură că o să 
citeşti în ziare despre asta în câteva luni. O să-ţi dai seama 
atunci. 

Bosch dădu din cap, amintindu-şi numele de pe uşă. 
Franco, Becerra & ltzuri: FBI. Ingenios. 


ê Public Administration Building - Birourile Administraţiei Publice (n.tr.) 

— Mă întreb dacă o să li se spună următorilor chiriaşi că 
spaţiul a fost folosit de FBI ca să prindă nişte oameni răi. Ar 
putea să apară prietenii oamenilor aceia răi. 

Rachel nu răspunse. || invită să ia loc la masă. Bosch se 
aşeză, uitându-se bine la ea, care se afla pe partea opusă. 
Avea părul lăsat pe spate, ceea ce era neobişnuit. O mai 
văzuse aşa, dar nu când lucra. Buclele întunecate îi 
încadrau faţa şi atrăgeau atenţia către ochii ei negri. 

— Frigiderul firmei e gol, altfel ţi-aş fi oferit ceva de băut. 

— E în regulă. 

Rachel deschise cutia şi începu să scoată dosarele pe 
care i le dăduse el. 

— Rachel, apreciez mult ceea ce faci, zise Bosch. Sper că 
nu te-am deranjat prea tare. 

— Nu, munca nu m-a deranjat. Mi-a făcut plăcere. Dar tu, 
Harry, faptul că ai reapărut în viaţa mea m-a deranjat. 

Bosch nu se aştepta la asta. 

— Ce vrei să spui? 

— Am o relaţie şi i-am spus şi lui despre tine. Despre 
teoria cu glonţul unic, toate astea. Aşa că nu s-a bucurat că 
mi-am petrecut nopţile lucrând la cazul ăsta pentru tine. 

Bosch nu era sigur cum trebuia să reacționeze. Rachel 
Walling ascundea mereu înţelesuri mai profunde în ceea ce 
spunea. Nu era sigur dacă mai era ceva de care trebuia să 
ţină seama pe lângă ce spunea ea cu glas tare. 

— Îmi pare rău, zise el într-un târziu. l-ai spus că e vorba 
numai de serviciu, că voiam doar o părere profesională? Că 
am apelat la tine pentru că am încredere şi pentru că eşti 
cea mai bună? 

— Ştie că sunt cea mai bună, dar nu contează. Hai să 
trecem la treabă. 

Deschise dosarul. 

— Fosta mea soţie a murit, zise el. A murit anul trecut în 
Hong Kong. 

Nu ştia de ce îl luase gura pe dinainte. Rachel se uită 
mirată la el, iar Bosch înţelese că nu ştia. 

— Oh, Doamne, îmi pare rău! 

Bosch dădu din cap, hotărât să nu-i mai scape şi alte 
detalii. 

— Şi fiica ta? 

— Acum stă la mine. Se descurcă bine, dar i-a fost destul 
de greu. Au trecut doar patru luni. 

Rachel dădu din cap, apoi păru că se pierde, meditând la 
ce auzise. 

— Dar tu? Bănuiesc că şi ţie ţi-a fost greu. 

Harry  încuviinţă, dar nu reuşi să găsească vorbele 
potrivite. Acum fiica lui făcea cu totul parte din viaţa lui, 
dar cu un preţ teribil. işi dădu seama că deschisese 
subiectul, dar nu putea să vorbească despre asta. 

— Uite, zise el, a fost ciudat. Nu ştiu de ce te-am încărcat 
cu aşa ceva. Ai spus de glonţul unic şi mi-am amintit că ți- 
am spus despre ea. Putem vorbi altădată. Adică dacă vrei. 
Acum hai să discutăm despre caz. Bine? 

— Da, sigur. Mă gândeam la fiica ta. Să-şi piardă mama şi 
apoi să trebuiască să se mute atât de departe de locul unde 
stătea. Ştiu că o să-i fie bine şi la tine, dar... e o schimbare 
importantă. 

— Da, dar se spune că puştii sunt rezistenți tocmai 
pentru că aşa este. Are deja mulţi prieteni şi se descurcă 
bine la şcoală. A fost o schimbare mare pentru amândoi, 
dar cred că o să fie bine pentru ea până la urmă. 

— Şi pentru tine cum o să fie? 

Bosch o privi o clipă înainte să răspundă. 

— Eu sunt deja în câştig. O am pe fiica mea cu mine şi e 
cel mai bun lucru care mi se putea întâmpla. 

— Asta e bine, Harry. 

— Aşa e. 

Rachel cobori privirea şi termină de scos dosarele şi 

fotografiile din cutie. Bosch remarcă transformarea. Acum 
era toată numai profesionalism, un psiholog criminalist de 
la FBI pregătit să raporteze ce descoperise. Bosch vâri 
mâna în buzunar şi îşi scoase carneţelul. Era într-o copertă 
de piele cu insigna de detectiv în relief. Il deschise şi se 
pregăti să scrie. 

— Vreau să încep cu fotografiile, zise ea. 

— Bine. 

Întinse pe masă patru fotografii cu trupul Melissei Landy 
în tomberon, întorcându-le cu faţa spre el. Apoi adăugă alte 
două fotografii de la autopsie, deasupra celorlalte. Pentru 
Bosch nu era niciodată uşor să se uite la imaginea unui 
copil mort. Dar acestea erau şi mai dificil de privit. Se uită 
timp îndelungat la fotografii, dându-şi seama că nodul din 
stomac era din pricina faptului că trupul fusese aruncat la 
gunoi. Să arunci aşa un copil era ca o declaraţie despre 
victimă şi ca o insultă la adresa celor care o iubeau. 

— Tomberonul, zise el. Crezi că l-a ales ca să spună 
ceva? 

Walling ezită, ca şi cum atunci se gândea la asta prima 
dată. 

— De fapt, eu am altă teorie. Cred că a fost o alegere 
aproape spontană. Că nu a făcut parte din plan. Avea 
nevoie de un loc în care să scape de cadavru şi unde să nu 
fie văzut sau descoperit imediat. Ştia de tomberonul din 
spatele teatrului şi l-a folosit. A fost ceva la îndemână, nu 
însemna nimic. 

Bosch aprobă din cap. Se aplecă în faţă şi notă ceva în 
carnet ca să-şi amintească să se întoarcă la Clinton şi să-l 
întrebe despre tomberon. El Rey era pe traseul Wilshire 
unde lucrau şoferii de la Aardvark. Ar fi putut să le fie 
cunoscut. 

— Scuză-mă, n-am vrut să duc lucrurile într-o direcţie 
greşită, zise el, scriind în carnet. 

— E în regulă. Motivul pentru care am vrut să începem cu 
fotografiile e ăsta: consider că această crimă a fost greşit 
înţeleasă de la bun început. 

— Greşit înţeleasă? 

— Se pare că primii detectivi s-au luat după aparenţe şi 
au considerat-o rezultatul planului criminalului. Cu alte 
cuvinte, Jessup a răpit fata şi a plănuit să o sugrume şi să o 
lase la tomberon. Asta se vede după profilul pe care l-au 
făcut crimei şi pe care l-au trimis la FBI şi către 
Departamentul de Justiţie din California, pentru a fi 
comparat cu alte crime din baza de date. 

Rachel deschise un dosar şi scoase un profil interminabil 
şi formulare de depunere, toate pregătite de detectivul 
Kloster cu douăzeci şi patru de ani în urmă. 

— Detectivul Kloster căuta crime asemănătoare de care 
să-l poată lega pe Jessup. Nu a găsit nimic şi asta a fost tot. 

Bosch petrecuse mai multe zile studiind dosarul şi ştia tot 
ce îi spunea Walling. Dar o lăsă să continue fără să o 
întrerupă, pentru că avea senzaţia că urma să audă ceva 
nou. Asta era frumuseţea şi arta ei. Nu conta că FBl-ul nu îi 
recunoştea meritele şi nu o folosea la adevărata ei 
capacitate. El avea să o facă întotdeauna. 

— Cred că acestui caz i s-a făcut un profil greşit de la 
început. Adaugă la asta şi faptul că bazele de date de 
atunci nu erau la fel de sofisticate şi de cuprinzătoare ca 
acum. Toată perspectiva a fost greşită şi prost canalizată, 
nici nu e de mirare că au ajuns într-un punct mort. 

Bosch dădu aprobator din cap şi mai notă ceva în carnet. 

— Ai încercat să refaci profilul? întrebă el. 

— Atât cât am putut. Punctul de plecare e chiar aici. La 
fotografii. Uită-te la rănile ei. 

Bosch se aplecă spre masă şi se uită la primul şir de 
imagini. Nici nu văzuse rănile fetei. Fusese aruncată la 
întâmplare într-un coş. Aproape plin. Probabil că la teatru 

se construia o scenă sau aveau vreun proiect de renovare, 
pentru că în coş erau în mare parte resturi de materiale de 
construcţie. Rumeguş, găleți cu vopsea; bucățele de lemn 
tăiat sau rupt. Erau şi bucăţi de placaj sau folii de plastic 
rupte. Melissa Landy era cu faţa în sus, într-un colţ al 
tomberonului. Bosch nu vedea nicio picătură de sânge pe 
corp sau pe rochie. 

— Despre ce răni vorbim? întrebă el. 

Walling se ridică pentru a se putea apleca în faţă. Folosi 
capătul unui pix ca să arate locurile pe care voia să le vadă 
Bosch în fiecare fotografie. Incercui unele pete de culoare 
mai închisă de pe gâtul victimei. 

— Rănile de la gât, spuse ea. Dacă te uiţi aici, vezi nişte 
vânătăi ovale pe partea dreaptă a gâtului, iar pe partea 
cealaltă e o vânătaie mai mare. Asta arată că a fost 
sugrumată cu o singură mână. 

Folosi pixul ca să ilustreze ce spunea. 

— Degetul mare aici, pe partea dreaptă, iar cele patru 
degete pe stânga. Cu o mână. Aşadar, de ce cu o singură 
mână? 

Ea se aşeză la loc pe scaun, iar Bosch se îndepărtă la 
rândul lui de imagini. Ideea că Melissa fusese strangulată 
cu o singură mână nu era nouă pentru Bosch. Fusese 
inclusă în profilul original al crimei elaborat de Kloster. 

— Acum douăzeci şi patru de ani s-a sugerat că Jessup a 
strangulat-o cu mâna dreaptă în timp ce se masturba cu 
stânga. Teoria asta se baza pe un singur lucru - pe sperma 
de pe rochia victimei. A fost lăsată de cineva care avea 
aceeaşi grupă sangvină ca Jessup şi s-a presupus că era a 
lui. Mă urmăreşti? 

— Sunt atent. 

— Bine, problema e că acum ştim că sperma nu era a lui 
Jessup, aşa că profilul de bază şi teoria crimei din '86 au 
fost greşite. S-au dovedit a fi greşite şi pentru că Jessup e 

dreptaci, după cum se vede dintr-o mostră de scris din 
dosar, iar studiile au arătat că oamenii care sunt dreptaci 
au tendinţa de a se masturba cu mâna dominantă. 

— S-au făcut studii despre aşa ceva? 

— Ai fi uimit. Eu aşa am fost când am intrat pe internet 
ca să caut chestiile astea. 

— Ştiam eu că ceva nu e în regulă cu internetul. 

Rachel zâmbi, dar nu era deloc jenată de subiectul 
discuţiei. Asta era meseria ei. 

— S-au făcut studii despre orice, inclusiv ce mână 
folosesc oamenii ca să se şteargă la fund. Chiar mi s-a 
părut o lectură fascinantă. Dar ideea e că au greşit de la 
început. Crima asta nu s-a petrecut în timpul unui act 
sexual. Acum hai să-ţi arăt alte fotografii. 

Se întinse peste masă şi adună toate pozele într-un 
teanc, dându-le la o parte. Apoi puse pe masă fotografii din 
interiorul camionului pe care îl conducea Jessup în ziua 
crimei. Camionul avea chiar şi un nume, imprimat pe bord. 

— Aşadar, în ziua cu pricina, Jessup o conducea pe 
Matilda, zise Walling. 

Bosch examină cele trei fotografii puse de ea. Cabina era 
ordonată. Hărțile Thomas Brothers - pe vremea aceea nu 
exista GPS - erau puse în ordine pe bord şi un animăluţ de 
pluş, despre care Bosch bănuia că ar fi fost porcul 
termitelor, atârna de oglinda retrovizoare. Pe consola 
centrală era un suport în care se afla un pahar Big Gulp de 
la 7-Eleven, iar pe portiera din dreptul torpedoului era un 
abţibild pe care scria Bani; sau fundul - Nimeni nu merge 
pe gratis. 

Cu pixul ei bun la toate, Walling încercui un punct de pe 
una dintre fotografii. Era o staţie de recepţie acordată pe 
frecvenţa poliţiei montată sub bord. 

— S-a gândit cineva la ce înseamnă asta? 

Bosch ridică din umeri. 

— Nu ştiu dacă s-au gândit atunci. Ce înseamnă acum? 

— Păi, Jessup lucra la Aardvark, o firmă de tractare care 
avea contract cu primăria. Cu toate astea, nu era singura 
firmă. Exista concurenţă între firmele de tractări. Şoferii 
ascultau staţiile, auzeau telefoanele schimbate de poliţişti 
despre accidente şi parcări ilegale. Aşa ajungeau să aibă un 
avantaj faţă de concurenţă. Numai că toată lumea avea 
staţie de emisie-recepţie şi toţi ascultau, încercând să o ia 
înaintea tuturor. 

— Bine. Şi ce înseamnă asta? 

— Hai să vedem întâi cum a fost cu răpirea. E destul de 
clar din declaraţiile martorilor şi din restul probelor că nu a 
fost o crimă înfăptuită cu răbdare şi după un plan anume. A 
fost o crimă impulsivă. Măcar atâta lucru au înţeles şi ei de 
la început. O să vorbim imediat, pe îndelete, despre 
motivaţie, dar e de ajuns să spunem că a existat ceva care 
l-a făcut pe Jessup să reacționeze într-un mod necontrolat. 

— Cred că am aflat eu care au fost motivele lui, zise 
Bosch. 

— Bine, de-abia aştept să aflu. Dar, deocamdată, să 
presupunem că a fost vorba de stresul care l-a făcut pe 
Jessup să acţioneze dintr-un impuls incontestabil şi să 
răpească fata. A dus-o în camion şi a plecat. Evident că nu 
ştia despre sora ei care se ascundea în tufişuri şi că aceasta 
avea să dea alarma. Aşa că o răpeşte şi pleacă, dar în 
câteva minute aude prin staţia din maşină anunţul legat de 
răpire. Asta îl face să înţeleagă ce a făcut şi în ce 
încurcătură a intrat. Işi revine oarecum la normal. Işi dă 
seama că trebuie să abandoneze planul şi să-şi ia măsuri 
de precauţie. Trebuie să omoare fata ca să o elimine ca 
martor şi să-i ascundă cadavrul ca să nu fie arestat. 

Bosch dădu din cap, semn că înţelegea teoria ei. 

— Deci, tu spui că fapta pe care a comis-o nu e cea pe 
care a plănuit-o. 

— Exact. A renunţat la planul lui adevărat. 

— Şi când Kloster s-a dus la FBI ca să caute crime 
asemănătoare, căuta ce nu trebuia. 

— Adevărat. 

— Dar oare chiar a avut un plan? Şi tu ai spus că a fost o 
crimă impulsivă. A prins ocazia şi în câteva secunde a 
acţionat. Ce plan putea să aibă? 

— De fapt, e chiar foarte probabil să fi avut un plan 
complet şi complex. Asemenea criminali au parafilie - o 
idee prestabilită despre experienţa psihosexuală perfectă. 
Şi-o imaginează în detaliu. Şi, după cum te poţi aştepta, 
include deseori elemente de tortură şi crimă. Parafilia face 
parte din viaţa lor imaginară zilnică şi creşte până la un 
punct în care dorinţa devine nevoie, iar nevoia se 
transformă în dorinţa nestăpânită de a acţiona. Când 
depăşesc limita asta şi acţionează, răpirea victimei poate fi 
total neplanificată şi improvizată, dar etapele crimei nu. Din 
nefericire, victima e introdusă în imaginea aceea 
prestabilită care s-a derulat la nesfârşit în mintea 
criminalului. 

Bosch se uită la carnetul lui şi îşi dădu seama că uitase 
să-şi mai ia notițe. 

— In regulă, dar tu spui că nu asta s-a întâmplat aici, zise 
el. Şi-a abandonat planul. A auzit anunţul despre răpire prin 
staţie, iar asta l-a smuls din fanteziile lui şi l-a adus înapoi 
la realitate. Şi-a dat seama că aveau să-l prindă. A ucis-o şi 
i-a aruncat cadavrul, sperând să nu fie găsit. 

— Exact. De aceea, aşa cum ai observat şi tu, când 
detectivii au încercat să compare elementele crimei cu alte 
crime, comparau merele cu perele. Nu au găsit nimic care 
să se potrivească şi au crezut că a fost o singură crimă, 
datorată ocaziei apărute şi dorinţei necontrolate. Eu nu 
cred că a fost aşa. 

Bosch se uită când la fotografii, când la Rachel. 

— Crezi că a mai făcut-o şi înainte. 

— Cred că ideea că s-a mai comportat aşa şi altădată e 
convingătoare. Nu m-ar mira dacă ai descoperi că a mai 
fost implicat şi în alte răpiri. 

— Vorbeşti despre o perioadă mai veche de douăzeci şi 
patru de ani. 

— Ştiu. Şi dat fiind că nu s-a făcut o legătură între Jessup 
şi alte cazuri de crimă nerezolvate, probabil discutăm 
despre copii dispăruţi sau fugiţi de acasă. Cazuri în care nu 
s-a descoperit locul crimei. În care fetele nu au fost găsite. 

Bosch se gândi la vizitele lui Jessup în toiul nopţii în 
parcurile de-a lungul şoselei Mulholland Drive. Poate exista 
o explicaţie pentru lumânarea de la baza copacului. 

Apoi îi veni în minte un lucru mai uimitor şi mai înfiorător. 

— Crezi că un tip ca acesta s-ar putea folosi de crimele 
de atunci ca să-şi hrănească fanteziile din prezent? 

— Sigur că da. A fost în închisoare, ce alte opţiuni ar fi 
avut? 

Bosch simţi în interior o nevoie urgentă. O nevoie care 
apăruse împreună cu siguranţa crescândă că nu aveau dea 
face cu o singură crimă. Dacă teoria lui Walling era corectă, 
iar el nu avea niciun motiv să nu o creadă, Jessup era 
recidivist. Şi cu toate că stătuse la răcoare douăzeci şi 
patru de ani, acum se plimba liber prin oraş. Nu avea să 
mai treacă mult timp până să devină vulnerabil faţă de 
presiunile şi dorinţele care îl făcuseră să comită asemenea 
fapte şi înainte. 

Bosch se hotărî repede. Următoarea dată când pe Jessup 
îl copleşea stresul vieţii şi dorinţa de a ucide, Bosch avea să 
fie acolo ca să îl distrugă. 

Ochii i se limpeziră şi îşi dădu seama că Rachel îl privea 
ciudat. 

— Mulţumesc pentru toate astea, Rachel, zise el. Cred că 
trebuie să plec. 

NOUĂSPREZECE 


Joi, 4 martie, 09.00 


Era doar o audiere pentru moţiuni preliminare, dar sala 
de judecată era plină ochi. Erau acolo mulţi ziarişti şi gură- 
cască, precum şi o sumedenie de avocaţi pledanţi. Eu 
stăteam la masa acuzării cu Maggie şi revedeam punctele 
principale de argumentat. Toate chestiunile pentru 
judecătoarea Breitman fuseseră deja prezentate şi puse pe 
hârtie. La această audiere, putea să pună alte întrebări şi 
să anunţe hotărârea. Mă cuprindea o senzaţie de nelinişte. 
Moţiunile depuse de Clive Royce erau de rutină, iar eu şi 
Maggie făcusem nişte întâmpinări solide. Eram pregătiţi şi 
cu argumente ca să le susţinem, dar o astfel de audiere 
lăsa întotdeauna loc şi pentru lucruri neaşteptate. De multe 
ori luasem acuzarea prin surprindere la audierile 
preliminare. Uneori, cazul se câştigă sau se pierde înainte 
de începerea procesului printr-o hotărâre dată în asemenea 
audieri. 

M-am lăsat pe spătarul scaunului şi m-am uitat în spate, 
după care am aruncat o privire rapidă prin sală. Am salutat 
cu un zâmbet fals un avocat pe care l-am văzut în sectorul 
pentru spectatori, pe urmă m-am întors spre Maggie. 

— Unde e Bosch? am întrebat. 

— Nu cred că vine. 

— De ce nu? A dispărut complet în ultima săptămână. 

— Lucrează la ceva. A sunat ieri şi m-a întrebat dacă 
trebuie să vină azi şi i-am spus că nu e nevoie. 

— Ar fi bine să lucreze la ceva legat de cazul nostru. 

— Mi-a spus că despre asta e vorba şi că o să ne spună în 
curând. 

— Frumos din partea lui. Procesul începe peste patru 

săptămâni. 

Mă întrebam de ce o sunase Bosch pe ea în loc să mă 
sune pe mine, procurorul principal. Imi dădeam seama că 
eram supărat şi pe Maggie, nu doar pe Bosch. 

— Ascultă, nu ştiu ce s-a întâmplat între voi doi în mica 
voastră călătorie la Port Townsend, dar ar trebui să mă 
sune pe mine. 

Maggie a clătinat din cap ca şi cum avea de-a face cu un 
copil răsfăţat. 

— Nu ai de ce să-ţi faci griji. Ştie că tu eşti procurorul 
principal. Probabil s-a gândit că eşti prea ocupat să te pună 
zilnic la curent cu ce face. Şi o să uit ce-ai spus despre Port 
Townsend. De data asta. Dacă mai faci vreodată asemenea 
insinuări, o să avem o problemă serioasă. 

— Bine, scuză-mă. Doar că... 

Atunci mi-a atras atenţia Jessup, aflat de cealaltă parte a 
culoarului, aşezat cu Royce la masa apărării. Se uita la 
mine cu un rânjet pe faţă şi mi-am dat seama că ne privise 
pe mine şi pe Maggie, poate chiar ne ascultase. 

— Scuză-mă o secundă, am spus. 

M-am ridicat şi m-am dus la masa apărării. M-am aplecat 
spre el. 

— Pot să te ajut cu ceva, Jessup? 

Avocatul lui a intervenit înainte să spună el ceva. 

— Nu te adresa clientului meu, Mick, a zis Royce. Dacă 
vrei să-l întrebi ceva, atunci întreabă-mă pe mine. 

Jessup zâmbea din nou, încurajat de vorbele avocatului. 

— Mergi şi ia loc, a zis Jessup. Nu am nimic să-ţi spun. 

Royce ridică mâna ca să-l facă să tacă. 

— Mă ocup eu de asta. Tu taci. 

— M-a ameninţat. Ar trebui să te plângi judecătorului. 

— Ţi-am spus să taci şi că mă ocup eu de asta. 

Jessup îşi încrucişă braţele şi se sprijini de spătarul 
scaunului. 

— Mick, avem vreo problemă? 

— Nu, nicio problemă. Doar că nu-mi place că se 
holbează la mine. 

M-am întors la masa acuzării, nervos pe mine însumi că- 
mi pierdusem calmul. M-am aşezat şi m-am uitat la camera 
de filmat din boxa juraţilor. Judecătoarea Breitman 
aprobase filmarea procesului şi a diverselor audieri 
preliminare, dar numai cu o cameră care să ofere imagini 
generale pe care să le folosească toate canalele şi reţelele. 

După câteva minute, judecătoarea a intrat în sală şi a 
început şedinţa. Una câte una, am trecut prin toate 
moţiunile apărării, iar hotărârile au fost în mare parte în 
favoarea noastră fără prea multe discuţii în plus. Cea mai 
importantă a fost moţiunea obişnuită de a respinge cazul 
pe baza lipsei de probe, pe care judecătoarea a refuzat-o 
fără alte comentarii. Când Royce a cerut să vorbească, ea a 
spus că era inutil să mai discute. Era o respingere brutală şi 
mi-a plăcut la nebunie, deşi m-am comportat ca şi cum era 
doar o chestiune plictisitoare de rutină. 

Singura hotărâre pe care judecătoarea a vrut să o discute 
în detaliu a fost legată de cererea ciudată a lui Royce de a-i 
permite acuzatului să folosească machiaj la proces ca să-şi 
acopere gâtul şi degetele. In moţiunea lui, Royce susţinuse 
că tatuajele erau toate făcute cât a stat închis pe nedrept 
timp de douăzeci şi patru de ani. A spus că tatuajele i-ar fi 
putut dăuna dacă le observau juraţii. Clientul lui intenţiona 
să le acopere cu fond de ten şi voia să le interzică celor din 
echipa acuzării să aducă vorba despre asta în faţa juraţilor. 

— Trebuie să recunosc că nimeni nu a mai venit la mine 
cu asemenea moţiune, a spus judecătoarea. Înclin să fiu de 
acord şi să interzic acuzării să menţioneze acest lucru, dar 
observ că au obiectat la această moţiune, spunând că 
există informaţii insuficiente cu privire la conţinutul şi 
istoricul acestor tatuaje. Puteţi să elaboraţi puţin pe acest 

subiect, domnule Royce? 

Acesta s-a ridicat şi s-a adresat Curţii de la locul lui la 
masa apărării. M-am uitat în direcţia lui şi privirea mi-a 
căzut pe mâinile lui Jessup. Ştiam că tatuajele de pe degete 
erau principala grijă a lui Royce. Insemnele de pe gât 
puteau fi ascunse în mare parte de o cămaşă cu guler, pe 
care o putea purta cu un costum la proces. Dar mâinile 
erau dificil de ascuns. Pe cele patru degete de la fiecare 
mână îşi tatuase FUCK THIS şi Royce ştia că voiam să mă 
asigur că vedeau şi juraţii. Probabil mesajul era 
impedimentul principal pentru apariţia lui Jessup în boxa 
martorilor, pentru că Royce era sigur că aveam să găsesc o 
cale prin care juraţii să înţeleagă mesajul, fie cu 
nonşalanţă, fie intenţionat. 

— Onorată instanţă, apărarea consideră că aceste 
tatuaje au fost făcute de către domnul Jessup în timp ce era 
închis pe nedrept şi reprezintă produsul unei experienţe 
îngrozitoare. Inchisoarea este un loc periculos, onorată 
instanţă, iar deţinuţii iau măsuri menite să intimideze sau 
să arate o idee în care deţinutul nu crede neapărat. Ar fi cu 
siguranţă un prejudiciu adus clientului meu dacă le-ar 
vedea juraţii, de aceea vă solicităm bunăvoința. Aş dori să 
adaug că este o tactică din partea acuzării de a amâna 
procesul, iar apărarea este în continuare hotărâtă să nu 
mai întârzie cursul justiţiei. 

Maggie s-a ridicat imediat. Ea se ocupase de moţiunea 
asta pe hârtie şi tot ea trebuia să se ocupe şi în sală. 

— Onorată instanţă, îmi permiteţi să răspund la acuzarea 
adusă de avocatul apărării? 

— O clipă, domnişoară McPherson, vreau şi eu să 
răspund. Domnule Royce, puteţi explica ultima 
dumneavoastră afirmaţie? 

Royce s-a înclinat politicos. 

— Desigur, doamnă judecător Breitman. Acuzatul a 

început procedura de a înlătura tatuajele. Dar acest lucru 
durează şi nu se va încheia până la proces. Obiectând la 
simpla noastră cerere de a folosi machiajul, acuzarea 
încearcă să amâne procesul până la finalizarea procedurii. 
E o încercare de a submina statutul de proces rapid la care 
apărarea, spre consternarea acuzării, a refuzat să renunţe. 

Judecătoarea s-a întors spre Maggie McFierce. Era rândul 
ei. 

— Onorată instanţă, este doar o născocire a apărării. 
Procuratura nu a cerut nici măcar o dată o amânare şi nu s- 
a opus cererii apărării de a beneficia de un proces rapid. 
Aşadar, această afirmație este  neadevărată şi 
inacceptabilă. Obiecţia reală din partea acuzării faţă de 
această moţiune se referă la faptul că acuzatului i s-ar 
permite să se deghizeze. Un proces reprezintă căutarea 
adevărului şi ar fi un afront la adresa adevărului să i se dea 
voie să ascundă cine este cu adevărat. Vă mulţumesc, 
onorată instanţă. 

— Doamnă judecător, îmi permiteţi să răspund? a spus 
Royce imediat, aflat încă în picioare. 

Breitman s-a oprit o secundă ca să noteze câteva lucruri 
din cele spuse de Maggie. 

— Nu e necesar, domnule Royce, a spus ea apoi. Voi 
hotărî chiar acum şi permit domnului Jessup să-şi ascundă 
tatuajele. Dacă doreşte să depună mărturie, acuzarea nu 
va atrage atenţia asupra acestui lucru în faţa juraţilor. 

— Vă mulţumesc, onorată instanţă, a spus Maggie. 

S-a aşezat fără să dea vreun semn de dezamăgire. Era 
doar o hotărâre printre multe altele şi cele mai multe 
fuseseră în favoarea noastră. Această pierdere era, în cel 
mai rău caz, minoră. 

— In regulă, a zis judecătoarea. Cred că am acoperit 
toate problemele. Reprezentanţii părţilor mai au ceva de 
adăugat? 

— Da, onorată instanţă, a spus Royce ridicându-se. 
Apărarea are o nouă moţiune pe care ar dori să o depună. 

A ocolit masa apărării şi i-a dat o copie judecătoarei, apoi 
ne-a adus şi nouă una, oferindu-ne mie şi lui Maggie câte 
un exemplar din moţiunea redactată pe o singură pagină. 
Maggie citea repede, o iscusinţă pe care o moştenise fiica 
noastră, care citea două cărţi pe săptămână în afară de 
teme. 

— Ce porcărie! mi-a şoptit ea înainte să citesc măcar 
titlul documentului. 

Dar am ajuns-o repede din urmă. Royce mai adăuga un 
avocat în echipa apărării, iar moţiunea cerea ca Maggie să 
fie îndepărtată de pe banca acuzării pentru că exista un 
conflict de interese. Numele noului avocat era David Bell. 

Maggie s-a întors brusc să se uite pe locurile pentru 
spectatori. l-am urmărit privirea şi l-am văzut pe David Bell, 
stând în capătul celui de-al doilea rând. L-am recunoscut 
imediat, pentru că îl văzusem cu Maggie în lunile de după 
terminarea căsniciei noastre. Mă dusesem odată să o iau 
pe fiica mea şi Bell deschisese uşa. 

Maggie s-a întors la loc şi a dat să se adreseze instanţei, 
dar i-am pus mâna pe umăr şi am forţat-o să rămână pe 
loc. 

— Rezolv eu, i-am zis. 

— Nu, stai, a şoptit ea repede. Cere o pauză de zece 
minute. Trebuie să discutăm. 

— Exact asta voiam să fac. 

M-am ridicat şi m-am adresat judecătoarei. 

— Onorată instanţă, la fel ca şi dumneavoastră, acum am 
primit această moţiune. Am putea să o luăm cu noi şi să 
depunem răspunsul, dar preferăm să răspundem acum. 
Dacă instanţa ne-ar putea acorda o pauză scurtă, cred că 
am putea să dezbatem această chestiune acum. 

— Cincisprezece minute, domnule Haller? Mai am o 

problemă de rezolvat. Aş putea să mă ocup de ea şi să mă 
întorc la dumneavoastră. 

— Vă mulţumim, onorată instanţă. 

Asta însemna că trebuia să plecăm de la masa acuzării în 
timp ce alt procuror venea cu alt caz în faţa judecătoarei. 
Am împins dosarele şi laptopul lui Maggie în capătul mesei, 
ca să facem loc, apoi ne-am ridicat şi am luat-o spre uşa 
din spate a sălii. Când am trecut prin dreptul lui, Bell a 
ridicat o mână ca să-i atragă atenţia lui Maggie, dar ea l-a 
ignorat şi a mers mai departe. 

— Vrei să mergem sus? a întrebat Maggie când am ieşit 
prin uşile duble. 

Sugera să mergem în birourile procuraturii. 

— Nu avem timp să aşteptăm un lift. 

— Am putea urca pe scări. Sunt doar trei etaje. 

Am intrat pe uşa care dădea în casa scării, dar pe urmă 
am apucat-o de braţ. 

— E bine şi aici, am spus. Spune-mi ce facem cu Bell. 

— Nemernicul acela! N-a avut niciodată în viaţa lui un 
caz penal, darămite o crimă. 

— Da, tu n-ai fi făcut aceeaşi greşeală de două ori. 

S-a uitat drept la mine. 

— Ce vrei să spui cu asta? 

— Nu contează, o glumă proastă. Hai să rămânem la 
subiect. 

Şi-a încrucişat braţele pe piept. 

— E cea mai vicleană manevră pe care am văzut-o 
vreodată. Royce vrea să mă îndepărteze şi l-a adus pe Bell. 
lar Bell... Nu pot să cred că mi-ar face una ca asta. 

— Probabil îl interesează o parte din comoara care îi 
aşteaptă la capătul curcubeului. Poate ar fi trebuit să ne 
gândim la asta. 

Era o tactică a apărării pe care o mai folosisem şi eu, dar 
nu într-o manieră atât de evidentă. Dacă nu îţi plăcea 

judecătorul sau procurorul, puteai să aduci pe cineva în 
echipă care să intre în conflict de interese cu ei. Pentru că 
acuzatul are dreptul constituțional de a-şi alege 
reprezentanţii pe care îi vrea, de obicei este descalificat 
judecătorul sau procurorul. Era o manevră şireată din 
partea lui Royce. A 

— Vezi ce face, nu? a spus Maggie. Incearcă să te 
izoleze. Ştie că numai în mine ai încredere să fiu lângă tine 
şi încearcă să-ţi răpească şi acest lucru. Ştie că o să pierzi 
fără mine. 

— Mulţumesc pentru votul de încredere. 

— Ştii la ce mă refer. Tu nu ai fost niciodată procuror. Eu 
sunt aici ca să te ajut. Dacă mă scoate din echipa acuzării, 
atunci cu cine rămâi? În cine o să ai încredere? 

Am dat din cap aprobator. In cine să am încredere? 

— OK, spune-mi tot. Cât timp ai fost cu Bell? 

— Cu el? N-am fost cu el. Am avut câteva întâlniri acum 
şapte ani. Nu mai mult de două luni şi dacă el spune 
altceva, atunci e un mare mincinos. 

— Conflictul e că aţi avut o relaţie sau mai e ceva, ceva 
ce ai făcut sau ai spus, ceva ce ştie şi el şi care creează un 
conflict? 

— Nu e nimic. Am ieşit la câteva întâlniri şi nu a mers. 

— Cine a lăsat pe cine? 

Maggie s-a oprit şi s-a uitat în jos. 

— El m-a lăsat pe mine. 

Am dat din cap. 

— Atunci e un conflict. Poate să susţină că îi porţi pică. 

— O femeie abandonată, nu? Ce porcărie! Voi, bărbaţii, 
sunteţi... 

— Stai puţin, Maggie. Stai puţin. Eu spun doar că acesta 
e argumentul lor. Eu nu sunt de acord. De fapt, vreau... 

Uşa de la casa scării s-a deschis şi a intrat procurorul 
care ne luase locul când ieşiserăm în pauză, după care a 

pornit pe scări. Nu trecuseră decât opt minute. 

— S-a dus în biroul ei, a zis el când a trecut pe lângă noi. 
Mai aveţi timp. 

— Mersi. 

Am aşteptat până când i-am auzit paşii pe scara către 
etajul următor, apoi am vorbit mai departe cu Maggie în 
şoaptă. 

— In regulă, cum mă opun la treaba asta? 

— li spui judecătoarei că e o încercare evidentă de a 
sabota acuzarea. Au angajat un avocat pentru singurul 
motiv că a avut o relaţie cu mine, nu pentru că s-ar pricepe 
la meseria asta. 

Am încuviinţat din cap. 

— Bun. Ce altceva? 

— Nu ştiu. Nu mă pot concentra... s-a întâmplat demult, 
nu a existat nicio legătură sentimentală, nu are niciun efect 
asupra judecății sau comportamentului meu profesional. 

— Da, da, da... dar Bell? Are sau ştie ceva de care 
trebuie să mă feresc? 

S-a uitat la mine de parcă eram un trădător. 

— Maggie, trebuie să ştiu ca să nu mai am parte de alte 
surprize, înţelegi? 

— Bine, nu e nimic. Probabil o duce greu dacă primeşte 
un comision ca să mă dea afară din acest caz. 

— Nu-ţi face griji, pot şi eu să joc jocul ăsta. Hai să 
mergem. 

Ne-am întors în sală şi, când am trecut de poartă, am 
făcut semn grefierei că poate să o cheme pe judecătoare 
din birou. În loc să mă întorc la masa acuzării, m-am dus 
către echipa apărării, unde Royce stătea alături de clientul 
lui. David Bell se aşezase la masă de cealaltă parte a lui 
Jessup. M-am aplecat spre umărul lui Royce şi i-am şoptit 
destul de tare, ca să audă şi clientul lui. 

— Clive, când vine judecătoarea, o să-ţi dau ocazia să 

retragi moţiunea. Dacă nu, mai întâi o să te fac de râs în 
faţa camerelor de filmat şi va rămâne în format digital 
pentru totdeauna. Apoi, oferta de eliberare şi remuneraţie 
pe care i-am făcut-o clientului tău dispare. Definitiv. 

L-am văzut pe Jessup ridicând sprâncenele câţiva 
centimetri. Nu auzise nimic despre vreo ofertă în care era 
vorba de bani şi de eliberare. Asta pentru că nu făcusem 
nicio ofertă. Dar acum trebuia ca Royce să-l convingă pe 
clientul lui că nu îi ascunsese nimic. Mult noroc! 

Royce a zâmbit ca şi cum era mulţumit de reacţia mea. 
S-a lăsat nonşalant pe spate şi a aruncat stiloul pe carnetul 
de pe masă. Era un stilou Montblanc cu margine aurită şi ar 
fi meritat o soartă mai bună. 

— O să devină cu adevărat interesant, nu-i aşa, Mick? a 
zis el. Păi, să-ţi zic ce fac. Nu retrag moţiunea şi cred că, 
dacă mi-ai fi făcut o ofertă de eliberare şi remunerare, mi- 
aş fi amintit. 

Aşadar, îmi descoperise cacealmaua. Dar tot trebuia să-l 
convingă şi pe client. Am văzut-o pe judecătoare intrând pe 
uşa dinspre birourile ei şi urcând treptele până la scaun. l- 
am mai şoptit câteva vorbe lui Royce. 

— Ai irosit banii pe care i-ai dat lui Bell. 

M-am dus la masa acuzării şi am rămas în picioare. 
Judecătoarea a făcut linişte în sală. 

— În ordine, ne întoarcem la California versus Jessup. 
Domnule Haller, doriţi să răspundeţi la ultima moţiune a 
acuzatului sau mai aveţi nevoie de timp să vă pregătiţi? 

— Onorată instanţă, acuzarea doreşte să răspundă chiar 
acum la această... moţiune. 

— Atunci, puteţi începe. 

Am încercat să vorbesc pe un ton cât mai ofensat. 

— Doamnă judecător, am aceeaşi doză de cinism ca 
oricine, dar trebuie să spun că sunt uimit de tacticile 
apărării cu privire la această moţiune. De fapt, aceasta nu e 

o moţiune. E pur şi simplu o încercare de a submina 
sistemul de desfăşurare a proceselor, împiedicând statul 
Cali... 

— Onorată instanţă, a intervenit Royce, sărind în 
picioare, obiectez cu înverşunare acestui atac la persoană 
făcut de domnul Haller pentru stenograma procesului şi 
pentru presă. Aceasta este mai mult decât o... 

— Domnule Royce, veţi avea ocazia să răspundeţi după 
ce răspunde domnule Haller la moţiunea dumneavoastră. 
Vă rog să luaţi loc. 

— Da, onorată instanţă. 

Royce s-a aşezat, iar eu am încercat să-mi amintesc unde 
rămăsesem. 

— Poftiţi, domnule Haller. 

— Da, onorată instanţă, după cum ştiţi, acuzarea a 
predat marţi toate materialele spre aducere la cunoştinţă 
echipei apărării. Ceea ce vedeţi acum este o moţiune foarte 
vicleană, pe care a creat-o domnul Royce când şi-a dat 
seama cu ce urmează să se confrunte la proces. A crezut că 
statul va face pe mortul în acest caz. Acum ştie că nu se va 
întâmpla aşa ceva. 

— Dar ce legătură are asta cu moţiunea respectivă, 
domnule Haller? a întrebat judecătoarea nerăbdătoare. 

— Totul, am spus eu. Aţi auzit de alegerea judecătorilor? 
Ei bine, domnul Royce alege procurori. In urma examinării 
materialelor aduse la cunoştinţă, ştie că Margaret 
McPherson este, probabil, cea mai importantă parte a 
echipei acuzării. În loc să se bazeze pe probe la proces, 
încearcă să slăbească acuzarea, despărţind echipa care a 
făcut rost de probe. Mai avem doar patru săptămâni de 
proces şi el atacă procurorul secund. A angajat un avocat 
cu foarte puţină experienţă în procesele penale, ca să nu 
mai spunem de un caz de crimă. De ce ar face aşa ceva, 
doamnă judecător, dacă nu cu scopul de a născoci un 

conflict de interese? 

— Onorată instanţă? 

Royce era iar în picioare. 

— Domnule Royce, a spus judecătoarea, v-am spus, 
urmează rândul dumneavoastră. 

Avertismentul din vocea ei era destul de clar. 

— Dar, onorată instanţă, nu pot... 

— Luaţi loc! 

Royce s-a aşezat, iar judecătoarea s-a uitat spre mine. 

— Doamnă judecător, e o mişcare cinică din partea 
apărării disperate. Sper că nu îi veţi permite să submineze 
scopurile Constituţiei. 

De parcă eram doi oameni într-un scrânciob, m-am 
aşezat şi Royce a sărit imediat în picioare. 

— O clipă, domnule Royce, a spus judecătoarea, ridicând 
mâna şi făcându-i semn să se aşeze la loc. Vreau să discut 
cu domnul Bell. 

Acum era rândul lui Bell să se ridice. Era îmbrăcat 
frumos, avea părul nisipiu şi era rumen în obraji, dar se 
vedea teama din ochii lui. Indiferent dacă venise el la 
Royce sau Royce venise la el, era clar că nu se aşteptase să 
fie nevoit să stea în faţa judecătoarei şi să se justifice. 

— Domnule Bell, nu am avut plăcerea să vă văd în sala 
mea de judecată. Vă ocupați cu apărarea în cazurile penale, 
domnule? 

— Nu, doamnă, nu de obicei. Sunt avocat pledant şi am 
condus apărarea în peste treizeci de procese. Ştiu să mă 
descurc în sală, onorată instanţă. 

— Foarte bine. Câte dintre procesele acelea au fost 
pentru crimă? 

Am simţit o încântare profundă văzând desfăşurarea 
momentului pe care îl provocasem. Royce părea îngrozit, 
privind cum planul lui se făcea praf, asemenea unei vaze 
scumpe. 

— Nu am avut niciun proces pentru crimă. Dar unele au 
fost pentru omor din culpă. 

— Nu e acelaşi lucru. Câte procese penale aţi avut până 
la ora actuală, domnule Bell? 

— Din nou, doamnă judecător, nu am avut niciun proces 
penal. 

— Cu ce ajutaţi la apărarea domnului Jessup? 

— Onorată instanţă, aduc bogăţia experienţei mele în 
procese, dar nu cred că CV-ul meu este important acum. 
Domnul Jessup are dreptul la avocaţii pe care îi doreşte şi... 

— Care anume este conflictul dumneavoastră cu 
domnişoara McPherson? 

Bell părea perplex. 

— Aţi înţeles întrebarea? a întrebat judecătoarea. 

— Da, onorată instanţă, conflictul reiese din faptul că am 
avut o relaţie intimă şi acum suntem în echipe adverse în 
proces. 

— Aţi fost căsătoriţi? 

— Nu, onorată instanţă. 

— Când a avut loc această relaţie şi cât timp a durat? 

— A fost acum şapte ani şi a durat cam trei luni. 

— Aţi mai păstrat legătura de atunci? 

Bell a ridicat ochii spre tavan ca şi cum căuta un răspuns. 
Maggie s-a aplecat spre mine şi mi-a şoptit în ureche. 

— Nu, onorată instanţă, a spus Bell. 

M-am ridicat de pe scaun. 

— Onorată instanţă, din dorinţa de a fi cât mai deschişi, 
vă anunţăm că domnul Bell i-a trimis domnişoarei 
McPherson câte o felicitare de Crăciun în ultimii şapte ani. 
Dumneaei nu a răspuns la fel. 

In sală s-au auzit râsete înfundate. Judecătoarea le-a 
ignorat şi s-a uitat la o hârtie din faţa ei. Arăta de parcă 
auzise destul. 

— Unde este conflictul care vă îngrijorează, domnule 

Bell? 

— Ăăă, doamnă judecător, e dificil de spus în şedinţă, dar 
eu am fost cel care am încheiat relaţia cu domnişoara 
McPherson şi consider că ar putea să existe încă o 
animozitate. Şi acesta e conflictul. 

Judecătoarea nu credea nimic, iar cei din sală o ştiau. Era 
jenant şi să priveşti. 

— Domnişoară McPherson, a spus judecătoarea. 

Maggie a împins scaunul în spate şi s-a ridicat. 

— Aveţi vreun resentiment faţă de domnul Bell? 

— Nu, onorată instanţă, cel puţin nu până azi. Am trecut 
mai departe, spre lucruri mai bune. 

Am auzit încă un val de chicote din spatele meu când 
sulița aruncată de Maggie şi-a atins ţinta. 

— Mulţumesc, domnişoară McPherson, a spus 
judecătoarea. Puteţi lua loc. La fel şi dumneavoastră, 
domnule Bell. 

Bell s-a aşezat la loc, fericit. jJudecătoarea s-a aplecat în 
faţă şi a vorbit sec la microfon. 

— Moţiunea este respinsă. 

Royce s-a ridicat în aceeaşi secundă. 

— Onorată instanţă, nu am avut ocazia să vorbesc 
înainte de hotărâre. 

— Era moţiunea dumneavoastră, domnule Royce. 

— Dar aş dori să răspund la câteva lucruri spuse de 
domnul Haller despre... 

— Domnule Royce, am luat deja hotărârea. Nu văd ce 
rost mai au discuţiile. Dumneavoastră vedeţi? 

Royce înţelegea că înfrângerea lui putea să devină şi mai 
grea. Aşa că s-a împăcat cu situaţia. 

— Vă mulţumesc, onorată instanţă. 

S-a aşezat pe scaun. Judecătoarea a încheiat şedinţa, noi 
ne-am strâns lucrurile şi ne-am îndreptat către uşă. Dar nu 
la fel de repede ca Royce. EI, clientul lui şi aşa-zisul lui 

coleg au ieşit din sală ca şi cum ar fi încercat să prindă 
ultimul tren de vineri seara. De data asta, Royce nu s-a mai 
oprit în faţa sălii să discute cu presa. 

— Mulţumesc că mi-ai luat apărarea, a spus Maggie când 
am ajuns la lifturi. 

Am ridicat din umeri. 

— Tu te-ai apărat singură. Chiar ai vorbit serios, când ai 
spus că ai trecut mai departe către lucruri mai bune? 

— Mai bune ca el, da. Cu siguranţă. 

M-am uitat la ea, dar n-am putut să o citesc dincolo de 
ceea ce spunea. Uşile liftului s-au deschis şi Harry Bosch a 
dat să coboare. 


DOUĂZECI 


Joi, 4 martie, 10.40 


Bosch ieşi din lift şi aproape că se ciocni de Haller şi de 
McPherson. 

— S-a terminat? întrebă el. 

— Ai ratat-o, zise Haller. 

Bosch se întoarse repede şi apăsă pe un buton de la lift 
înainte ca uşile să se închidă. 

— Coborâţi? 

— Aşa plănuiam, zise Haller pe un ton care nu-i ascundea 
iritarea faţă de Bosch. Credeam că nu vii la audiere. 

— Nu veneam. Veneam după voi doi. 

Coborără cu liftul şi Bosch îi convinse să meargă cu el 
încă un cvartal până la sediul poliţiei. li trecu în registru ca 
vizitatori şi urcară la etajul cinci, unde era Divizia de Jafuri 
şi Omucideri. 

— E prima dată când vin aici, zise McPherson. E linişte ca 

într-un birou de asigurări. 

— Da, cred că am pierdut mult din farmec când ne-am 
mutat, răspunse Bosch. 

Sediul poliţiei fusese dat în folosinţă de doar şase luni. 
Domnea aici o atmosferă liniştită, sterilă. Majoritatea 
locatarilor din clădire, inclusiv Bosch, duceau dorul 
vechiului sediu, aflat în Parker Center, deşi era mai mult 
decât deplorabil. 

— Am aici o cameră privată, zise el, arătând către o uşă 
din capătul opus al încăperii pentru ofiţerii de poliţie. 

Descuie uşa cu cheia şi intrară într-o cameră mare, cu o 
masă în mijloc, în stilul celor din sălile de şedinţe. Unul 
dintre pereţi era de sticlă, lăsând să se vadă cealaltă 
cameră, dar Bosch închise jaluzele pentru mai multă 
intimitate. Pe peretele opus se afla o tablă albă mare, cu un 
şir de fotografii în partea de sus şi diverse notițe făcute sub 
fiecare fotografie. Toate erau cu fete tinere. 

— Lucrez non-stop la asta de o săptămână, zise Bosch. 
Probabil v-aţi întrebat unde am dispărut, aşa că m-am 
gândit că a venit vremea să vă arăt ce am găsit. 

McPherson se opri la doi paşi de uşă şi se uită la perete, 
mijind ochii şi demonstrându-i lui Bosch cât de vanitoasă 
era. Avea nevoie de ochelari, dar nu o văzuse niciodată 
purtându.-i. 

Haller se duse spre masă, unde erau câteva cutii cu 
dosare din arhivă. Îşi trase încet un scaun ca să se aşeze. 

— Maggie, zise Bosch. De ce nu stai jos? 

McPherson îşi dezlipi privirea de imagini şi se aşeză în 
capătul mesei. 

— Asta e ce cred eu că e? întrebă ea. Toate seamănă cu 
Melissa Landy. 

— Ei bine, zise Bosch. Staţi să vă spun tot şi o să trageţi 
singuri concluziile. 

Bosch rămase în picioare. Ocoli masa, ducându-se la 

tablă. Se întoarse cu faţa spre ei şi începu să le 
povestească. 

— Am o prietenă. A fost psiholog criminalist. Niciodată... 

— Pentru cine? întrebă Haller. 

— Pentru FBI, dar ce contează? Voiam să spun că nu am 
cunoscut niciodată pe cineva mai bun decât ea. Aşadar, la 
scurt timp după ce m-am apucat de caz, am rugat-o 
neoficial să se uite la dosar şi a fost de acord. A ajuns la 
concluzia că în '86 cazul a fost interpretat greşit. Acolo 
unde primii detectivi au văzut o crimă din impuls şi de 
ocazie, ea a văzut ceva cu totul diferit. Pe scurt, a găsit 
indicii care arătau că persoana care a ucis-o pe Melissa 
Landy a mai ucis şi altădată. 

— Ei poftim, zise Haller. 

— Uite ce e, omule, nu ştiu de ce te comporţi urât, spuse 
Bosch. Tu m-ai chemat ca detectiv în cazul ăsta şi asta fac, 
investighez. De ce nu mă laşi să-ţi spun ce ştiu? Pe urmă 
poţi să faci ce vrei. Dacă ţi se pare valabil, mergi mai 
departe. Dacă nu, aruncă totul la gunoi. Eu mi-am făcut 
meseria aducându-ţi informaţiile. 

— Nu mă comport urât cu tine, Harry. Gândesc cu voce 
tare. Mă gândesc la toate lucrurile astea care ar putea să 
complice procesul. Să complice materialele găsite. lţi dai 
seama că tot ce ne spui acum trebuie să ajungă şi la 
Royce? 

— Numai dacă ai de gând să le foloseşti. 

— Poftim? 

— Cunoşti regulile aducerii la cunoştinţă a probelor mai 
bine decât mine. 

— Ştiu regulile. De ce ne-ai adus aici pentru spectacolul 
ăsta dacă nu crezi că ar trebui să le folosim? 

— Ce-ar fi să-l laşi să ne povestească? zise McPherson. 
Poate că atunci o să înţelegem. 

— Atunci, dă-i drumul, spuse Haller. În orice caz, eu n-am 

spus decât „Ei poftim”, o expresie comună, care indică 
uimirea şi schimbarea de direcţie. Asta e tot. Continuă, 
Harry. Te rog! 

Bosch se uită o clipă la tablă, apoi se întoarse la cei doi şi 
continuă. 

— Aşadar, prietena mea crede că Jason Jessup a mai ucis 
înainte de povestea cu Melissa Landy şi că şi-a ascuns cu 
succes implicarea în crimele anterioare. 

— Aşa că ai început să cauţi, zise McPherson. 

— Exact. Acum, ţineţi minte că primul detectiv, Kloster, 
nu era vreun nepriceput. Şi el s-a apucat să caute. Singura 
problemă era că a folosit profilul greşit. Aveau sperma de 
pe rochie, strangularea şi aruncarea cadavrului într-un loc 
accesibil. Acesta era profilul, aşa că asta s-a dus să caute şi 
nu a găsit nimic asemănător, cel puţin nu cazuri care să 
aibă legătură. Sfârşitul poveştii, sfârşitul căutării. Au crezut 
că Jessup a acţionat aşa o singură dată, că a fost extrem de 
dezorganizat şi neglijent şi de aceea a fost prins. 

Harry se întoarse şi arătă cu mâna spre şirul de fotografii 
de pe tabla albă din spate. 

— Aşa că eu am luat-o în altă direcţie. Am început să 
caut fete care au fost date dispărute şi nu au mai fost 
găsite. Fete care au fugit de acasă, precum şi fete care 
erau probabil răpite. Jessup e din Riverside, aşa că am 
extins căutarea şi am inclus districtele Riverside şi LA. 
Pentru că Jessup avea douăzeci şi patru de ani când a fost 
arestat, am căutat încă de când avea el optsprezece ani, 
stabilind limitele căutării de la 1980 până la 1986. Cât 
despre profilul victimei, am ales rasa caucaziană, de la 
doisprezece la optsprezece ani. 

— De ce te-ai dus tocmai la optsprezece ani? întrebă 
McPherson. Victima noastră avea doisprezece ani. 

— Rachel a zis - adică psihologul criminalist - că uneori, 
la început, oamenii ăştia aleg victime de-o seamă cu ei. 

învaţă cum să ucidă, apoi încep să contureze profilul 
victimelor în funcţie de parafilia lor. Parafilia e... 

— Ştiu ce e, spuse McPherson. Ai făcut singur toate 
astea? Sau te-a ajutat şi Rachel? 

— Nu, ea a făcut doar profilul. M-a ajutat puţin şi 
partenerul meu ca să le adun pe toate la un loc. Dara fost 
greu, pentru că nu toate dosarele sunt complete, mai ales 
la cazurile în care s-a ajuns la concluzia că fetele au fugit 
de acasă, iar multe informaţii au dispărut. Cele mai multe 
dosare ale celor fugiţi de acasă în perioada aceea nu mai 
există. 

— Nu le-au trecut pe format digital? întrebă McPherson. 

Bosch clătină din cap. 

— Nu în LA. Au stabilit priorităţile când au computerizat 
dosarele şi au salvat cazurile importante. Nu au făcut asta 
şi pentru cazurile celor fugiţi de acasă decât dacă exista 
cumva şi posibilitatea să fi fost vorba de răpire. In Riverside 
a fost altfel. Acolo erau mai puţine cazuri, aşa că au arhivat 
totul în format digital. In orice caz, pentru perioada aceea, 
în ambele districte, am găsit douăzeci şi nouă de cazuri 
într-un interval de şase ani. Repet, astea erau cazuri 
nerezolvate. În fiecare caz, fata a dispărut şi nu a mai venit 
acasă. Am scos toate dosarele pe care le-am găsit şi multe 
nu se potriveau din cauza declaraţiilor martorilor sau a altor 
probleme. Dar pe acestea opt nu le-am putut exclude. 

Bosch se întoarse spre tablă şi se uită la fotografiile cu 
cele opt fete care zâmbeau. Toate dispărute de multă 
vreme. 

— Nu spun că Jessup a avut vreo legătură cu faptul că 
fetele astea au dispărut de pe faţa pământului, dar ar fi 
putut să aibă. După cum Maggie a observat deja, toate 
seamănă între ele şi cu Melissa Landy. Şi, apropo, 
asemănarea există şi în privinţa corpului. Toate au cu 
patru-cinci kilograme şi vreo cinci centimetri în plus sau în 

minus faţă de victima noastră. 

Bosch se întoarse din nou spre cei doi şi observă că se 
concentrau asupra fotografiilor. 

— Sub fiecare fotografie am notat particularităţile, zise 
el. Trăsături fizice, data şi locul dispariţiei, chestiile de 
bază. 

— O cunoştea Jessup pe vreuna dintre ele? întrebă Haller. 
Are vreo legătură cu oricare dintre fete? 

Acesta era singurul lucru important, iar Bosch o ştia. 

— Nimic concret, adică nimic din ce am găsit până acum, 
zise el. Cea mai bună legătură pe care o avem este fata 
asta. 

Se întoarse şi arătă spre prima fotografie din stânga. 

— Prima fată. Valerie Schlicter. A dispărut în 1981, din 
acelaşi cartier din Riverside în care a crescut Jessup. Pe 
atunci el să fi avut nouăsprezece ani, ea şaptesprezece. 
Amândoi au învăţat la liceul Riverside, dar, pentru că el a 
abandonat devreme, nu cred că au fost acolo în acelaşi 
timp. În fine, s-a considerat că fata a fugit de acasă pentru 
că avea probleme în familie. Era o familie monoparentală. 
Locuia cu mama şi cu fratele ei, pe urmă, cam la o lună 
după absolvire, a fugit. 

Ancheta nu a transformat cazul într-unul de dispariţie, în 
mare parte din cauza vârstei. A împlinit optsprezece ani la 
o lună după ce a dispărut. De fapt, nici măcar n-aş spune 
că a fost anchetă. Mai degrabă, au aşteptat să vadă dacă 
se întoarce acasă. Nu s-a mai întors. 

— Altceva nimic? 

Bosch se întoarse şi se uită la Haller. 

— Atât, deocamdată. 

— Atunci aducerea la cunoştinţă nu e o problemă. Nu e 
nimic aici. Nu există nicio legătură între Jessup şi oricare 
dintre fetele astea. Cea mai apropiată pare a fi fata asta din 
Riverside, iar ea era cu cinci ani mai mare decât Melissa 

Landy. Toată povestea pare trasă de păr. 

Lui Bosch i se păru că observă o uşurare în vocea lui 
Haller. 

— Ei bine, zise el, mai există un aspect în toată povestea 
asta. 

Se apropie de cutiile din capătul mesei şi alese de acolo 
un dosar, îl luă şi i-l puse în faţă lui McPherson. 

— După cum ştiţi, l-am ţinut sub supraveghere pe Jessup 
de când a fost eliberat. 

McPherson deschise dosarul şi văzu teancul de fotografii 
de 20x25 cm de la supraveghere. 

— Au descoperit că Jessup nu are un program clar, aşa că 
îl urmăresc permanent. Ceea ce au observat e că duce 
două vieţi complet separate. Cea publică, prezentată de cei 
din presă drept aşa-zisul lui drum spre libertate. Face de 
toate, de la a zâmbi pentru camere şi a mânca hamburgeri 
la a face surf pe plaja Venice şi apariţiile în talk-show-uri. 

— Da, suntem la curent, spuse Haller. Majoritatea sunt 
aranjate de avocatul lui. 

— Pe urmă e latura privată, zise Bosch. Mersul în baruri, 
plimbările de seară şi vizitele din toiul nopţii. 

— Ce vizite? întrebă McPherson. 

Bosch se duse spre suportul lui vizual, o hartă a munţilor 
Santa Monica. O desfăcu în faţa lor, pe masă. 

— De la eliberare, Jessup a părăsit de nouă ori 
apartamentul în care locuieşte în Venice şi a mers cu 
maşina în plină noapte pe Mulholland până în vârful 
munţilor. De acolo, a vizitat unul sau două dintre parcurile 
din zonă. Preferatul lui e Franklin Canyon. A fost acolo de 
şase ori. Dar a fost şi în Stone Canyon, Runyon Canyon şi în 
punctul de observare din Fryman Canyon de câteva ori. 

— Ce face în locurile astea? întrebă McPherson. 

— In primul rând, sunt parcuri publice şi se închid la 
apus, răspunse Bosch. Aşa că se furişează înăuntru. Intră 

acolo şi pur şi simplu stă. Meditează. De câteva ori a aprins 
o lumânare. Intotdeauna în acelaşi loc în fiecare parc. De 
obicei pe o alee, lângă un copac. Nu avem fotografii pentru 
că e prea întuneric şi nu putem risca să ne apropiem prea 
mult. Săptămâna asta am mers cu cei de la DSI şi m-am 
uitat. Pare că stă pur şi simplu şi meditează. 

Bosch încercui cele patru parcuri de pe hartă. Fiecare se 
afla lângă şoseaua Mulholland şi apropiat de celelalte 
parcuri. 

— Ai discutat cu psihologul criminalist despre asta? 
întrebă Haller. 

— Da, iar ea se gândea la acelaşi lucru ca mine. Că 
vizitează morminte. În legătură cu cei morţi... cu victimele 
lui. 

— Oh, Doamne... zise Haller. 

— Da, spuse Bosch. 

Urmă o pauză lungă, timp în care Haller şi McPherson se 
gândiră la semnificaţiile anchetei lui Bosch. 

— Harry, a făcut cineva săpături în locurile astea? întrebă 
McPherson. 

— Nu, nu încă. Nu am vrut să o luăm razna cu lopeţile, 
pentru că se întoarce de fiecare dată. Şi-ar da seama că se 
întâmplă ceva şi încă nu vrem asta. 

— Înţeleg. Dar... 

— Câini antrenați să descopere cadavre. Da, i-am adus 
ieri sub acoperire. Noi... 

— Cum faci un câine să meargă sub acoperire? întrebă 
Haller. 

Bosch începu să râdă, detensionând puţin atmosfera din 
cameră. 

— Vreau să spun că erau doi câini şi nu au fost aduşi în 
maşini oficiale sau ţinuţi de poliţişti în uniformă. Am 
încercat să facem să pară că era cineva care îşi plimba 
câinele, dar şi aşa am avut o problemă, pentru că nu e voie 

cu câini pe alei. În orice caz, am făcut tot posibilul şi am 
reuşit să intrăm şi să ieşim. Am verificat la DSI ca să mă 
asigur că Jessup nu e în apropiere de Mulholland când am 
intrat. Era la surf. 

— Şi? întrebă McPherson nerăbdătoare. 

— Câinii aceştia se aşază pur şi simplu pe pământ când 
simt miros de cadavru descompus. Se spune că pot să îl 
simtă prin pământ şi după o sută de ani. În orice caz, în trei 
dintre cele patru locuri în care a mers Jessup, câinii nu au 
reacţionat. Într-un singur loc unul dintre câini a făcut ce e 
învăţat să facă. 

Bosch o văzu pe McPherson răsucindu-se în scaun şi 
uitându-se la Haller. El o privi la rândul lui, comunicând fără 
vorbe. 

— Trebuie spus şi că acest câine s-a mai înşelat cu alte 
ocazii, adică a semnalat ceva ce nu era, cam în trei sferturi 
din cazuri, zise Bosch. Celălalt câine nu a reacţionat în locul 
acela. 

— Grozav, spuse Haller. Ce ne spune asta? 

— Păi, de asta v-am invitat, zise Bosch. Am ajuns într-un 
punct în care poate ar trebui să săpăm. Măcar într-unul 
dintre locuri. Dar dacă o facem, riscăm să afle Jessup şi să 
ştie că l-am urmărit. Dacă săpăm şi găsim rămăşiţe 
omeneşti, avem destul ca să-l acuzăm pe Jessup? 

McPherson se aplecă în faţă în timp ce Haller se lăsă pe 
spate, oferindu-i spaţiu procurorului secund. 

— Ei bine, nu văd niciun embargo împotriva săpăturilor, 
zise ea în cele din urmă. E un loc public şi nu se poate face 
nimic legal să te oprească. Nu ai nevoie de mandat. Dar 
vrei să sapi chiar acum, bazându-te pe câinele ăsta care 
are o rată mare de rezultate false sau să aşteptăm până 
după proces? 

— Poate chiar în timpul procesului, zise Haller. 

— A doua întrebare e mai dificilă, spuse McPherson. De 

dragul discuţiei, să zicem că rămăşiţele sunt îngropate într- 
unul sau mai multe din locurile astea. Da, din acţiunile lui 
Jessup se vede că ştie ce se află sub pământ în locurile pe 
care le vizitează în toiul nopţii. Dar dovedeşte asta că e 
vinovat? Nu prea. Am putea să-l acuzăm, da, dar şi-ar 
putea face rost de mai multe moduri de apărare bazate pe 
ce ştim acum. Eşti de acord, Michael? 

Haller se aplecă în faţă şi dădu din cap. 

— Să zicem că sapi şi găseşti rămăşiţele uneia dintre 
fete. Chiar dacă reuşeşti să o identifici - şi acesta e un 
mare „dacă” - tot nu ai nicio dovadă care să facă legătura 
dintre Jessup şi moartea ei. Tot ce ai e că ştia de locul 
mormântului. E foarte important, dar e de ajuns ca să 
mergi cu asta în instanţă? Nu ştiu. In cazul ăsta aş prefera 
să fiu avocatul apărării decât procuror. Cred că Maggie are 
dreptate, cred că sunt multe moduri în care se poate apăra 
şi explica de ce ştie mormintele acelea. Ar putea inventa un 
tap ispăşitor - altcineva care a ucis şi i-a spus despre acele 
locuri sau care l-a forţat să ia parte la îngropare. Jessup a 
petrecut douăzeci şi patru de ani în închisoare. Câţi alţi 
deţinuţi au intrat în contact cu el? Mii? Zeci de mii? Câţi 
dintre ei erau criminali? Ar putea să dea vina pentru tot pe 
unul dintre ei, să spună că a auzit în închisoare de locurile 
astea şi că s-a decis să vină şi să se roage pentru sufletele 
victimelor. Ar putea să inventeze orice. 

Haller clătină iar din cap. 

— Ideea de bază e că sunt multe feluri în care se pot 
apăra legat de acest lucru. Cred că ai avea o problemă, 
dacă nu există nicio dovadă concretă sau un martor care să 
arate o legătură. 

— Poate sunt în morminte dovezi concrete care să facă 
legătura, zise Bosch. 

— Posibil, dar dacă nu sunt? răspunse Haller. Nu se ştie 
niciodată, ai putea să smulgi şi o confesiune de la Jessup. 

Dar mă îndoiesc. 

McPherson interveni în acel moment. 

— Michael a menţionat acel dacă rămăşiţele pot fi 
identificate. Putem să stabilim de cât timp sunt în pământ? 
Ţineţi minte că Jessup re un alibi solid pentru ultimii 
douăzeci şi patru de ani. Dacă scoateţi osemintele cuiva şi 
nu putem spune cu siguranţă că sunt în pământ măcar din 
'86, Jessup scapă. 

Haller se ridică şi merse către tabla albă, luând un 
marker de pe margine. Intr-un loc liber desenă două cercuri 
unul lângă celălalt. 

— Uitaţi ce avem până acum. Unul e cazul nostru şi 
celălalt e ceea ce ai descoperit tu. Sunt separate. Avem 
cazul cu procesul care e pe cale să înceapă şi avem noua ta 
anchetă. Când sunt separate, e în regulă. Ancheta ta nu 
influenţează procesul nostru, aşa că putem ţine cercurile 
separate. Inţelegi? 

— Sigur, zise Bosch. 

Haller luă buretele de pe margine şi şterse cele două 
cercuri de pe tablă. Apoi desenă alte două cercuri care, de 
data asta, se intersectau. 

— Ce se întâmplă dacă te duci acolo, începi să sapi şi 
găseşti oase? lată ce. Cele două cercuri se intersectează. 
Atunci problema ta devine problema noastră şi trebuie să 
dezvăluim treaba asta celor din apărare şi lumii întregi. 

McPherson dădu aprobator din cap. 

— Atunci ce facem? întrebă Bosch. Renunţăm? 

— Nu, nu renunţăm, spuse Haller. Dar avem grijă să le 
ţinem separate. Ştii care este considerată în general cea 
mai bună strategie la proces? Nu te complica, prostule! Aşa 
că hai să nu ne complicăm. Să ţinem cercurile separate şi 
să mergem la proces, să-l prindem pe tipul ăsta pentru că a 
ucis-o pe Melissa Landy. Şi când terminăm asta, mergem la 
Mulholland cu lopeţile. 

— Terminăm cu... 

— Poftim? 

— Când terminăm cu asta. 

— Cum zici tu, domnule profesor. 

Bosch îşi mută privirea de la cercurile legate de pe tablă 
la şirul de imagini. Toate instinctele îi spuneau că o parte 
din fetele acelea nu ajunseseră să mai crească. Erau în 
pământ şi fuseseră îngropate acolo de Jason Jessup. Ura 
ideea de a petrece încă o zi în ţărână, dar ştia că trebuia să 
mai aştepte o vreme. 

— Bine, zise el. O să continui să lucrez la asta. 
Deocamdată. Dar mai e ceva ce a spus psihologul 
criminalist şi ar trebui să ştiţi. 

— Acum aflăm tot adevărul, zise McPherson. Ce e? 

Haller se aşezase la loc. Bosch îşi trase un scaun şi luă 
loc. 

— A spus că un criminal ca Jessup nu se cuminţeşte în 
închisoare. Aspectele negative din interior nu dispar. 
Rămân acolo. E ca un cancer. Şi reacţionează la presiunile 
din exterior. 

— O să ucidă din nou, zise McPherson. 

Bosch dădu încet din cap. 

— Nu poate vizita la nesfârşit mormintele victimelor, o să 
simtă nevoia de... o inspiraţie nouă. Dacă se simte stresat, 
sunt şanse să o ia în direcţia asta mai devreme. 

— Atunci ar fi bine să fim pregătiţi, spuse Haller. Eu sunt 
cel care l-a lăsat să iasă. Dacă aveţi vreun dubiu cu 
supravegherea lui, atunci vreau să-l aud. 

— Fără îndoială, zise Bosch. Dacă Jessup face vreo 
mişcare, o să fim pe urmele lui. 

— Când intenţionezi să mai mergi cu cei de la DSI? 
întrebă McPherson. 

— Când pot. Dar o am pe fiica mea acasă, aşa că o să 
merg când se duce să doarmă în altă parte sau dacă pot să 

găsesc pe cineva care să rămână cu ea. 

— Vreau să merg şi eu o dată. 

— De ce? 

— Vreau să-l văd pe adevăratul Jessup. Nu pe cel din 
ziare sau de la televizor. 

— Păi... 

— Ce? 

— Nu sunt femei în echipă şi ei îl urmăresc permanent pe 
tipul ăsta. Nu o să fie pauze de mers la toaletă. Ei fac pipi în 
sticle. 

— Nu-ţi face griji, Harry, cred că mă descurc. 

— Atunci o să fac toate aranjamentele. 


DOUĂZECI ŞI UNU 


Vineri, 19 martie, 10.50 


M-am uitat la ceas când am auzit-o pe Maggie spunându- 
i bună ziua Lornei în camera de recepţie. A intrat în birou şi 
şi-a lăsat servieta pe masă. Era o geantă de laptop subţire 
şi elegantă, din piele italiană, pe care nu şi-ar fi cumpărat-o 
niciodată singură. Prea scumpă şi prea roşie. Voiam să ştiu 
de la cine o avea, aşa cum voiam să ştiu toate lucrurile pe 
care nu voia să mi le spună. 

Dar originea servietei roşii era cea mai mică grijă a mea. 
Peste treisprezece zile urma să începem să alegem juraţi 
pentru cazul Jessup, iar Clive Royce venise în sfârşit cu 
argumentul lui forte dinaintea procesului. Avea doi 
centimetri şi jumătate grosime şi stătea în faţa mea, pe 
masă. 

— Unde ai fost? am spus eu, pe un ton enervat. Te-am 
sunat pe mobil şi nu ai răspuns. 

A venit la biroul meu, trăgând scaunul după ea. 

— Mai degrabă aş întreba unde ai fost tu? 

M-am uitat în agendă şi n-am văzut nimic în pătratul din 
Ziua aceea. 

— Despre ce vorbeşti? 

— Am avut telefonul oprit pentru că eram la decernarea 
premiilor la şcoală la Hayley. Nu le place să sune 
telefoanele când îi strigă pe copii să-şi ia diplomele. 

— Ah, la naiba! 

Îmi spusese şi îmi trimisese şi mie e-mailul. Îl printasem 
şi îl pusesem pe frigider. Dar nu pe birou şi nici în 
calendarul din telefon. Stricasem tot. 

— Ar fi trebuit să fii acolo, Haller. Ai fi fost mândru. 

— Ştiu, ştiu. Am greşit. 

— E în regulă, O să mai ai şi alte ocazii. Să greşeşti sau 
să te comporţi cum trebuie. 

Asta m-a durut. Ar fi fost mai bine dacă m-ar fi certat 
zdravăn, cum făcea înainte. Dar metoda pasiv-agresivă mă 
rănea mai adânc. Şi probabil că ea ştia asta. 

— O să vin la următoarea, am spus. Promit. 

Nu mi-a spus sarcastic: Sigur, Haller sau Am mai auzit 
treaba asta. Cumva, era şi mai rău aşa. În schimb, a trecut 
direct la lucru. 

— Ce-i asta? 

A dat din cap către documentul din faţa mea. 

— E ultimul atac al lui Clive Royce. E o moţiune de 
excludere a mărturiei lui Sarah Ann Gleason. 

— Şi bineînţeles că o aduce vineri după-amiază, cu trei 
săptămâni înainte de proces. 

— De fapt, mai sunt şaptesprezece zile. 

— Am greşit eu. Ce zice acolo? 

Am răsucit documentul şi i l-am întins peste birou. Foile 
erau prinse cu o agrafa neagră. 

— Lucrează la asta de la început pentru că ştie că tot 

cazul se sprijină pe ea. E martorul nostru principal şi, fără 
ea, nicio altă probă nu mai contează. Până şi părul din 
camion e neconcludent. Dacă o exclude pe Sarah, ne 
desfiinţează cazul. 

— Înţeleg. Dar cum încearcă să scape de ea? 

A început să frunzărească paginile. 

— Mi-a fost adusă la ora nouă şi are optzeci şi şase de 
pagini, aşa că n-am avut timp să trec prin toate. Dare un 
efort divizat. Atacă identificarea făcută de ea când era 
mică. Spune că s-a petrecut într-un cadru prejudiciabil. Şi 
el... 

— Asta s-a susţinut deja, a fost acceptat în instanţă şi s-a 
menţinut la apel. Nu face decât să irosească timpul 
instanţei. 

— De data asta are o teorie nouă. Aminteşte-ţi un lucru: 
Kloster s-a îmbolnăvit de Alzheimer şi nu poate fi folosit ca 
martor. Nu ne poate spune nimic despre anchetă şi nu se 
poate apăra singur. Aşa că de data asta Royce susţine că, 
vezi Doamne, Kloster i-a spus lui Sarah pe cine să 
identifice. Că el i l-a arătat pe Jessup. 

— Şi ce dovezi are? Se pare că numai Sarah şi Kloster au 
fost în camera aceea. 

— Nu ştiu. Nu are dovezi, dar presupun că se bazează pe 
anunţul dat prin staţie de Kloster, în care spunea ca Jessup 
să-şi dea jos şapca. 

— Nu are importanţă. Recunoaşterea a fost pusă la cale 
pentru ca Sarah să-l identifice pe Derek Wilbern, celălalt 
şofer. Orice afirmaţie că i-ar fi zis lui Sarah după aceea să-l 
aleagă pe Jessup e ridicolă. Identificarea aceea a fost destul 
de neaşteptată, dar firească şi convingătoare. Nu avem de 
ce să ne ambalăm. Chiar şi fără Kloster, scăpăm uşor de 
asta. 

Ştiam că avea dreptate, dar nu primul atac era cel care 
mă îngrijora. 

— Asta e doar o lovitură de începere, am spus. Nu se 
compară cu partea a doua. Mai încearcă şi să excludă toată 
declaraţia ei, bazându-se pe memoria ei nesigură. A expus 
în moţiune tot istoricul ei cu drogurile, până la ultimul gram 
de metamfetamină pe care l-a fumat vreodată. Are dovada 
arestărilor, a perioadelor petrecute în închisoare, declaraţii 
ale martorilor care descriu consumul ei de droguri, 
partidele de sex cu mai mulţi parteneri şi au şi ceea ce ei 
numesc credinţa ei în experienţele în afara trupului - cred 
că a uitat să menţioneze treaba asta în Port Townsend. 
Cireaşa de pe tort e că a găsit experţi pe problema 
pierderilor de memorie şi a creării de amintiri false ca efect 
secundar al dependenţei de metamfetamină. Aşa că, per 
total, ştii ce are? Ne-a tras-o din toate părţile. 

Maggie nu a răspuns; se uita la paginile cu rezumatul de 
la sfârşitul moţiunii lui Royce. 

— Are detectivi aici şi la San Francisco, am adăugat. 
Documentaţia lui e detaliată şi exhaustivă, Mags. Şi ştii ce? 
Nici măcar nu pare că s-ar fi dus încă la Port Townsend să o 
interogheze. Spune că nu are nevoie pentru că acum nici 
nu mai contează ce are ea de spus. Nu are credibilitate. 

— El o să aducă experţii lui, noi o să ne opunem cu 
experţii noştri, a zis ea calmă. Ne aşteptam la lucrul acesta 
şi deja i-am adunat pe ai noştri. In cel mai rău caz, putem 
să ajungem la o remiză. Ştii asta. 

— Experții sunt doar o mică parte din toată povestea. 

— O să fim în regulă, a insistat ea. Şi uită-te la martorii 
ăştia. Foştii ei soţi şi iubiţi. Văd că Royce nu s-a deranjat să 
includă aici şi dovada arestărilor lor. Şi ei sunt certaţi cu 
legea. O să-i facem să arate ca nişte peşti şi pedofili care 
au pică pe ea pentru că le-a dat papucii când s-a pus pe 
picioare. Cu primul s-a măritat când avea optsprezece ani, 
iar el avea douăzeci şi nouă. Aşa ne-a zis ea. Mi-ar plăcea 
să-l prind în boxă în faţa judecătoarei. Cred că exagerezi, 

Haller. Putem să-l combatem. Putem să-l facem să aducă în 
faţa judecătoarei câţiva dintre martorii ăştia şi noi să-i 
discredităm pe toţi. Dar ai dreptate într-o privinţă. E ultimul 
atac al lui Royce. Pur şi simplu nu o să fie destul de bun. 

Am clătinat din cap. Ea vedea doar ce era pe hârtie şi ce 
putea fi combătut sau parat cu propriile noastre săbii. Nu 
vedea şi ce nu era scris. 

— Ascultă, aici e vorba de Sarah. Royce ştie că 
judecătoarea nu o să vrea să renunţe la martorul nostru 
principal. Ştie că o să trecem peste asta. Dar o 
atenționează că la asta o să o supună pe Sarah dacă 
depune mărturie. Toată viaţa ei, fiecare detaliu sordid, 
fiecare pipă pe care a fumat-o vreodată şi fiecare tip cu 
care s-a culcat, o să fie nevoită să stea acolo şi să suporte. 
Pe urmă o să facă paradă cu un doctor care o să pună pe 
ecran nişte poze cu un creier topit şi să spună că astea sunt 
efectele metamfetaminei. Vrem aşa ceva pentru ea? Are 
destulă putere să reziste? Poate trebuie să mergem la 
Royce, să îi oferim o înţelegere pentru pedeapsa ispăşită şi 
o sumă de bani din partea administraţiei. Ceva care să 
convină tuturor. 

Maggie a trântit moţiunea pe birou. 

— Glumeşti? O iei la sănătoasa din cauza asta? 

— Nu o iau la sănătoasa. Sunt realist. Eu nu am fost la 
Washington. Nu am văzut-o pe femeia asta. Nu ştiu dacă 
poate să reziste în instanţă sau nu. Şi-apoi, putem oricând 
să mai facem o încercare cu acele cazuri la care lucrează 
Bosch. 

Maggie s-a lăsat pe spătarul scaunului. 

— Nu există nicio garanţie că o să iasă ceva de acolo. 
Trebuie să dăm tot ce putem în cazul ăsta, Haller. Aş putea 
să mă duc iar acolo şi să o ţin puţin de mână pe Sarah. Să-i 
spun mai multe despre ce aşteptări trebuie să aibă. Să o 
pregătesc. A înţeles deja că nu o să fie frumos. 

— Asta e puţin spus. 

— Eu cred că e destul de puternică. Cred că într-un fel 
ciudat e posibil să aibă nevoie de asta. Ştii tu, să spună tot, 
să-şi ispăşească păcatele. Pentru ea e vorba de eliberare, 
Michael. Ştii şi tu cum e. 

Ne-am uitat îndelung unul la celălalt. 

— În orice caz, cred că o să fie mai mult decât puternică 
şi asta o să vadă şi juraţii, a zis ea. E o supraviețuitoare şi 
tuturor le plac supraviețuitorii. 

Am dat aprobator din cap. 

— Ai talentul de a convinge lumea, Mags. E un dar. 
Amândoi ştim că tu ar trebui să conduci cazul, nu eu. 

— Mulţumesc că ai spus asta. 

— În regulă, du-te înapoi şi pregăteşte-o pentru asta. 
Poate săptămâna viitoare. Până atunci ar trebui să avem un 
program de protecţie a martorilor şi poţi să-i spui când o să 
o aducem aici. 

— Bine, a zis ea. 

— Între timp, ce faci în weekend? Trebuie să redactăm un 
răspuns la treaba asta. 

Am arătat către moţiunea apărării de pe birou. 

— Harry a aranjat în sfârşit să merg şi eu cu echipa DSI 
mâine-seară. Merge şi el... cred că fata lui doarme la 
altcineva. În rest, sunt disponibilă. 

— De ce te duci să pierzi vremea cu Jessup? Poliţia se 
ocupă de asta. 

— Cum am spus mai devreme, vreau să-l văd pe Jessup 
acolo, când crede că nu îl vede nimeni. Aş sugera să vii şi 
tu, dar trebuie să stai cu Hayley. 

— Eu nu mi-aş irosi timpul. Dar când îl vezi pe Bosch, poţi 
să-i dai o copie după moţiune? O să avem nevoie să verifice 
câţiva dintre martori şi nişte declaraţii. Nu erau toţi în 
dosarul de aducere la cunoştinţă al lui Royce. 

— Da, a fost isteţ. Nu îi include în lista de martori până 

nu vin aici. Dacă judecătoarea respinge moţiunea, lăsând 
credibilitatea lui Gleason la latitudinea juraţilor, o să vină cu 
o listă de martori revizuită şi o să spună: Bine, trebuie să 
aduc oamenii ăştia în faţa juriului. 

— lar ea o să permită acest lucru, altfel şi-ar contrazice 
propria hotărâre. Isteţul Clive! Ştie bine ce face. 

— O să-i duc o copie lui Harry, dar cred că încă mai 
aleargă după cazurile acelea vechi. 

— Nu contează. Procesul are prioritate. Ne trebuie 
istoricul complet al acestor oameni. Vrei să te ocupi tu de el 
sau să o fac eu? 

Când  împărţeam sarcinile dinaintea procesului, îi 
dădusem lui Maggie responsabilitatea de a se pregăti 
pentru martorii apărării. Pentru toţi, în afară de Jessup. 
Dacă depunea mărturie, era în continuare al meu. 

— O să vorbesc cu el, a zis ea. 

S-a încruntat. Era un obicei pe care îl mai observasem la 
ea. 

— Ce e? 

— Nimic. Mă gândesc numai cum să atac moţiunea asta. 
Cred că ar trebui să depunem o moţiune în limine”, să îi 
stabilim o limită lui Royce în privinţa aspectelor acuzatorii. 
O să susţinem că evenimentele din viaţa ei nu sunt 
relevante pentru credibilitatea ei, dacă identificarea lui 
Jessup se potriveşte cu identificarea de atunci. 

Am clătinat din cap. 

— Aş argumenta că încâlci dreptul clientului meu de a 
invoca al cincilea amendament, acela de a supune 
interogatoriului pe cea care îl acuză. Judecătoarea ar putea 
impune o limită acestor lucruri dacă se repetă, dar nu te 
baza pe ea să le respingă. 

Ea a strâns buzele, înțelegând că aveam dreptate. 

— Tot merită o încercare, am spus. Totul merită o 

încercare. De fapt, vreau să-l îngrop pe Royce în hârtii. Hai 
să-l lovim cu o carte de telefoane pe care s-o răsfoiască. 

Maggie s-a uitat la mine şi a zâmbit. 

— Ce? 

— Imi place când te enervezi şi devii justiţiar. 

— Incă n-ai văzut nimic. 

Şi-a coborât privirea înainte să ajungem cu un pas prea 
departe. 

— Unde vrei să lucrăm în weekendul ăsta? a întrebat ea. 
Ţine minte că Hayley stă la tine. Nu o să-i placă dacă 
muncim tot weekendul. 

Trebuia să mă gândesc puţin la asta. Lui Hayley îi 
plăceau muzeele. Atât de mult, încât începeam să mă 
plictisesc mergând iar şi iar în aceleaşi locuri. li mai plăceau 
şi filmele. Trebuia să verific dacă nu ieşise vreun film nou. 

— Adu-o la mine dimineaţă şi fii gata să lucrăm la 
contraacţiune. Poate facem un schimb. O duc eu după- 
amiază la un film sau altceva, pe urmă te duci tu şi-ţi faci 
treaba cu DSI. Rezolvăm noi cumva. 

— OK, aşa facem. 

— Sau... 

— Sau ce? 

— Ai putea s-o aduci diseară şi am putea să sărbătorim 
cu o cină faptul că fata noastră a terminat a doua pe clasă. 
Poate reuşim să şi muncim puţin. 

— Şi eu să rămân peste noapte, asta vrei să spui? 

— Sigur, dacă vrei. 

— Ai vrea tu, Haller. 

— Chiar vreau. 

— Apropo, a terminat prima. Ar fi bine să nu te încurci 
când o vezi diseară. 

Am zâmbit. 

— Diseară? Vorbeşti serios? 

— Cred că da. 

— Atunci nu-ţi face griji. O să pregătesc tot. 


DOUĂZECI ŞI DOI 


Sâmbătă, 20 martie, 08.00 


Pentru că Bosch menţionase că un procuror voia să se 
alăture echipei DSI, locotenentul Wright îşi aranjase 
programul de sâmbătă seara ca să conducă maşina în care 
urmau să meargă oaspeţii. Locul de întâlnire era Venice, 
într-o parcare publică, la şase cvartale de plajă. Bosch se 
întâlni acolo cu McPherson, apoi îi transmise prin staţie lui 
Wright, spunându-i că erau gata şi îl aşteptau. După 
cincisprezece minute, un SUV alb intră în parcare şi opri 
lângă ei. Bosch îi oferi lui McPherson locul din faţă, iar el 
urcă în spate. Nu o făcea pe cavalerul. Bancheta din spate îi 
permitea să se întindă în timpul nopţii lungi de 
supraveghere. 

— Steve Wright, spuse locotenentul, întinzând mâna spre 
McPherson. 

— Maggie McPherson. Mulţumesc că m-aţi lăsat să vin. 

— Nicio problemă. Ne place când Procuratura se arată 
interesată. Să sperăm că merită efortul în seara asta. 

— Unde e Jessup acum? _ 

— Când am plecat, era la Brig, pe Abbot Kinney. li plac 
locurile aglomerate, ceea ce e în favoarea noastră. Am 
câţiva băieţi înăuntru şi încă vreo doi afară. Deja ne-am 
obişnuit cu ritmul lui. Se duce într-un loc, aşteaptă să fie 
recunoscut şi să înceapă lumea să-i dea de băut, pe urmă 
pleacă... repede, dacă nu e recunoscut. 

— Cred că mă interesează mai mult plimbările din toiul 
nopţii decât felul în care bea. 

— E bine că a ieşit să bea, zise Bosch de pe bancheta din 
spate. E o relaţie cauzală. Nopțile în care bea ceva alcool 
sunt cele în care o ia spre Mulholland. 

Wright dădu aprobator din cap şi ieşi din parcare. Era 
perfect pentru supraveghere, pentru că nu arăta ca un 
poliţist. Bătea spre şaizeci de ani, avea ochelari, început de 
chelie şi purta mereu două-trei pixuri în buzunarul de la 
cămaşă, aşa că semăna mai mult cu un contabil. Dar lucra 
la DSI de peste douăzeci de ani şi participase la mai multe 
dintre acţiunile mortale ale echipei. Cam odată la cinci ani, 
Times publica un articol despre DSI, analizând de obicei 
numărul morţilor. In ultima expunere citită de Bosch, ziarul 
îl numise pe Wright „neobişnuitul pistolar-şef de la DSI”. 
Deşi reporterii şi editorii care lucraseră la articol o spuneau 
probabil ca pe o remarcă umilitoare, Wright o purta ca pe o 
medalie de onoare. Îşi printase porecla sub numele lui pe 
cartea de vizită. Între ghilimele, evident. 

Wright o luă pe bulevardul Abbot Kinney şi trecu de Brig, 
aflat într-o clădire cu două etaje pe partea de est a străzii. 
Mai merse două cvartale şi întoarse. Ajunse din nou pe 
aceeaşi stradă şi parcă lângă bordură, în faţa unui hidrant, 
la ceva distanţă de bar. 

Reclama luminoasă din faţa localului înfăţişa un boxer în 
ring, cu mănuşile roşii ridicate, gata de luptă. Era o imagine 
care părea să contrazică denumirea barului“, dar Bosch ştia 
povestea din spatele numelui. In tinereţe, locuise în cartier. 
Ştia că reclama cu boxerul fusese pusă de fostul patron, 
care o cumpărase de la primii proprietari. Acesta fusese 
boxer şi decorase interiorul în stilul acestui sport. Tot el 
pusese reclama la intrare. Pe un perete lateral al clădirii era 
încă o pictură murală care îi arăta pe boxer şi pe soţia lui, 
dar ei dispăruseră de mult. 


8 Brig - bric/velier (n.tr.) 

— Aici Cinci, zise Wright. Cum se prezintă situaţia? 

Vorbea spre microfonul prins de apărătoarea de soare de 
deasupra capului. Bosch ştia că avea un buton la picioare 
care pornea microfonul. Difuzorul era undeva sub bord. 
Sistemul de radio-transmisie instalat pe maşini le permitea 
poliţiştilor să aibă mâinile libere în timp ce conduceau şi, 
cel mai important, îi ajuta să nu se dea de gol. Asta se 
întâmpla automat dacă vorbeau într-un transmiţător ţinut 
în mână. Cei de la DSI erau prea buni pentru aşa ceva. 

— Trei, zise vocea din difuzor. Retro e încă acolo, cu Unu 
şi Doi. 

— Recepţionat, zise Wright. 

— Retro? spuse McPherson. 

— E numele pe care i l-am dat, zise Wright. Frecvenţele 
noastre sunt destul de îndepărtate pe bandă, iar în registrul 
FEC? sunt trecute drept canale DWP”, dar nu ştii niciodată 
cine ascultă. Nu folosim în transmisii numele oamenilor sau 
ale localurilor unde se află aceştia. 

— Am înţeles. 

Nu era încă ora nouă. Bosch nu se aştepta ca Jessup să 
plece prea curând, mai ales când oamenii îi dădeau de 
băut. Pe măsură ce se instalau comod în maşină, lui Wright 
păru să-i placă de McPherson şi să-i povestească despre 
proceduri şi despre arta supravegherii la acest nivel. Dacă 
McPherson se plictisea, nu o arăta în niciun fel. 

— Vedeţi, după ce stabilim ritmul şi programul obişnuit al 
unui Subiect, putem să reacţionăm mult mai bine. De 
exemplu, locul acesta. Brig e unul dintre cele trei sau patru 
în care merge Retro de obicei. Am trimis oameni diferiţi în 

baruri diferite, ca să poată merge când e el acolo ca nişte 
clienţi obişnuiţi. Cei doi băieţi pe care îi am acum la Brig 
sunt cei care merg tot timpul acolo. Alţi doi merg la 
Townhouse când merge şi Jessup şi alţi doi la James Beach. 
Aşa se face. Dacă Retro îi observă, o să creadă că i-a mai 
văzut acolo şi înainte şi că sunt de-ai casei. Dacă l-ar vedea 
pe acelaşi tip în două locuri diferite, ar începe să devină 
bănuitor. 

— Inţeleg, domnule locotenent. Pare o abordare 
inteligentă. 

— Spuneţi-mi Steve. 

— Bine, Steve. Oamenii din interior pot să comunice? 

— Da, dar sunt surzi. 

— Surzi? 

— Toţi avem microfoane în haine. Ştiţi, ca la Serviciile 
Secrete. Dar nu folosim căşti pentru ureche când lucrăm 
într-un loc ca ăsta. E prea vizibil. Aşa că ne transmit ei unde 
se află atunci când pot, dar nu aud nimic de la noi, decât 
dacă ridică receptorul de la guler şi îl pun în ureche. Din 
păcate, nu e ca la televizor, unde îşi pun pur şi simplu 
bobiţa în ureche, fără să aibă fir. 

— Înţeleg. Şi oamenii aceştia chiar beau când sunt în 
bar? 

— Un tip într-un astfel de loc care comandă cola sau un 
pahar cu apă iese în evidenţă, e suspect. Aşa că-şi 
comandă băuturi alcoolice. Dar pe urmă beau încet. Din 
fericire, lui Retro îi place să meargă în locuri aglomerate. E 
mai uşor pentru ei să-şi menţină acoperirea. 

În timp ce discuţia continua pe locurile din faţă, Bosch 
scoase telefonul şi începu şi el ceva ce ar fi putut fi luat 
drept discuţie. Îi trimitea mesaje fiicei lui. Deşi ştia că erau 
mai multe perechi de ochi care supravegheau barul şi pe 
Jessup înăuntru, la câteva secunde ridica ochii şi se uita 
spre uşă. 

Ce faci? Te distrezi? 


Madeline rămăsese să doarmă acasă la prietena ei, 
Aurora Smith. Era la câteva străzi distanţă de casă, dar 
Bosch nu avea să fie pe aproape dacă avea nevoie de el. 
Abia după câteva minute fata răspunse înciudată la mesaj. 
Dar aveau o înţelegere. Trebuia să-i răspundă la mesaje 
sau la apeluri, altfel libertatea ei - ceea ce ea numea lesa - 
avea să fie îngrădită. 


Totul e în regulă. Nu e nevoie să mă verifici. 
Ba da. Sunt tatăl tău. Nu sta până târziu. 
K. 


Şi asta era tot. Prescurtarea unui copil într-o relație 
prescurtată. Bosch ştia că avea nevoie de ajutor. Erau atât 
de multe lucruri pe care nu le ştia. Uneori păreau să fie în 
regulă, totul părea să fie perfect. Alteori era convins că fata 
avea să iasă pe furiş şi să fugă. De când locuia cu fiica lui, o 
iubea mai mult decât credea că este posibil. Se gândea 
permanent numai la siguranţa ei, precum şi la speranţele 
lui pentru un viitor fericit. Dorinţa lui să îi ofere o viaţă mai 
bună şi să o ajute să depăşească necazurile din trecut 
devenea uneori o durere acută în piept. Cu toate astea, nu 
putea să ajungă dincolo de culoar. Avionul se zdruncina şi 
el nu reuşea să ajungă la ea. 

Puse telefonul în buzunar şi se uită din nou spre uşa 
barului. În faţă era un grup de fumători. În clipa aceea, din 
difuzor se auzi o voce şi pocnetul ascuţit al bilelor de biliard 
lovindu-se pe fundal. 

— lese. Retro iese. 

— Cam devreme, spuse Wright. 

— E fumător? întrebă McPherson. Poate doar... 

— Nu, din câte am văzut eu. 

Bosch se uită atent la uşă şi în curând o văzu 
deschizându-se. Un bărbat pe care îl recunoscu de la 
distanţă ca fiind Jessup ieşi şi se îndepărtă pe trotuar. 
Abbot Kinney o lua spre nord-vest prin Venice. Într-acolo se 
îndrepta şi el. 

— Unde a parcat? întrebă Bosch. 

— Nu a parcat, zise Wright. Stă la doar câteva străzi de 
aici. A venit pe jos. 

Se uitară toţi în tăcere la Jessup. Acesta parcurse două 
cvartale pe Abbot Kinney, trecând pe lângă diverse 
restaurante, cafenele şi galerii. Trotuarul era aglomerat. 
Aproape toate localurile erau deschise pentru clienţii de 
sâmbătă seara. Jessup intră într-o cafenea numită Abbot's 
Habbit. Wright transmise unuia dintre oamenii lui să intre 
acolo, dar înainte ca acesta să intre, Jessup ieşi cu o cafea 
în mână şi îşi continuă plimbarea pe jos. 

Wright porni maşina şi intră din nou în trafic, luând-o în 
direcţia opusă. Făcu o întoarcere după două cvartale, 
departe de câmpul vizual al lui Jessup, în caz că acesta s-ar 
fi înapoiat. Intre timp, păstra contactul prin radio cu ceilalţi 
agenţi. Jessup avea în jurul lui o plasă invizibilă. Nu putea 
să scape nici dacă ştia că e acolo. 

— Se duce acasă, spuse o voce prin radio. Poate se 
retrage devreme. 

Abbot Kinney, denumită după cel care construise Venice 
cu un secol mai devreme, dădea în Brooks Avenue, care se 
intersecta cu Main Street. Jessup traversă Main Street şi o 
luă pe o stradă pietonală, pe unde nu circulau maşinile. 
Wright era pregătit şi trimise două maşini de urmărire spre 
Pacific Avenue, ca să-l preia când ieşea pe cealaltă parte. 

Polițistul opri la intersecţia dintre Brooks şi Main, 
aşteptând să audă că Jessup trecuse mai departe şi era 
acum pe Pacific. După două minute, începu să se agite şi 

deschise radioul. 

— Unde e, oameni buni? 

Nu primi niciun răspuns. Nimeni nu îl vedea pe Jessup. 
Wright trimise repede pe cineva într-acolo. 

— Doi, du-te după el. Foloseşte-te de douăzeci şi trei. 

— Am înţeles. 

McPherson se uită în spate la Bosch, apoi la Wright. 

— Douăzeci şi trei? 

— Ne folosim de diverse tactici. Nu le descriem prin 
radio. 

Arătă prin parbriz. 

— Asta e douăzeci şi trei. 

Bosch văzu un bărbat îmbrăcat într-o geacă roşie 
antivânt, ducând o geantă pentru livrarea comenzilor de 
pizza, care traversă pe Main şi o luă pe strada pietonală, 
numită Breeze Avenue. Aşteptară până când radioul prinse 
viaţă brusc. 

— Nu-l văd. Am mers până în capăt şi nu e... 

Transmisia se întrerupse. Wright nu spunea nimic. 
Aşteptară până când aceeaşi voce reveni în şoaptă. 

— Aproape că m-am ciocnit de el. A ieşit dintre două 
case. Îşi ridica fermoarul de la pantaloni. 

— Te-a recunoscut? întrebă Wright. 

— Negativ. Am întrebat cum să ajung pe Breeze Court şi 
a zis că strada asta e Breeze Avenue. Suntem în regulă. Ar 
trebui să iasă acum. 

— Aici Patru. L-am văzut. Se îndreaptă spre San Juan. 

A patra maşină era una dintre cele trimise de Wright pe 
Pacific. Jessup locuia într-un apartament de pe San Juan 
Avenue, între autostradă şi plajă. 

Bosch simţi că se relaxează după încordarea temporară. 
Munca de supraveghere era uneori greu de suportat. Jessup 
se ascunsese între două case ca să-şi facă nevoile şi 
provocase un moment de panică. 

Wright trimise echipele în zona San Juan Avenue, între 
Pacific şi autostradă. Jessup scoase o cheie şi intră în 
apartamentul de la etajul al doilea în care locuia, iar 
echipele îşi ocupară imediat poziţiile. Trebuiau iar să 
aştepte. 

Bosch ştia din misiunile trecute de supraveghere că 
principalul lucru de care avea nevoie un observator bun era 
să se simtă confortabil în tăcere. Unii oameni se simt 
obligaţi să umple golul. Harry nu fusese niciodată aşa şi se 
îndoia că era cazul vreunui om din echipa DSI. Era curios 
cum avea să se descurce McPherson, acum că lecţia de 
început dată de Wright se terminase şi nu mai aveau 
altceva de făcut decât să aştepte şi să pândească. 

Bosch scoase telefonul ca să vadă dacă ratase vreun 
mesaj de la fiica lui, dar nu găsi nimic. Se hotărî să nu o 
bată la cap cu altă verificare şi lăsă telefonul deoparte. 
Acum îi venea la îndemână mişcarea genială de a o lăsa pe 
McPherson în faţă. Se întoarse şi urcă picioarele pe 
banchetă, întinzându-se într-o poziţie relaxată, cu spatele 
sprijinit de portieră. McPherson se uită în spate şi zâmbi în 
întunericul maşinii. 

— Eu credeam că ai vrut să fii gentleman, zise ea. Voiai 
doar să te întinzi. 

— M-ai prins, zise Bosch zâmbind. 

După asta, toţi tăcură. Bosch se gândea la ce spusese 
McPherson în timp ce aşteptau în parcare să îi ia Wright cu 
maşina. Mai întâi îi dăduse o copie după ultima moţiune a 
apărării, pe care el o încuiase în portbagajul maşinii lui. li 
spusese că trebuia să înceapă să verifice martorii şi 
declaraţiile lor, să caute moduri în care ameninţarea adusă 
de ei putea fi transformată într-un avantaj pentru acuzare. 
Spusese că ea şi Haller lucraseră toată ziua la o 
contraacţiune pentru încercarea lor de a o descalifica pe 
Sarah Ann Gleason ca martor. Hotărârea judecătoarei în 

acest caz putea să influenţeze rezultatul procesului. 

Pe Bosch îl deranja întotdeauna când vedea că legea şi 
justiţia erau manipulate de avocaţi deştepţi. Partea lui în 
toată procedura era pură. Începea de la locul crimei şi se 
lua după dovezi până ajungea la criminal. Existau reguli pe 
parcurs, dar cel puţin drumul era liber în cea mai mare 
parte a timpului. Dar odată ce lucrurile ajungeau la tribunal, 
căpătau alte nuanţe. Avocaţii se certau pe interpretări, 
teorii şi proceduri. Nimic nu părea să se mişte în linie 
dreaptă. Justiţia devenea un labirint. 

Cum era posibil, se întreba el, ca un martor ocular la o 
crimă oribilă să nu aibă voie să depună mărturie în instanţă 
împotriva inculpatului? Era poliţist de peste treizeci şi cinci 
de ani şi tot nu putea să-şi explice cum funcţiona sistemul. 

— Aici Trei. Retro se pune în mişcare. 

Bosch fii smuls din gândurile lui. După câteva secunde, 
se auzi a doua transmisie, de la altă voce. 

— E la volan. 

Wright preluă discuţia. 

— OK, ne pregătim de urmărire auto. Unu, du-te la 
intersecţia dintre Main şi Rose, Doi, du-te la Pacific cu 
Venice. Toţi ceilalţi aşteptaţi până aflăm în ce direcţie o ia. 

După câteva minute, primiră răspuns. 

— Spre nord, pe Main. Ca de obicei. 

Wright îşi redirecţionă echipele şi unitatea mobilă, pusă 
la cale cu grijă, începu să se deplaseze împreună cu Jessup 
când acesta o luă pe Main Street spre Pico, după care ieşi 
pe autostrada 10. 

Jessup se îndreptă spre est, pe urmă o luă spre nord, pe 
405, o stradă aglomerată chiar şi la ora aceea târzie. După 
cum era de aşteptat, se ducea spre munţii Santa Monica. 
Maşinile de urmărire erau diferite, de la SUV-ul lui Wright la 
un Mercedes negru, decapotabil, un Volvo break, cu două 
biciclete prinse de portbagaj şi două berline japoneze. 

Singura maşină care lipsea pe Hollywood Hills era un hibrid. 
Echipele utilizau o procedură de supraveghere numită cutia 
plutitoare. Două maşini de-o parte şi de alta a maşinii-ţintă, 
încă o maşină în faţă şi una în spate, toate mişcându-se 
într-o rotaţie prestabilită. SUV-ul lui Wright era plutitorul, 
rămânând în spatele cutiei. 

Jessup rămase tot drumul în limita de viteză sau chiar 
sub limită. Când autostrada începu să urce spre vârful 
munţilor, Bosch se uită pe fereastră şi văzu Muzeul Getty 
ridicându-se prin ceaţă, în vârf, ca un castel, cu cerul 
întunecat în spate. 

Bănuind că Jessup se îndrepta spre destinațiile obişnuite 
pe Mulholland Drive, Wright anunţă echipele să iasă din 
formaţiune şi să o ia înainte. Voia să fie deja pe Mulholland, 
înaintea lui Jessup. Voia o echipă de teren cu ochelari cu 
infraroşii în parcul Franklin Canyon înainte să intre Jessup 
acolo. 

După obiceiul lui, Jessup o luă spre ieşirea către 
Mulholland şi în curând se îndrepta spre est, pe strada 
şerpuită cu două benzi care trecea pe creasta lanţului 
muntos. Wright le spuse că echipa de supraveghere era 
expusă în acest loc. 

— Ai nevoie de o albină ca să faci treaba asta cum 
trebuie, dar nu avem bani pentru aşa ceva, zise el. 

— O albină? întrebă McPherson. 

— E din limbajul nostru. Inseamnă elicopter. Ne-ar prinde 
tare bine. 

Prima surpriză a serii veni după cinci minute, când Jessup 
trecu pe lângă parcul Franklin Canyon fără să oprească. 
Wright scoase repede din parc echipa de la sol, în timp ce 
Jessup se îndrepta spre est. 

Jessup trecu de Coldwater Canyon Boulevard fără să 
încetinească, precum şi de punctul de observare de 
deasupra parcului Fryman Canyon. Când trecu şi de 

intersecţia dintre Mulholland şi Laurel Canyon Boulevard, 
intră cu echipa într-o zonă nouă. 

— Care sunt şansele să ne fi descoperit? întrebă Bosch. 

— Zero, spuse Wright. Suntem prea buni. Are ceva nou în 
gând. 

În următoarele zece minute, urmărirea continuă spre est, 
către trecătoarea Cahuenga. Maşina principală era mult în 
spatele echipei de supraveghere, iar Wright şi cei doi 
pasageri trebuiau să aştepte transmisiile prin radio ca să 
ştie ce se întâmpla. 

O maşină o luase înaintea lui Jessup, celelalte erau în 
spate. Maşinile din urmă se roteau în permanenţă, 
schimbând poziţiile, pentru ca Jessup să vadă mereu alte 
faruri în oglinda retrovizoare, în cele din urmă, un anunţ 
prin radio îl făcu pe Bosch să-şi îndrepte poziţia pe 
banchetă, ca şi cum apropierea de sursa informaţiei avea 
să facă lucrurile mai clare. 

— Aici e un indicator de oprire, iar Retro a luat-o spre 
nord. E prea întuneric să văd indicatorul străzii, dar a 
trebuit să rămân pe Mulholland. Prea riscant. Următorul să 
facă stânga la stop. 

— Recepţionat. Am luat-o la stânga. 

— Stai! zise Bosch deodată. Spune-i să aştepte. 

Wright se uită la el în oglindă. 

— La ce te gândeşti? întrebă el. 

— Nu e decât o oprire pe Mulholland. Woodrow Wilson 
Drive. O ştiu. Se răsuceşte şi se intersectează din nou cu 
Mulholland la semaforul de pe Highland. Maşina din faţă 
poate să-l preia de acolo. Dar Woodrow Wilson e prea 
îngustă. Dacă trimiţi acolo o maşină, o să ştie că e urmărit. 

— Eşti sigur? 

— Sunt sigur. Acolo stau eu, pe Woodrow Wilson. 

Wright se gândi o clipă, apoi deschise radioul. 

— Nu mai faceţi la stânga. Unde e Volvo-ul? 

— Aşteptăm instrucţiuni. 

— Bine, luaţi-o înainte şi faceţi stânga pe biciclete. Aveţi 
grijă la ce vine din faţă. Şi aveţi grijă la omul nostru. 

— Recepţionat. 

În curând, SUV-ul lui Wright ajunse la intersecţie. Bosch 
văzu Volvo-ul tras pe dreapta. Suportul pentru biciclete era 
gol. Wright trase pe dreapta ca să aştepte, verificând 
echipele prin radio. 

— Unu, eşti pe poziţie? 

— Afirmativ. Suntem la semafor. Retro nu se vede încă. 

— Trei, eşti gata? 

Niciun răspuns. 

— Bine, toată lumea să aştepte până auzim ceva. 

— Ce vrei să spui? întrebă Bosch. Cum rămâne cu 
bicicletele? 

— Cred că n-au auzit transmisia. O să auzim când... 

— Aici Trei, se auzi o voce în şoaptă. L-am ajuns din 
urmă. A închis ochii şi s-a culcat. 

Wright le traduse pasagerilor. 

— A oprit farurile şi nu se mai mişcă. 

Bosch simţi o strânsoare în piept. 

— Sunt siguri că e în maşină? 

Wright întrebă acelaşi lucru prin radio. 

— Da, îl vedem. Are o lumânare aprinsă pe bord. 

— Unde anume eşti, Trei? 

— Cam pe la jumătatea drumului. Se aud zgomotele de 
pe autostradă. 

Bosch se aplecă în faţă, între cele două scaune. 

— Intreabă-l dacă poate să vadă vreun număr de pe 
trotuar, zise el. Să-mi facă rost de o adresă. 

Wright transmise cererea şi şoaptele reveniră după 
aproape un minut. 

— E prea întuneric ca să vedem trotuarele fără lanternă. 
Dar se vede o lumină lângă uşa casei în faţa căreia a 

parcat. E o plăcuţă care atârnă de grindă. De aici pare că 
scrie 7203. 

Bosch se lăsă pe spate, sprijinindu-se de banchetă. 
McPherson se întoarse şi se uită la el. Wright îl privea în 
oglindă. 

— Ştii adresa? întrebă Wright. 

Bosch dădu încet din cap prin întuneric. 

— Da, zise el. E casa mea. 


DOUĂZECI ŞI TREI 


Duminică, 21 martie, 06.40 


Fiicei mele îi plăcea să doarmă până târziu duminica. De 
obicei mă supăram când pierdeam timpul acesta în loc să-l 
petrec cu ea. Venea la mine doar o dată la două 
weekenduri şi în zilele de miercuri. Dar duminica asta era 
diferită. Eram bucuros să o las să doarmă, în timp ce eu îmi 
reluam lucrul la moţiune, ca să salvez declaraţiile 
martorului nostru principal. Eram în bucătărie, turnam 
prima cafea din ziua aceea, când am auzit o bătaie în uşă. 
Afară era încă întuneric. M-am uitat pe vizor înainte de a 
deschide şi am răsuflat uşurat când am văzut-o pe fosta 
mea soţie, urmată de Harry Bosch. 

Dar uşurarea nu a ţinut mult. În clipa în care am apăsat 
clanţa au dat buzna în casă, aducând cu ei o energie 
negativă. 

— Avem o problemă, a zis Maggie. 

— Ce s-a întâmplat? i-am întrebat. 

— Jessup s-a oprit în faţa casei mele în dimineaţa asta, a 
zis Bosch. Şi vreau să ştiu cum a găsit-o şi ce naiba face 
acolo. 

În timp ce vorbea, s-a apropiat foarte mult de mine. Nu 
ştiam ce era mai rău, răsuflarea lui sau tonul acuzator pe 
care îl folosea. Nu eram sigur la ce se gândea, dar mi-am 
dat seama că toată energia negativă venea de la el. 

Am făcut un pas în spate. 

— Hayley încă doarme. Stai să închid uşa de la dormitor. 
Cafeaua decofeinizată e gata şi pot să fac una normală 
dacă aveţi nevoie. 

Am luat-o pe coridor şi am verificat ce făcea fiica mea. 
Încă dormea. Am închis uşa şi am sperat să nu o trezească 
vocile care urmau să se audă tot mai tare. 

Când am revenit în living, cei doi oaspeţi stăteau încă în 
picioare. Niciunul nu-şi turnase cafea. Bosch se oprise în 
dreptul ferestrei mari care dădea spre oraş - era priveliştea 
care mă făcuse să cumpăr casa. In spatele lui se vedeau 
fâşii de lumină pe cer. 

— Nu vreţi cafea? 

Se uitau pur şi simplu la mine. 

— Bine, hai să stăm jos şi să vorbim despre asta. 

Am făcut semn cu mâna spre canapea şi scaun, dar 
Bosch părea încremenit în poziţia aceea. 

— Haideţi să vedem despre ce vorba. 

Am trecut pe lângă ei şi m-am aşezat pe scaunul de 
lângă fereastră. Într-un târziu s-a mişcat şi Bosch. S-a 
aşezat pe canapea, lângă ghiozdanul lui Hayley. Maggie a 
luat celălalt scaun. Ea a vorbit prima. 

— Am tot încercat să-l conving pe Harry că nu am pus 
adresa lui de acasă pe lista martorilor. 

— Sigur că nu. Nu am adus la cunoştinţa apărării nicio 
adresă personală. Pentru tine am dat două adrese. A mea şi 
cea de la biroul tău. Am trecut şi numărul de telefon 
principal de la sediul administraţiei publice. Nici măcar n- 
am trecut o linie directă. 

— Atunci cum de a găsit casa? întrebă Bosch, vorbind în 

continuare pe tonul acela acuzator. 

— Ascultă, Harry, dai vina pe mine pentru un lucru care 
nu mă priveşte. Nu ştiu cum a găsit casa ta, dar nu avea 
cum să fie prea greu. Zău aşa. Oricine poate să găsească 
pe cineva pe internet. Eşti proprietarul casei, nu? Plăteşti 
impozite la stat, ai contracte pentru utilităţi şi sunt sigur că 
eşti înregistrat pentru vot - şi republican, sunt convins. 

— Independent. 

_ — Bine. Ideea e că oamenii pot să te găsească dacă vor. 
In plus, ai un nume special. Nu ar trebui decât să tasteze... 

— Le-ai dat numele meu întreg? 

— Am fost nevoit. Aşa se cere şi aşa a fost dat în orice 
proces la care te-ai prezentat vreodată. Nu contează. 
Jessup nu trebuia decât să aibă acces la internet şi putea 
să... 

— Jessup a fost la închisoare timp de douăzeci şi patru de 
ani. Ştie mai puţin despre internet decât mine. Ar fi trebuit 
să fie ajutat de cineva şi sunt sigur că acela a fost Royce. 

— Nu ştim dacă aşa e. 

Bosch s-a uitat direct la mine, cu o privire întunecată. 

— Acum îl aperi pe el? 

— Nu, nu apăr pe nimeni. Spun doar că nu ar trebui să 
tragem concluzii pripite. Jessup are un coleg de apartament 
şi e un fel de celebritate. Celebrităţile cer ajutorul altor 
oameni pentru diverse lucruri, nu? Ce-ar fi să te calmezi şi 
să ne întoarcem puţin în timp. Spune-mi ce s-a întâmplat la 
tine acasă. 

Bosch părea că se liniştise puţin, dar tot nu era câtuşi de 
puţin calm. Mă aşteptam să se ridice şi să arunce o veioză 
prin casă sau să dea cu pumnul în perete. Din fericire, 
Maggie a fost cea care mi-a povestit. 

— Eram cu cei de la DSI, îl urmăream. Credeam că o să 
meargă într-unul dintre parcurile pe care le tot vizita. Dar a 
trecut de toate parcurile şi a ţinut-o tot înainte pe 

Mulholland. Când am ajuns la strada lui Harry, a trebuit să 
rămânem în urmă, ca să nu ne vadă. DSI are o maşină cu 
biciclete. Doi agenţi s-au urcat pe biciclete şi au pedalat 
până la casa lui Harry. 

— La dracu’! a zis Bosch. Fiica mea stă la mine. Dacă 
nemernicul ăsta... 

— Harry, nu vorbi atât de tare şi ai grijă ce spui, i-am zis. 
Fiica mea e în camera de alături. Acum, te rog, întoarce-te 
la ce s-a întâmplat. Ce-a făcut Jessup? 

Bosch a ezitat. Maggie nu. 

— A stat pur şi simplu acolo, a zis ea. Vreo jumătate de 
oră. Şi a aprins o lumânare. 

— O lumânare? În maşină? 

— Da, pe bord. 

— Ce naiba înseamnă asta? 

— Cine ştie? 

Bosch nu mai putea să stea jos. A sărit de pe canapea şi 
a început să se plimbe. 

— Şi după vreo jumătate de oră a plecat spre casă, a zis 
Maggie. Asta a fost tot. Am venit direct de la Venice. 

M-am ridicat şi eu şi am început să mă plimb, dar am 
încercat să nu-i stau în drum lui Bosch. 

— Bine, hai să pe gândim puţin. Să vedem ce făcea 
acolo. 

— Nu zău, Sherlock, a zis Bosch. Asta e întrebarea. 

Am dat din cap. Era de aşteptat. 

— Avem vreun motiv să credem că ştie sau bănuieşte că 
e urmărit? am întrebat. 

— Nu, în niciun caz, a răspuns Bosch imediat. 

— Stai puţin, nu te grăbi aici, a zis Maggie. M-am tot 
gândit la asta. Ceva mai devreme în seara asta aproape că 
l-am pierdut. Mai ştii, Harry? Pe Breeze Avenue? 

Bosch a dat din cap aprobator. Maggie mi-a explicat. 

— Au crezut că l-au pierdut pe o stradă din Venice. 

Locotenentul a trimis un tip cu o cutie de pizza. Jessup a 
ieşit dintre două case, după ce şi-a făcut nevoile. Era cât pe 
ce. 

Am gesticulat cu mâinile desfăcute. 

— Ei bine, poate asta a fost. Poate i-au dat de bănuit şi s- 
a decis să vadă dacă era urmărit. Apari în faţa casei 
detectivului-şef şi aşa atragi muştele, dacă se ţin după tine. 

— Ca un fel de test? a întrebat Bosch. 

— Exact. Nimeni nu l-a abordat, acolo, nu? 

— Nu, l-am lăsat în pace, a spus Maggie. Dacă ar fi ieşit 
din maşină, ar fi fost altă poveste. 

Am dat din cap. 

— Înseamnă că ori a fost un test, ori are un plan. În acest 
caz, ar fi fost o misiune de recunoaştere. Voia să vadă unde 
stai. 

Bosch s-a oprit şi s-a uitat pe fereastră. Cerul era 
complet luminat acum. 

— Trebuie să reţineţi că nu e ilegal ceea ce a făcut, am 
spus eu. E o stradă publică, iar el nu a primit nicio 
interdicţie de a se deplasa în districtul Los Angeles. Aşa că 
indiferent ce făcea acolo, e bine că nu ai încercat să-l 
opreşti şi că nu te-a văzut. 

Bosch a rămas la fereastră, cu spatele la noi. Nu ştiam la 
ce se gândea. 

— Harry, i-am spus. Ştiu că eşti îngrijorat şi sunt de acord 
cu tine. Dar nu putem lăsa lucrul ăsta să ne distragă 
atenţia. Procesul se apropie şi avem de lucru. Dacă îl 
condamnăm pe tipul ăsta, merge la închisoare pentru 
totdeauna şi nu o să mai conteze dacă ştie unde stai. 

— Şi până atunci ce fac, stau în fiecare noapte pe 
verandă cu o puşcă? 

— DSI îl urmăreşte non-stop, nu? a zis Maggie. Ai 
încredere în ei? 

Bosch nu a răspuns imediat. 

— Nu o să-l scape din vedere, a zis într-un târziu. 

Maggie s-a uitat la mine şi i-am citit îngrijorarea în ochi. 
Toţi aveam fete. Era greu să ai încredere în altcineva, chiar 
şi într-o echipă de supraveghere de elită. M-am gândit o 
clipă la un lucru pe care îl aveam în vedere de la începutul 
discuţiei. 

— Ce-ar fi să te muţi aici? Cu fiica ta. Poate să stea în 
camera lui Hayley, pentru că ea se întoarce azi la mama ei. 
Şi poţi să foloseşti biroul. Are o canapea pe care am dormit 
şi eu în multe nopţi. E chiar confortabilă. 

Bosch s-a întors de la fereastră şi s-a uitat la mine. 

— Stai puţin, adică să mă mut aici pe toată durata 
procesului? 

— De ce nu? O să aibă şi fetele noastre ocazia să se 
cunoască, atunci când vine şi Hayley aici. 

— E o idee bună, a spus Maggie. 

Nu ştiam dacă se referea la întâlnirea dintre fete sau la 
ideea ca Bosch să stea cu fiica lui la mine acasă. 

— Eu sunt acasă în fiecare seară, am spus. Dacă trebuie 
să pleci cu cei de la DSI, am eu grijă de fata ta, mai ales 
când e şi Hayley aici. 

Bosch s-a gândit câteva clipe, apoi a clătinat din cap. 

— Nu pot să fac asta, a zis el. 

— De ce nu? l-am întrebat. 

— Pentru că e casa mea. Căminul meu. Nu vreau să fug 
de tipul ăsta. O să fugă el de mine. 

— Şi fiica ta? a întrebat Maggie. 

— Am eu grijă de ea. 

— Harry, gândeşte-te puţin, a zis ea. Gândeşte-te la 
copilul tău. Doar nu vrei să fie în pericol. 

— Dacă Jessup are adresa mea, atunci probabil că are şi 
adresa asta. Nu e o soluţie să mă mut aici. Ilnseamnă 
doar... să fugim de el. Poate ăsta e testul... să vadă ce fac. 
Aşa că nu o să fac nimic. Nu mă mut. Îi am pe cei de la DSI, 

iar dacă se întoarce şi traversează măcar pe trotuarul meu, 
o să-l aştept. 

— Nu-mi place treaba asta, a spus Maggie. 

M-am gândit la ce spusese Bosch despre faptul că Jessup 
putea să aibă adresa mea. 

— Nici mie, am zis. 


DOUĂZECI ŞI PATRU 


Miercuri, 31 martie, 09.00 

Bosch nu avea de ce să fie la tribunal. De fapt, aveau 
nevoie de el abia după selectarea juraţilor, la începutul 
procesului propriu-zis. Dar voia să se uite de aproape la cel 
pe care îl urmărea de la distanţă împreună cu DSI. Voia să 
vadă dacă Jessup reacţiona în vreun fel la vederea lui. 
Trecuse o lună şi jumătate de când petrecuseră o zi lângă 
în maşină, venind de la San Quentin. Bosch simţea nevoia 
să se apropie mai mult decât îi permitea echipa de 
supraveghere. Il ajuta să menţină focul aprins. 

Era trecută ca o şedinţă de stabilire a statutului. 
Judecătoarea voia să rezolve cu ultimele moţiuni şi 
eventualele probleme înainte de începerea selectării juriului 
de a doua zi, după care să se treacă la proces. Aveau de 
discutat chestiuni legate de programări şi juraţi şi trebuiau 
de asemenea predate toate probele din ambele părţi. 

Echipa acuzării era gata de luptă. In ultimele două 
săptămâni, Haller şi McPherson definitivaseră cazul, 
făcuseră interogatorii de probă şi reanalizaseră toate 
probele disponibile. Aranjaseră cu grijă modul în care aveau 
să reintroducă probele vechi de douăzeci şi patru de ani. 
Erau pregătiţi. Arcul fusese întins la maximum şi săgeata 
era gata de zbor. 

Se luase inclusiv hotărârea cu privire la pedeapsa cu 
moartea - mai degrabă, fusese anunţată. Haller o retrăsese 
oficial, deşi Bosch bănuise tot timpul că o folosise numai ca 
să-l amenințe pe Jessup. Era, de fapt, avocat al apărării şi 
nu putea să treacă dincolo de acest statut. O condamnare 
potrivit acuzelor i-ar fi adus lui Jessup închisoarea pe viaţă 
fără posibilitatea eliberării condiţionate, iar asta i-ar fi făcut 
dreptate Melissei Landy. 

Bosch era şi el pregătit. Investigase din nou cazul cu 
seriozitate şi găsise toţi martorii care trebuiau să depună 
mărturie. Între timp, mergea în continuare cu DSI în 
misiune de câte ori avea ocazia - în nopţile în care fiica lui 
mergea acasă la o prietenă sau când rămânea cu Sue 
Bambrouh, directoarea adjunctă. Era pregătit pentru rolul 
lui şi îi ajutase pe Haller şi pe McPherson să se pregătească 
pentru al lor. Încrederea crescuse şi acesta era încă un 
motiv pentru care Bosch era în sală. Voia să vadă că 
lucrurile se puneau în mişcare. 

Judecătoarea Breitman intră şi şedinţa începu la câteva 
minute după ora nouă. Bosch se aşezase pe un scaun lângă 
balustradă, în spatele mesei acuzării, unde Haller şi 
McPherson stăteau alături. Îi spuseseră să îşi pună un 
scaun la masă, dar Harry voia să stea acolo ca să îl poată 
observa pe Jessup din spate şi oricum venea prea multă 
nelinişte dinspre cei doi procurori. Judecătoarea urma să 
hotărască dacă Sarah Ann Gleason putea să depună 
mărturie împotriva lui Jessup. După cum spusese Haller cu 
o seară înainte, nimic altceva nu conta. Dacă o pierdeau pe 
Sarah ca martor, cu siguranţă aveau să piardă şi cazul. 

— Dosarul California versus Jessup, spuse judecătoarea 
luând loc. Bună dimineaţa tuturor! 

După câteva răspunsuri date în cor, judecătoarea trecu la 
treabă. 

— Mâine pornim selecţia juraţilor în acest caz, după care 

începem procesul. Aşadar, astăzi este ziua în care facem 
curăţenie în garaj, ca să zicem aşa, ca să putem pune 
maşina înăuntru. Acum e momentul pentru toate moţiunile, 
inclusiv cele aflate în aşteptare, dacă are cineva ceva de 
spus cu privire la martori sau pentru orice altă problemă. 
Avem câteva moţiuni în aşteptare şi vreau să le rezolv pe 
acelea mai întâi. Cererea acuzării de a reanaliza problema 
folosirii de către acuzat a machiajului pentru a-şi acoperi 
tatuajele este respinsă. Am discutat deja despre acest lucru 
pe îndelete şi nu văd de ce am relua această chestiune. 

Bosch se uită la Jessup. Se afla în unghi drept faţă de el, 
aşa că nu-i zărea faţa. Dar văzu că Jessup dădea din cap în 
semn de încuviinţare a primei hotărâri din ziua aceea. 

Breitman trecu apoi printr-o listă cu moţiuni minore, 
depuse de ambele părţi. Părea că doreşte să le facă pe plac 
tuturor, ca să nu se spună că favoriza pe cineva anume. 
Bosch observă că McPherson îşi nota cu meticulozitate 
toate hotărârile într-un blocnotes galben. 

Totul făcea parte din pregătirea pentru cea mai 
importantă hotărâre a zilei. Pentru că Sarah avea să fie 
examinată de McPherson la proces, ea adusese 
argumentele verbale privind moţiunea apărării cu două zile 
mai devreme. Deşi Bosch nu fusese la audiere, Haller îi 
spusese că Maggie se ţinuse tare aproape o oră, 
contracarând cum se cuvine moţiunea de descalificare. Pe 
urmă venise şi cu o contraacţiune de optsprezece pagini. 
Echipa acuzării era încrezătoare în răspunsul dat, dar 
niciunul din ei nu o cunoştea destul de bine pe Breitman ca 
să ştie ce decizie avea să ia. 

— Acum, zise  judecătoarea, ajungem la moţiunea 
apărării de a o descalifica pe Sarah Ann Gleason ca martor 
pentru acuzare. Chestiunea a fost dezbătută de ambele 
părţi, iar instanţa este pregătită să ia o hotărâre. 

— Onorată instanţă, aş putea să spun ceva? zise Royce, 

ridicându-se de la masa apărării. 

— Domnule Royce, zise judecătoarea, nu cred că mai e 
nevoie de alte argumente. Aţi depus moţiunea şi v-am 
permis să răspundeţi la ceea ce a depus acuzarea. Ce-ar 
mai fi de adăugat? 

— Da, onorată instanţă. 

Royce luă loc, păstrând secretul în legătură cu ce voia să 
adauge la atacul împotriva lui Sarah Gleason. 

— Moţiunea apărării este respinsă, spuse judecătoarea 
imediat. Voi permite apărării să interogheze martorul 
acuzării pe îndelete, precum şi să vină cu martori care să 
depună mărturie cu privire la credibilitatea domnişoarei 
Gleason în faţa juraţilor. Dar consider că juriul trebuie să 
decidă dacă martorul are credibilitate. 

O tăcere de moment se lăsă peste sală, ca şi cum toţi cei 
prezenţi trăgeau atunci aer în piept. Nu veni niciun răspuns 
de la masa acuzării sau de la cea a apărării. Gleason avea 
voie să depună mărturie, aşadar cazul acuzării era în 
siguranţă, dar judecătoarea îi permitea lui Royce să o atace 
cu toate armele. Totul avea să ţină de capacitatea lui Sarah 
de a îndura. 

— Acum aş dori să trecem mai departe, zise 
judecătoarea. Să discutăm despre selecţia juraţilor şi 
despre programare, apoi trecem la probe. 

Breitman le arătă apoi cum dorea să decurgă audierea 
preliminară a unui jurat. Deşi ambele părţi aveau voie să 
pună întrebări potenţialilor juraţi, judecătoarea spuse că 
avea să limiteze cu stricteţe timpul pentru fiecare parte. 
Voia să stabilească un ritm care să se menţină şi la proces. 
De asemenea, le impuse o limită de douăsprezece recuzări 
fără specificarea motivului - respingerea juraţilor fără 
justificare - şi spuse că voia să aleagă şase înlocuitori, 
pentru că îi plăcea să înlocuiască juraţii care nu se 
comportau bine, care întârziau sau îndrăzneau să adoarmă 

în timpul depoziţiilor. 

— Imi place să am câţiva înlocuitori, pentru că de obicei 
ne trebuie, zise ea. 

Numărul mic de recuzări şi numărul mare de locţiitori 
aduseră obiecţii atât din partea acuzării, cât şi din partea 
apărării. jJudecătoarea le acordă fără tragere de inimă încă 
două recuzări, dar adăugă că nu avea de gând să lase 
audierea preliminară a juraţilor să se împotmolească în 
această fază. 

— Vreau ca selecţia juraţilor să fie gata până la sfârşitul 
zilei de vineri. Dacă mă încetiniţi, atunci vă voi încetini şi 
eu. Voi ţine comisia şi toţi avocaţii aici până vineri noaptea 
dacă e nevoie. Vreau ca pledoariile iniţiale să aibă loc luni 
la prima oră. Aveţi vreo obiecţie? 

Ambele părţi părea cuminţite de judecătoare. Era clar că 
deţinea puterea în propria sală de judecată. Desfăşură apoi 
programul procesului, menţionând că audierile începeau în 
fiecare zi la ora nouă şi continuau până la cinci, cu o pauză 
de o oră şi jumătate la prânz şi alte două pauze de cafea de 
cincisprezece minute dimineaţa şi după-amiaza. 

— Asta înseamnă că aveţi şase ore bune pentru 
declaraţii, zise ea. Am observat că, dacă durează mai mult, 
juraţii încep să-şi piardă interesul. Aşa că păstrez o limită 
de şase ore pe zi. Depinde de dumneavoastră să fiţi aici 
pregătiţi în fiecare dimineaţă când intru pe uşă la nouă fix. 
Întrebări? 

Nimeni nu puse vreo întrebare. Breitman le ceru apoi 
părţilor să estimeze cât avea să dureze ca să-şi prezinte 
cazul. Haller spuse că nu avea nevoie de mai mult de patru 
zile, în funcţie de cât dura examinarea încrucişată. Il înţepa 
deja pe Royce pentru planurile lui de a o ataca pe Sarah 
Ann Gleason. 

Royce spuse, la rândul lui, că avea nevoie de doar două 
zile. Judecătoarea făcu nişte calcule, adunând doi cu patru 

şi ajungând la cinci. 

— Ei bine, cred că trebuie câte o oră pentru declaraţiile 
iniţiale luni dimineaţă. Asta înseamnă că terminăm vineri 
după-amiază şi trecem la pledoariile finale lunea 
următoare. 

Niciuna din părţi nu făcu vreo obiecţie. Ideea era clară. 
Mişcaţi-vă repede! Găsiţi metode de a scurta timpul! 
Desigur, un proces era un lucru fluid, cu multe 
necunoscute. Niciuna din părţi nu era obligată să respecte 
ce se spunea la această audiere, dar toţi avocaţii ştiau că 
puteau să existe repercusiuni de la judecătoare dacă nu 
păstrau o anumită rapiditate în prezentări. 

— În sfârşit, ajungem la probe şi la detalii tehnice, zise 
Breitman. Cred că v-aţi uitat pe listele celorlalţi. Avem vreo 
obiecţie aici? 

Haller şi Royce se ridicară amândoi în picioare. 
Judecătoarea îi făcu semn lui Royce. 

— Incepeţi dumneavoastră, domnule Royce. 

— Da, doamnă judecător, apărarea obiectează în privinţa 
planului acuzării de a proiecta numeroase imagini cu trupul 
Melissei Landy pe ecranele suspendate din sală. Acest lucru 
este nu numai barbar, dar şi speculativ şi prejudicios. 

Judecătoarea se răsuci în scaun şi se uită la Haller, care 
era încă în picioare. 

— Onorată instanţă, este de datoria acuzării să arate 
cadavrul. Să arate crima pentru care ne aflăm aici. Ultimul 
lucru pe care ni-l dorim este să fim speculativi şi 
prejudicioşi. Sunt de acord cu domnul Royce că este o 
limită fragilă, dar nu intenţionăm să o încălcăm. . 

— Acest caz are douăzeci şi patru de ani. In 1986 nu 
existau ecrane suspendate şi asemenea şmecherii ca la 
Hollywood. Cred că acest lucru încalcă dreptul clientului 
meu la un proces cinstit. 

Haller era pregătit cu un contraargument. 


211 


— Vechimea cazului nu are relevanţă, dar apărarea este 
de acord să arate aceste probe aşa cum ar fi... 

McPherson îl apucase de mânecă să-l întrerupă. Haller se 
aplecă, iar ea îi şopti ceva în ureche. Apoi îşi reluă imediat 
poziţia. 

— lertaţi-mă, onorată instanţă, am greşit. Acuzarea este 
de acord să prezinte aceste probe aşa cum ar fi fost 
prezentate juriului în 1986. Ne-am bucura să arătăm 
fotografii color juraţilor. Dar în discuţiile anterioare, instanţa 
a declarat că nu agreează această practică. 

— Da, mi se pare că înmânarea acestor fotografii juraţilor 
ar putea fi un lucru mai speculativ şi prejudicios, spuse 
Breitman. Asta doriţi, domnule Royce? 

Royce intrase singur în capcană. 

— Nu, doamnă judecător, sub acest aspect sunt de acord 
cu instanţa. Apărarea încerca numai să limiteze scopul şi 
utilizarea acestor fotografii. Domnul Haller a trecut pe listă 
peste treizeci de fotografii pe care vrea să le afişeze pe 
ecran. Mi se pare exagerat. Atâta tot. 

— Doamnă judecător Breitman, aceste fotografii arată 
cadavrul în locul în care a fost găsit, precum şi la autopsie. 
Fiecare este... 

— Domnule Haller, daţi-mi voie să vă opresc aici, 
interveni judecătoarea. Fotografiile de la locul crimei sunt 
acceptabile, atâta timp cât se bazează pe mărturii. Dar nu 
văd de ce le-am arăta juraţilor cadavrul bietei fete la 
autopsie. Nu facem aşa ceva. 

— Da, onorată instanţă, zise Haller. 

Rămase în picioare, în timp ce Royce îşi luă cu el la masă 
victoria parţială. Breitman vorbi în timp ce îşi nota ceva. 

— Dumneavoastră aveţi ceva de obiectat la lista de 
probe propusă de domnul Royce, domnule Haller? 

— Da, onorată instanţă, apărarea a pus pe listă diverse 
lucruri inutile legate de droguri, care se presupune că ar fi 

aparţinut domnişoarei Gleason. Mai apar şi fotografii şi 
filmări cu domnişoara Gleason. Acuzarea nu a avut ocazia 
să examineze aceste materiale, dar considerăm că reflectă 
acelaşi lucru pe care îl vom dezvălui şi noi la proces, când 
vom întreba direct martorul. Şi anume că a avut o perioadă 
în viaţa ei când folosea droguri în mod regulat. Suntem de 
părere că nu este nevoie să vedem fotografii cu ea folosind 
droguri sau cu pipele pe care le folosea ca să le ingereze. E 
un lucru aţâţător şi prejudicios. 

Royce se ridică iar, gata de atac. Judecătoarea îi dădu 
cuvântul. 

— Doamnă judecător, aceste probe sunt de o importanţă 
vitală pentru apărare. Acuzarea domnului Jessup atârnă de 
mărturia unei persoane cu o îndelungată istorie de 
dependenţă de droguri, pe care nu ne putem baza să-şi 
amintească adevărul, darămite să-l spună. Aceste probe 
vor ajuta juriul să înţeleagă măsura în care acest martor a 
folosit droguri pe o perioadă lungă de timp. 

Royce terminase, dar judecătoarea păstra tăcerea în 
continuare, studiind lista de probe a apărării. 

— In ordine, spuse ea într-un târziu, dând documentul 
deoparte. Ambele părţi au adus argumente convingătoare. 
Vom face în felul următor: vom lua fiecare probă la vremea 
ei. Când apărarea doreşte să arate o probă, o discutăm 
întâi fără participarea juriului. Voi lua o decizie atunci. 

Avocaţii luară loc. Bosch aproape clătină capul, dar nu 
voia să atragă atenţia judecătoarei. Cu toate astea, îl rodea 
faptul că nu le dăduse peste bot celor din apărare. La 
douăzeci şi patru de ani după ce o văzuse pe sora ei răpită 
din curtea casei, Sarah Ann Gleason era dispusă să depună 
mărturie despre acel moment îngrozitor, de coşmar, care îi 
schimbase viaţa pentru totdeauna. Şi după toate sacrificiile 
şi eforturile făcute de ea, judecătoarea avea de gând să 
lase apărarea să o atace cu pipe de sticlă şi lucruri pe care 

le folosise cândva ca să scape de oroarea prin care trecuse. 
Lui Bosch nu i se părea corect. Nu i se părea că se apropie 
măcar de justiţie. 

Audierea se încheie la puţin timp după aceea şi cei de la 
mese îşi făcură bagajul şi ieşiră prin uşile sălii. Bosch 
rămase în spate, după care se strecură în grupul din 
spatele lui Jessup. Nu spuse nimic, dar Jessup îi simţi în 
curând prezenţa în spate şi se întoarse. 

Zâmbi când văzu că era Bosch. 

— Domnule detectiv Bosch, mă urmăreşti? 

— Ar trebui? 

— Oh, nu se ştie niciodată. Cum decurge ancheta? 

— O să afli în curând. 

— Da, de-abia... 

— Nu vorbi cu el! 

Era Royce. Se întorsese şi îi observase. 

— Nici tu să nu vorbeşti cu el, adăugă el, arătând cu 
degetul spre Bosch. Dacă îl hărţuieşti, o să mă plâng 
judecătoarei. 

Bosch ridică mâinile, indicând că nu se atingea de 
nimeni. 

— Suntem în regulă, domnule avocat. Pălăvrăgim şi noi 
puţin. 

— Nu există aşa ceva când e vorba de poliţişti. 

Royce puse mâna pe umărul lui Jessup, îndepărtându-l de 
Bosch. 

Afară, pe hol, o luară direct spre grămada de reporteri şi 
camere de filmat. Bosch trecu pe lângă ei, dar se întoarse 
la timp ca să vadă expresia schimbată a lui Jessup. Ochii lui 
nu mai aveau privirea oţelită a prădătorului, ci pe cea 
rănită a victimei. 

Reporterii făcură roată în jurul lui. 

PARIEA A TREIA 


În căutarea unui verdict adevărat şi 


cinstit 

DOUĂZECI ŞI CINCI 


Luni, 5 aprilie, 09.00 


Mă uitam la juraţi cum intrau în şir indian, ocupându-şi 
locurile desemnate în boxa juriului. li priveam cu atenţie, 
drept în ochi. Voiam să văd cum se uitau la inculpat. Poţi să 
afli multe aşa; dintr-o privire pe furiş sau o căutătură 
dispreţuitoare. 

Selecţia juriului se făcuse conform programului. Am 
trecut prin prima serie de nouăzeci de posibili juraţi într-o 
zi, dar discutaserăm doar cu unsprezece dintre ei, după ce 
restul fuseseră eliminaţi când am aflat că ştiau multe 
despre caz din presă. A fost la fel de greu să alegem din a 
doua serie şi abia vineri seara, la şase fără douăzeci, am 
stabilit ultimii optsprezece jurati. 

Aveam diagrama cu juraţii în faţă, iar ochii îmi săreau de 
la feţele din boxă la numele de pe bileţele, încercând să ţin 
minte cine era fiecare dintre ei. Îi ştiam deja destul de bine 
pe majoritatea, dar voiam să le ştiu numele pe de rost. 
Voiam să mă uit la ei şi să le vorbesc de parcă eram 
prieteni sau vecini. 

Judecătoarea era pe scaun şi gata de treabă la nouă fix. 
La început i-a întrebat pe avocaţi dacă mai era vreo 
noutate sau vreo chestiune nerezolvată de care trebuiau să 
se ocupe. Aflând că nu era cazul, i-a chemat pe juraţi în 
sală. 

— În regulă, suntem cu toţii aici, a zis ea. Doresc să le 
mulţumesc juraţilor şi celorlalte persoane că au ajuns aici la 
timp. Incepem procesul cu pledoariile iniţiale ale avocaţilor. 
Acestea nu constituie dovezi, ci doar... 

Judecătoarea s-a oprit, uitându-se la rândul din spate din 
boxa juriului. O femeie ridicase timid mâna. Judecătoarea s- 
a uitat la ea o clipă, după care, înainte să răspundă, a 
verificat propria diagramă cu juraţii. 

— Domnişoară Tucci? Aveţi o întrebare? 

Am verificat diagrama. Numărul zece, Carla Tucci. Era 
unul dintre juraţii pe care încă nu-i învăţasem. O brunetă 
sfioasă din East Hollywood. Avea treizeci şi doi de ani, era 
nemăritată şi lucra ca recepţioneră la o clinică medicală. 
Conform diagramei mele colorate, o trecusem ca pe o 
persoană care putea fi influenţată de personalităţi mai 
puternice din juriu. Nu era un lucru rău. Depindea numai de 
verdictul spre care înclinau acele personalităţi mai 
puternice. 

— Cred că am văzut ceva ce nu trebuia să văd, a zis ea 
cu o voce speriată. 

Judecătoarea Breitman a plecat capul o clipă, iar eu 
ştiam de ce. Nu reuşea să scoată maşina din noroi. Eram 
pregătiţi şi procesul avea acum să fie întârziat înainte de 
pledoariile iniţiale. 

— In regulă, haideţi să încercăm să rezolvăm repede. 
Vreau ca juraţii să rămână pe loc. Toată lumea să rămână 
aşezată, iar eu cu domnişoara Tucci şi cu avocaţii vom 
merge repede în biroul meu ca să aflăm despre ce este 
vorba. 

Când m-am ridicat, am verificat diagrama cu jurati. 
Aveam şase înlocuitori. Pe trei dintre aceştia îi etichetasem 
ca fiind pro-acuzare, doi erau indecişi şi ultimul era de 
partea apărării. Dacă Tucci era descalificată pentru ceea ce 
urma să ne dezvăluie, înlocuitorul ei avea să fie ales 
aleatoriu. Asta însemna că aveam o şansă mai mare să fie 
schimbată cu o persoană care favoriza acuzarea şi doar 
una din şase să fie ales juratul care ţinea cu apărarea. 
Mergând după ceilalţi către biroul judecătoarei, am decis că 

îmi plăceau şansele astea şi că aveam să fac tot posibilul 
ca Tucci să fie exclusă. 

Odată ajunşi în birou, judecătoarea nici măcar nu a trecut 
la masă, sperând probabil ca acest lucru să fie doar o 
chestiune minoră, care să nu provoace o întârziere prea 
mare. Am rămas în grup, în mijlocul încăperii. Toţi, cu 
excepţia stenografei Curţii, care se aşezase pe marginea 
unui scaun ca să poată tasta. 

— Bine, discutăm oficial, a zis judecătoarea. Domnişoară 
Tucci, vă rugăm să ne spuneţi ce aţi văzut şi ce vă 
deranjează. 

Jurata a lăsat ochii în pământ, cu mâinile împreunate în 
faţă. 

— Azi-dimineaţă mergeam cu metroul şi un bărbat din 
faţa mea citea un ziar. Il ţinea ridicat şi am văzut prima 
pagină. N-am vrut să mă uit, dar am văzut fotografia 
inculpatului şi titlul articolului. 

Judecătoarea a dat din cap. 

— Vorbiţi despre Jason Jessup, corect? 

— Da. 

— Ce ziar era? 

— Cred că era Times. 

— Ce spunea titlul articolului, domnişoară Tucci? 

— „Proces nou, dovezi vechi pentru Jessup”. 

Nu văzusem L.A. Times în dimineaţa aceea, dar citisem 
articolul pe internet. Citând o sursă necunoscută din 
apropierea acuzării, articolul spunea că dosarul împotriva 
lui Jason Jessup ar fi conţinut doar dovezi din primul proces 
şi că se baza foarte mult pe identificarea făcută de sora 
victimei. Kate Salters semnase articolul. 

— Aţi citit articolul, domnişoară Tucci? a întrebat 
Breitman. 

— Nu, doamnă judecător, l-am văzut doar o clipă şi când 
am zărit poza, m-am uitat în altă parte. Ne-aţi spus să nu 

citim nimic despre caz. Pur şi simplu mi-a sărit în ochi. 

Judecătoarea a dat gânditoare din cap. 

— Bine, domnişoară Tucci, puteţi ieşi puţin pe hol? 

Jurata a ieşit şi judecătoarea a închis uşa. 

— Titlul spune povestea, nu-i aşa? a zis ea. 

S-a uitat la Royce, apoi la mine, încercând să afle dacă 
vreunul din noi avea de gând să facă o sugestie sau să 
înainteze o moţiune. Royce nu spunea nimic. Bănuiam că o 
etichetase pe jurată la fel ca mine. Dar era posibil să nu se 
fi gândit la ceilalţi înlocuitori. 

— Cred că răul este deja făcut, doamnă judecător, am 
spus. Ştie că a mai existat un proces. Toţi cei care au 
cunoştinţe elementare despre sistemul de justiţie ştiu că nu 
eşti rejudecat dacă primeşti un verdict de nevinovăție. Aşa 
că va afla că Jessup a mai fost găsit vinovat înainte. Având 
în vedere că acest lucru ar influenţa lucrurile în favoarea 
acuzării, cred că e mai cinstit dacă este eliminată. 

Breitman a dat din cap. 

— Domnule Royce? 

— Tind să fiu de acord cu domnul Haller că acest lucru ar 
constitui o influențare a deciziei, nu şi cu dorinţa dumnealui 
de a fi cinstit. El îşi doreşte ca ea să fie eliminată ca să o 
înlocuiască unul dintre pioşii aceia de rezervă. 

Am zâmbit, clătinând din cap. 

— Nu voi învrednici adversarul cu un răspuns. Dacă nu 
vreţi să o daţi afară, n-am nicio problemă. 

— Dar nu e alegerea avocaţilor, a spus judecătoarea. 

A deschis uşa şi i-a dat voie juratei să se întoarcă. 

— Domnişoară Tucci, vă mulţumim pentru sinceritate. Vă 
puteţi întoarce în camera juraţilor să vă luaţi lucrurile. 
Sunteţi liberă să plecaţi şi să vă prezentaţi în camera de 
selecţie ajuraţilor ca să îi anunţaţi. 

Tucci ezita. 

— Asta înseamnă...? 

— Da, din păcate, sunteţi eliminată. Acel titlu de ziar v-a 
adus la cunoştinţă informaţii pe care nu trebuia să le aveţi. 
E un prejudiciu faptul că ştiţi că domnul Jessup a mai fost 
judecat pentru această crimă. Aşadar, nu vă pot permite să 
rămâneţi în juriu. Puteţi pleca. 

— Imi pare rău, doamnă judecător. 

— Da, şi mie. 

Tucci a ieşit din birou cu umerii lăsaţi şi cu mersul ezitant 
al unui om acuzat de o crimă. După ce s-a închis uşa, 
judecătoarea s-a uitat la noi. 

— Cel puţin, acest lucru va transmite un mesaj celorlalţi 
juraţi. Avem acum cinci înlocuitori şi procesul nici măcar nu 
a început. Dar vedem clar felul în care presa poate să 
influenţeze procesul. Nu am citit acest articol, dar îl voi citi. 
Şi dacă văd că a fost citată vreo persoană din camera asta, 
voi fi foarte dezamăgită. De obicei există consecinţe pentru 
cei care mă dezamăgesc. 

— Doamnă judecător, a spus Royce, am citit articolul azi- 
dimineaţă şi nu au dat niciun nume, dar informaţia a fost 
atribuită unei surse din apropierea echipei acuzării. Chiar 
voiam să vă aduc la cunoştinţă acest lucru. 

Am clătinat capul. 

— E cel mai vechi truc al apărării. Să faci o înţelegere cu 
un reporter ca să te ascunzi în spatele articolului. O sursă 
din apropierea echipei acuzării? Stă la doi metri de mine, 
de cealaltă parte a culoarului. Probabil a fost suficient de 
aproape pentru reporter. 

— Onorată instanţă! s-a răstit Royce. Eu nu am avut 
nimic... 

— Intârziem cu procesul, a spus Breitman, tăindu-i vorba. 
Haideţi să ne întoarcem în sală. 

Am intrat înapoi în sală. M-am spre galerie şi am văzut-o 
pe Salters, reportera, în rândul al doilea. Am mutat repede 
privirea, sperând că nu dezvăluisem nimic uitându-mă la 

ea. Eu fusesem sursa ei. Scopul meu era să manipulez 
articolul - să aranjez decorul după cum spusese ea - ca să 
pară că acest lucru dădea apărării o senzaţie falsă de 
încredere. Nu _ intenţionasem să ajungă să schimbe 
configuraţia juriului. 

După ce s-a aşezat la locul ei, judecătoarea a scris ceva 
pe un carnet, după care s-a întors şi s-a adresat juraţilor, 
avertizându-i încă o dată cu privire la citirea ziarelor sau 
urmărirea programelor de ştiri de la televizor. Apoi s-a 
întors spre grefieră. 

— Audrey, adu bolul de bomboane, te rog. 

Grefiera a luat de pe biroul ei bolul cu bomboane, le-a 
răsturnat într-un sertar şi a dus bolul judecătoarei. Aceasta 
a luat o pagină din carnet, după care a rupt-o în şase şi a 
notat ceva pe fiecare bucată de hârtie. 

— Am scris pe fiecare bilet numerele de la unu la şase, 
iar acum voi alege un înlocuitor pentru juratul cu numărul 
zece. 

A împăturit bucăţelele de hârtie şi le-a pus în bol. Apoi l-a 
zdruncinat bine şi l-a ridicat deasupra capului. Cu cealaltă 
mână a scos o bucată de hârtie, a desfăcut-o şi a spus cu 
voce tare. 

— Inlocuitorul cu numărul şase, a spus Breitman. Vă rog 
să vă luaţi lucrurile şi să vă ocupați locul pe scaunul cu 
numărul zece în boxa juraţilor. Vă mulţumesc. 

Nu puteam decât să stau şi să privesc. Noul membru al 
juriului era Philip Kirns, de treizeci şi şase de ani, care lucra 
ca figurant în filme şi la televiziune. Ocupaţia lui dădea de 
înţeles că era un actor care încă nu avea succes. Primea 
slujbe ca figurant ca să câştige o pâine. Asta însemna că se 
ducea zilnic la muncă, stătea degeaba şi se uita la cei care 
reuşiseră. Era în tabăra nemulţumiţilor, la mijloc între cei 
care au şi cei care nu. Asta avea să-l facă să favorizeze 
apărarea - o victimă împotriva sistemului. Îl trecusem pe 

diagramă cu roşu şi acum nu mai aveam ce să fac. 

In timp ce ne uitam la Kirns cum îşi ocupa locul, Maggie 
mi-a şoptit ceva la ureche. 

— Sper că nu ai avut nimic de-a face cu articolul acela, 
Haller. Pentru că tocmai am pierdut un vot. 

Am ridicat mâinile în semn că nu eu, dar nu mi s-a părut 
că m-ar fi crezut. 

Judecătoarea s-a întors în scaun, direct spre juriu. 

— In sfârşit, cred că putem începe, a spus ea. Vom 
asculta mai întâi pledoariile iniţiale ale avocaţilor. Aceste 
declaraţii nu trebuie considerate dovezi. Reprezintă doar o 
ocazie pentru acuzare şi pentru apărare de a spune juriului 
ce cred că vor arăta probele. Este un rezumat a ceea ce 
veţi vedea şi veţi auzi în timpul procesului. Părţile vor fi 
apoi obligate să prezinte dovezile şi mărturiile asupra 
cărora veţi decide mai târziu în timpul deliberării. Vom 
începe cu pledoaria acuzării. Domnule Haller? 

M-am ridicat şi m-am dus la pupitrul aşezat între masa 
acuzării şi boxa juriului. Nu mi-am luat blocnotesul, nici 
cartonaşe, nici alte lucruri. Consideram că era important ca 
mai întâi să mă vând pe mine juraţilor, abia apoi să le vând 
cazul. Ca să reuşesc, trebuia să menţin contactul vizual cu 
ei. Trebuia să fiu direct, deschis şi cinstit în permanenţă. 
Oricum, pledoaria mea avea să fie scurtă şi la obiect. Nu 
aveam nevoie de notițe. 

Am început prin a mă prezenta pe mine, apoi pe Maggie. 
După aceea am arătat către Harry Bosch, care stătea 
dincolo de balustradă, în spatele mesei acuzării şi l-am 
prezentat ca detectiv în acest caz. După care am trecut la 
subiect. 

— Ne aflăm azi aici pentru un singur lucru. Pentru a vorbi 
în numele unei persoane care nu o mai poate face. Melissa 
Landy, o fată de doisprezece ani, a fost răpită din curtea 
casei sale în 1986. Trupul ei a fost găsit câteva ore mai 

târziu, aruncat într-un tomberon ca un sac de gunoi. Fusese 
strangulată. Bărbatul acuzat de această crimă oribilă stă 
acolo, la masa apărării. 

Am îndreptat un deget acuzator către Jessup, aşa cum 
văzusem că făceau toţi procurorii cu clienţii mei de-a lungul 
anilor. Mi se părea o ipocrizie să arăt cu degetul către 
cineva, chiar şi către un criminal. Dar asta nu m-a oprit. Nu 
numai că l-am arătat cu degetul, dar am făcut-o iar şi iar în 
timp ce prezentam cazul, spunându-le juraţilor despre 
martorii pe care urma să-i chem şi ce aveau să spună şi să 
arate aceştia. Am trecut repede mai departe, având grijă să 
menţionez martorul ocular care îl identificase pe răpitorul 
Melissei şi faptul că părul fetei fusese găsit în camionul lui 
Jessup. Apoi am ajuns la marea încheiere. 

— Jason Jessup a ucis-o pe Melissa Landy, am spus. A 
luat-o din curtea casei, a răpit-o de lângă familia ei şi din 
această lume pentru totdeauna. A pus mâna în jurul gâtului 
acestei fetiţe minunate şi a strâns-o până a murit. l-a răpit 
trecutul şi viitorul. l-a răpit totul. lar acuzarea va dovedi 
acest lucru dincolo de orice îndoială. 

Am dat o dată din cap ca să subliniez promisiunea 
făcută, apoi m-am întors la locul meu. Judecătoarea ne 
spusese cu o zi înainte să scurtăm pledoariile, dar până şi 
ea părea surprinsă de exprimarea mea concisă. A avut 
nevoie de o clipă ca să îşi dea seama că terminasem. Apoi 
l-a anunţat pe Royce că era rândul lui. 

După cum mă aşteptam, Royce a preferat să amâne 
pentru a două jumătate a procesului, adică îşi păstra 
pledoaria pentru începutul prezentării cazului de către 
apărare. Judecătoarea şi-a întors privirea către mine. 

— Foarte bine. Domnule Haller, chemaţi primul martor. 

M-am întors la pupitru, de data asta ţinând în mână 
notite şi pagini listate. Petrecusem aproape toată 
săptămâna precedentă, înaintea selectării  juraţilor, 

pregătind întrebările pentru martori. Ca avocat al apărării, 
sunt obişnuit să supun martorii acuzării la examinarea 
încrucişată şi să atac mărturia adusă de procuror. E o 
sarcină destul de diferită de examinarea directă şi de 
construirea bazei pentru introducerea probelor. Recunosc 
că e mai uşor să demontezi ceva decât să construieşti. Dar 
în acest caz eu construiam şi eram pregătit. 

— Statul îl cheamă pe William Johnson. 

M-am întors spre spatele sălii. Când urcasem la pupitru, 
Bosch ieşise să-l aducă pe Johnson din sala de aşteptare 
pentru martori. Acum intra cu el în sală. Johnson era mic şi 
slab, cu tenul negricios. Avea cincizeci şi nouă de ani, dar 
părul alb îl făcea să pară şi mai bătrân. Bosch l-a condus 
spre poartă şi i-a arătat boxa martorilor. Acesta a depus 
rapid jurământul, ajutat de grefieră. 

Trebuia să recunosc că aveam emoţii. Simţeam ceea ce 
Maggie încercase să-mi descrie în mai multe ocazii când 
eram căsătoriţi. Îi spunea mereu povara dovezilor. Nu 
povara legală. Ci povara psihică de a şti că îi reprezentai pe 
toţi oamenii. Îi respingeam mereu explicaţiile, motivând că 
erau subiective. Procurorul era mereu câinele alfa. 
Sistemul. Nu exista nicio povară în treaba asta, cel puţin 
nimic nu se compara cu povara apărătorului, care e singur 
şi are în mâini libertatea unui om. Nu am înţeles niciodată 
ce voia să spună. 

Până în acel moment. 

Acum înţelegeam. O simţeam. Urma să examinez primul 
martor în faţa juriului şi eram la fel de emoţionat ca la 
primul proces după absolvirea şcolii. 

— Bună dimineaţa, domnule Johnson, am spus. Ce mai 
faceţi, domnule? 

— Mulţumesc, bine. 

— Foarte bine. Imi puteţi spune cu ce vă ocupați? 

— Da, domnule. Sunt şeful operaţiunilor la Teatrul El Rey 

de pe Wilshire Boulevard. 

— Şeful operaţiunilor, ce înseamnă asta? 

— Mă asigur că totul funcţionează - de la reflectoare la 
toalete, totul cade în sarcina mea. Ce-i drept, am 
electricieni care lucrează la lumini şi instalatori care se 
ocupă de toalete. 

Răspunsul lui a fost primit cu zâmbete politicoase şi 
râsete modeste. Vorbea cu un uşor accent din Caraibi, dar 
cuvintele îi erau clare şi inteligibile. 

— De cât timp lucraţi acolo, domnule Johnson? 

— Sunt deja aproape treizeci şi şase de ani. Am început 
în 1974. 

— Extraordinar, e o mare realizare! Felicitări! Şi aţi fost 
şeful operaţiunilor în tot acest timp? 

— Nu, am urcat toate treptele. Am început ca om de 
serviciu. 

— Aş vrea să vă atrag atenţia asupra anului 1986. Lucraţi 
acolo pe atunci, da? 

— Da, domnule. Eram om de serviciu. 

— Vă amintiţi data de 16 februarie a acelui an? 

— Da, îmi amintesc. 

— Era într-o duminică. 

— Da, ţin minte. 

— Puteţi spune instanţei de ce? 

A fost ziua în care am găsit cadavrul acelei fete în 
tomberonul din spatele teatrului. A fost o zi îngrozitoare. 

M-am uitat la juraţi. Toţi ochii erau îndreptaţi către 
martor. Până aici, toate bune. 

— Pot să-mi imaginez că a fost o zi îngrozitoare, domnule 
Johnson. Acum, ne puteţi spune cum aţi ajuns să 
descoperiţi cadavrul fetiţei? 

— Lucram la un proiect în interiorul teatrului. Puneam 
tapet nou pe pereţii de la toaleta pentru femei, pentru că 
fuseseră nişte inundaţii. Aşa că am luat o roabă plină cu 

resturi din dărâmături - bucăţi din peretele vechi, nişte 
lemn putrezit şi alte lucruri de acest fel - şi am ieşit afară 
ca să arunc gunoiul. Am deschis capacul tomberonului şi 
acolo am găsit-o pe biata fată. 

— Era deasupra resturilor deja aruncate? 

— Exact. 

— Era acoperită cumva de gunoaie sau de materiale de 
construcţie? 

— Nu, domnule, deloc. 

— Ca şi cum cel care a aruncat-o acolo se grăbea şi nu a 
avut timp să-i acopere... 

— Obiectez! 

Royce sărise în picioare. Ştiam că o să obiecteze. Dar 
aproape că spusesem toată propoziţia - şi aluzia acesteia - 
pentru juriu. 

— Domnul Haller îi sugerează martorului răspunsurile şi 
solicită din partea acestuia concluzii pe care nu este 
îndreptăţit să le emită, a spus Royce. 

Am retras întrebarea înainte ca judecătoarea să îi aprobe 
obiecţia. Nu avea rost ca juriul să vadă judecătorul luând 
partea apărării. 

— Domnule Johnson, era prima dată când duceaţi gunoiul 
în ziua aceea? 

— Nu, domnule. Am mai ieşit de două ori înainte. 

— Înainte de a găsi cadavrul fetei, când aţi fost ultima 
oară la tomberon? 

— Cam cu o oră şi jumătate mai devreme. 

— Aţi văzut atunci un cadavru în tomberon? 

— Nu, nu era niciun cadavru. 

— Înseamnă că trebuie să fi fost pus acolo în cele 
nouăzeci de minute înainte ca dumneavoastră să-l 
descoperiţi, nu-i aşa? 

— Da, aşa e. 

— Bine, domnule Johnson, vă atrag acum atenţia asupra 

ecranului. 

In sala de judecată se aflau două monitoare mari, cu 
ecran plat, montate sus, pe peretele opus faţă de boxa 
juraţilor. Un ecran era îndreptat uşor spre galerie ca să 
permită celor aşezaţi acolo să vadă reprezentările digitale. 
Maggie controla ce apărea pe ecran printr-un program 
Powerpoint de pe laptopul ei. Făcuse prezentarea în 
ultimele două săptămâni şi în weekendurile în care 
pregăteam cazul. Toate fotografiile vechi din dosare 
fuseseră scanate şi introduse în program. Acum arăta prima 
fotografie din serie. O imagine cu trupul Melissei Landy în 
tomberonul în care fusese găsită. 

— Seamănă cu tomberonul în care aţi găsit cadavrul 
fetiţei, domnule Johnson? 

— Acesta e. 

— Cum de sunteţi atât de sigur, domnule? 

— Adresa - 5515 - e scrisă cu vopsea pe lateral. Eu am 
făcut asta. Aceasta e adresa. Şi îmi dau seama că acesta e 
spatele teatrului El Rey. Am lucrat acolo mult timp. 

— Bine, deci asta aţi văzut când aţi ridicat capacul şi v- 
aţi uitat înăuntru? 

Maggie a trecut la imaginea următoare. Sala era deja 
cufundată în tăcere, dar mi s-a părut că încremenise cu 
adevărat, când pe ecran a apărut fotografia cu trupul 
Melissei Landy în tomberon. Conform regulilor în vigoare cu 
privire la dovezi, specificate într-o hotărâre dată de 
districtul 9, trebuia să găsesc o metodă de a aduce probele 
vechi juriului actual. Nu mă puteam baza pe dosarele de 
anchetă. Trebuia să găsesc oameni care erau punți de 
legătură între prezentaşi trecut, iar Johnson era prima 
punte. 

Johnson nu a răspuns la întrebare imediat. Se uita la 
fotografie, la fel ca toţi cei din sală. Apoi, pe neaşteptate, o 
lacrimă i s-a scurs pe obraz. Era perfect. Dacă eram la 

masa apărării, aş fi privit scena cu cinism. Dar ştiam că 
reacţia lui Johnson era autentică şi de asta îl adusesem pe 
el ca primul martor. 

— Ea e, a zis el într-un târziu. Asta am văzut. 

Am dat din cap, în timp ce Johnson îşi făcea cruce. 

— Ce aţi făcut când aţi văzut-o? 

— Pe vremea aceea nu aveam telefoane mobile. Aşa că 
am fugit înăuntru şi am sunat la 911 de la telefonul de pe 
scenă. 

— Şi poliţia a venit repede? 

— Au venit foarte repede, ca şi cum o căutau deja. 

— O ultimă întrebare, domnule Johnson. Se putea vedea 
tomberonul acesta de pe Wilshire Boulevard? 

Johnson a clătinat emfatic din cap. 

— Nu, era în spatele teatrului şi nu puteai să-l vezi decât 
dacă veneai cu maşina de pe aleea aceea mică. 

Am ezitat o clipă. Mai aveam informaţii de aflat de la el. 
Informaţii care nu fuseseră prezentate la primul proces, dar 
pe care le aflase Bosch în noua anchetă. Erau informaţii pe 
care era posibil ca Royce să nu le ştie. Puteam să pun o 
întrebare care să le aducă la lumină sau puteam să risc şi 
să văd dacă apărarea deschidea subiectul la examinarea 
încrucişată. Informaţia era oricum aceeaşi, dar ar fi avut 
impact mai mare dacă juriul avea impresia că apărarea 
încercase să o ascundă. 

— Mulţumesc, domnule Johnson, am spus în cele din 
urmă. Nu mai am întrebări. 

Acum era rândul lui Royce, care s-a dus la pupitru când 
m-am aşezat eu. 

— Am doar câteva întrebări, a spus el. Aţi văzut cine a 
pus cadavrul în tomberon? 

— Nu, n-am văzut, a zis Johnson. 

— Prin urmare, când aţi sunat la 911, nu ştiaţi cine a 
făcut-o, aşa e? 

— Aşa e. 

— L-aţi mai văzut pe inculpat înainte de ziua aceea? 

— Nu, nu cred. 

— Mulţumesc. 

Şi asta a fost tot. Royce făcuse o examinare tipică a 
martorului, fără prea mare valoare pentru apărare. Johnson 
nu putea să identifice criminalul, iar Royce îl făcuse să o 
spună oficial. Dar ar fi trebuit să-l lase în pace pe Johnson. 
întrebând dacă îl mai văzuse pe Jessup înainte, îmi 
deschisese uşa. M-am ridicat iar ca să intru pe acea uşă. 

— Examinare secundară, domnule Haller? a întrebat 
judecătoarea. 

— Pe scurt, onorată instanţă. Domnule Johnson, să ne 
întoarcem la perioada despre care discutăm, lucraţi deseori 
duminica? 

— Nu, de obicei era ziua mea liberă. Dar dacă aveam 
vreun proiect special, mi se spunea să vin la lucru. 

Royce a obiectat, spunând că deschideam un subiect 
care nu avea legătură cu examinarea lui. l-am promis 
judecătoarei că avea legătură şi că urma să se vadă în 
curând. Ea m-a lăsat în pace şi a respins obiecţia. M-am 
întors către domnul Johnson. Sperasem ca Royce să 
obiecteze, pentru că în câteva secunde avea să pară ca şi 
cum încercase să mă oprească din a divulga informaţii 
dăunătoare pentru Jessup. 

— Aţi menţionat că tomberonul în care aţi găsit cadavrul 
era la capătul aleii. Există o parcare în spatele Teatrului El 
Rey? 

— Există o parcare, dar nu aparţine teatrului. Noi avem 
aleea care oferă acces spre uşile din spate şi spre 
tomberoane. 

— Cui aparţine parcarea? 

— Unei firme care are parcări în tot oraşul. Se numeşte 
City Park. 

— Există vreun zid sau un gard care separă parcarea de 
alee? 

Royce s-a ridicat iar. 

— Onorată instanţă, aceste întrebări continuă fără să 
aibă legătură cu ce l-am întrebat eu pe domnul Johnson. 

— Onorată instanţă, am spus eu, ajung la subiect după 
încă două întrebări. 

— Puteţi răspunde, domnule Johnson, a zis Breitman. 

— Există un gard, a spus Johnson. 

— Aşadar, am zis eu, de pe aleea de la El Rey şi din 
punctul în care se afla tomberonul se putea vedea parcarea 
alăturată, iar oricine se afla în parcare putea sa vadă 
tomberonul, corect? 

— Da: 

— Inainte să descoperiţi cadavrul, s-a întâmplat să fiţi la 
serviciu duminica şi să vedeţi că parcarea din spatele 
teatrului era folosită? 

— Da, cam cu o lună înainte, am venit la serviciu şi în 
spate erau multe maşini, am văzut camioanele care le 
tractau. 

N-am putut să mă abţin. M-am uitat la Royce şi la Jessup 
să văd dacă se agitau deja. Urma să lovesc primul în 
proces. Credeau că Johnson avea să fie un martor fără 
importanţă în proces, adică să stabilească doar locul crimei 
şi cam atât. 

Se înşelau. 

— Aţi întrebat ce se întâmpla? am spus. 

— Da, a zis Johnson. l-am întrebat ce făceau şi unul 
dintre şoferi a spus că tractau maşinile din cartierul din 
josul străzii şi că le ţineau acolo până veneau oamenii să 
plătească şi să şi le ia înapoi. 

— Deci era folosită ca un spaţiu temporar de depozitare, 
asta vreţi să spuneţi? 

— Da. 

— Ştiţi cum se numea firma de tractare? 

— Scria pe camionete. Se numea Aardvark Towing. 

— Aţi spus camionete. Aţi văzut mai multe acolo? 

— Da, erau două sau trei acolo când le-am văzut. 

— Ce le-aţi spus când v-au informat în legătură cu ce 
făceau? 

— l-am spus şefului meu, iar el a sunat la City Park să 
vadă dacă ştiau ceva de asta. Se gândea că era o problemă 
de asigurare, mai ales că oamenii se supărau că le-a fost 
ridicată maşina. Şi s-a dovedit că Aardvark nu avea ce să 
caute acolo. Nu avea autorizaţie. 

— Ce s-a întâmplat? 

— Şoferii n-au mai avut voie să folosească parcarea, iar 
şeful meu mi-a zis să supraveghez locul dacă mai lucram în 
weekend şi să văd dacă o foloseau iar. 

— Şi au încetat să mai folosească parcarea din spatele 
teatrului? 

— Exact. 

— Deci e aceeaşi parcare din care se putea vedea 
tomberonul în care aţi găsit mai târziu cadavrul Melissei 
Landy? 

— Da, domnule. 

— Când domnul Royce v-a întrebat dacă l-aţi mai văzut 
pe inculpat înainte de ziua crimei, aţi răspuns că nu credeţi 
că l-aţi văzut, corect? 

— Corect. 

— Nu credeţi? De ce nu sunteţi sigur? 

— Pentru că e posibil să fi fost unul dintre şoferii de la 
Aardvark pe care i-am văzut folosind parcarea. Aşa că nu 
pot să fiu sigur dacă l-am mai văzut înainte. 

— Mulţumesc, domnule Johnson. Nu mai am întrebări. 

DOUĂZECI ŞI ŞASE 


Luni, 5 aprilie, 10.20 


Pentru prima dată de când fusese cooptat în acest caz, 
Bosch simţea că povestea Melissei Landy era pe mâini 
bune. Tocmai îl privise pe Mickey Haller câştigând primele 
puncte în proces. Luase o mică piesă din puzzle, o piesă 
găsită de Bosch şi o folosise ca să dea prima lovitură. Nu 
era un knockout, nici pe departe, dar nimerise în plin. Era 
primul pas pe un drum lung în încercarea de a dovedi că 
Jason Jessup cunoştea parcarea şi tomberonul din spatele 
Teatrului El Rey. Până la finalul procesului, importanţa 
acestei informaţii avea să devină limpede pentru juriu. Mai 
important pentru Bosch în clipa aceea era că Haller folosise 
informaţia adusă de el. O agăţase de apărare, făcuse să 
pară ca şi cum ei încercaseră să ascundă faptele care 
duceau către informaţii clare. Era o manevră şmecheră şi îi 
dădea lui Bosch încredere în Haller ca procuror. 

Il aşteptă pe Johnson la poartă şi îl conduse afară din 
sală, în hol, unde îi strânse mâna. 

— V-aţi descurcat de minune, domnule Johnson. Nu vă 
putem mulţumi îndeajuns. 

— Mi-aţi mulţumit deja. Că l-aţi condamnat pe omul acela 
pentru că a ucis fetiţa. 

— N-am ajuns încă acolo, dar acesta e planul nostru. 
Numai că majoritatea celor care citesc ziarele crede că 
urmărim un om nevinovat. 

— Nu, el e vinovatul. Pot să-mi dau seama. 

Bosch dădu din cap, stânjenit. 

— Aveţi grijă de dumneavoastră, domnule Johnson. 

— Domnule detectiv, vă place jazzul, nu-i aşa? 

Bosch se întorcea deja spre sală. Acum se uită din nou la 

Johnson. 

— Cum aţi ştiut? 

— Doar o bănuială. La noi vin şi artişti de jazz. Jazz din 
New Orleans. Dacă vreţi vreodată bilete la un spectacol la 
El Rey, căutaţi-mă. 

— Aşa o să fac. Mulţumesc. 

Bosch împinse uşile care dădeau în sală. Zâmbea, 
gândindu-se la felul în care îi ghicise Johnson gusturile. 
Dacă avea dreptate în legătură cu asta, poate avea 
dreptate şi că juriul o să-l găsească vinovat pe Jessup. 
Înaintând pe culoar, o auzi pe judecătoare spunându-i lui 
Haller să cheme următorul martor. 

— Statul o cheamă pe Regina Landy. 

Bosch ştia că era rândul lui. Partea asta fusese aranjată 
cu o săptămână mai devreme de judecătoare, în urma 
obiecţiei apărării. Regina Landy nu putea să depună 
mărturie pentru că decedase, dar depusese mărturie în 
primul proces, iar judecătoarea hotărâse ca mărturia ei să 
fie citită pentru juraţii actuali. 

Breitman se întoarse spre juraţi ca să le explice, având 
grijă să nu insinueze că mai fusese cândva un proces. 

— Doamnelor şi domnilor, acuzarea a chemat un martor 
care nu mai poate depune mărturie. Cu toate acestea, 
martorul a făcut depoziţia sub jurământ, iar aceasta va fi 
citită acum pentru dumneavoastră. Nu trebuie să aveţi în 
vedere de ce nu mai poate martorul să depună mărturie 
acum şi de unde vine depoziţia. Trebuie să menţionez şi că 
am permis ca apărarea să obiecteze. Constituţia Statelor 
Unite arată că acuzatul are dreptul de a chestiona 
acuzatorii. Cu toate acestea, după cum veţi vedea, 
martorul a fost într-adevăr chestionat de un avocat care l-a 
reprezentat anterior pe domnul Jessup. 

Apoi se întoarse spre sală. 

— Puteţi începe, domnule Haller. 

Haller îl chemă pe Bosch în boxa martorilor. Acesta 
depuse jurământul şi luă loc, aşezându-şi microfonul. 
Deschise dosarul albastru pe care îl avea în mână şi Haller 
începu. 

— Domnule detectiv Bosch, ne puteţi spune câte ceva 
despre experienţa dumneavoastră ca poliţist? 

Bosch se întoarse spre juraţi şi îi privi pe fiecare în parte 
când răspunse. Nu îi uită nici pe înlocuitori. 

— Sunt poliţist de treizeci şi şase de ani. Am lucrat peste 
douăzeci şi cinci de ani în cazuri de omucidere. Am fost 
detectiv-şef în peste două sute de anchete în astfel de 
cazuri. 

— Şi sunteţi detectiv-şef şi în acest caz? 

— Da, acum sunt. Insă nu am luat parte la ancheta 
iniţială. Am fost cooptat în luna februarie a acestui an. 

— Mulţumesc, domnule detectiv. Vom discuta mai târziu 
despre ancheta dumneavoastră. Sunteţi pregătit să daţi 
citire depoziţiei Reginei Landy, consemnată pe 7 octombrie 
1986? 

— Sunt pregătit. 

— In regulă, voi citi întrebările puse la acea dată de 
adjunctul procurorului districtual Gary Lintz şi de avocatul 
apărării, Charles Barnard, iar dumneavoastră veţi citi 
răspunsurile martorului. Vom începe cu examinarea directă 
din partea domnului Lintz. 

Haller se opri şi studie stenograma din faţa lui. Bosch se 
întreba dacă nu avea să fie o oarecare confuzie pentru că 
citea răspunsurile unei femei. Când luase hotărârea de a 
permite prezentarea depoziţiei cu o săptămână mai 
devreme, judecătoarea interzisese orice referire la emoţiile 
descrise ca fiind manifestate atunci de Regina Landy. Bosch 
ştia din stenogramă că femeia plânsese pe tot parcursul 
depoziţiei. Dar nu putea să le comunice acest lucru juraţilor 
actuali. 

— Să începem, zise Haller. Doamnă Landy, ne puteţi 
descrie relaţia pe care o aveaţi cu victima, Melissa Landy? 

— Sunt mama ei, citi Bosch. Era fiica mea... până când a 
fost răpită de lângă mine. 


DOUĂZECI ŞI ŞAPTE 


Luni, 5 aprilie, 13.45 


Citirea depoziţiei Reginei Landy din primul proces a durat 
până la prânz. Depoziţia era necesară pentru a stabili cine 
era victima şi cine o identificase. Dar fără emoția asociată 
mărturiei unui părinte, citirea era mai mult procedurală şi, 
în timp ce primul martor al zilei ne dăduse speranţe, al 
doilea martor fusese tot atât de banal pe cât putea să fie o 
voce de dincolo de mormânt. Faptul că Bosch citea 
cuvintele Reginei Landy crea confuzie printre juraţi, mai 
ales că nu ştiau de ce ea nu se afla în sală la procesul 
presupusului ucigaş al fiicei ei. 

Echipa acuzării a luat masa la Duffy's, care era suficient 
de aproape de CCB ca să fie la îndemână, dar destul de 
departe ca să nu ne facem griji că juraţii ar fi venit să 
mănânce acolo. Nimeni nu deborda de bucurie din cauza 
felului în care începuse procesul, dar era de aşteptat să fie 
aşa. Plănuisem prezentarea probelor ca pe desfăşurarea 
Șeherezadei, suita simfonică ce începe încet şi creşte până 
la un punct covârşitor de muzică, sunet şi emoție. 

In prima zi era vorba de dovedirea faptelor. Trebuia să 
prezint cadavrul. Trebuia să stabilesc că exista o victimă, 
că fata fusese luată din casa ei şi găsită mai târziu 
decedată, precum şi că fusese omorâtă. Dovedisem două 
dintre aceste două lucruri cu primii doi martori, iar acum, 

cu martorul de după-amiază, legistul, urma să termin. Cazul 
acuzării avea să se îndrepte apoi către acuzat şi spre 
dovezile care făceau legătura între el şi crimă. Atunci avea 
să prindă viaţă cu adevărat cazul meu. 

Doar eu şi Bosch venisem înapoi de la prânz. Maggie se 
dusese la hotelul Checkers să petreacă după-amiaza cu 
martorul nostru principal, Sarah Ann Gleason. Bosch 
plecase la Washington sâmbătă şi venise cu ea duminică 
dimineaţă. Era programată pentru audiere abia miercuri, 
dar voiam să fie aproape şi ca Maggie să stea cât mai mult 
timp cu ea, să o pregătească pentru rolul ei în proces. 
Maggie fusese deja de două ori la Washington, dar eu 
credeam că orice clipă cu ea avea să întărească legătura 
pe care voiam să o aibă şi pe care să o vadă şi juriul. 

Maggie a plecat fără tragere de inimă. Era îngrijorată să 
nu fac un pas greşit în sală fără ca ea să fie acolo şi să mă 
supravegheze în fiecare clipă. Am asigurat-o că puteam să 
mă descurc cu examinarea directă a legistului şi că aveam 
să o sun dacă erau probleme. Habar nu aveam cât de 
importantă avea să se dovedească mărturia acestui om. 

Şedinţa de după-amiază a început cu întârziere, pentru 
că am aşteptat zece minute un jurat care nu venise încă de 
la masa de prânz. Odată juriul întrunit, judecătoarea 
Breitman le-a făcut morală juraţilor despre punctualitate şi 
le-a ordonat să mănânce în grup din acel moment. l-a 
ordonat şi ofițerului Curţii să îi însoţească la prânz. În acest 
fel, niciunul nu avea să se îndepărteze de grup şi să 
întârzie. 

După povestea cu prânzul, judecătoarea mi-a ordonat 
morocănoasă să chem următorul martor. l-am făcut semn 
lui Bosch, iar el s-a dus în camera alăturată să îl aducă pe 
David Eisenbach. 

Judecătoarea a devenit nerăbdătoare pentru că se părea 
că lui Eisenbach îi trebuia mai mult timp decât celorlalţi 

martori să apară în sală şi să urce în boxă. Eisenbach avea 
şaptezeci şi nouă de ani şi mergea sprijinit în baston. Avea 
şi o pernă cu mâner, ca şi cum se ducea la un meci de 
fotbal USC la Colosseum. După ce a depus jurământul, a 
pus perna pe lemnul tare al scaunului pentru martori şi s-a 
aşezat. 

— Domnule doctor Eisenbach, am început eu, puteţi 
spune juriului cu ce vă ocupați? 

— În prezent sunt parţial pensionat şi obţin un venit din 
consultanţă la autopsii. Sunt la p/ata cu ora, cum vă place 
dumneavoastră, avocaţilor, să spuneţi. Analizez autopsii şi 
le spun avocaţilor şi juraţilor ce a făcut bine legistul şi ce a 
greşit. 

— Şi înainte de a deveni parţial pensionat, cu ce v-aţi 
ocupat? 

— Eram medic legist asistent în districtul Los Angeles. 
Am avut slujba asta timp de treizeci de ani. 

— In această calitate, aţi realizat autopsii? 

— Bineînţeles, domnule. In treizeci de ani, am făcut peste 
douăzeci de mii de autopsii. Foarte mulţi oameni morţi. 

— Foarte mulţi, într-adevăr, domnule doctor. Vi-i amintiţi 
pe toţi? 

— Sigur că nu. Îmi amintesc doar câţiva dintre ei. Pentru 
ceilalţi ar trebui să mă ajut de notițe. 

După ce am primit permisiunea judecătoarei de a mă 
apropia de boxa martorilor, am pus înaintea lui un 
document de patruzeci de pagini. 

— Vă atrag atenţia asupra documentului din faţa 
dumneavoastră, îl puteţi identifica? 

— Da, e un protocol de autopsie din 18 februarie 1986. 
Persoana decedată era Melissa Theresa Landy. E şi numele 
meu trecut acolo. A fosta mea. 

— Adică dumneavoastră aţi făcut autopsia? 

— Da, asta am spus. 

Am continuat cu o serie de întrebări care stabileau 
procedurile de autopsie şi starea generală de sănătate a 
victimei înainte de a muri. Royce a obiectat de câteva ori în 
privinţa întrebărilor pe care el le numea sugestive. 
jJudecătoarea a aprobat câteva obiecţii, dar nu asta era 
ideea. Royce adoptase tactica de a încerca să mă facă să- 
mi ies din ritm, întrerupându-mă permanent, fie că aceste 
întreruperi aveau temei, fie că nu. 

Trecând peste aceste întreruperi, Eisenbach a reuşit să 
spună că Melissa Landy era într-o stare perfectă de 
sănătate până în clipa morţii ei violente. A declarat că nu 
fusese molestată sexual în vreun fel. A mai spus că nu 
exista niciun semn de activitate sexuală anterioară - era 
virgină. A zis că murise prin asfixiere. Că oasele rupte de la 
gât indicau că fusese strangulată de o forţă puternică - de 
mâna unui bărbat. 

Folosind un laser ca să marcheze diverse puncte pe 
fotografiile cu trupul adus la autopsie, Eisenbach a 
identificat vânătăile de pe gâtul victimei, arătând că fusese 
sugrumată cu o singură mână. A evidenţiat cu laserul urma 
degetului mare pe partea dreaptă a gâtului fetei şi patru 
urme mai şi mari de degete pe partea stângă. 

— Domnule doctor, aţi reuşit să stabiliţi ce mână a folosit 
criminalul ca să o stranguleze? 

— Da, a fost destul de simplu de aflat că a folosit mâna 
dreaptă ca să o omoare. 

— Doar o mână? 

— Întocmai. 

— V-aţi dat seama cum s-a întâmplat? Fata a fost 
suspendată în timpul strangulării? 

— Nu, rănile, mai ales oasele sfărmate, indicau că 
ucigaşul a cuprins-o cu mâna şi a lipit-o de o suprafaţă care 
opunea rezistenţă. 

— Putea fi bancheta unei maşini? 

— Da. 

— Dar piciorul unui bărbat? 

Royce a obiectat, întrebarea invita la speculaţii. 
Judecătoarea a fost de acord şi mi-a spus să trec mai 
departe. 

— Domnule doctor, aţi menţionat douăzeci de mii de 
autopsii. Presupun că multe au fost omucideri prin 
asfixiere. E ceva neobişnuit să se folosească o singură 
mână pentru strangularea unei persoane? 

Royce a obiectat iar, de data asta spunând că ceream un 
răspuns dintr-un domeniu care nu era specialitatea 
martorului. Dar judecătoarea a fost de partea mea. 

— Omul acesta a făcut douăzeci de mii de autopsii, a 
spus ea. Inclin să cred că are experienţă din belşug. Voi 
permite întrebarea. 

— Puteţi răspunde, domnule doctor, am spus eu. E ceva 
neobişnuit? 

— Nu neapărat. Multe omucideri se petrec în timpul unei 
lupte sau în alte circumstanţe. Am mai văzut aşa ceva. 
Dacă o mână e ocupată cu altceva, cealaltă e de ajuns. 
Vorbim despre o fată de doisprezece ani, care cântărea 
patruzeci de kilograme. Putea fi forţată cu o singură mână 
dacă ucigaşul avea nevoie de cealaltă pentru altceva. 

— In această categorie s-ar putea încadra şi conducerea 
unei maşini? 

— Obiectez, a spus Royce. Acelaşi argument. 

— Şi aceeaşi hotărâre, a zis Breitman. Puteţi răspunde, 
domnule doctor. 

— Da, a spus Eisenbach. Dacă o mână a fost folosită 
pentru a controla un vehicul, cealaltă putea fi folosită 
pentru a strangula victima. E o posibilitate. 

In clipa aceea am crezut că scosesem de la Eisenbach tot 
ce se putea scoate. Am terminat examinarea directă şi am 
predat martorul lui Royce. Din păcate pentru mine, 

Eisenbach era un martor care avea câte ceva pentru 
fiecare. lar Royce nu a stat pe gânduri. 

— O posibilitate, aşa aţi spus, domnule doctor 
Eisenbach? 

— Mă scuzaţi? 

— Aţi spus că scenariul descris de domnul Haller - o 
mână pe volan, una pe gât - era o posibilitate. E corect? 

— Da, e o posibilitate. 

— Dar nu aţi fost acolo, aşa că nu puteţi fi sigur. Aşa 
este, domnule doctor? 

— Da, aşa este. 

— Aţi spus o posibilitate. Care sunt celelalte posibilităţi? 

— Hm... Nu aş avea de unde să ştiu. Eu doar am răspuns 
la întrebarea domnului procuror. 

— Ce ziceţi de o ţigară? 

— Poftim? 

— Criminalul ar fi putut avea în mâna stângă o ţigară în 
timp ce o strangula pe fată cu dreapta? 

— Da, cred că da. Da. 

— Dar penisul lui? 

— Pe... 

— Penisul lui, domnule doctor. Ar fi putut criminalul să o 
stranguleze pe fată cu mâna dreaptă şi să îşi ţină penisul 
cu stânga? 

— Aş zice că... da, este şi asta o posibilitate. 

— S-ar fi putut masturba cu o mână în timp ce o 
strangula cu cealaltă, aşa este, domnule doctor? 

— Orice este posibil, dar în raportul autopsiei nu apare 
nicio indicație care să sprijine această afirmaţie. 

— Dar ceea ce nu apare în dosar, domnule doctor? 

— Nu am cunoştinţă de aşa ceva. 

— La asta vă refereaţi când aţi pomenit de plata cu ora, 
domnule doctor? Sunteţi de partea acuzării indiferent care 
sunt faptele? 


240 


— Nu lucrez întotdeauna pentru procurori. 

— Mă bucur pentru dumneavoastră. 

M-am ridicat. 

— Onorată instanţă, hărţuieşte martorul cu... 

— Domnule Royce, a zis judecătoarea. Vă rog să păstraţi 
un ton civilizat. Şi la obiect. 

— Da, onorată instanţă. Domnule doctor, din cele 
douăzeci de mii de autopsii pe care le-aţi făcut, câte au fost 
victime ale violenţei cu motivaţie sexuală? 

Eisenbach s-a uitat spre mine, dar nu puteam să fac 
nimic pentru el. Bosch luase locul lui Maggie la masă. S-a 
aplecat spre mine şi mi-a şoptit la ureche: 

— Ce face? Incearcă să ne sprijine cazul? 

Am ridicat mâna ca să nu-mi distragă atenţia de la 
discuţia dintre Royce şi Eisenbach. 

— Nu, îl sprijină pe al lor, i-am răspuns tot în şoaptă. 

Eisenbach încă nu dăduse niciun răspuns. 

— Domnul doctor, a spus judecătoarea, vă rog să 
răspundeţi la întrebare. 

— Nu pot să dau un număr, dar multe crime au avut 
motivaţie sexuală. 

— Aceasta a fost o asemenea crimă? 

— Pe baza descoperirilor de la autopsie, nu aş putea să 
trag o asemenea concluzie. Dar de câte ori e vorba de un 
copil, mai ales de o fetiţă, şi e şi răpită de un străin, atunci 
aproape întotdeauna... 

— Cer ca răspunsul să nu fie consemnat pentru că nu 
comunică nimic, a spus Royce, tăindu-i vorba doctorului. 
Martorul face presupuneri care nu au legătură cu probele. 

Judecătoarea s-a gândit la obiecţie. M-am ridicat, gata să 
răspund, dar nu am spus nimic. 

— Domnule doctor, răspundeţi la întrebarea care v-a fost 
adresată, a zis judecătoarea. 

— Credeam că asta fac, a spus Eisenbach. 

— Atunci daţi-mi voie să fiu mai clar, a zis Royce. Nu aţi 
găsit niciun indiciu al unui abuz sexual pe cadavrul Melissei 
Landy, aşa e, domnule doctor? 

— Aşa e. 

— Dar pe hainele victimei? 

— Eu răspund de cadavru. Hainele sunt analizate de 
criminalişti. 

— Desigur. 

Royce a ezitat şi s-a uitat la notițe. Se vedea că încerca 
să decidă cât de departe să meargă. Era o situaţie de genul 
„Până aici, totul e bine ... „să risc şi să merg mai departe?” 

În cele din urmă, s-a hotărât. 

— Domnule doctor, mai devreme, când am obiectat la 
răspunsul dumneavoastră, aţi pomenit că a fost răpită de 
un străin. Ce dovadă din autopsie susţine această 
afirmaţie? 

Eisenbach s-a gândit o vreme, apoi s-a uitat la raportul 
de autopsie din faţa lui. 

— Domnule doctor? 

— Hm nu e nimic din ce îmi amintesc de la autopsie care 
să susţină acest lucru. 

— De fapt, raportul autopsiei a ajuns la o altă concluzie, 
nu-i aşa? 

Eisenbach părea de-a dreptul derutat. 

— Nu sunt sigur la ce vă referii. 

— Pot să vă atrag atenţia asupra paginii opt din 
protocolul de autopsie? La examinarea preliminară a 
cadavrului. 

Royce a aşteptat un moment ca Eisenbach să găsească 
pagina. La fel am făcut şi eu, deşi nu era nevoie. Ştiam 
încotro bătea Royce şi nu puteam să-l opresc. Trebuia doar 
să fiu gata să obiectez la momentul potrivit. 

— Domnule doctor, în raport scrie că mostrele luate de 
sub unghiile victimei nu conţineau sânge sau alte fibre. 

Vedeţi acest lucru pe pagina opt? 

— Da, i-am verificat unghiile, dar nu am găsit nimic. 

— Asta înseamnă că nu l-a zgâriat pe atacator, pe 
criminal. Corect? 

— Da, asta ar însemna. 

— Şi ar mai indica şi faptul că îl cunoştea pe ataca... 

— Obiectez! 

Eram în picioare, dar nu îndeajuns de repede. Royce 
reuşise să transmită sugestia juriului. 

— Presupune lucruri care nu pot fi dovedite, am spus. 
Onorată instanţă, avocatul apărării încearcă să insinueze 
juriului lucruri care nu există. 

— Se admite. Domnule Royce, vă avertizez. 

— Da, onorată instanţă. Apărarea nu mai are întrebări 
pentru martorul acuzării. 


DOUĂZECI ŞI OPT 


Luni, 5 aprilie, 16.45 


Bosch ciocăni la uşa camerei 804 şi se uită direct spre 
vizor. McPherson deschise repede uşa, uitându-se la ceas şi 
lăsându-l să treacă. 

— De ce nu eşti la tribunal cu Mickey? întrebă ea. 

Bosch intră în cameră. Camera era mare, cu o privelişte 
frumoasă spre Grand Avenue şi spre spatele hotelului 
Baltimore. Avea o canapea şi două scaune, iar pe unul 
stătea Sarah Ann Gleason. Bosch o salută dând din cap. 

— Pentru că nu are nevoie de mine acolo. Aici e nevoie 
de mine. 

— Ce se întâmplă? 

— Royce a dezvăluit ce-o să facă apărarea. Trebuie să 

vorbesc cu Sarah despre asta. 

Dădu să se apropie de canapea, dar McPherson îi puse 
mâna pe braţ şi îl opri. 

— Stai puţin. Înainte să vorbeşti cu Sarah, vorbeşte cu 
mine. Ce se întâmplă? 

Bosch dădu din cap. Avea dreptate. Se uită în jur, dar nu 
aveau unde să discute între patru ochi. 

— Hai să mergem la o plimbare. 

McPherson se duse la măsuţa de cafea şi luă cârdul 
camerei. 

— Ne întoarcem imediat, Sarah. Ai nevoie de ceva? 

— Nu, sunt în regulă. Mă găsiţi aici. 

Ridică un bloc de desen. Avea să-i ţină de urât. 

Bosch şi McPherson ieşiră din cameră şi coborâră cu liftul 
în hol. Acolo era un bar plin de clienţi veniţi înainte de 
Happy hour, dar găsiră un loc retras în spaţiul de lângă uşa 
de la intrare. 

— Bun, cum şi-a dezvăluit Royce planul? întrebă 
McPherson. 

— În timp ce îl examina pe Eisenbach, s-a legat de 
întrebarea lui Mickey despre faptul că ucigaşul a folosit 
mâna dreaptă ca să o sugrume. 

— Exact, în timp ce conducea. S-a panicat când a auzit 
anunţul poliţiei prin radio şi a omorât-o. 

— Da, asta e teoria acuzării. Ei bine, Royce construieşte 
deja o teorie a apărării. La examinarea încrucişată a 
întrebat dacă e posibil ca ucigaşul să o fi strâns de gât cu o 
mână în timp ce cu cealaltă mână se masturba. 

McPherson tăcea, gândindu-se la vorbele lui. 

— Asta e vechea teorie a acuzării, zise ea. De la primul 
proces. Că a fost o crimă care a avut loc în timpul unui act 
sexual. Eu şi Mickey ne-am gândit că după ce Royce 
primeşte tot materialul şi află că mostra de ADN era a 
tatălui fetei, apărarea o să o ia în direcţia asta. Vor să îl 

scoată pe tatăl vitreg ţap ispăşitor. O să spună că el a 
omorât-o şi că ADN-ul dovedeşte asta. 

McPherson  încrucişă braţele pe piept, vorbind în 
continuare. 

— E bine, dar sunt două lucruri în neregulă aici. Sarah şi 
firele de păr. Aşa că ne scapă ceva. Royce are cu siguranţă 
ceva care discreditează identificarea făcută de Sarah. 

— De asta sunt aici. Am adus lista cu martorii lui Royce. 
Oamenii aceştia s-au jucat de-a v-aţi ascunselea cu mine şi 
nu i-am găsit pe toţi. Sarah trebuie să vadă lista şi să-mi 
spună pe care să mă concentrez. 

— De unde naiba să ştie ea? 

— Trebuie să ştie. Aceştia sunt oamenii ei. lubiţi, soţi, 
dependenţi ca şi ea. Toţi au cazier. Sunt oameni în 
compania cărora stătea înainte să renunţe la droguri. 
Fiecare adresă de aici e ultima cunoscută şi nu are nicio 
valoare. Cu siguranţă sunt ascunşi de Royce. 

McPherson dădu din cap. 

— De asta i se spune Isteţul Clive. Bine, hai să vorbim cu 
ea. Lasă-mă să încerc eu prima, da? 

Se ridică în picioare. 

— Stai puţin, zise Bosch. 

McPherson se uită la el. 

— Ce e? 

— Dacă teoria apărării e cea corectă? 

— Glumeşti? 

Bosch nu răspunse, iar ea nu mai aşteptă mult. Se 
întoarse spre lift. Bosch se ridică şi se luă după ea. 

Se întoarseră în cameră. Bosch observă că Gleason 
schiţase o lalea pe blocul de desen cât lipsiseră ei. Se aşeză 
pe canapea în faţa ei, iar McPherson ocupă scaunul din 
dreapta. 

— Sarah, zise McPherson. Trebuie să vorbim. Credem că 
apărarea o să se folosească de o persoană pe care tu o 

cunoşteai mai demult, din anii aceia pierduţi despre care 
am vorbit. Trebuie să ne dăm seama despre cine e vorba şi 
ce are de gând să spună. 

— Nu înţeleg, zise Sarah. Aveam treisprezece ani când s- 
a întâmplat totul. Ce contează care au fost prietenii mei 
mai târziu? 

— Contează pentru că ar putea să depună mărturie 
despre lucruri pe care le-ai făcut. Sau le-ai spus. 

— Ce lucruri? 

McPherson clătină capul. 

— Asta e cel mai frustrant. Nu ştim exact. Ştim doar că 
azi, la tribunal, apărarea a indicat că o să încerce să dea 
vina pe tatăl tău vitreg pentru moartea surorii tale. 

Sarah ridică mâinile ca şi cum se ferea de o lovitură. 

— Asta e o porcărie. Eram acolo. L-am văzut pe omul 
acela când a luat-o! 

— Noi ştim asta, Sarah. Dar e vorba de ceea ce se 
transmite juriului şi pe cine şi ce cred juraţii. Detectivul 
Bosch are o listă cu martorii apărării. Vreau să arunci o 
privire şi să ne spui ce reprezintă pentru tine numele 
acelea. 

Bosch scoase lista din servietă. l-o întinse lui McPherson, 
care i-o dădu apoi lui Sarah. 

— Îmi pare rău, toate notițele acelea sunt lucruri 
adăugate de mine, zise Bosch, când încercam să-i găsesc. 
Uită-te doar la nume. 

Bosch o văzu mişcând buzele când începu să citească. 
Apoi ochii ei se opriră şi rămaseră nemişcaţi pe foaie. Văzu 
că avea lacrimi în ochi. 

— Sarah? întrebă McPherson. 

— Oamenii ăştia, spuse Gleason în şoaptă. Am crezut că 
nu o să-i mai văd niciodată. 

— S-ar putea să nici nu-i vezi, spuse McPherson. Doar 
pentru că sunt pe listă nu înseamnă că o să-i cheme. Ei scot 

nume din dosare şi le trec pe listă ca să ne deruteze, Sarah. 
Se numeşte adunătură. Ascund martorii adevăraţi, iar 
detectivul nostru - detectivul Bosch - îşi pierde vremea 
căutând oamenii nepotriviţi. Dar trebuie să fie acolo cel 
puţin un nume care contează. Cine e, Sarah? Ajută-ne! 

Sarah se uită la listă fără să răspundă. 

— Cineva care o să spună că aţi fost apropiaţi. Cu care ți- 
ai petrecut timpul şi căruia i-ai spus secrete. 

— Credeam că un soţ nu poate să depună mărturie 
împotriva soţiei. 

— Niciunul dintre soţi nu poate fi forţat să depună 
mărturie împotriva celuilalt. Dar despre ce vorbeşti, Sarah? 

— Despre acesta. 

Arătă către un nume de pe listă. Bosch se aplecă să-l 
citească. Edward Roman. Bosch descoperise că era închis 
într-un centru de dezintoxicare din North Hollywood, unde 
Sarah petrecuse nouă luni după ultima încarcerare. 
Singurul lucru la care se gândise Bosch era că luaseră parte 
împreună la şedinţele de terapie în grup. 

Ultima adresă cunoscută oferită de Royce era un motel 
din Van Nuys, dar Roman plecase de mult de acolo. Bosch 
nu mai ajunsese nicăieri şi crezuse că numele făcea parte 
din adunătura lui Royce. 

— Roman, zise el. Ai fost cu el la dezintoxicare, nu? 

— Da, spuse Gleason. Apoi ne-am căsătorit. 

— Când? întrebă McPherson. Nu avem niciun certificat de 
căsătorie. 

— După ce am ieşit. Ştiam un preot. Ne-am căsătorit pe 
plajă. Dar nu a durat prea mult. 

— Aţi divorţat? întrebă McPherson. 

— Nu... nu prea mi-a păsat. Pe urmă, când am renunţat 
la droguri, pur şi simplu n-am mai vrut să privesc înapoi. 
Era unul dintre lucrurile acelea pe care refuzi să ţi le 
aminteşti. Ca şi cum nu s-ar fi întâmplat. 

McPherson se uită la Bosch. 

— E posibil să nu fi fost o căsătorie legală, zise el. Nu am 
găsit nimic în registrele de la primărie. 

— Nu contează dacă a fost legală sau nu, spuse ea. E clar 
că a venit voluntar ca martor, ca să depună mărturie 
împotriva ei. Ceea ce contează e ce o să spună. Ce o să 
spună, Sarah? 

Sarah clătină încet din cap. 

— Nu ştiu. 

— Ce i-ai spus despre sora ta şi tatăl tău vitreg? 

— Nu ştiu. Anii aceia... Abia dacă îmi mai amintesc ceva 
de pe vremea aceea. 

Se făcu linişte, după care McPherson o rugă pe Sarah să 
se uite la celelalte nume de pe listă. Aceasta citi şi scutură 
capul. 

— Nu ştiu cine sunt o parte din oamenii ăştia. Pe unii de 
atunci îi ştiam doar după numele de stradă. 

— Dar pe Edward Roman îl ştii? 

— Da. Am fost împreună. 

— Cât timp? 

Gleason dădu jenată din cap. 

— Nu mult. Când eram la dezintoxicare credeam că 
suntem făcuţi unul pentru altul. După ce am ieşit, n-a mai 
mers. Cred că a durat vreo trei luni. Pe mine m-au arestat 
din nou şi când am ieşit de la închisoare, el era deja plecat. 

— E posibil să nu fi fost o căsătorie legitimă? 

Gleason se gândi o clipă şi ridică şovăielnic din umeri. 

— Presupun că orice e posibil. 

— Bine, Sarah, o să ies iar cu detectivul Bosch pentru 
câteva minute. Vreau să te gândeşti la Edward Roman. 
Orice îţi aminteşti poate să ne ajute. Mă întorc imediat. 

McPherson îi luă lista cu martori şi i-o dădu înapoi lui 
Bosch. leşiră din cameră, dar nu făcură decât câţiva paşi pe 
hol, după care se opriră şi începură să şoptească. 

— Cred că ar fi bine să-l găseşti, zise ea. 

— Nu o să conteze, spuse Bosch. Dacă e martorul 
principal al lui Royce, nu o să vrea să discute cu mine. 

— Atunci află tot ce se poate despre el. Ca să-l putem 
distruge când vine momentul. 

— Am înţeles. 

Bosch se întoarse şi o luă spre lifturi. McPherson strigă în 
urma lui. Bosch se opri şi întoarse capul. 

— Ai vorbit serios? întrebă McPherson. 

— Poftim? 

— Ce ai spus în hol. Ce m-ai întrebat. Crezi că ea a 
inventat toată povestea asta acum douăzeci şi patru de 
ani? 

Bosch se uită o clipă la ea, după care ridică din umeri. 

— Nu ştiu. 

— Atunci cum rămâne cu părul din camion? Nu face 
legătura cu povestea ei? 

Bosch ridică palma goală. 

— E neconcludent. lar eu n-am fost acolo când l-au găsit. 

— Asta ce mai înseamnă? 

— Înseamnă că uneori aşa se întâmplă lucrurile când e 
vorba de un copil. Şi că eu nu am fost acolo când l-au găsit. 
— Măi să fie, poate ar trebui să lucrezi pentru apărare. 

Bosch lăsă mâna în jos. 

— Sunt sigur că s-au gândit deja la asta. 

Se întoarse iar spre lifturi şi cobori în hol. 


DOUĂZECI ŞI NOUĂ 


Marti, 6 aprilie, 09.00 


Uneori rotiţele justiţiei merg unse. A doua zi a procesului 

a început conform programului. Toţi juraţii erau la locurile 
lor, judecătoarea era pe scaun iar Jason Jessup şi avocatul 
lui stăteau la masa apărării. M-am ridicat şi am chemat 
primul martor al unei zilei care speram să fie productivă. 
Harry Bosch o adusese deja pe Izzy Gordon în sală, ca să fie 
gata. După cinci minute, aceasta depusese jurământul şi 
luase loc. Era o femeie măruntă, cu ochelari cu rame negre, 
care îi făceau ochii să pară foarte mari. In documentele 
mele scria că avea cincizeci de ani, dar părea mult mai în 
vârstă. 

— Domnişoară Gordon, puteţi să spuneţi juriului ce 
ocupaţie aveţi? 

— Da. Sunt tehnician criminalist şi supervizor la locul 
crimei pentru Departamentul de Poliţie din Los Angeles. 
Lucrez pentru secţia de criminalistică din 1986. 

— Lucraţi deja acolo pe data de 16 februarie a acelui an? 

— Da, lucram. Era prima mea zi de muncă. 

— Şi care a fost misiunea dumneavoastră în ziua aceea? 

— Trebuia să învăţ. Am fost repartizată la un supervizor 
şi trebuia să mă formez pe teren. 

Izzy Gordon era foarte importantă pentru acuzare. Doi 
tehnicieni şi un supervizor lucraseră în trei locuri diferite 
care aveau legătură cu Melissa Landy - casa de pe Windsor 
Street, tomberonul din spatele teatrului şi camionul de 
tractare condus de Jessup. Gordon fusese repartizată 
supervizorului şi trebuia să fie de faţă peste tot. Acesta 
murise de mult, iar ceilalţi tehnicieni erau pensionaţi şi nu 
puteau să depună mărturie despre toate locurile. Găsirea 
lui Gordon îmi permitea să introduc probele de la locul 
crimei. 

— Cine era supervizorul? 

— Art Donovan. 

— Şi aţi fost chemaţi amândoi în ziua aceea? 

— Da. O răpire care a devenit omucidere. Până la urmă 

am mers toată ziua dintr-un loc în altul. Trei locuri asociate. 

— In regulă, să vorbim despre fiecare în parte. 

În următoarele nouăzeci de minute, am purtat-o pe 
Gordon prin toate cele trei locuri văzute de ea în duminica 
aceea, pe 16 februarie 1986. Folosindu-mă de ea ca de un 
mijloc de comunicare, am reuşit să arăt fotografiile de la 
locul crimei, filmările şi rapoartele cu privire la probe. 
Royce a continuat să obiecteze întruna, sperând să 
împiedice valul de informaţii care venea către juriu. Dar nu 
a reuşit altceva decât să o enerveze pe judecătoare. Era 
vizibil, aşa că nu m-am plâns. Voiam să mustească în 
starea aceea de iritare. Îmi putea fi de folos mai târziu. 

Depoziţia lui Gordon a fost destul de plictisitoare, 
discutând mai întâi despre eforturile fără succes de a găsi 
urme de încălțări sau alte indicii pe peluza casei familiei 
Landy. Scena a devenit mai dramatică atunci când şi-a 
amintit cum a fost chemată într-un nou loc - să vadă 
tomberonul din spatele teatrului. 

— Ne-au chemat când au găsit cadavrul. Se vorbea în 
şoaptă, pentru că familia era în casă şi nu voiam să-i 
supărăm până nu ştiam că exista un cadavru şi că era al 
fetiţei. 

— Dumneavoastră şi Donovan aţi mers la teatrul El Rey? 

— Da, şi cu detectivul Kloster. Acolo ne-am întâlnit şi cu 
asistentul legistului. Acum aveam un caz de omucidere, aşa 
că au mai fost chemaţi şi alţi tehnicieni. 

Partea despre El Rey din mărturia lui Gordon era o ocazie 
bună pentru mine să arăt alte filmări şi fotografii cu victima 
pe ecranele suspendate. Voiam măcar ca fiecare jurat din 
boxă să fie intrigat de ceea ce vedea. Voiam să aprind focul 
unui instinct primar. Acela de răzbunare. 

Mă bazam pe Royce să obiecteze şi asta a şi făcut, dar 
deja epuizase răbdarea judecătoarei, iar plângerea lui că 
imaginile erau prea plastice şi în exces a fost respinsă. 

Toate imaginile au fost permise. 

În cele din urmă, Izzy Gordon ne-a adus în ultimul loc - 
camionul - şi a descris cum a găsit cele trei fire lungi de păr 
într-o crăpătură din banchetă şi cum i le-a arătat lui 
Donovan ca să le poată colecta. 

— Ce s-a întâmplat cu firele acelea de păr? am întrebat- 
O. 

— Fiecare a fost pus într-o pungă cu etichetă şi dus la 
Departamentul de Investigare Ştiinţifică pentru Comparaţie 
şi Analiză. 

Depoziţia lui Gordon era eficientă şi clară. Când am 
predat-o apărării, Royce a făcut ce-a putut el mai bine. Nu 
s-a deranjat să atace colectarea probelor, a încercat doar 
să insiste din nou pe teoria apărării. Astfel, a sărit peste 
primele două locuri şi s-a concentrat pe camion. 

— Domnişoară Gordon, când aţi ajuns la depoul 
Aardvark, poliţiştii erau deja acolo? 

— Da, desigur. 

— Câţi erau? 

— Nu i-am numărat, dar erau mai mulţi. 

— Dar detectivi? 

— Da, erau şi detectivi care cercetau zona şi toată firma, 
pentru că aveau cu ei un mandat de percheziţie. 

— Aceştia erau detectivii pe care i-aţi văzut mai devreme 
în celelalte locuri unde aţi fost? 

— Da, aşa cred. Aş spune că da, dar nu îmi amintesc 
exact. 

— Dar se pare că de alte lucruri vă amintiţi exact. De ce 
nu vă amintiţi cu ce detectivi aţi lucrat? 

— Erau mai mulţi care lucrau la acest caz. Detectivul 
Kloster era şeful, dar avea de-a face cu trei locuri diferite, 
precum şi cu fata care era martor. Nu-mi amintesc dacă era 
la depou când am ajuns eu, dar ştiu că la un moment dat a 
fost acolo. Cred că, dacă veţi verifica registrele noastre, 

veţi descoperi cine a fost unde şi când. 

— Atunci asta vom face. 

Royce s-a apropiat de Gordon şi i-a dat trei documente şi 
un creion. Apoi s-a întors la pupitru. 

— Ce sunt aceste trei documente, domnişoară Gordon? 

— Sunt registrele de prezenţă la locul crimei. 

— Şi despre care locuri e vorba? 

— Despre cele trei legate de cazul Landy. 

— Puteţi studia o clipă registrele şi să folosiţi creionul ca 
să încercuiți numele care apar pe toate cele trei liste? 

Lui Gordon i-a luat doar un minut ca să termine. 

— Gata? a întrebat Royce. 

— Da, sunt patru nume. 

— Ne puteţi spune care sunt? 

— Da, numele meu, al supervizorului, Art Donovan, al 
detectivului Kloster şi al partenerului său, Chad Steiner. 

— Voi patru aţi fost peste tot în ziua aceea, corect? 

— Corect. 

Maggie s-a aplecat spre mine şi mi-a şoptit: 

— Contaminarea locurilor. 

Am clătinat uşor capul şi i-am răspuns tot în şoaptă: 

— Asta sugerează contaminare accidentală. Cred că vrea 
să demonstreze plantarea intenţionată de dovezi. 

Maggie a dat din cap şi s-a îndreptat în scaun. Royce a 
pus următoarea întrebare: 

— Dat fiind că aţi fost doar una dintre cele patru 
persoane prezente în cele patru locuri, aveaţi o perspectivă 
clară asupra crimei şi ştiaţi ce însemna, aşa este? 

— Nu sunt sigură la ce vă referiţi. 

— Poliţiştii deveneau emoţionaţi în astfel de locuri? 

— Toţi se purtau ca nişte profesionişti. 

— Vreţi să spuneţi că nimănui nu-i păsa că era vorba de 
o fetiţă de doisprezece ani? 

— Ba nu, ne păsa şi pot spune că atmosfera era destul de 

tensionată în primele două locuri. Familia fetei era într-un 
loc, în celălalt era fetiţa. Nu îmi amintesc să fi fost la fel la 
depoul firmei. 

„Răspuns greşit”, mi-am spus. Se descoperise în faţa 
apărării. 

— In regulă, a spus Royce, dar spuneţi că toată lumea 
era emoţionată în primele două locuri, da? 

— Obiectez. S-a pus deja întrebarea şi s-a dat şi 
răspunsul, onorată instanţă. 

— Se admite. 

Royce nu părea afectat. 

— Atunci cum se manifestau aceste emoţii? a întrebat el. 

— Stăteam de vorbă. Art Donovan mi-a cerut să păstrez 
o atitudine profesională, detaşată. A spus că trebuia să ne 
facem treaba foarte bine pentru că era vorba de o fetiţă. 

— Dar detectivii Kloster şi Steiner? 

— Au spus acelaşi lucru. Că trebuia să căutăm peste tot, 
că trebuia să o facem pentru Melissa. 

— l-a spus victimei pe nume? 

— Da, aşa îmi amintesc. 

— Cât de supărat şi furios aţi spune că era detectivul 
Kloster? 

M-am ridicat şi am obiectat. 

— Face presupuneri despre lucruri care nu se regăsesc în 
probe şi în depoziţii. 

Judecătoarea a admis obiecţia şi i-a spus lui Royce să 
treacă mai departe. 

— Domnişoară Gordon, puteţi să vă uitaţi din nou pe 
registrele de prezenţă pe care le aveţi în faţă şi să ne 
spuneţi dacă este consemnată şi ora la care soseau şi 
plecau poliţiştii de la locul crimei? 

— Da, este trecută. Sub fiecare nume este trecută ora la 
care a venit sau a plecat. 

— Aţi spus mai devreme că detectivii Kloster şi Steiner 

erau singurii doi anchetatori, în afară de dumneavoastră şi 
de supervizor, în toate cele trei locuri. 

— Dă, ei erau detectivii-şefi în acest caz. 

— Au ajuns de fiecare dată înainte dumneavoastră şi a 
domnului Donovan? 

Gordon a confirmat după o clipă informaţia pe baza 
listelor. 

— Da, au ajuns. 

— Înseamnă că au avut acces la cadavrul victimei înainte 
ca dumneavoastră să ajungeţi la Teatrul El Rey, nu-i aşa? 

— Nu ştiu la ce vă referiţi prin „acces”, dar da, au ajuns 
primii. 

— Inseamnă că au avut acces şi la camion înainte să 
ajungeţi acolo şi să găsiţi în mod convenabil cele trei fire de 
păr în crăpătura din banchetă, aşa e? 

Am obiectat, spunând că întrebarea îi cerea martorului să 
speculeze cu privire la lucruri pe care nu le văzuse şi era şi 
îndoielnică din cauza folosirii cuvântului „convenabil”. Era 
evident că Royce avea de gând să se joace cu juraţii. 
Judecătoarea i-a spus să reformuleze întrebarea fără să îi 
schimbe sensul. 

— Au avut detectivii acces la camion înainte să ajungeţi 
acolo şi înainte să vedeţi cele trei fire de păr de pe 
bancheta din spate, nu-i aşa? 

Gordon s-a prins de aluzia pe care o făcusem obiectând 
şi a răspuns aşa cum voiam eu. 

— Nu ştiu, pentru că nu am fost acolo. 

Cu toate astea, Royce marcase un punct cu juriul. La fel 
făcuse şi cu mine. Acum puteam să presupunem că 
apărarea avea să lanseze teoria conform căreia poliţia - în 
persoana detectivului Kloster şi/sau a partenerului său, 
Steiner - plantase firele de păr pentru a se asigura că 
Jessup era condamnat după identificarea făcută de Sarah, 
care avea atunci doar treisprezece ani. In continuare, 

apărarea avea să susţină că identificarea greşită făcută de 
Sarah fusese intenţionată, ca parte a efortului depus de 
familia Landy de a ascunde faptul că Melissa fie murise 
accidental, fie fusese ucisă cu premeditare de tatăl ei 
vitreg. 

Avea să fie un drum greu. Ca să avem succes, era nevoie 
ca o persoană din juriu cel puţin să creadă că existaseră 
două conspirații care lucrau independent una de cealaltă, 
dar în tandem. Dar nu erau în oraş decât doi avocaţi care ar 
fi fost în stare să reuşească una ca asta, iar unul dintre ei 
era Royce. Trebuia să fiu pregătit. 

— Vă amintiţi ce s-a întâmplat după ce aţi văzut firele de 
păr de pe banchetă? a întrebat Royce. 

— | le-am arătat lui Art, pentru că el colecta probele. Eu 
eram acolo doar ca să observ şi să câştig experienţă. 

— Au fost chemaţi şi detectivii Kloster şi Steiner ca să 
vadă? 

— Da, cred că da. 

— Vă amintiţi ce au făcut ei atunci? 

— Nu îmi amintesc să fi făcut ceva legat de firele de păr. 
Era cazul lor şi au fost atenţionaţi cu privire la descoperire, 
atâta tot. 

— Aţi fost mulţumită de dumneavoastră? 

— Nu cred că vă înţeleg. 

— Era prima dumneavoastră zi de muncă - primul caz. V- 
aţi bucurat când aţi găsit firele de păr? V-aţi simţit mândră? 

Gordon a ezitat înainte să răspundă, ca şi cum încerca 
să-şi dea seama dacă nu era cumva o capcană. 

— Am fost bucuroasă că am contribuit cu ceva, da. 

— Şi v-aţi întrebat vreodată de ce dumneavoastră, o 
începătoare, aţi văzut firele de păr din crăpătura aceea 
înaintea supervizorului sau a detectivilor-şefi? 

Gordon a ezitat din nou, apoi a spus „nu”. Royce a spus 
că nu mai avea întrebări. Fusese o examinare încrucişată 

excelentă, plantase multe idei pe care putea mai târziu să 
le dezvolte în ceva mai mare pentru cazul apărării. 

La examinarea secundară am făcut tot ce am putut, 
rugând-o pe Gordon să spună numele celor şase poliţişti în 
civil şi al celorlalţi doi detectivi care erau trecuţi pe listă şi 
care ajunseseră înaintea lui Kloster şi a lui Steiner în locul 
unde fusese găsit cadavrul Melissei Landy. 

— Aşadar, ipotetic vorbind, dacă detectivii Kloster şi 
Steiner ar fi vrut să ia o mostră din părul victimei şi să o 
planteze în altă parte, ar fi trebuit să o facă sub nasul 
celorlalţi poliţişti sau să îi convingă să le permită acest 
lucru. E corect? 

— Da, aşa s-ar părea. 

l-am mulţumit şi m-am aşezat. Royce s-a întors iar la 
pupitru pentru examinarea secundară. 

— Vorbind tot ipotetic, dacă Steiner şi Kloster ar fi vrut să 
planteze părul victimei la al treilea loc pe care îl cercetaţi, 
nu era necesar să ia mostra direct de pe capul acesteia 
dacă mai aveau şi altă sursă, corect? 

— Cred că nu, dacă existau alte surse. 

— De exemplu, o perie de păr din casa victimei le-ar fi 
oferit această posibilitate, nu? 

— Presupun că da. 

— Au fost în casa victimei, nu? 

— Da, au fost prezenţi acolo. 

— Nu mai am nicio întrebare. 

Royce mă prinsese aici şi am decis să nu mai continui. 
Avea să aibă un răspuns indiferent ce aş fi scos de la 
martor. 

Lui Gordon i s-a spus că e liberă şi judecătoarea a luat 
pauza de prânz. l-am spus lui Bosch că urma să depună 
mărturie după pauză, să citească depoziţia lui Kloster. L-am 
întrebat dacă voia să mâncăm împreună şi să discutăm 
despre teoria apărării, dar a zis că nu poate, că avea 

altceva de făcut. 

Maggie se ducea la hotel să ia prânzul cu Sarah Ann 
Gleason, aşa că eram singur. 

Cel puţin, aşa credeam. 

Când am luat-o pe coridor spre spatele sălii, o femeie 
atrăgătoare de pe rândul din spate mi-a apărut în faţă. A 
zâmbit şi s-a apropiat de mine. 

— Domnule Haller, sunt Rachel Walling, de la FBI. 

La început nu am făcut legătura, apoi numele mi-a sunat 
cunoscut. 

— Da, psihologul criminalist. Dumneavoastră i-aţi distras 
atenţia detectivului meu cu teoria aceea că Jason Jessup ar 
fi criminal în serie. 

— Ei bine, sper că a fost mai mult de atât. 

— Asta rămâne de văzut. Ce pot să fac pentru 
dumneavoastră, agent Walling? 

— Voiam să vă întreb dacă aveţi timp să luăm prânzul. 
Dar dacă vi se pare că v-aş distrage atenţia, poate ar 
trebui... 

— Ştiţi ceva, agent Walling? Aveţi noroc. Sunt liber. 
Haideţi să luăm prânzul. 

Am făcut semn spre uşă şi am ieşit împreună. 


TREIZECI 


Marţi, 6 aprilie, 13.15 


De asta aceasta, judecătoarea era cea care întârzia. 
Echipele apărării şi acuzării erau deja la masă la ora 
specificată şi gata de treabă, dar Breitman nu dădea niciun 
semn. Grefiera nu oferise nicio explicaţie dacă întârzierea 
era din motive personale sau din cauza unor chestiuni 

legate de proces. Bosch se ridică de pe locul lui de lângă 
balustradă şi se apropie de Haller, bătându-l pe umăr. 

— Harry, trebuie să începem. Eşti gata? 

— Sunt gata, dar trebuie să stăm de vorbă. 

— Ce s-a întâmplat? 

Bosch se răsuci ca să stea cu spatele la masa apărării şi 
vorbi încet, aproape în şoaptă. 

— M-am dus să vorbesc cu băieţii de la DSI la prânz. Mi- 
au arătat nişte lucruri pe care trebuie să le ştii şi tu. 

Era exagerat de misterios. Dar fotografiile pe care 
locotenentul Wright i le arătase, făcute cu o noapte înainte, 
erau tulburătoare. Jessup punea ceva la cale şi, orice ar fi 
fost, urma să se întâmple în curând. 

Inainte ca Haller să apuce să răspundă, murmuratul din 
sală se opri, pentru că judecătoarea îşi ocupase locul. 

— Vorbim după şedinţă, şopti Haller. 

Apoi se întoarse în faţă, iar Bosch se aşeză pe scaun. 
Judecătoarea îi spuse ofițerului Curţii să aducă juraţii şi în 
curând toţi erau pregătiţi. 

— Vreau să îmi cer scuze, zise Breitman. Această 
întârziere s-a produs din vina mea. A apărut o problemă de 
natură personală şi a durat mai mult decât m-aş fi aşteptat. 
Domnule Haller, vă rog să chemaţi următorul martor. 

Haller se ridică şi îl chemă pe Doral Kloster. Bosch se 
îndreptă spre boxa martorilor, în timp ce judecătoarea le 
explica iar juraţilor că martorul chemat de acuzare nu era 
disponibil şi că depoziţia avea să fie citită de Bosch şi de 
Haller. Deşi toate aceste lucruri fuseseră stabilite într-o 
audiere preliminară, trecându-se peste obiecţia apărării, 
Royce se ridică din nou şi obiectă. 

— Domnule Royce, am discutat deja despre acest lucru, 
răspunse judecătoarea. 

— Doresc ca instanţa să reexamineze hotărârea luată, 
deoarece acest tip de depoziţie subminează dreptul 


259 


constituţional al domnului Jessup de a se confrunta cu 
acuzatorii lui. Domnului Kloster nu i s-au pus întrebările pe 
care aş dori eu să le pun, bazate pe perspectiva actuală a 
apărării în privinţa acestui caz. 

— Incă o dată, domnule Royce, această chestiune a fost 
stabilită şi nu doresc să reluăm discuţia în faţa juriului. 

— Dar, onorată instanță, mă împiedicaţi să prezint aşa 
cum trebuie cazul apărării. 

— Domnule Royce, am fost foarte generoasă şi v-am 
permis să pozaţi în faţa juriului. Răbdarea mea e pe 
terminate. Puteţi lua loc. 

Royce se uită lung la judecătoare. Bosch ştia ce făcea el. 
Se juca iar cu juriul. Voia ca el şi Jessup să pară 
defavorizaţi. Voia ca ei să înţeleagă faptul că nu numai 
acuzarea era împotriva lui Jessup, ci şi judecătoarea. După 
ce se uită la ea atât cât avu curaj, vorbi din nou. 

— Doamnă judecător, nu pot să iau loc când e în joc 
libertatea clientului meu. Este ceva ieşit din... 

Breitman lovi furioasă cu palma în masă, făcând un 
zgomot care semăna cu un foc de armă. ` 

— Nu facem aşa ceva în faţa juriului, domnule Royce. li 
rog pe jurați să părăsească sala. 

Cu ochii mari şi atenţi la atmosfera tensionată care 
cuprinsese sala, juraţii ieşiră în şir indian, iar ultimul dintre 
ei se uită peste umăr să vadă ce se întâmpla în spate. In tot 
acest timp, Royce se uita în continuare urât la judecătoare. 
Bosch ştia că juca teatru. Exact asta îşi dorea Royce, ca 
juriul să-l vadă persecutat şi în imposibilitatea de a-şi 
prezenta cazul. Nu conta că urmau să fie închişi în camera 
juriului. Toţi ştiau că Royce avea să fie aspru admonestat 
de către judecătoare. 

După ce se închise uşa de la camera juraţilor, 
judecătoarea se  îndreptă spre Royce. Se calmase 
considerabil în cele treizeci de secunde cât durase ieşirea 

juriului din sală. 

— Domnule Royce, la sfârşitul acestui proces se va ţine o 
audiere pentru sfidarea Curții, în care faptele 
dumneavoastră de azi vor fi examinate şi penalizate. Până 
atunci, dacă vă mai spun vreodată să luaţi loc şi refuzaţi să 
mă ascultați, voi pune ofiţerul Curţii să vă aşeze cu forţa pe 
scaun. Şi nu mă va mai interesa dacă juriul este prezent 
sau nu. Aţi înţeles? 

— Da, onorată instanţă. Aş dori să vă cer scuze pentru că 
m-am lăsat dus de emoţiile de moment. 

— Foarte bine, domnule Royce. Acum veţi lua loc şi vom 
aduce juriul înapoi. 

Se uitară o vreme unul la celălalt, după care Royce se 
aşeză încet pe scaun. Judecătoarea spuse atunci ofițerului 
Curţii să cheme juriul. 

Bosch se uită la juraţi când intrară în sală. Toţi erau cu 
ochii pe Royce, iar Harry văzu că şmecheria apărătorului 
funcţionase. Observă simpatie în ochii lor, ca şi cum ştiau 
cu toţii că în orice moment ar putea să o supere pe 
judecătoare şi să fie admonestaţi în acelaşi fel. Nu ştiau ce 
se întâmplase cât timp stătuseră dincolo de uşă, dar Royce 
arăta ca elevul trimis în biroul directorului, care venise 
după aceea la pauză să povestească tuturor. 

jJudecătoarea se adresă juriului înainte de a continua 
procesul: 

— Aş vrea ca juriul să înţeleagă faptul că în asemenea 
procese există multe tensiuni uneori. Eu şi domnul Royce 
am discutat problema şi am rezolvat-o. Nu trebuie să luaţi 
aşa ceva în seamă. Aşadar, să continuăm cu audierea 
depoziţiei. Domnule Haller? 

— Da, onorată instanţă. 

Haller se ridică şi merse la pupitru cu depoziţia lui Doral 
Kloster în mână. 

— Domnule detectiv Bosch, sunteţi încă sub jurământ. 

Aveţi stenograma depoziţiei date de detectivul Doral 
Kloster de pe data de 8 octombrie 1986? 

— Da, oam. 

Bosch puse depoziţia pe bară şi scoase o pereche de 
ochelari de vedere din buzunarul interior al hainei. 

— Atunci eu voi citi din nou întrebările adresate domnului 
detectiv Kloster sub jurământ de către adjunctul 
procurorului districtual Gary Lintz, iar dumneavoastră veţi 
citi răspunsurile martorului. 

După o serie de întrebări care solicitau informaţii de bază 
despre Kloster, depoziţia trecu repede la ancheta în cazul 
Melissei Landy. 

— „Domnule detectiv, sunteţi repartizat la echipa de 
detectivi a Diviziei Wilshire, corect?” 

— „Da, sunt la Departamentul de Omucideri şi Infracţiuni 
Deosebit de Grave.” 

— „Acest caz nu a debutat ca o omucidere.” 

— „Nu. Eu şi partenerul meu am fost chemaţi de acasă 
după ce patrulele au fost trimise la locuinţa familiei Landy 
şi după ce ancheta preliminară a stabilit că fata a fost 
răpită de un necunoscut. Asta însemna că era o infracţiune 
gravă şi de aceea ne-au chemat pe noi.” 

— „Ce s-a întâmplat când aţi ajuns la familia Landy?” 

— „Iniţial i-am luat separat pe cei de acolo - pe mamă, 
pe tată şi pe Sarah, sora fetei - şi i-am interogat. Apoi i-am 
adus împreună şi i-am interogat în grup. De cele mai multe 
ori funcţionează şi aşa s-a întâmplat şi atunci. In interviul 
comun am găsit direcţia de investigare.” 

— „Elaboraţi puţin. Cum aţi găsit această direcţie?” 

— „In interogatoriul individual, Sarah a spus că ea şi sora 
ei se jucau de-a v-aţi ascunselea şi că ea se ascundea în 
nişte tufişuri aflate în colţul din faţă al casei. Tufişurile o 
împiedicau să vadă strada. A spus că a auzit maşina de 
gunoi, după care a văzut un gunoier traversând curtea şi 

luând-o pe sora ei. Aceste lucruri s-au petrecut duminică, 
aşa că ştiam că angajaţii de la salubrizare nu lucrau. Dar 
când i-am spus lui Sarah să reia povestea de faţă cu familia 
ei, tatăl a spus repede că duminica dimineaţa patrulau prin 
cartier maşini de tractare şi că şoferii purtau salopete ca şi 
cei de la salubrizare. Acesta a fost primul indiciu.” 

— „Şi ce aţi făcut în acest sens?” 

— „Am reuşit să obţinem o listă cu firmele de tractare 
angajate de primărie care lucrau în districtul Wilshire. 
Chemasem deja mai mulţi detectivi şi am împărţit lista. În 
ziua aceea lucrau doar trei dintre firme. Fiecare pereche de 
detectivi a preluat una. Eu şi partenerul meu ne-am dus la 
un depou de pe La Brea Boulevard, care aparţinea firmei 
Aardvark Towing.” 

— „Ce s-a întâmplat când aţi ajuns acolo?” 

— „Am aflat că urmau să închidă, pentru că lucrau în 
principal în zonele unde era interzisă parcarea din jurul 
bisericilor. La prânz deja terminau. Erau trei şoferi care 
încuiau pe acolo şi care se pregăteau să plece când am 
ajuns noi. Toţi au fost de acord să spună cine sunt şi să ne 
răspundă la întrebări. In timp ce partenerul meu a pus 
întrebările preliminare, eu m-am întors la maşină şi am 
raportat numele lor la dispecerat ca să poată verifica dacă 
aveau cazier.” 

— „Cine erau aceşti oameni, domnule detectiv Kloster?” 

— „Se numeau William Clinton, Jason Jessup şi Derek 
Wilbern.” 

— „Şi ce aţi descoperit la verificare?” 

— „Doar Wilbern fusese arestat o dată. Era vorba de o 
tentativă de viol fără condamnare. Din câte îmi amintesc, 
cazul avea patru ani vechime.” 

— „Asta înseamnă că era suspect în cazul răpirii Melissei 
Landy?” 

— „Da. Se potrivea în mare cu descrierea făcută de 

Sarah. Conducea un camion mare şi purta salopetă. Şi avea 
şi cazier pentru o infracţiune de natură sexuală. Asta 
însemna pentru mine că era suspect.” 

— „Ce aţi făcut mai departe?” 

— „M-am întors la partenerul meu, el încă îi interoga în 
grup pe cei trei. Ştiam că timpul era esenţial. Fetiţa asta 
încă lipsea. Era în continuare dispărută şi de obicei, în astfel 
de cazuri, cu cât lipseşte mai mult, cu atât scad şansele să 
se termine cu bine.” 

— „Aşa că aţi luat nişte decizii, nu-i aşa?” 

— „Da, am decis că Sarah Landy trebuia să-l vadă pe 
Derek Wilbern ca să ne dăm seama dacă îl putea identifica 
pe el ca fiind răpitorul.” 

— „Aţi aranjat o recunoaştere pentru ea?” 

— „Nu, nu am aranjat.” 

— „Nu?” 

— „Nu. Am crezut că nu era destul timp. Trebuia să pun 
lucrurile în mişcare. Trebuia să încercăm să o găsim pe 
fată. Aşa că i-am întrebat pe cei trei bărbaţi dacă erau de 
acord să meargă în altă parte unde să continuăm 
interogatoriul. Toţi au fost de acord.” 

— „Fără nicio ezitare?” 

— „Fără. Au fost de acord.” 

— „Apropo, ce s-a întâmplat când ceilalţi detectivi au 
vizitat celelalte firme de tractare din districtul Wilshire?” 

— „Nu au găsit şi nu au interogat pe nimeni care să se 
ridice la rangul de suspect.” 

— „Adică nu au găsit pe nimeni care să aibă cazier?” 

— „Nu au apărut nici caziere, nici semne de întrebare în 
timpul interogatoriilor.” 

— „Deci v-aţi concentrat pe Derek Wilbern?” 

— „Exact.” 

— „Şi când Wilbern şi ceilalţi doi au fost de acord să fie 
transportaţi în altă parte, ce aţi făcut?” 

— „Am chemat două maşini de poliţie şi i-am urcat pe 
Jessup şi pe Clinton într-o maşină, iar pe Wilbern în cealaltă. 
Apoi am închis şi încuiat depoul Aardvark şi am luat-o 
înainte în maşina noastră.” 

— „Şi prima dată v-aţi dus acasă la familia Landy?” 

— „A fost premeditat. Le spusesem poliţiştilor din patrulă 
să o ia pe o rută ocolitoare, pe Windsor, ca să ajungă acasă 
la familia Landy şi să ajungem noi primii. Când am ajuns 
acolo, am luat-o pe Sarah la etaj, în dormitorul ei, care 
dădea spre partea din faţă a casei şi de unde se vedeau 
curtea şi strada. Am tras jaluzelele şi am rugat-o să se uite 
printr-o crăpătură, ca să nu o vadă şoferii.” 

— „Ce s-a întâmplat după aceea?” 

— „Partenerul meu a rămas în faţă. Când maşinile de 
poliţie au ajuns, i-am spus să-i scoată pe cei trei din maşini 
şi să îi pună unul lângă altul pe trotuar. Am întrebat-o pe 
Sarah dacă recunoştea pe vreunul dintre ei.” 

— „Şi a recunoscut pe cineva?” 

— „La început, nu. Dar unul dintre bărbaţi - Jessup - 
purta o şapcă de baseball şi se uita în jos, acoperindu-şi 
faţa cu cozorocul.” 

Bosch dădu două pagini în acel moment. Paginile 
fuseseră haşurate. Conţineau mai multe întrebări despre 
atitudinea lui Jessup şi încercarea lui de a-şi ascunde faţa. 
La acele întrebări obiectase apărarea, judecătoarea 
aprobase obiecţia, întrebările fuseseră reformulate, dar se 
obiectase din nou. La audierea preliminară, Breitman 
fusese de acord cu Royce că juriul actual nu ar trebui să le 
audă. Era unul dintre puţinele puncte câştigate de Royce. 

Haller reluă lectura din punctul în care se potolise cearta. 

— „In regulă, domnule detectiv, spuneţi juriului ce s-a 
întâmplat după asta.” 

— „Sarah m-a întrebat dacă puteam să-i spun bărbatului 
cu şapcă să o scoată. l-am transmis prin staţie partenerului 

meu să-i spună lui Jessup să scoată şapca. Sarah a spus 
aproape în aceeaşi clipă că el era.” 

— „Bărbatul care îi răpise sora?” 

— „Da.” 

— „Staţi puţin. Aţi spus că Derek Wilbern era suspectul 
dumneavoastră.” 

— „Da, mă bazam pe faptul că mai fusese arestat pentru 
o infracţiune de natură sexuală şi credeam că probabil el 
era vinovatul.” 

— „Sarah era sigură de persoana identificată?” 

— „l-am spus de mai multe ori să confirme identificarea. 
Aşa a făcut.” 

— „Ce aţi făcut apoi?” 

— „Am lăsat-o pe Sarah în dormitor şi am coborât scările. 
Când am ajuns afară, l-am arestat pe Jason Jessup, i-am pus 
cătuşele şi l-am urcat în spatele maşinii de poliţie. Le-am 
spus poliţiştilor să-l urce pe Wilbern în altă maşină şi să-l 
ducă la secţia Wilshire pentru interogatoriu.” 

— „L-aţi interogat în acel moment şi pe Jason Jessup?” 

— „Da. Repet, timpul era esenţial. Credeam că nu am 
suficient timp să-l duc la secţia Wilshire şi să organizez un 
interogatoriu oficial. În schimb, am urcat cu el în maşină, i- 
am spus care îi erau drepturile şi l-am întrebat dacă voia să 
discute cu mine. A zis că da.” 

— „Aţi înregistrat discuţia?” 

— „Nu, nu am înregistrat. Sincer, am uitat. Lucrurile se 
precipitau şi nu mă gândeam decât că trebuia să găsim 
fetiţa. Aveam un reportofon în buzunar, dar am uitat să 
înregistrez discuţia.” 

— „Bine, aşadar, l-aţi interogat pe Jessup?” 

— „l-am pus întrebări, dar mi-a dat foarte puţine 
răspunsuri. A negat că ar avea vreo legătură cu răpirea. A 
recunoscut că patrulase în cartier ca să tracteze maşini în 
dimineaţa aceea şi că era posibil să fi trecut prin faţa casei 

Landy, dar nu era sigur dacă trecuse pe Windsor Street. L- 
am întrebat dacă îşi amintea să fi văzut semnul Hollywood, 
pentru că dacă eşti pe Windsor îl vezi direct în capătul 
străzii, sus pe deal. A zis că nu-şi amintea să fi văzut 
semnul.” 

— „Cât timp a durat interogatoriul?” 

— „Nu mult. Cam cinci minute. Am fost întrerupţi.” 

— „Ce anume v-a întrerupt, domnule detectiv?” 

— „Partenerul meu a bătut în geam şi mi-am dat seama 
după expresia lui că aflase ceva important. Am ieşit din 
maşină şi atunci mi-a spus că au găsit-o. Cadavrul unei 
fetiţe fusese găsit într-un tomberon din Wilshire.” 

— „Asta a schimbat tot?” 

— „Da, tot. L-am trimis pe Jessup în centru şi am pus să 
fie reţinut în timp ce eu am plecat spre locul unde se afla 
cadavrul.” 

— „Ce aţi descoperit când aţi ajuns acolo?” 

— „Am găsit trupul unei fete de aproximativ doisprezece 
sau treisprezece ani, aruncat într-un tomberon. Era 
neidentificată încă, dar părea să fie Melissa Landy. Aveam 
fotografia ei. Eram destul de sigur că era ea.” 

— „Şi ancheta dumneavoastră s-a concentrat apoi în 
acest punct?” 

— „Absolut. Eu şi partenerul meu am început 
interogatoriile, în timp ce personalul de la locul crimei şi 
angajaţii cabinetului de medicină legală se ocupau de 
cadavru. În scurt timp am aflat că parcarea de lângă curtea 
din spate a teatrului mai fusese folosită ca spaţiu de 
depozitare temporară de către o firmă de tractare. Am aflat 
că acea firmă era Aardvark Towing.” 

— „Ce însemna asta pentru dumneavoastră?” 

— „Pentru mine însemna că acum exista o a doua 
legătură între uciderea acestei fete şi Aardvark. Aveam un 
singur martor, pe Sarah Landy, care îl identificase pe unul 

dintre şoferii de la Aardvark ca fiind răpitorul şi acum 
aveam victima într-un tomberon de lângă parcarea folosită 
de aceştia. Mie mi se părea că lucrurile începeau să se 
lege.” 

— „Care a fost pasul următor?” 

— „În momentul acela, eu şi partenerul meu ne-am 
separat. El a rămas la locul crimei, iar eu m-am întors la 
secţia Wilshire ca să lucrez la mandate de percheziţie.” 

— „Mandate de percheziţie pentru ce?” 

— „Unul pentru tot spaţiul firmei Aardvark Towing. Unul 
pentru camionul pe care îl conducea Jessup în ziua aceea. 
Altele două pentru casa şi maşina personală ale lui Jessup.” 

— „Şi aţi primit aceste mandate de percheziţie?” 

— „Da, le-am primit. Judecătorul Richard Pittman era de 
serviciu şi, întâmplător, tocmai juca golf la clubul Wilshire. 
l-am adus mandatele şi le-a semnat pe toate chiar la gaura 
numărul nouă. Apoi am început căutările, începând cu 
Aardvark.” 

— „Aţi fost de față la această percheziţie?” 

— „Da, am fost. Eu şi partenerul meu ne ocupam de 
asta.” 

— „Şi la un moment dat aţi găsit o probă care era 
relevantă pentru caz?” 

— „Da. Şeful echipei de criminalişti, pe nume Art 
Donovan, m-a informat că găsiseră trei fire de păr de 
culoare castanie, aveau peste treizeci de centimetri 
lungime şi erau în camionul pe care îl conducea Jason 
Jessup în ziua aceea.” 

— „V-a spus Donovan unde anume în camion s-au găsit 
cele trei fire?” 

— „Da, a spus că erau prinse în spaţiul dintre partea de 
jos şi cea de sus a banchetei din spate.” 

Bosch închise atunci paginile cu stenograma. Depoziţia 
lui Kloster continua, dar ajunseseră într-un punct în care 

Haller anunţase că se va opri pentru că avea deja tot ce era 
necesar. 

Judecătoarea îl întrebă atunci pe Royce dacă dorea să se 
citească oficial examinarea încrucişată. Royce se ridică să 
răspundă, ţinând în mână două foi de hârtie prinse cu o 
clemă. 

— Oficial, nu doresc să particip la o procedură la care mă 
opun, dar, având în vedere că instanţa hotărăşte regulile 
jocului, mă voi conforma. Am de citit două pasaje scurte din 
examinarea încrucişată la care a fost supus detectivul 
Kloster. Pot să îi dau pasajul subliniat detectivului Bosch? 
Cred că va fi mai uşor aşa. 

— Foarte bine, zise judecătoarea. 

Ofiţerul Curţii luă unul din documentele lui Royce şi i-l 
dădu lui Bosch, care îl scană repede. Erau doar două pagini 
din depoziţia transcrisă. Două pasaje erau subliniate cu 
galben. În timp ce Bosch le citea, judecătoarea explică 
juriului că Royce avea să citească întrebările puse de 
primul apărător al lui Jessup, Charles Barnard, în timp ce 
Bosch continua să citească răspunsurile date de detectivul 
Doral Kloster. 

— Puteţi începe, domnule Royce. 

— Vă mulţumesc, onorată instanţă. Acum voi citi 
transcrierea. „Domnule detectiv, cât timp a trecut de când 
aţi încuiat sediul firmei Aardvark Towing şi i-aţi dus pe cei 
trei şoferi pe Windsor Street şi până v-aţi întors cu 
mandatul de percheziţie?” 

— „Pot să fac referire la cronologia cazului?” 

— „Puteţi.” 

— „Au fost cam două ore şi treizeci şi cinci de minute.” 

— „Şi când aţi plecat de la Aardvark Towing, cum aţi 
asigurat sediul?” 

— „Am închis garajele, iar unul dintre şoferi - cred că era 
domnul Clinton - avea o cheie de la uşă. Am împrumutat-o 

ca să încui uşa.” 

— „l-aţi returnat cheia după aceea?” 

— „Nu, l-am întrebat dacă pot să o păstrez o vreme şi a 
zis că e în regulă.” 

— „Deci, când v-aţi întors cu mandatul de percheziţie, 
aveaţi cheie şi pur şi simplu aţi descuiat şi aţi intrat.” 

— „Aşa este.” 

Royce dădu pagina şi îl instrui şi pe Bosch să facă la fel. 

— Acum citesc din alt fragment al examinării încrucişate. 
„Domnule detectiv Kloster, ce concluzie aţi tras când vi s-a 
spus despre firele de păr găsite în camionul condus de 
domnul Jessup în ziua aceea?” 

— „Niciuna. Specimenele nu erau încă identificate.” 

— „Când au fost identificate?” 

— „Două zile mai târziu am primit un telefon de la Divizia 
de Investigaţiei Ştiinţifice. Un tehnician specializat pe fibre 
şi păr mi-a spurcă firele au fost examinate şi că se 
potriveau destul de bine cu mostrele luate de la victimă. Mi- 
a spus că nu putea exclude victima ca sursă.” 

— „Ce aţi înţeles din acest lucru?” 

— „Că probabil Melissa Landy a fost în camionul acela.” 

— „Ce alte probe aţi găsit care să plaseze victima în acel 
camion sau care să facă legătura între ea şi domnul 
Jessup?” 

— „Nu au mai fost alte probe.” 

— „Nu ați găsit sânge sau alte substanțe biologice?” 

— „Nu.” 

— „Nicio fibră din rochia fetei?” 

— „Nu.” 

— „Nimic altceva?” 

— „Nimic.” 

— „Având în vedere lipsa altor probe în camion care să 
confirme teoria, v-aţi gândit vreodată că era posibil ca firele 
de păr să fi fost plantate acolo?” 

— „M-am gândit la asta aşa cum m-am gândit la toate 
aspectele acestui caz. Dar am respins ipoteza pentru că 
martorul răpirii l-a identificat pe Jessup, iar acela era 
camionul condus de el. Nu am crezut că proba a fost 
plantată. Păi, cine să o fi plantat? Nimeni nu încerca să-i 
însceneze ceva. A fost identificat de sora victimei.” 

Acolo se termină lectura depoziţiei. Bosch se uită spre 
boxa martorilor şi văzu că toţi păreau să fi fost atenţi la 
etapa care era, probabil, cea mai plictisitoare din tot 
procesul. 

— Mai aveţi ceva de adăugat, domnule Royce? întrebă 
judecătoarea. 

— Nu mai am nimic, doamnă judecător, răspunse Royce. 

— Foarte bine, zise Breitman. Cred că am ajuns la pauza 
de după-amiază. Ne întâlnim din nou în sală - şi mă voi 
strădui să fiu aici la timp - peste cincisprezece minute. 

Lumea începu să iasă din sală, iar Bosch cobori din boxa 
martorilor. Se duse direct spre Haller, care discuta cu 
McPherson. Bosch le întrerupse conversaţia în şoaptă. 

— Atwater, da? 

Haller se uită la el. 

— Da, exact. Să fie gata în cincisprezece minute. 

— Şi ai timp să vorbim după şedinţă? 

— O să-mi fac timp. Am avut şi la prânz o discuţie 
interesantă. Trebuie să-ţi povestesc. 

Bosch îi lăsă şi ieşi pe hol. Ştia că rândul de la standul de 
cafea de lângă lifturi avea să fie lung şi plin de juraţi de la 
cazul lor. Se hotărî să o ia pe scări şi să cumpere cafea de 
la alt etaj. Dar mai întâi se duse la toaletă. 

Când intră, îl văzu pe Jessup în dreptul unei chiuvete. 
Stătea aplecat şi se spăla pe mâini. Avea ochii coborâţi sub 
oglindă şi nu-l vedea pe Bosch în spatele lui. 

Bosch rămase nemişcat şi aşteptă o clipă, gândindu-se la 
ce să spună când Jessup îl va vedea acolo. Dar în clipa în 

care Jessup ridică ochii şi îl văzu pe Bosch în oglindă, uşa 
uneia dintre cabine se deschise şi apăru juratul numărul 
zece. Era un moment stânjenitor şi niciunul dintre cei trei 
bărbaţi nu vorbi. 

In cele din urmă, Jessup luă un prosop de hârtie din 
suport, îşi şterse mâinile şi îl aruncă în coş. Se îndreptă spre 
uşă în timp ce juratul trecu la chiuvetă. Bosch se duse tăcut 
spre un pisoar, dar se uită în spate exact când Jessup 
împingea uşa să iasă. 

Bosch făcu un semn cu mâna ca şi cum le-ar fi împuşcat 
în spate. Jessup nici nu ştia ce-l aştepta. 


TREIZECI ŞI UNU 


Marti, 6 aprilie, 15.05 


În timpul pauzei, am verificat dacă următorul martor era 
pregătit. Aveam câteva minute libere, aşa că l-am găsit pe 
Bosch la rând la cafea cu un etaj mai jos. Ceva mai în faţă 
era juratul numărul şase. L-am luat pe Bosch de cot şi l-am 
tras deoparte. 

— Poţi să-ţi iei cafea mai târziu. Oricum nu ai timp s-o 
bei. Voiam să-ţi spun că am luat prânzul cu iubita ta de la 
FBI. 

— Poftim? Cu cine? 

— Cu agentul Walling. 

— Nu e iubita mea. De ce a luat prânzul cu tine? 

L-am condus spre scară şi am început să urcăm în timp 
ce vorbeam. 

— Cred că voia să meargă la prânz cu tine, dar ai şters-o 
prea repede şi s-a mulţumit cu mine. Voia să ne avertizeze. 
A spus că ne-a urmărit şi a citit rapoartele de la proces şi 

crede că Jessup o să izbucnească şi asta cât de curând. A 
spus că face urât la stres şi că probabil nu a fost niciodată 
mai stresat ca acum. 

Bosch a dat din cap. 

— Păi despre asta voiam şi eu să vorbim mai devreme. 

S-a uitat în jur, să se asigure că nu ne auzea nimeni. 

— Cei de la DSI spun că activităţile nocturne ale lui 
Jessup s-au întețit de la începutul procesului. Acum iese în 
fiecare seară. 

— A mai venit pe strada ta? 

— Nu, nu s-a mai întors acolo sau în celelalte locuri de pe 
Mulholland de o săptămână. Dar în ultimele două nopţi a 
făcut lucruri noi. 

— Ce fel de lucruri, Harry? 

— De exemplu, duminică l-au urmărit din Venice către 
plajă şi s-a dus în vechiul depozit de sub digul Santa 
Monica. 

— Care depozit? Ce înseamnă asta? 

— E un vechi depozit din oraş, dar a fost inundat de 
maree de atâtea ori, încât e încuiat şi abandonat. Jessup a 
săpat sub unul dintre pereţii vechi de lemn şi s-a strecurat 
înăuntru. 

— De ce? 

— Cine ştie? N-au putut să intre după el, ar fi riscat să se 
expună. Dar nu asta e ştirea adevărată. Aseară s-a întâlnit 
cu vreo doi tipi la Townhouse, în Venice, apoi s-au dus lao 
maşină din parcările de pe plajă. Unul din cei doi tipi a scos 
din portbagaj un obiect învelit cu un prosop şi i l-a dat. 

— O armă? 

Bosch a ridicat din umeri. 

— Orice o fi fost, ei n-au văzut nimic, dar l-au identificat 
pe unul din tipi după numărul de înmatriculare al maşinii. 
Marshall Daniels. A fost închis la San Quentin în anii '90... în 
aceeaşi perioadă ca Jessup. 


273 


Începeam să resimt o parte din încordarea şi neliniştea 
care răzbea dinspre Bosch. 

— E posibil să se fi cunoscut acolo. Pentru ce a fost 
Daniels închis? 

— Droguri şi arme. 

M-am uitat la ceas. Trebuia să mă întorc în sală. 

— Atunci trebuie să presupunem că Jessup are o armă. 
Am putea să-i ridicăm dreptul de eliberare chiar acum 
pentru asociere cu un fost deţinut. Au imagini cu Jessup şi 
Daniels împreună? 

— Au imagini, dar nu sunt sigur că ar trebui să facem 
asta. 

— Dacă are o armă... Ai încredere că DSI o să-l oprească 
înainte să încerce sau chiar să facă ceva? 

— Am încredere, dar ne-ar prinde bine să ştim ce anume 
vrea să facă. 

Am ieşit pe hol. Nu se vedea niciun jurat sau vreo altă 
persoană din proces. Toţi erau în sală în afară de mine. 

— Vorbim mai târziu despre asta. Trebuie să mă întorc în 
sală, altfel o să se ia judecătoarea de mine. Eu nu sunt ca 
Royce. Nu pot să-mi permit o audiere de sfidare a Curţii ca 
să demonstrez ceva juriului. Du-te după Atwater şi adu-o în 
sală. 

M-am grăbit spre sala 112 şi am dat nepoliticos la o parte 
nişte pierde-vară care se mişcau prea încet în dreptul uşii. 
Judecătoarea Breitman nu mă aşteptase. l-am văzut pe toţi 
la locurile lor, iar juriul tocmai se așeza. Am traversat 
culoarul, am deschis poarta şi m-am furişat lângă Maggie. 

— A fost cât pe ce, mi-a şoptit ea. Cred că judecătoarea 
spera să egalizeze lucrurile acuzându-te şi pe tine de 
sfidare. 

— Mda, păi încă ar putea să o facă. 

jJudecătoarea s-a întors de la juraţi şi m-a observat la 
masa acuzării. 

— Vă mulţumim că sunteţi alături de noi în această după- 
amiază, domnule Haller. Aţi avut o plimbare plăcută? 

M-am ridicat în picioare. 

— Vă rog să mă scuzaţi, onorată instanţă. A apărut o 
problemă de natură personală şi a durat mai mult decât m- 
aş fi aşteptat. 

A deschis gura să mă admonesteze, dar s-a oprit când şi- 
a dat seama că îi spusesem aceleaşi cuvinte folosite de ea 
după întârzierea de dimineaţă - întârzierea ei. 

— Chemaţi următorul martor, domnule procuror, a spus 
ea pe un ton tăios. 

Am chemat-o pe Lisa Atwater şi m-am uitat în spate, 
unde l-am văzut pe Bosch conducând-o pe culoar pe 
tehniciană de la laboratorul de analiză ADN. M-am uitat la 
ceasul de pe perete. Scopul meu era să umplu restul zilei 
cu mărturia lui Atwater, să o aduc la chestiunile de bază 
exact înainte de finalul programului. In acest fel, Royce 
avea o noapte întreagă să-şi pregătească examinarea 
încrucişată, dar eram bucuros să fac acest schimb pentru 
ceea ce puteam să câştig - faptul că fiecare jurat avea să 
plece acasă cunoscând fiecare probă de netăgăduit care îl 
lega pe Jason Jessup de Melissa Landy. 

După cum îi cerusem, Atwater îşi păstrase halatul în care 
venise de la laboratorul poliţiei. Bluza de un albastru- 
deschis îi dădea un aer de competenţă şi profesionalism pe 
care restul persoanei ei nu îl avea. Atwater era foarte 
tânără - avea doar treizeci şi unu de ani - şi purta părul 
blond cu o şuviţă roz pe o parte, imitând o tehniciană de 
laborator foarte sofisticată dintr-un serial de televiziune. 
După ce am cunoscut-o, am încercat să o conving să 
renunţe la şuviţa roz, dar mi-a spus că nu voia să-şi 
sacrifice individualitatea. A zis că juraţii trebuiau să o 
accepte pentru cine şi ce era. 

Măcar halatul nu era roz. 

Atwater s-a prezentat şi a depus jurământul. După ce s-a 
aşezat pe scaun, am început cu întrebări despre pregătirea 
ei profesională şi experienţa în muncă. Am rămas pe 
subiect cel puţin zece minute în plus decât aş fi făcut-o în 
mod obişnuit, dar vedeam întruna şuviţa aceea de păr roz 
şi m-am gândit că trebuia să fac tot posibilul să-i dau o 
alură de profesionalism şi desăvârşire. 

In cele din urmă, am ajuns la punctele esenţiale ale 
depoziţiei. In urma întrebărilor formulate cu grijă, a declarat 
că făcuse două analize şi comparații ADN din două mostre 
complet diferite în cazul Landy. Pentru început, am vorbit 
despre analiza mai problematică. 

— Domnişoară Atwater, puteţi descrie prima însărcinare 
pe care aţi primit-o în cazul Landy? 

— Da, pe 4 februarie am primit o bucată de material care 
fusese tăiată din rochia pe care o purta victima în ziua în 
care a fost ucisă. 

— De unde aţi primit materialul? 

— A venit de la Divizia de Proprietate a Poliţiei din Los 
Angeles, unde a fost păstrată în arhivă cu alte probe. 

Răspunsurile ei erau exersate cu grijă. Nu avea voie să 
facă vreo aluzie la primul proces sau la faptul că Jessup 
fusese închis în ultimii douăzeci şi patru de ani. Acest lucru 
ar fi creat o prejudecată împotriva lui Jessup şi s-ar fi 
declarat eroare judiciară. 

— De ce vi s-a trimis acest material? 

— Era o pată pe material care a fost identificată acum 
douăzeci şi patru de ani de către criminaliştii de la poliţie ca 
fiind spermă. Eu trebuia să extrag secvenţa ADN şi să o 
identific, dacă era posibil. 

— Când l-aţi examinat, aţi descoperit că materialul 
genetic era degradat în vreun fel? 

— Nu, domnule. S-a păstrat în condiţii bune. 

— Bine, deci aţi primit această bucată de material din 

rochia Melissei Landy şi aţi extras ADN-ul. E corect până 
aici? 

— E corect. 

— Ce aţi făcut pe urmă? 

— Am transformat profilul ADN într-un cod şi l-am 
verificat în baza de date SCLADN. 

— Ce este SCIADN? 

— Este Sistemul Combinat de Indexare ADN al FBI. E ca 
un birou naţional de arhivare al probelor ADN. Toate 
amprentele ADN adunate de poliţie ajung acolo şi sunt 
disponibile pentru comparaţie. 

— Aşadar, aţi verificat amprenta ADN din sperma găsită 
pe rochia pe care Melissa Landy o purta în ziua crimei, aşa 
e? 

— Da. 

— Aţi găsit ceva? 

— Da. Profilul aparţinea tatălui ei vitreg, Kensington 
Landy. 

O sală de judecată este spațioasă. Există mereu un 
curent de sunet şi energie. Poţi să-l simţi chiar şi atunci 
când nu îl auzi. Oamenii şoptesc la galerie, grefierul şi 
ofiţerul Curţii se ocupă de telefoane, stenograful apasă pe 
tastele aparatului. Dar sunetul şi aerul au dispărut complet 
în sala 112 după vorbele Lisei Atwater. Am tăcut o clipă. 
Ştiam că acesta era nivelul cel mai scăzut al cazului. Cu 
acel răspuns dezvăluisem, de fapt, strategia lui Jessup. Dar 
din acel moment, totul avea să aibă legătură cu strategia 
mea. Şi cu cea a Melissei Landy. Nu aveam să uit de ea. 

— De ce se afla ADN-ul lui Kensington Landy în baza de 
date SCIADN? am întrebat-o. 

— Pentru că în statul California există o lege care cere 
tuturor arestaţilor suspecți de o infracţiune să dea o probă 
ADN. În 2004, domnul Landy a fost arestat pentru fugă de 
la locul unui accident soldat cu vătămare corporală. Deşi la 

sfârşit a pledat vinovat pentru acuzaţii reduse, iniţial a fost 
acuzat pentru infracţiune, drept pentru care s-a aplicat 
legea probei ADN. ADN-ul lui a intrat în sistem. 

— Bine. Să ne întoarcem la rochia victimei şi la sperma 
găsită pe aceasta. Cum aţi stabilit că sperma a apărut pe 
rochie în ziua în care a fost ucisă Melissa Landy? 

La început, Atwater a părut derutată de întrebare. Era 
teatru bine jucat. 

— Nu am descoperit, a zis ea. E imposibil de ştiut cu 
exactitate când a apărut acolo. 

— Vreţi să spuneţi că ar fi putut fi pe rochie cu o 
săptămână înainte de moartea ei? 

— Da. Nu avem de unde să ştim. 

— Dar cu o lună înainte? 

— Este posibil, pentru că este... 

— Dar un an? 

— Repet, este... 

— Obiectez! 

Royce s-a ridicat de pe scaun. „Era şi timpul”, mi-am 
spus. 

— Onorată instanţă, cât trebuie să mai dureze aceste 
întrebări dacă ne-am prins deja care e ideea? 

— Retrag, doamnă judecător. Domnul Royce are 
dreptate. Ne-am prins cu toţii care e ideea mai demult. 

Am făcut o pauză scurtă, ca să arăt că eu şi Atwater 
schimbam subiectul. 

— Domnişoară Atwater, v-aţi ocupat recent de a doua 
analiză ADN în cazul Melissei Landy, corect? 

— Corect. 

— Ne puteţi spune despre ce a fost vorba? 

Înainte să răspundă, şi-a trecut şuviţa de păr roz pe după 
ureche. 

— Da, a fost vorba de extragerea ADN-ului şi comparaţia 
dintre două mostre de păr. Părul victimei, Melissa Landy, 

care se afla într-o trusă de la momentul autopsiei, şi păr 
preluat dintr-un camion condus de acuzat, Jason Jessup. 

— Despre câte mostre discutăm? 

— Câte un fir din fiecare. Scopul nostru a fost să 
extragem ADN-ul nuclear, care se găseşte doar la baza 
firului de păr. Din specimenele pe care le aveam, nu am 
reuşit să facem extracția decât de la firele din camion. Aşa 
că am comparat ADN-ul de la rădăcina acelor fire cu 
mostrele luate din trusa de la autopsie. 

Am pus-o să explice în detaliu procedura, încercând să 
menţinem indicaţiile cât mai simple cu putinţă. Destul cât 
să se înţeleagă, ca la televizor. Stăteam cu un ochi pe 
martor şi cu un ochi pe juriu, asigurându-mă că toată lumea 
era atentă şi mulţumită. 

Într-un târziu, am ieşit din tunelul tehnico-genetic şi am 
ajuns la concluziile Lisei Atwater. A pus pe ecrane câteva 
planşe şi diagrame colorate şi le-a explicat pe fiecare. Dar 
ideea de bază era mereu aceeaşi; juraţii trebuiau să audă 
ca să simtă. Cel mai important lucru pe care îl aduce un 
martor în sala de judecată e cuvântul lui. După ce au fost 
arătate toate diagramele, cuvintele lui Atwater au fost de 
bază. Ă 

M-am întors şi m-am uitat la ceas. Eram în grafic. In mai 
puţin de douăzeci de minute, judecătoarea avea să termine 
şedinţa de după-amiază. M-am întors spre Atwater pentru 
lovitura de graţie. 

— Domnişoară Atwater, aveţi vreun dubiu cu privire la 
potrivirea genetică despre care tocmai aţi depus mărturie? 

— Nu, nu am niciun dubiu. 

— Credeţi, fără urmă de îndoială, că părul Melissei Landy 
se potriveşte perfect cu mostra de păr obţinută din 
camionul condus de acuzat pe 16 februarie 1986? 

— Da. 

— Există o modalitate cuantificabilă prin care să arătăm 

acest lucru? 

— Da, după cum am ilustrat mai devreme, s-au potrivit 
nouă dintre cei treisprezece indicatori genetici din 
protocolul SCIADN. Combinația acestor indicatori genetici 
speciali apare la unul din 1,6 trilioane de indivizi. 

— Adică există o şansă de unu la 1,6 trilioane ca părul 
găsit în camionul condus de acuzat să aparţină altei 
persoane decât Melissei Landy? 

— S-ar putea spune şi aşa, da. 

— Domnişoară Atwater, ştiţi din întâmplare care este 
populaţia planetei în prezent? 

— Se apropie de şapte miliarde. 

— vă mulţumesc, domnişoară Atwater. Nu mai am 
întrebări deocamdată. 

M-am dus la loc şi m-am aşezat. Am început imediat să- 
mi adun documentele şi dosarele, pregătindu-mă să le pun 
în servietă şi să plec acasă. Ziua se terminase şi mă 
aştepta o noapte lungă în care să mă pregătesc pentru 
următoarea. Judecătoarea nu părea să se supere că 
terminasem cu zece minute mai devreme. Se pregătea şi 
ea să iasă şi să trimită juriul acasă. 

— Vom continua mâine cu examinarea încrucişată a 
acestui martor. Aş vrea să vă mulţumesc tuturor pentru 
atenţia acordată depoziţiilor de azi. Şedinţa se suspendă 
până mâine-dimineaţă la nouă fix şi vă atenţionez încă o 
dată să nu urmăriţi niciun program de ştiri... 

— Onorată instanţă? 

Am ridicat ochii din hârtii. Royce era în picioare. 

— Da, domnule Royce? 

— lertaţi-mă, doamnă judecător Breitman, pentru 
întrerupere. Dar ceasul meu arată ora cinci fără zece şi ştiu 
că aţi prefera să profitaţi la maximum de timp pentru 
depoziţii. Aş dori să fac examinarea încrucişată acum. 

Judecătoarea s-a uitat la Atwater, care era încă în boxa 

martorilor, apoi din nou la Royce. 

— Domnule Royce, aş prefera să începeţi mâine- 
dimineaţă decât să o începeţi şi să o întrerupeţi după doar 
zece minute. Nu putem depăşi ora cinci cu juriul. Este o 
regulă de la care nu mă abat. 

— Înţeleg, doamnă judecător. Dar nu intenţionez să vă 
întrerup. Voi termina cu martorul până la ora cinci şi nu mai 
trebuie să vină şi mâine. 

Judecătoarea s-a uitat lung la Royce, cu o figură 
neîncrezătoare. 

— Domnule Royce, domnişoara Atwater este unul dintre 
martorii principali ai acuzării. Vreţi să spuneţi că aveţi 
nevoie doar de cinci minute pentru examinarea încrucişată? 

— Desigur, depinde de lungimea răspunsurilor ei, dar nu 
am decât câteva întrebări, onorată instanţă. 

— Foarte bine. Puteţi începe. Domnişoară Atwater, 
sunteţi încă sub jurământ. 

Royce a trecut la pupitru, iar eu eram la fel de nedumerit 
de manevra apărării ca şi judecătoarea. Mă aşteptasem ca 
Royce să petreacă aproape toată dimineaţa următoare cu 
examinarea încrucişată. Trebuia să fie o şmecherie. Avea şi 
el un expert în ADN pe lista cu martori, dar nici eu nu aş fi 
ratat ocazia să mă iau de martorul acuzării. 

— Domnişoară Atwater, a spus Royce, toate aceste teste, 
analize şi extracţii pe care le-aţi făcut pe mostra de păr din 
camion v-au spus şi cum au ajuns aceste fire de păr acolo? 

Ca să câştige timp, Atwater l-a întrebat pe Royce dacă 
putea să repete întrebarea. Dar şi după ce a auzit-o a doua 
oară, a răspuns abia când a intervenit judecătoarea. 

— Domnişoară Atwater, puteţi răspunde la întrebare? a 
întrebat Breitman. 

— Hm, da, mă scuzaţi. Răspunsul este nu, munca pe care 
am făcut-o în laborator nu a avut nicio legătură cu 
stabilirea modalităţii prin care mostra a ajuns în camion. Nu 

era responsabilitatea mea. 

— Vă mulţumesc, a spus Royce. Aşadar, ca să fie 
limpede, nu puteţi spune juriului cum a ajuns părul - pe 
care l-aţi identificat foarte bine ea fiind al victimei - în 
camion şi cine l-a pus acolo, aşa este? 

M-am ridicat în picioare. 

— Obiectez. Face presupuneri despre fapte care nu sunt 
dovedite. 

— Se admite. Vreţi să reformulaţi, domnule Royce? 

— Vă mulţumesc, onorată instanţă. Domnişoară Atwater, 
nu ştiţi - în afară de ce vi s-a spus, probabil - cum a ajuns 
părul testat de dumneavoastră în camion, aşa e? 

— Aşa este. 

— Deci puteţi identifica părul ca fiind al Melissei Landy, 
dar nu puteţi declara cu certitudine cum a ajuns în camion, 
corect? 

M-am ridicat din nou. 

— Obiectez, am spus. S-a întrebat şi s-a răspuns deja. 

— Cred că voi lăsa martorul să răspundă, a zis Breitman. 
Domnişoară Atwater? 

— Da, e corect, a zis Atwater. Nu pot spune nimic despre 
felul în care a ajuns în camion. 

— Atunci nu mai am alte întrebări. Vă mulţumesc. 

M-am întors şi m-am uitat la ea. Mai aveam două minute. 
Dacă voiam să recâştig juriul, trebuia să mă gândesc 
repede la ceva. 

— Mai aveţi vreo întrebare, domnule Haller? a întrebat 
judecătoarea. 

— O clipă, onorată instanţă. 

M-am întors şi i-am şoptit lui Maggie: 

— Ce fac? 

— Nimic, a răspuns ea. Las-o baltă sau s-ar putea să faci 
mai rău. Ţi-ai exprimat ideile. El şi le-a exprimat pe ale lui. 
Ale tale sunt mai importante - tu ai plasat-o pe Melissa în 

camion. Las-o aşa. 

Ceva îmi spunea să nu o las aşa, dar mintea nu mă mai 
ajuta. Nu mă puteam gândi la o întrebare care să derive din 
examinarea lui Royce şi care să readucă juriul cu gândul la 
ceea ce demonstrasem eu. 

— Domnule Haller? a spus judecătoarea nerăbdătoare. 

M-am lăsat păgubaş. 

— Nu mai am întrebări deocamdată, onorată instanţă. 

— Foarte bine, atunci vom suspenda şedinţa pentru 
astăzi. Curtea se întruneşte la ora nouă mâine-dimineaţă şi 
avertizez juraţii să nu citească articole de ziar despre acest 
proces, să vadă emisiuni TV ori să discute cu familia şi 
prietenii despre caz. Sper să aveţi o seară bună. 

Juraţii s-au ridicat şi au început să iasă în ordine din sală. 
M-am uitat nonşalant spre masa apărării şi l-am văzut pe 
Jessup  felicitându-l pe Royce. Erau amândoi numai 
zâmbete. Am simţit un gol în stomac de mărimea unei. 
Mingi de baseball. Era ca şi cum jucasem aproape perfect 
toată ziua - aproape şase ore de depoziţii - şi pe urmă, în 
ultimele cinci minute, am reuşit să las ultima minge a 
jocului să-mi treacă printre picioare. 

Stăteam nemişcat, aşteptând ca Royce, Jessup şi toţi 
ceilalţi să iasă din sală. 

— Vii? m-a întrebat Maggie. 

— Imediat. Ce zici dacă ne întâlnim la birou? 

— Hai să mergem împreună. 

— Nu sunt o companie plăcută, Mags. 

— Haller, revino-ţi. Ai avut o zi foarte bună. Amândoi am 
avut. El a fost bun doar cinci minute şi juriul ştie asta. 

— Bine. Ne întâlnim la birou imediat. 

S-a lăsat bătută şi am auzit-o plecând. După câteva 
minute, am luat dosarul din vârful teancului de pe masă şi 
l-am întredeschis. O fotografie de la şcoală cu Melissa 
Landy era prinsă în dosar. Zâmbea la cameră. Nu semăna 


283 


deloc cu fiica mea, dar mă făcea să mă gândesc la Hayley. 
Am jurat în tăcere să nu-l mai las pe Royce să mă 
întreacă. 
Câteva clipe mai târziu, cineva a stins luminile. 


TREIZECI ŞI DOI 


Marţi, 6 aprilie, 22.15 


Bosch stătea lângă leagănul fixat în nisip la câteva sute 
de metri mai jos de digul Santa Monica. In stânga lui, apa 
neagră a Pacificului prindea viaţă, cu reflexii unduitoare de 
lumină şi culoare de la caruselul din capătul falezei. Parcul 
de distracţie se închisese de cincisprezece minute, dar 
luminile rămâneau aprinse toată noaptea, un spectacol 
electronic uimitor în întunericul friguros, cu modele care se 
schimbau mereu pe roata mare. 

Harry luă telefonul şi sună la dispeceratul DSI. Verificase 
şi mai devreme şi aranjase lucrurile. 

— Sunt tot Bosch. Ce face omul nostru? 

— Pare să stea în casă în seara asta. Probabil l-aţi epuizat 
azi la tribunal, domnule Bosch. Pe drum de la CCB s-a oprit 
la Ralphs să cumpere câte ceva de mâncare şi s-a dus 
direct acasă, unde a şi rămas. E prima seară în ultimele 
cinci în care nu iese la ora asta. 

— Mda, ei bine, nu vă bazaţi că o să rămână aşa. Au 
asigurat şi uşa din spate, da? 

— Şi ferestrele, şi maşina, şi bicicleta. Suntem cu ochii pe 
el, domnule detectiv. Nu vă faceţi griji. 

— Aşa o să fac. Aveţi numărul meu. Sunaţi-mă dacă se 
mişcă. 

— În regulă. 

Bosch închise telefonul şi se îndreptă spre dig. Briza era 
puternică şi nisipul din aer îi înţepa faţa şi ochii în timp ce 
se apropia de structura uriaşă. Digul arăta ca un portavion 
ancorat la mal. Era lung şi lat. Avea o parcare mare şi o 
mulţime de restaurante şi magazine de suvenire. În mijloc 
se afla un parc de distracţii, cu montagne russe şi caruselul 
celebru. În punctul cel mai îndepărtat, spre ocean, era un 
magazin tradiţional de momeli, biroul administraţiei şi încă 
un restaurant. Totul era aşezat pe o pădure deasă de piloni 
de lemn care începeau de pe mal şi înaintau două sute 
treisprezece metri în larg, dincolo de locul unde se 
spărgeau valurile, către adâncimile reci. 

Pe mal, pilonii erau încercuiți de pereţi de lemn care 
creau un fel de depozit nu foarte adăpostit al administraţiei 
din Santa Monica. Nu era prea sigur din două motive: 
depozitul era vulnerabil la mareele foarte mari, care 
apăreau când se produceau cutremure în larg. De 
asemenea, digul ocupa sute de metri pe plajă, ceea ce 
ancora pilonii de lemn în nisipul umed. Lemnul era mai 
mereu putrezit şi se strica uşor. Prin urmare, depozitul 
devenise un fel de adăpost neoficial pentru vagabonzi, pe 
care primăria trebuia să-i evacueze periodic. 

Agenţii DSI raportaseră că Jason Jessup se strecurase pe 
sub peretele dinspre sud cu o noapte înainte şi rămăsese 
înăuntru timp de treizeci şi unu de minute. 

Bosch ajunse la dig şi începu să meargă de-a lungul lui, 
căutând locul prin care se strecurase Jessup. Avea o 
lanternă micuță şi găsi repede adâncitura unde nisipul 
fusese săpat la baza peretelui şi apoi pus la loc. Se ghemui 
şi lumină spaţiul, dându-şi seama că nu încăpea pe acolo. 
Puse lanterna deoparte, se aplecă şi începu să sape ca un 
câine care încerca să iasă din curte. 

In curând, groapa păru destul de mare şi Bosch se 
strecură înăuntru. Se îmbrăcase potrivit ocaziei. Blugi negri, 

vechi, cizme şi o bluză cu mâneci lungi pe sub o jachetă 
impermeabilă pe care o purta pe dos, ca să nu se vadă 
scrisul galben fluorescent - Poliţia LA - pe spate şi în faţă. 

Ajunse într-un spaţiu întunecat, cavernos, în care 
pătrundeau raze de lumină printre scândurile de la 
parcarea de sus. Se ridică şi îşi şterse nisipul de pe haine, 
apoi lumină toată zona cu lanterna. Era o lanternă pentru 
interior, aşa că nu reuşea să lumineze prea departe. 

Se simţea miros de umezeală, iar sunetul valurilor care 
se izbeau de piloni la doar douăzeci de metri distanţă 
răsuna zgomotos în spaţiul închis. Bosch îndreptă lanterna 
în sus şi văzu ciupercile crescute pe bârne. Inaintă în 
întuneric şi descoperi o barcă acoperită cu o prelată. Ridică 
un capăt desprins şi văzu că era o barcă veche pentru 
salvamari. Trecu mai departe şi descoperi grămezi de 
geamanduri, de_ conuri de trafic şi bariere mobile, toate 
înscrise cu PRIMARIA SANTA MONICA. 

Ajunse apoi lângă o schelă cu trei niveluri folosită pentru 
zugrăvit şi alte renovări ale digului. Părea neatinsă de 
multă vreme şi începea să se scufunde încet în nisip. 

In capăt se vedea un şir de magazii închise, dar pereţii de 
lemn crăpaseră în timp, făcând ca materialele stocate acolo 
să devină cel puţin spongioase. 

Uşile erau descuiate, iar Bosch le verifică pe toate, 
văzând că erau goale, cu excepţia penultimei magazii. Aici 
uşa era încuiată cu un lacăt nou. Lipi lanterna de scândurile 
peretelui şi încercă să privească înăuntru. Văzu ceva ce 
părea să fie marginea unei pături şi nimic mai mult. 

Bosch se apropie de uşă şi îngenunche lângă lacăt. Puse 
lanterna între dinţi şi scoase două şperacle din portofel. 
Începu să lucreze, observând repede că lacătul avea doar 
patru pini. Reuşi să-l deschidă în mai puţin de cinci minute. 

Intră în magazie şi văzu că era în mare parte goală. Pe 
jos se afla o pătură împachetată, cu o pernă deasupra. Nu 

mai era nimic altceva. Raportul de supraveghere de la DSI 
spunea că în noaptea precedentă Jessup se plimbase pe 
plajă cu o pătură în mână. Nu spunea şi că o lăsase sub dig 
şi nici nu scria ceva de vreo pernă. 

Harry nici măcar nu era sigur că venise în acelaşi loc 
unde venise şi Jessup. Lumină peretele, apoi tavanul 
digului, fixând acolo fasciculul luminos. Se vedea conturul 
unei uşi. O trapă. Era încuiată pe dinafară cu alt lacăt nou. 

Bosch era destul de sigur că se afla sub parcarea de pe 
dig. Se auzeau din când în când maşini trecând, pe măsură 
ce mulţimea se ducea spre casă. Bănuia că trapa era 
folosită ca spaţiu de preluare a materialelor de depozitat. 
Ştia că putea să ia o schelă, să se urce şi să verifice şi al 
doilea lacăt, dar se hotărî să nu-şi bată capul. leşi din 
magazie. 

În timp ce încuia uşa cu lacătul, simţi telefonul vibrând în 
buzunar. Îl scoase repede, aşteptând să apară un apel de la 
dispeceratul DSI care să-l anunţe că Jessup plecase de 
acasă. Dar pe telefon apăru numele fiicei lui. Răspunse la 
apel. 

— Bună, Maddie. 

— Tata? Mă auzi? 

Vorbea încet, far zgomotul valurilor era puternic. Bosch 
strigă. 

— Sunt aici. Ce s-a întâmplat? 

— Păi, când vii acasă? 

— In curând, scumpo. Mai am puţină treabă. 

Fata cobori vocea şi mai mult şi Bosch îşi acoperi 
urechea cu palma ca să o audă. Pe fundal se auzeau 
zgomotele autostrăzii. Ştia că stătea pe terasa din spate. 

— Tată, mă pune să fac temele care trebuie predate abia 
săptămâna viitoare. 

Bosch o lăsase din nou cu Sue Bambrough, directoarea 
adjunctă. 

— Săptămâna viitoare o să-i mulţumeşti, când toţi o să 
facă teme şi tu o să le ai gata. 

— Tată, am făcut teme toată seara! 

— Vrei să-i spun să te lase să faci o pauză? 

Fiica lui nu răspunse şi Bosch înţelese ce voia. Îl sunase 
pentru că voia ca el să ştie cât de mult suferea. Dar nu voia 
ca el să facă ceva. 

— Uite ce zic eu, spuse el. Când mă întorc, o să-i 
amintesc doamnei Bambrough că nu eşti la şcoală când eşti 
acasă şi că nu trebuie să munceşti tot timpul. Bine? 

— Să zicem. De ce nu pot să stau acasă la Rory? Nu-i 
drept. 

— Poate data viitoare. Trebuie să mă întorc la muncă, 
Mads. Putem să discutăm mâine? Vreau să fii în pat când 
ajung acasă. 

— Mă rog. 

— Noapte bună, Madeline. Ai grijă să fie încuiate toate 
uşile, inclusiv de la terasă, ne vedem mâine. 

— Noapte bună. S 

Nemulțumirea din vocea ei era greu de ratat. Inchise 
telefonul înaintea lui Bosch. Acesta opri şi el telefonul şi, 
tocmai când îl punea în buzunar, auzi un zgomot, ca nişte 
bucăţi de metal care se ciocneau din direcţia găurii prin 
care se strecurase sub dig. Stinse lanterna şi se ascunse în 
grabă după prelata care acoperea barca. 

Ghemuit lângă barcă, văzu o siluetă ridicându-se în 
picioare şi mergând fără lanternă. Silueta se îndreptă fără 
să ezite către magazia cu lacătul nou. 

In parcarea de deasupra erau felinare stradale. Razele de 
lumină coborau printre crăpăturile formate între scândurile 
de pe grătar. Când silueta trecu prin dreptul lor, Bosch văzu 
că era Jessup. 

Harry se lăsă mai jos, ducând din instinct mâna la curea 
ca să se asigure că avea pistolul la îndemână. Cu cealaltă 

mână puse telefonul pe modul silențios. Nu voia ca 
dispecerul de la DSI să-şi amintească brusc să-l sune ca să-l 
avertizeze de plecarea lui Jessup. 

Bosch observă că Jessup căra o geantă care părea foarte 
grea. Acesta se duse direct la magazie şi deschise uşa larg. 
Era evident că avea cheie de la lacăt. 

Jessup făcu un pas în spate, iar Bosch văzu o rază de 
lumină trecându-i peste figură în timp ce se întoarse şi 
verifică toată zona, asigurându-se că era singur. Apoi intră 
în magazie. 

Timp de câteva secunde, nu se auzi niciun sunet, nicio 
mişcare, apoi Jessup reapăru la intrare. leşi şi încuie uşa, 
punând lacătul. Apoi păşi în spate şi verifică iar zona de jur 
împrejur. Bosch se lăsă şi mai jos. Bănuia că Jessup era 
suspicios pentru că găsise nisipul proaspăt săpat la intrare. 

— Cine-i acolo? strigă el. 

Bosch nu se mişcă. Nici măcar nu mai respira. 

— Să te văd! 

Bosch duse mâna sub geacă, apucând pistolul. Ştia că, 
din câte se părea, Jessup obținuse o armă. Dacă făcea un 
pas în direcţia lui, Bosch avea să scoată pistolul şi să fie 
gata să tragă primul. 

Dar nu se întâmplă aşa. Jessup începu să se mişte repede 
înapoi către groapa din nisip şi dispăru în curând în 
întuneric. Bosch ascultă, dar nu se auzeau decât valurile. 
Mai aşteptă treizeci de secunde şi începu să meargă spre 
deschizătura de sub perete. Nu aprinse lanterna. Nu era 
sigur că Jessup chiar plecase. 

Când trecu pe lângă schele, se lovi tare la fluierul 
piciorului de o ţeavă de metal care ieşea de sub grămadă. 
Simţi o durere cruntă în piciorul stâng, iar cadrele de metal 
începură să se mişte. Cele două niveluri de sus alunecară, 
prăbuşindu-se cu zgomot pe nisip. Bosch se aruncă la 
pământ lângă grămada de metal şi aşteptă. 

Dar Jessup nu apăru. Plecase. 

Bosch se ridică încet. Îl durea piciorul şi se enervase. 
Scoase telefonul şi sună la dispecerul DSI. 

— Trebuia să mă sunaţi când pleca Jessup! şopti el furios. 

— Ştiu, zise dispecerul. Nu a plecat. 

— Poftim? Sunteţi... faceţi-mi legătura cu cine e de 
serviciu acolo. 

— Imi pare rău, domnule detectiv, dar nu aşa se... 

— Ascultă-mă, rahatule, Jessup nu s-a retras în seara 
asta. Tocmai l-am văzut. Şi aproape că s-a dus naibii tot. 
Acum dă-mi pe cineva la telefon, altfel următorul apel o să-l 
fac acasă la locotenentul Wright. 

În timp ce aştepta, Bosch se duse câtre perete, ca să 
poată ieşi din spaţiul de depozitare. Il durea piciorul şi 
mergea şchiopătând. 

Pe întuneric nu găsea locul prin care se putea strecura 
afară. În cele din urmă, aprinse lumina, ţinând-o aproape 
de pământ. Găsi locul, dar văzu că Jessup acoperise gaura 
cu nisip, la fel cum făcuse în noaptea precedentă. 

Într-un târziu se auzi o voce la telefon. 

— Bosch? Sunt Jacquez. Susţii că l-ai văzut pe subiectul 
nostru? 

— Nu susţin că l-am văzut. Chiar l-am văzut. Unde sunt 
oamenii tăi? 

— Suntem în punctul zero, omule. Nu a plecat. 

Punctul zero era casa subiectului urmărit. 

— Prostii, tocmai l-am văzut sub digul Santa Monica. 
Cheamă-ţi oamenii aici chiar acum. 

— Avem zona zero asigurată, Bosch. Nu avea cum... 

— Ascultă, nemernicule, Jessup e cazul meu. || cunosc şi 
aproape că m-a prins aici. Acum cheamă-ţi oamenii şi află 
cine a plecat din post pentru că... 

— Te sun înapoi, spuse, Jacquez brusc şi închise 
telefonul. 

Bosch porni soneria telefonului şi îl puse în buzunar. Se 
puse din nou în genunchi şi săpă groapa, folosind mâinile 
ca pe o lopată. Apoi se strecură afară, aşteptându-se ca 
Jessup să îl aştepte pe cealaltă parte. 

Dar nu se vedea nici urmă de el. Bosch se ridică în 
picioare, se uită spre sud, înspre Venice, dar nu văzu pe 
nimeni în lumina caruselului. Apoi se întoarse şi se uită în 
sus spre hotelurile şi blocurile de apartamente de pe plajă. 
Erau câteva persoane pe faleza din faţa clădirilor, dar nu îl 
recunoscu pe Jessup printre ele. 

La douăzeci de metri distanţă era o scară care ducea pe 
dig, direct în parcare. Bosch o luă într-acolo, şchiopătând 
încă destul de tare. Urcase până la jumătatea scării când 
sună telefonul. Era Jacquez. 

— In regulă, unde e? Suntem pe drum. 

— Asta e problema. L-am pierdut. A trebuit să mă ascund 
şi am crezut că voi îl urmăriţi. Acum urc pe dig. Ce naiba s- 
a întâmplat, Jacquez? 

— Unul din băieţi s-a dus să-şi facă nevoile. A zis că îl 
supăra stomacul. Nu cred că o să mai facă parte din echipă 
după seara asta. 

— Isuse Hristoase! 

Bosch urcă ultimele două trepte şi merse prin parcarea 
goală. Jessup nu se vedea nicăieri. 

— OK, sunt pe dig. Nu-l văd. A dispărut. 

— Bine, Bosch, ajungem în două minute. Ne împrăştiem. 
ÎI găsim noi. Nu a luat maşina sau bicicleta, aşa că a plecat 
pe jos. 

— Ar fi putut să ia un taxi de la oricare din hotelurile de 
aici. Ideea e că lui ştim unde...” 

Bosch îşi dădu seama de un lucru. 

— Trebuie să închid. Sună-mă de cum îl găseşti, Jacquez. 
Ai înţeles? 

— Am înţeles. 

Bosch închise telefonul şi sună imediat acasă. Se uită la 
ceas, aşteptându-se să răspundă Sue Bambrough, pentru 
că trecuse de ora unsprezece. Dar la telefon răspunse fiica 
lui. 

— Tata? 

— Hei, iubito, de ce nu dormi? 

— Pentru că a trebuit să fac toate temele. Am vrut o 
pauză înainte să merg la culcare. 

— E în regulă. Poţi să mi-o dai pe doamna Bambrough la 
telefon? 

— Tată, sunt în dormitor, în pijamale. 

— Bine. Du-te până la uşă şi spune-i să răspundă la 
telefonul din bucătărie. Trebuie să vorbesc cu ea. Intre 
timp, trebuie să te îmbraci. O să pleci de acasă. 

— Poftim? Tată, am... 

— Madeline, ascultă-mă. E important. O să-i spun 
doamnei Bambrough să te ducă la ea acasă până ajung eu. 
Vreau să ieşi din casă. 

— De ce? 

— Nu e nevoie să ştii asta. Trebuie doar să faci cum îţi 
spun. Acum, te rog, dă-mi-o pe doamna Bambrough la 
telefon. 

Maddie nu răspunse, dar se auzi uşa de la dormitor 
deschizându-se. Apoi fiica lui spuse „E pentru 
dumneavoastră”. 

După câteva secunde se auzi clicul telefonului din 
bucătărie. 

— Alo? 

— Sue, sunt Harry. Am nevoie să faci un lucru. Vreau să o 
iei pe Maddie şi să mergeţi la tine acasă. Chiar acum. O să 
vin în mai puţin de o oră să o iau. 

— Nu înţeleg. 

— Sue, ascultă-mă, am urmărit toată noaptea un tip care 
ştie unde locuiesc. Şi l-am pierdut. Acum nu e niciun motiv 

de panică şi nu ştiu sigur că vine într-acolo, dar trebuie să- 
mi iau toate măsurile de precauţie. Aşa că vreau să o iei pe 
Maggie şi să ieşiţi din casă. Chiar acum. Mergeţi la tine 
acasă şi ne întâlnim acolo. Poţi să faci asta, Sue? 

— Plecăm chiar acum. 

Lui Bosch îi plăcea duritatea din vocea ei, dându-şi 
seama că probabil venea de la meseria de profesor şi de la 
funcţia de director adjunct în sistemul de învăţământ de 
stat. 

— În regulă, sunt pe drum. Sună-mă după ce ajungeţi la 
tine. 

Dar Bosch nu era pe drum. După ce închise, puse 
telefonul în buzunar şi cobori treptele spre plajă. Se 
întoarse la gaura săpată în nisip. Se strecură înapoi şi de 
data asta se folosi de lanternă ca să găsească drumul spre 
uşa magaziei. Scoase şperaclele şi descuie, gândindu-se 
permanent la felul în care Jessup scăpase de supraveghere. 
Oare era doar o coincidenţă că plecase din apartament 
exact când agentul DSI părăsise postul sau era conştient că 
era urmărit şi scăpase când avusese ocazia? 

In clipa aceea îi era imposibil să afle. 

În cele din urmă, deschise lacătul, chinuindu-se mai mult 
decât prima dată. Intră în magazie şi îndreptă lumina spre 
pătura şi perna de pe jos. Era acolo şi geanta adusă de 
Jessup. Scria Ralphs pe o parte. Bosch se aşeză în genunchi 
şi vru să o deschidă, dar telefonul începu să vibreze. Era 
Jacquez. 

— L-am găsit. E pe Nielson, la Ocean Park. Pare că se 
duce acasă. 

— Atunci încearcă să nu-l mai pierzi de data asta, 
Jacquez. Trebuie să închid. 

inchise telefonul înainte ca Jacquez să apuce să 
răspundă. O sună imediat pe fiica lui pe mobil. Era în 
maşină cu Sue Bambrough. Bosch îi spuse că puteau să se 

întoarcă şi să meargă acasă. Vestea nu fu primită cu o 
eliberare recunoscătoare a tensiunii. Fiica lui era supărată 
şi furioasă din cauza sperieturii. Bosch nu putea să o 
condamne, dar nici să mai stea pe fir. 

— Vin acasă în mai puţin de o oră. Dacă mai eşti trează 
atunci, putem discuta. Ne vedem în curând. 

Închise telefonul şi se concentră pe geantă. O deschise 
fără să o mişte din loc, lângă pătură. 

In geantă era o duzină de conserve cu fructe de o porţie. 
Erau piersici feliate în sirop, bucăţi de ananas şi ceva care 
se numea amestec de fructe. In geantă era şi o pungă cu 
linguri de plastic. Bosch se uită o vreme la conţinutul genţii, 
apoi la pereţii cu bârne şi, în sfârşit, la trapa încuiată de 
deasupra. 

— Pe cine vrei să aduci aici, Jessup? şopti el. 


TREIZECIŞI TREI 


Miercuri, 7 aprilie, 13.05 


Toţi ochii erau îndreptaţi spre spatele sălii. Venise 
momentul principal şi, cu toate că aveam locul cel mai bun, 
urma să fiu doar un spectator, la fel ca toţi ceilalţi. Asta nu 
îmi convenea prea mult, dar era o alegere în care aveam 
încredere şi pe care o puteam suporta. Uşa s-a deschis şi 
Harry Bosch a condus martorul nostru principal în sală. 
Sarah Ann Gleason ne-a spus că nu avea nicio rochie şi că 
nu voia să cumpere una ca să depună mărturie. Purta blugi 
negri şi o bluză mov de mătase. Arăta bine şi părea 
încrezătoare. Nu avea nevoie de rochie. 

Bosch era în dreapta ei şi, când i-a deschis poarta, s-a 
poziţionat între ea şi Jessup, care stătea la masa apărării şi 

s-a întors la fel ca toţi ceilalţi să vadă intrarea acuzatorului 
principal. 

Bosch a lăsat-o să parcurgă singură restul drumului. 
Maggie McFierce era deja la pupitru şi i-a zâmbit călduros 
martorului când a trecut pe lângă ea. Acesta era şi 
momentul lui Maggie şi am înţeles din zâmbetul ei că era o 
clipă de speranţă pentru ambele femei. 

Avusese o dimineaţă bună, cu depoziţia lui Bill Clinton, 
fostul şofer de camion, după care Bosch ne-a adus până la 
pauza de prânz. Clinton a povestit despre ziua crimei şi 
despre faptul că Jessup împrumutase şapca Dodgers înainte 
să ajungă la recunoaşterea improvizată din faţa casei de pe 
Windsor Boulevard. A mai spus şi că şoferii de la Aardvark 
cunoşteau şi foloseau frecvent parcarea din spatele 
Teatrului El Rey, precum şi că Jessup îşi atribuise Windsor 
Boulevard în dimineaţa crimei. Toate erau puncte bune, 
solide pentru acuzare, iar Clinton nu s-a lăsat intimidat de 
Royce la examinarea încrucişată. 

Apoi Bosch a urcat în boxa martorilor pentru a treia oară 
în timpul procesului. În loc să citească depoziţii făcute 
anterior, de data asta a vorbit despre propria lui anchetă 
recentă şi a venit şi cu şapca Dodgers - cu inițialele BC sub 
cozoroc - din arhivă, care fusese reţinută la arestarea lui 
Jessup în urmă cu douăzeci şi patru de ani. Am fost obligaţi 
să ne ferim ca să nu cumva să menţionăm că atât şapca, 
cât şi celelalte obiecte din proprietatea lui Jessup fuseseră 
în depozitul închisorii San Quentin în ultimii douăzeci şi 
patru de ani. Dacă dezvăluiam această informaţie, reieşea 
că Jessup fusese deja condamnat pentru uciderea Melissei 
Landy. 

Sarah Ann Gleason urma să fie ultimul martor al acuzării. 
Prin intermediul ei, cazul avea să atingă acel apogeu 
emoţional pe care mă bazam. O soră care vorbeşte în 
numele surorii pierdute demult. M-am lăsat pe spătarul 

scaunului ca să o urmăresc pe fosta mea soţie - cel mai 
bun procuror pe care îl văzusem vreodată - cum pune 
punct cazului. 

Gleason a depus jurământul şi s-a aşezat pe scaun. Era 
micuță şi i-a cerut ofițerului Curţii să coboare puţin 
microfonul. Maggie şi-a dres glasul şi a început. 

— Bună dimineaţa, domnişoară Gleason. Cum vă simţiţi 
azi? 

— Destul de bine. 

— Puteţi spune juriului câte ceva despre dumneavoastră? 

— Hm, am treizeci şi şapte de ani. Sunt necăsătorită. 
Locuiesc în Port Townsend, Washington, de vreo şapte ani. 

— Din ce vă câştigaţi existenţa? 

— Sunt sticlar. 

— Şi ce fel de relaţie aveaţi cu Melissa Landy? 

— Era sora mea mai mică. 

— Cu cât era mai mică decât dumneavoastră? 

— Cu treisprezece luni. 

Maggie a arătat pe ecran o fotografie cu cele două surori, 
ca probă a acuzării. In fotografie se vedeau două fete 
zâmbind, stând în picioare în faţa unui brad de Crăciun. 

— Puteţi identifica această fotografie? 

— Aici sunt eu cu Melissa, la ultimul Crăciun petrecut 
împreună. Chiar înainte să fie răpită. 

— Era Crăciunul din 1985? 

— Da. 

— Observ că aveaţi cam aceeaşi statură. 

— Da, nu prea mai era sora mea mai mică. Mă ajunsese 
din urmă. 

— Purtaţi aceleaşi haine? 

— Împărţeam unele lucruri, dar aveam şi lucruri 
preferate pe care nu le împărţeam. Altfel ajungeam să ne 
certăm. 

A zâmbit şi Maggie a dat din cap în semn de înţelegere. 


296 


— Aţi spus că a fost răpită. Vă refereaţi la data de 16 
februarie a anului următor, dată la care sora dumitale a fost 
răpită şi ucisă? 

— Da. 

— Bine, ştiu că va fi greu, dar aş dori să le povestiţi celor 
din juriu ce aţi văzut şi ce aţi făcut în ziua aceea. 

Gleason a încuviinţat şi s-a pregătit pentru ce urma. M- 
am uitat la juriu şi am văzut că toţi ochii erau fixaţi asupra 
ei. Apoi m-am întors şi m-am uitat la masa apărării, unde 
am dat peste privirea lui Jessup. Nu m-am uitat în altă 
parte. l-am văzut privirea sfidătoare şi am încercat să-i 
transmit şi eu un mesaj. Că două femei - una care punea 
întrebări, cealaltă care răspundea - aveau să-l doboare. 

Într-un târziu, Jessup s-a uitat în altă parte. 

— Ei bine, era într-o duminică, a spus Gleason. Urma să 
mergem la biserică. Toată familia. Eu şi Melissa eram deja 
îmbrăcate în rochiţe, aşa că mama ne-a spus să mergem 
afară. 

— De ce nu v-aţi dus în curtea din spate? 

— Tatăl meu vitreg construia o piscină şi în spate era o 
groapă mare şi mult noroi. Mama se temea să nu cădem şi 
să ne murdărim rochiile. 

— Aşa că v-aţi dus în curtea din faţă. 

— Da. 

— Şi unde erau părinţii voştri atunci, Sarah? 

— Mama era încă sus, se pregătea, iar tatăl meu vitreg 
era în camera cu televizorul. Se uita la ştirile din sport. 

— Unde anume în casă era camera cu televizorul? 

— In spate, lângă bucătărie. 

— Bine, vă voi arăta o fotografie care se numeşte „proba 
acuzării numărul şapte”. Aceasta este partea din faţă a 
casei unde locuiaţi pe Windsor Boulevard? 

Toţi ochii s-au îndreptat spre ecranul suspendat. Casa de 
cărămidă galbenă a apărut imediat. Era o imagine de la 

distanţă, luată de pe stradă, în care se vedea curtea din 
faţă cu garduri verzi de trei metri în ambele părţi. Casa 
avea o verandă care se întindea pe toată lungimea 
locuinţei, ascunsă în mare parte de vegetaţia ornamentală. 
Era o alee pavată care înainta de pe trotuar pe peluză, 
până la treptele de la verandă. Văzusem fotografiile depuse 
ca probă de mai multe ori în pregătirea pentru proces. Dar 
pentru prima dată am observat că aleea avea o crăpătură 
în mijloc pe toată lungimea, de la trotuar până la trepte. 
Părea oarecum că se potriveşte, dat fiind ce se întâmplase 
acolo. 

— Da, asta era casa noastră. 

— Spuneţi-ne ce s-a întâmplat în ziua ceea în curtea din 
faţă. 

— Ne-am hotărât să ne jucăm de-a v-aţi ascunselea cât îi 
aşteptam pe părinţii noştri. La început, am căutat eu şi am 
găsit-o pe Melissa ascunzându-se în spatele unui tufiş din 
dreapta verandei. 

A arătat spre fotografia care era încă pe ecran. Mi-am dat 
seama că uitasem să-i dăm lui Gleason indicatorul cu laser 
pe care trebuia să-l aibă în mână la depoziţie. Am deschis 
repede servieta lui Maggie şi l-am găsit. M-am ridicat şi i l- 
am dat. Cu permisiunea judecătoarei, Maggie i l-a întins 
apoi martorului. 

— Sarah, puteţi să ne arăţi cu laserul? a întrebat Maggie. 

Gleason a încercuit cu punctul roşu al laserului un tufiş 
mare din partea de nord a verandei. 

— Aşadar, ea s-a ascuns acolo şi dumneavoastră aţi 
găsit-o? 

— Da, pe urmă, când a fost rândul ei, m-am gândit să mă 
ascund în acelaşi loc, pentru că nu credeam că o să mă 
caute acolo mai întâi. După ce a terminat de numărat, a 
coborât treptele şi a stat în mijlocul curţii. 

— O vedeaţi din ascunzătoare? 

— Da, o vedeam prin tufiş. Se tot învârtea în cerc, mă 
căuta. 

— Apoi ce s-a întâmplat? 

— Păi, la început am auzit un camion trecând şi... 

— Să ne oprim puţin aici. Aţi spus că aţi auzit un camion. 
Nu l-aţi văzut? 

— Nu, nu din locul în care mă ascundeam. 

— De unde ştiţi că era un camion? 

— Suna ca o maşină mare şi grea. Simţeam şi în pământ, 
era ca un cutremur mic. 

— Bine, ce s-a întâmplat după ce aţi auzit camionul? 

— Deodată, am văzut un bărbat în curte... s-a dus direct 
la sora mea şi a prins-o de încheietura mâinii. 

Gleason a lăsat ochii în jos şi şi-a împreunat mâinile pe 
rezemătoarea din faţa scaunului. 

— Sarah, îl cunoşteaţi pe acest om? 

— Nu, nu îl cunoşteam. 

— ÎI mai văzuserăţi înainte? 

— Nu, nu îl mai văzusem. 

— A spus ceva? 

— Da, l-am auzit spunând: „Trebuie să vii cu mine”. Și 
sora mea a zis... a zis: „Sunteţi sigur?” Şi asta a fost tot. 
Cred că el a mai spus ceva, dar n-am auzit. A dus-o de 
acolo. Spre stradă. 

— Şi dumneavoastră aţi rămas ascunsă? 

— Da, nu puteam... nu ştiu de ce nu mă puteam mişca. 
Nu puteam să strig după ajutor, nu puteam să fac nimic. 
Îmi era foarte frică. 

Era unul dintre momentele acelea solemne într-o sală de 
judecată când e tăcere absolută, cu excepţia vocilor 
procurorului şi a martorului. 

— Aţi mai auzit sau aţi mai văzut şi altceva? 

— Am auzit că s-a închis o uşă şi că a plecat camionul. 

Am văzut lacrimile de pe obrajii lui Gleason. Probabil 

observase şi ofiţerul Curţii, pentru că a luat o cutie de 
şerveţele din sertarul de la birou şi a traversat sala. Dar în 
loc să i le dea lui Sarah, a întins cutia spre jurata numărul 
doi, care avea şi ea lacrimi pe obraz. Mie mi se părea în 
regulă. Voiam ca Sarah să rămână cu lacrimile pe faţă. 

— Cât timp a trecut până să ieşiţi de după tufişul unde vă 
ascundeaţi şi să le spuneţi părinților că sora 
dumneavoastră a fost răpită? 

— Cred că a fost mai puţin de un minut, dar era prea 
târziu. Ea nu mai era. 

Tăcerea care a urmat după declaraţia ei era ca un vid în 
care dispar vieţile oamenilor. Pentru totdeauna. 


Maggie a petrecut următoarea jumătate de oră punându- 
i întrebări despre ce s-a întâmplat după aceea. Sarah a 
povestit despre apelul disperat al tatălui ei vitreg la 911, 
despre interogatoriul cu detectivii şi recunoaşterea pe care 
a făcut-o de la fereastra dormitorului, când l-a identificat pe 
Jason Jessup ca fiind cel care o luase pe sora ei. 

Maggie a trebuit să fie foarte atentă aici. Folosiserăm 
depoziţiile sub jurământ ale martorilor de la primul proces. 
Stenograma întregului proces îi era disponibilă şi lui Royce 
şi nu aveam nicio îndoială că avocatul lui secund, care 
stătea de cealaltă parte a lui Jessup, avea să compare tot 
ce spunea Sarah Gleason acum cu declaraţia făcută la 
primul proces. Dacă schimba ceva din declaraţie, Royce 
avea să o atace la examinarea încrucişată, folosindu-se de 
discrepanțe ca să o facă să pară mincinoasă. 

Mie mi se părea că declaraţia ei era proaspătă şi 
neexersată. Era o mărturie a muncii de pregătire făcute de 
cele două femei. Maggie a adus-o încet şi eficient pe Sarah 
la momentul vital în care trebuia să  reconfirme 
identificarea lui Jessup. 

— Aţi avut vreo îndoială când l-aţi identificat pe Jason 

Jessup în 1986 ca fiind bărbatul care v-a răpit sora? 

— Nu, nicio îndoială. 

— A trecut mult de atunci, Sarah, dar vă rog să vă uitaţi 
în sală şi să spuneţi juriului dacă îl vedeţi pe cel care a 
răpit-o pe sora dumneavoastră pe 16 februarie 1986. 

— Da, ele. 

A vorbit fără să ezite şi l-a arătat cu degetul pe Jessup. 

— Vreţi să ne spuneţi unde se află şi să descrieţi un 
articol de îmbrăcăminte pe care îl poartă? 

— Stă lângă domnul Royce şi are o cămaşă albastru- 
deschis şi o cravată albastru-închis. 

M-am oprit şi m-am uitat la judecătoarea Breitman. 

— Să se consemneze că martorul l-a identificat pe 
inculpat, a spus ea. 

M-am uitat iar la Sarah. 

— După toţi aceşti ani, aveţi vreo îndoială că el e 
bărbatul care a răpit-o pe sora dumneavoastră? 

— Niciuna. 

Maggie s-a întors şi s-a uitat la judecătoare. 

— Onorată instanţă, poate că e puţin cam devreme, dar 
cred că ar fi bine să luăm pauza de după-amiază acum. 
Urmează să merg în altă direcţie cu examinarea acestui 
martor. 

— Foarte bine, a zis Breitman. Şedinţa se suspendă 
pentru cincisprezece minute şi doresc să fim cu toţii în sală 
la 14.35. Vă mulţumesc. 

Sarah a spus că vrea să meargă la toaletă şi a ieşit din 
sală, în timp ce Bosch se purta ca un bodyguard, 
asigurându-se că nu se intersecta cu Jessup pe hol. Maggie 
s-a aşezat la masa acuzării şi am început să discutăm. 

— l-ai prins, Maggie. Asta au aşteptat toată săptămâna 
să audă şi e mai bine decât şi-au închipuit că o să fie. 

Ştia că mă refeream la juriu. Nu avea nevoie de 
aprobarea sau de încurajările mele, dar trebuia să i-o spun. 

— Acum vine partea mai grea, a zis ea. Sper să reziste. 

— Se descurcă de minune. Şi sunt sigur că asta îi spune 
şi Harry acum. 

Maggie nu a răspuns. A început să răsfoiască blocnotesul 
pe care îşi făcuse notițe şi în care îşi însemnase schiţa 
examinării. In curând era cufundată în munca pe care 
trebuia să o facă în ora următoare. 


TREIZECI ŞI PATRU 


Miercuri, 7 aprilie, 14.30 


Bosch trebui să alunge reporterii când Sarah Gleason ieşi 
din toaletă. Folosindu-şi trupul ca un scut împotriva 
camerelor, o conduse înapoi în sală. 

— Sarah, te descurci foarte bine, zise el. Ţine-o tot aşa şi 
tipul ăsta o să se întoarcă acolo unde îi e locul. 

— Mulţumesc, dar asta a fost partea uşoară. Acum 
începe greul. 

— Nu te amăgi singură, Sarah. Nu există o parte uşoară. 
Gândeşte-te la sora ta, Melissa. Cineva trebuie să-i ia 
apărarea. Şi acum tu eşti aceea. 

Când ajunseră la uşa sălii, Bosch îşi dădu seama că Sarah 
fumase o ţigară la toaletă. li simţea mirosul. 

După ce intrară în sală, o conduse pe culoarul din mijloc 
până lângă Maggie McFierce, care o aştepta la uşă. Bosch 
făcu un semn aprobator din cap către procuror. Şi ea se 
descurca foarte bine. 

— Terminaţi treaba, zise el. 

— Aşa o să facem, spuse Maggie. 

După ce lăsă martorul, Bosch se întoarse pe culoar spre 
al şaselea rând. O văzuse pe Rachel Walling stând pe 

mijlocul rândului. Trebui să se strecoare pe lângă nişte 
reporteri şi observatori ca să ajungă la ea. Se aşeză pe 
locul liber de alături. 

— Harry. 

— Rachel. 

— Cred că domnul care stătea aici o să-şi vrea locul 
înapoi. 

— E în regulă. După ce începe şedinţa, trebuie să mă duc 
în faţă. Ar fi trebuit ă-mi spui că vii. Mickey mi-a zis că ai 
fost aici ieri. 

— Imi place să trec pe aici când am puţin timp. E un caz 
fascinant până acum. 

— Să sperăm că juriului i se pare mai mult decât 
fascinant. Imi doresc atât de mult ca tipul ăsta se întoarcă 
la San Quentin, încât nu mai am stare. 

— Mickey mi-a spus că Jessup face plimbări nocturne. E 
încă... 

Cobori vocea până spre şoaptă când îl văzu pe Jessup 
trecând pe culoar şi întorcându-se la masa apărării. 

— ... valabil? 

Bosch vorbi şi el în şoaptă. 

— Da, iar aseară aproape că l-am scăpat. Cei de la DSI l- 
au pierdut. 

— Oh, nu. 

Uşa dinspre biroul judecătoarei se deschise şi Breitman 
intră în sală, mergând la locul ei. Toţi se ridicară în picioare. 
Bosch ştia că trebuia să se întoarcă la masa acuzării în 
cazul în care aveau nevoie de el. 

— Dar l-am găsit, şopti el. Trebuie să plec. Mai rămâi pe 
aici după-amiază? 

— Nu, trebuie să mă întorc la birou. Acum sunt în pauză. 

— Bine, Rachel, mulţumesc că ai venit. Mai vorbim. 

In timp ce lumea începea să-şi ocupe locurile, Bosch ieşi 
de pe rând şi se întoarse pe culoar, trecând de portiţă şi 

aşezându-se pe unul dintre scaunele aflate direct în spatele 
mesei acuzării. 

McPherson continuă examinarea directă a lui Sarah Ann 
Gleason. Bosch credea că şi procurorul, şi martorul 
făcuseră o treabă extraordinară până atunci, dar ştia şi că 
mergeau într-o direcţie nouă şi că în curând tot ceea ce se 
spusese înainte avea să nu mai conteze dacă ceea ce 
spunea martorul acum nu era redat într-o manieră credibilă 
şi inatacabilă. 

— Sarah, începu McPherson, când s-a căsătorit mama 
dumneavoastră ta cu Kensington Landy? 

— Când aveam şase ani. 

— Vă plăcea de Ken Landy? 

— Nu, nu prea. La început lucrurile au fost în regulă, pe 
urmă totul s-a schimbat. 

— De fapt, aţi încercat să fugiţi de acasă cu câteva luni 
înainte de moartea surorii dumneavoastră, nu-i aşa? 

— Da. 

— Vă arăt proba acuzării cu numărul doisprezece, un 
proces-verbal de la poliţie cu data de 30 noiembrie 1985. 
Puteţi să le spuneţi celor din juriu ce este acesta? 

McPherson dădu copii după procesul-verbal martorului, 
judecătoarei şi celor de la masa apărării. Bosch îl găsise în 
timpul celei de-a doua investigaţii. Fusese o descoperire 
norocoasă. 

— E un raport de dispariţie, zise Gleason. Mama a 
anunţat că am dispărut. 

— Şi v-a găsit poliţia? 

— Nu, pur şi simplu am venit acasă. Nu aveam unde să 
mă duc. 

— De ce aţi fugit? 

— Pentru că tatăl meu vitreg... făcea sex cu mine. 

McPherson dădu din cap, lăsând răspunsul ei să 
plutească în sală pentru o clipă. În urmă cu trei zile, Bosch 

s-ar fi aşteptat ca Royce să sară în sus la această parte a 
depoziţiei, dar acum ştia că apărării îi convenea acest 
aspect. Kensington Landy era ţapul ispăşitor şi orice 
declaraţie care sprijinea această ipoteză era bine-venită. 

— Când a început acest lucru? întrebă McPherson în 
sfârşit. 

— In vara dinaintea fugii mele, răspunse Gleason. Cu o 
vară înainte ca Melissa să fie răpită. 

— Imi pare rău că vă obligăm să retrăiţi aceste amintiri 
neplăcute. Aţi declarat mai devreme că dumneavoastră şi 
Melissa purtaţi uneori aceleaşi haine, aşa e? 

— Da. 

— Rochia pe care o purta în ziua în care a fost luată vă 
aparţinea, nu-i aşa? 

— Aşa e. 

McPherson introduse atunci rochia ca probă, iar Bosch o 
aşeză pe un manechin fără cap în faţa juriului. 

— Aceasta e rochia, Sarah? 

— Da, asta este. 

— Se observă că din partea de jos, în faţă, a fost tăiată o 
bucată pătrată de material. Vedeţi? 

— Da. 

— Ştiţi de ce a fost tăiată? 

— Da, pentru că au găsit spermă acolo. 

— Vă referiţi la criminalişti? 

— Da. 

— Ştiaţi acest lucru atunci când a murit sora 
dumneavoastră? 

— Acum Ştiu. Atunci nu mi s-a spus nimic. 

— Ştiţi a cui s-a dovedit a fi sperma, în urma analizei 
genetice? 

— Da, mi-au spus că era de la tatăl meu vitreg. 

— Vi s-a părut surprinzător? 

— Din păcate, nu. 

— Puteţi să explicaţi cum a ajuns sperma pe rochie? 

Royce obiectă, spunând că întrebarea făcea loc 
speculațiilor. De asemenea, permitea martorului să se 
îndepărteze de teoria apărării, dar Royce nu spuse şi acest 
lucru. Breitman admise obiecţia şi McPherson fu nevoită să 
ajungă altfel la răspunsul aşteptat. 

— Inainte ca sora dumneavoastră să împrumute rochia în 
dimineaţa în care a fost răpită, când aţi purtat-o ultima 
oară? 

Royce se ridică şi obiectă din nou. 

— Aceeaşi obiecţie. Speculăm cu privire la evenimente 
care s-au petrecut acum douăzeci şi patru de ani, când 
martorul avea doar treisprezece ani. 

— Onorată instanţă, spuse McPherson, domnului Royce i 
s-a părut în regulă această aşa-zisă speculație atunci când 
se potrivea cu schema apărării. Dar acum obiectează 
tocmai când ajungem la esenţa problemei. Aceasta nu este 
o speculație. Domnişoara Gleason ne povesteşte despre 
cele mai întunecate şi mai triste zile din viaţa ei şi nu 
cred... 

— Obiecţia se respinge, spuse Breitman. Martorul poate 
să răspundă. 

— Mulţumesc, onorată instanţă. 

In timp ce McPherson relua întrebarea, Bosch se uită cu 
atenţie la juriu. Voia să vadă dacă juraţii observau ceea ce 
observa şi el - un avocat al apărării care încerca să 
împiedice aflarea adevărului. Lui Bosch i se părea că 
declaraţiile lui Sarah Gleason erau foarte convingătoare 
până în acel punct. Voia să audă ce avea de spus şi spera 
că juriul era pe aceeaşi lungime de undă cu el şi dezaproba 
eforturile apărării de a o opri. 

— Am purtat-o cu două nopţi înainte, spuse Gleason. 

— Adică vineri seara, pe data de 14. De Ziua 
îndrăgostiţilor. 

— Da. 

— De ce aţi purtat rochia aceea? 

— Mama gătea ceva special pentru cină de Ziua 
îndrăgostiţilor şi tatăl meu vitreg a spus că ar trebui să ne 
îmbrăcăm frumos. 

Gleason se uita din nou în jos, pierzând complet 
contactul vizual cu juraţii. 

— Tatăl tău vitreg a întreţinut raporturi sexuale cu 
dumneavoastră în seara aceea? 

— Da. 

— Şi eraţi îmbrăcată cu rochia? 

— Da. 

— Sarah, ştiţi dacă tatăl dumneavoastră a ejacu... 

— Nu era tatăl meu! 

Sarah ţipă, iar vocea ei răsună în sala de judecată, 
răsfrângându-se peste cei o sută de oameni care cunoşteau 
acum cel mai întunecat secret al ei. Bosch se uită la 
McPherson şi văzu că verifica reacţia juraţilor. Işi dădu 
seama că greşeala fusese intenţionată. 

— Îmi pare rău, Sarah. Voiam să spun tatăl 
dumneavoastră vitreg. Ştiţi cumva dacă a ejaculat în timpul 
raportului cu tine? 

— Da, o parte a sărit pe rochie. 

McPherson se uită pe notite, dând câteva pagini din 
blocnotesul galben. Voia ca ultimul răspuns să răsune cât 
mai mult posibil. 

— Sarah, cine spăla rufele la voi acasă? 

— Venea o femeie. O chema Abby. 

— După Ziua îndrăgostiţilor aţi pus rochia la spălat? 

— Nu. 

— De ce? 

— Pentru că îmi era teamă să nu o găsească Abby şi să 
vadă ce s-a întâmplat. Am crezut că o să-i spună mamei 
sau poliţiei. 

— De ce ar fi fost acesta un lucru rău, Sarah? 

— Eu... mama era fericită şi nu voiam să stric totul 
pentru ea. 

— Şi ce aţi făcut cu rochia în seara aceea? 

— Am curăţat locul şi am pus-o în şifonier. Nu ştiam că o 
s-o poarte şi sora mea. 

— Aşadar, două zile mai târziu, când a vrut să o îmbrace, 
ce i-aţi spus? 

— O purta deja când am văzut-o. l-am spus că voiam să o 
port eu, dar a zis că e prea târziu, pentru că nu era pe lista 
de haine pe care nu voiam să le împart cu ea. 

— Se vedea pata de pe rochie? 

— Nu, m-am uitat, dar nu se vedea, pentru că era în 
partea de jos, pe tiv. 

McPherson se opri din nou. Bosch ştia de la munca de 
pregătire că acoperise toate aspectele pe care le dorise în 
direcţia aceea a discuţiei. Oferise destule explicaţii pentru 
ADN-ul care îi adusese pe toţi acolo în ziua aceea. Acum 
trebuia să o ducă pe Gleason mai departe pe drumul acela 
întunecat. Dacă nu o făcea ea, ar fi făcut-o Royce cu 
siguranţă. 

— Sarah, relaţia cu tatăl vitreg s-a schimbat după 
moartea surorii dumneavoastră? 

— Da. 

— În ce fel? 

— Nu s-a mai atins de mine niciodată. 

— Ştiţi de ce? Aţi vorbit cu el despre asta? 

— Nu ştiu de ce. Nu l-am întrebat. Pur şi simplu nu s-a 
mai întâmplat şi el a încercat să se comporte ca şi cum nu 
ar fi făcut nimic. 

— Dar toate acestea - tatăl vitreg, moartea surorii - şi-au 
pus amprenta asupra dumneavoastră, nu-i aşa? 

— Da. 

— În ce fel, Sarah? 

— Păi, am început să iau droguri şi am fugit iar de acasă. 
De fapt, fugeam destul de des. Nu-mi păsa de sex. Era un 
lucru de care mă foloseam ca să obţin ceea ce-mi trebuia. 

— Aţi fost vreodată arestată? 

— Da, de mai multe ori. 

— Pentru ce? 

— În general, pentru droguri. M-au arestat şi pentru că 
mă acostase un poliţist sub acoperire ca prostituată. ŞI 
pentru furt. 

— Aţi fost arestată de şase ori cât eraţi minoră şi de alte 
cinci ori ca adult, e adevărat? 

— N-am ţinut socoteala. 

— Ce droguri aţi luat? 

— De obicei luam metamfetamină. Dar dacă era şi 
altceva la îndemână, luam cam orice. Aşa eram atunci. 

— Aţi beneficiat vreodată de consiliere şi dezintoxicare? 

— De multe ori. La început nu a mers, abia mai târziu. M- 
am lăsat de droguri. 

— Când s-a întâmplat asta? 

— Acum aproximativ şapte ani. Când aveam treizeci de 
ani. 

— Nu aţi mai consumat droguri de şapte ani? 

— Da, absolut. Viaţa mea e complet diferită acum. 

— Vreau să arăt proba numărul treisprezece, un formular 
de internare şi evaluare al unui centru privat de 
dezintoxicare din Los Angeles care se numeşte Piries. Vă 
amintiţi când aţi fost acolo? 

— Da, m-a trimis mama când aveam şaisprezece ani. 

— Atunci aţi început să aveţi necazuri? 

— Da. 

McPherson împărţi copii ale evaluării pentru judecătoare, 
grefieră şi echipa apărării. 

— În regulă, Sarah, vreau să vă atrag atenţia asupra 
paragrafului pe care l-am evidenţiat cu galben în secţiunea 

de evaluare a formularului de internare. Puteţi să citiţi cu 
glas tare pentru juriu? 

— „Pacienta prezintă simptome de SSPT în legătură cu 
uciderea surorii ei în urmă cu trei ani. Suferă de sentimente 
de vinovăţie asociate cu crima şi prezintă comportamente 
tipice pentru persoanele abuzate sexual. Se recomandă o 
evaluare completă, fizică şi psihică.” 

— Mulţumesc, Sarah. Ştiţi ce înseamnă SSPT? 

— Sindrom de stres posttraumatic. 

— Vi s-a făcut evaluarea recomandată de Pines? 

— Da. 

— Aţi vorbit şi despre abuzul sexual la care v-a supus 
tatăl dumneavoastră vitreg? 

— Nu, pentru că am minţit. 

— Cum aşa? 

— Pentru că pe vremea aceea făceam deja sex cu alţi 
bărbaţi, aşa că nu am spus nimic despre el. 

— Inainte de a spune acest lucru azi în instanţă, aţi mai 
discutat cu cineva despre tatăl vitreg şi despre faptul că 
întreținea raporturi sexuale cu dumneavoastră? 

— Doar cu dumneata şi cu detectivul Bosch. Cu nimeni 
altcineva. 

— Aţi fost căsătorită? 

— Da. 

— De mai multe ori? 

— Da. 

— Şi nu le-aţi spus soţilor tăi despre asta? ` 

— Nu. Nu e genul de lucru pe care vrei să-l spui cuiva. Il 
păstrezi pentru tine. 

— Multumesc, Sarah. Nu mai am întrebări. 

McPherson îşi luă blocnotesul şi se întoarse la locul ei, 
unde Haller o întâmpină cu o atingere prietenoasă pe braţ. 
Era un gest pe care ar fi trebuit să-l vadă juraţii, dar aceştia 
erau cu ochii pe Royce. Era rândul lui, iar Bosch simţea că 

toţi cei din sală erau de partea lui Sarah. Orice efort al lui 
Royce de a o distruge ascundea riscul de a-i face mai mult 
rău clientului său. 

Royce aplică o metodă isteaţă. Se hotărî să lase emoţiile 
să se calmeze peste noapte. Se ridică şi îi spuse 
judecătoarei că îşi păstra dreptul de a o rechema pe 
Gleason ca parte a cazului susţinut de apărare. Cu alte 
cuvinte, amână examinarea încrucişată. După care se 
aşeză la loc. 

Bosch se uită la ceas. Era patru şi un sfert. Judecătoarea 
îi spuse lui Haller să cheme următorul martor, dar Bosch 
ştia că nu mai aveau alţi martori. Haller se uită la 
McPherson şi amândoi dădură aprobator din cap. Haller se 
ridică în picioare. 

— Onorată instanţă, spuse el. Acuzarea a încheiat. 


TREIZECI ŞI CINCI 


Miercuri, 7 aprilie, 19.20 


Echipa acuzării s-a întrunit pentru cină la casa Haller. Am 
făcut paste Bolognese cu un sos cumpărat de la magazin şi 
o cutie de paste fundiţe. Maggie a contribuit cu reţeta ei de 
salată Cezar care îmi plăcuse întotdeauna când eram 
căsătoriţi, dar de care nu mai mâncasem de ani de zile. 
Bosch şi fiica lui au ajuns ultimii, pentru că Harry o dusese 
întâi pe Sarah Ann Gleason înapoi la hotel de la tribunal şi 
se asigurase că totul era în regulă. 

Fiicele noastre au fost timide la început, dar şi jenate de 
felul evident în care părinţii lor observau momentul mult 
aşteptat. Au ştiut din instinct că trebuiau să se îndepărteze 
de noi şi să stea în biroul din spate, aparent făcându-şi 

temele. În scurt timp s-au auzit râsete de pe hol. 

Am pus pastele şi sosul într-un castron mare şi le-am 
amestecat. Pe urmă le-am chemat pe fete ca să se 
servească şi să-şi ia farfuriile dincolo. 

— Cum merge acolo? le-am întrebat în timp ce îşi 
umpleau farfuriile. Aţi reuşit să vă faceţi temele? 

— Tată, a spus Hayley dispreţuitoare, ca şi cum 
întrebarea mea le viola intimitatea. 

Aşa că am încercat cu verişoara ei. 

— Maddie? 

— Hm, aproape le-am terminat pe ale mele. 

Fetele s-au uitat una la cealaltă şi au început să râdă, ca 
şi cum întrebarea sau răspunsul dat erau motive grozave 
de veselie. Au fugit din bucătărie, întorcându-se în birou. 

Am pus totul pe masă, unde stăteau adulţii. Ultimul lucru 
pe care l-am făcut a fost să mă asigur că uşa de la birou 
era închisă, pentru ca fetele să nu audă discuţia noastră şi 
noi să nu o auzim pe a lor. 

— Ei bine, am zis eu, întinzându-i vasul cu paste lui 
Bosch. Noi ne-am terminat prezentarea. Acum urmează 
partea grea. 

— Apărarea, a zis Maggie. Ce credem că o aşteaptă pe 
Sarah? 

M-am gândit o clipă înainte să răspund şi am gustat 
prima fundiţă. Erau bune. Mă mândream cu ce gătisem. 

— Ştim că o să arunce în ea cu orice le cade în mână, am 
spus după o vreme. Ea susţine tot cazul. 

Bosch a vârât mâna în haină şi a scos o foaie de hârtie 
împăturită. A desfăcut-o pe masă. Am văzut că era lista 
martorilor apărării. 

— La sfârşitul şedinţei de azi, Royce a spus că apărarea o 
să-şi prezinte cazul într-o singură zi, a zis el. A spus că nu 
cheamă decât patru martori, dar aici sunt trecuţi douăzeci 
şi trei. 

— Ei bine, am ştiut de la început că lista asta e un 
subterfugiu, a spus Maggie. Incerca să-şi ascundă strategia. 

— O cheamă pe Sarah înapoi, am spus eu, ridicând un 
deget. Apoi pe Jessup. Eu cred că Royce ştie că trebuie să-l 
audieze. Sunt doi. Cine mai e? 

Maggie a aşteptat să termine de mestecat înainte să 
vorbească. 

— E bună mâncarea, Haller. Unde ai învăţat să găteşti 
aşa? 

— E o reţetă pe care îmi place să o numesc „Nevoia te- 
nvaţă”. 

— Nu, ai adăugat ceva. Ai făcut mâncarea mai bună. 
Cum de nu găteai aşa şi când eram căsătoriţi? 

— Cred că necesitatea m-a obligat. Faptul că acum simt 
un tată singur. Dar tu, Harry? Tu ce găteşti? 

Bosch s-a uitat la noi ca şi cum eram nebuni. 

— Eu pot să prăjesc un ou, a zis el. Cam atât. 

— Hai să ne întoarcem la proces, a spus Maggie. Cred că 
Royce îi are pe Jessup şi pe Sarah. Apoi cred că are un 
martor secret pe care nu l-am găsit. Tipul din ultimul centru 
de dezintoxicare. 

— Edward Roman, a spus Bosch. 

— Exact. Roman. Inseamnă că sunt trei, iar al patrulea 
poate să fie detectivul lui sau vreun expert în 
metamfetamină care o să spună numai porcării. Nu există 
al patrulea. O mare parte din ce face Royce este la derută. 
Nu vrea să vadă cineva ce face. Vrea ca toată lumea să 
vadă orice altceva în afară de adevăr. 

— Dar Roman? am spus eu. Nu l-am găsit, dar ştim ce o 
să declare? 

— Nicidecum, a zis Maggie. Am discutat îndelung cu 
Sarah despre asta şi nu are idee ce ar putea să spună. Nu- 
şi aminteşte să fi discutat cu el despre sora ei. 

— În rezumatul prezentat de Royce în aducerea la 


313 


cunoştinţă scrie că o să vorbească despre „dezvăluirile” 
făcute de Sarah despre copilăria ei, a zis Bosch. Nimic mai 
precis de atât, desigur, Royce susţine că nu a luat notițe în 
timpul interviului. 

— Noi avem cazierul lui, am spus eu, ştim exact cu ce fel 
de om avem de-a face. O să spună orice vrea Royce. E 
simplu. Orice funcţionează pentru apărare. Ar trebui să ne 
îngrijorăm mai puţin pentru ce spune - pentru că ştim că o 
să mintă - şi mai mult pentru felul în care o să-l 
discredităm. Ce avem care să ne ajute în sensul ăsta? 

Eu şi Maggie ne-am uitat amândoi la Bosch, care era gata 
pregătit. 

— Cred că am eu nişte informaţii despre el. Mă duc să 
vorbesc cu cineva în seara asta. Dacă iese treaba, o să 
avem totul mâine-dimineaţă. O să vă spun atunci. 

Frustrările mele legate de metodele lui Bosch de 
investigare şi comunicare au răbufnit în clipa aceea. 

— Haide, Harry! Suntem o echipă aici. Comportamentul 
ăsta de agent secret nu merge când suntem zi de zi în sală 
cu fundul la bătaie. 

Bosch s-a uitat în jos la farfurie şi am văzut arderea 
lentă. Avea o faţă la fel de întunecată ca sosul. 

— Fundul vostru e la bătaie? a zis el. N-am văzut nicăieri 
în rapoartele de supraveghere că Jessup stătea în faţa casei 
tale, Haller, aşa că nu-mi vorbi mie despre fundul pus la 
bătaie. Tu îţi faci meseria în sala aceea de judecată. E 
frumos şi eşti în siguranţă, uneori câştigi, alteori pierzi. Dar 
orice s-ar întâmpla, a doua zi te întorci la tribunal. Dacă vrei 
sa vezi cum e să-ţi pui fundul la bătaie, încearcă să ieşi 
afară. 

A arătat cu degetul spre fereastră, către oraş. 

— Hei, băieţi, să ne calmăm puţin, a zis Maggie repede. 
Harry, ce s-a întâmplat? S-a întors Jessup pe Woodrow 
Wilson? Poate ar trebui să-i revocăm dreptul şi să-l 

închidem din nou. 

Bosch a clătinat din cap. 

— Nu pe strada mea. Nu s-a mai întors acolo din prima 
seară, nici pe Mulholland nu a mai trecut de o săptămână. 

— Atunci ce e? 

Bosch a pus furculiţa jos şi a împins farfuria. 

— Ştim deja că e posibil ca Jessup să-şi fi procurat o armă 
în timpul unei întâlniri surprinse de DSI, cu un traficant de 
arme condamnat. Nu au văzut ce a luat de la tipul acela, 
dar din moment ce obiectul era înfăşurat într-un prosop, nu 
e greu să-ţi imaginezi că era vorba de o armă. Pe urmă, 
vreţi să ştiţi ce s-a întâmplat aseară? Un isteţ din echipa de 
supraveghere s-a decis să plece din post fără să spună 
nimănui, iar Jessup aproape că a scăpat din plasă. 

— L-au pierdut? a întrebat Maggie. 

— Da, până când l-am găsit eu înainte să mă găsească el 
pe mine, ceea ce nu s-ar fi sfârşit prea bine. Şi ştiţi ce are 
de gând? Construieşte o carceră pentru cineva şi din câte 
ştiu... 

S-a aplecat deasupra mesei şi a sfârşit vorba în şoaptă. 

— ... S-ar putea să fie pentru fiică-mea! 

— Hei, stai puţin, Harry, a zis Maggie. Să reluăm. 
Construieşte o carceră? Unde? 

— Sub dig. E un fel de magazie acolo. A pus un lacăt la 
uşă şi aseară a adus conserve cu mâncare. Ca şi cum o 
pregăteşte pentru cineva. 

— Asta e înspăimântător, a spus Maggie. Dar fiica ta? Nu 
ştim aşa ceva. Ai spus că s-a dus la tine acasă doar o dată. 
Ce te face să crezi...? 

— Pentru că nu-mi permit să nu mă gândesc la asta. 
Înţelegi? 

Maggie a dat aprobator din cap. 

— Da, înţeleg. Atunci mă întorc la ce spuneam mai 
devreme. Îi revocăm dreptul pentru asociere cu un fost 

deţinut - traficantul de arme - şi îi anulăm eliberarea. Mai 
sunt doar câteva zile din proces şi e clar că nu şi-a dat în 
petic şi nu a făcut greşeala pe care ne aşteptam să o facă. 
Hai să fim precauţi şi să-l închidem până se termină tot. 

— Şi dacă nu obţinem o condamnare? a zis Bosch. Ce se 
întâmplă atunci? Tipul ăsta o să fie liber şi atunci se 
termină şi cu supravegherea. O să poată ieşi fără să-l 
urmărească nimeni. 

La masă s-a lăsat tăcerea. Mă uitam la Bosch, înțelegând 
stresul care îl apăsa. Cazul, ameninţarea la adresa fiicei lui, 
faptul că nu avea o fostă soţie, nu mai avea soţie defel, 
care să-l ajute acasă. 

Într-un târziu, Bosch a rupt tăcerea stânjenitoare. 

— Maggie, în seara asta o iei cu tine pe Hayley acasă? 

Maggie a încuviinţat. 

— Da, după ce terminăm aici. 

— Poate să rămână Maddie la tine în noaptea asta? Şi-a 
adus un rând de haine în rucsac. Aş veni eu dimineaţă să o 
duc la şcoală. 

Rugămintea părea să o ia pe Maggie prin surprindere, 
mai ales că fetele abia se cunoscuseră. Bosch a insistat. 

— Trebuie să mă întâlnesc cu cineva în seara asta şi nu 
ştiu unde o să ajung, a zis Bosch. Poate mă conduce chiar 
la Roman. Trebuie să pot să mă mişc fără să-mi fac griji 
pentru Maddie. 

Maggie a dat din cap. 

— Bine, e în regulă. Se pare că se împrietenesc. Sper 
numai să nu stea treze toată noaptea. 

— Mulţumesc, Maggie. 

După vreo treizeci de secunde de linişte, am vorbit şi eu. 

— Povesteşte-ne despre carceră, Harry. 

— Am fost înăuntru aseară. 

— Dar de ce la digul Santa Monica? 

— Eu bănuiesc că are legătură cu ce se află pe partea de 

sus. 

— Prada. 

Bosch a dat din cap. 

— Dar zgomotul? Spui că locul acesta e chiar sub dig? 

— Există moduri în care poţi să controlezi zgomotele 
făcute de oameni. lar aseară zgomotele valurilor care se 
izbeau de pilonii de dedesubt erau atât de puternice, încât 
ai fi putut să strigi toată noaptea şi nu te-ar fi auzit nimeni. 
Probabil că nu s-ar fi auzit nici măcar o împuşcătură acolo. 

Bosch vorbea cu o oarecare autoritate dată de locurile 
sumbre din lume şi de răul care sălăşluia acolo. Mi-am 
pierdut pofta de mâncare în aceeaşi clipă şi am împins 
farfuria la o parte. Simţeam că mă cuprinde groaza. 

Groază pentru Melissa Landy şi pentru toate victimele din 
lume. 


TREIZECI ŞI ŞASE 


Miercuri, 7 aprilie, 23.00 


Gilbert şi Sullivan îl aşteptau într-o maşină parcată pe 
Lankershim Boulevard, aproape de capătul de nord al 
străzii, către San Fernando Road. Era o zonă dezolantă, 
ocupată în mare parte de parcări cu maşini la mâna a doua 
şi ateliere de reparaţii. In mijlocul acestei industrii de 
închiriere pe bani puţini era un motel dărăpănat care oferea 
camere pentru cincizeci de dolari pe săptămână. Motelul nu 
avea niciun nume. Pe reclama luminoasă scria doar MOTEL. 

Gilbert şi Sullivan erau Gilberto Reyes şi John Sullivan, 
doi agenţi de la Narcotice din Echipa Valley, o unitate 
antidrog care lucra sub acoperire pe străzi. Când Bosch 
începuse să-l caute pe Edward Roman, trimisese vorbă 

tuturor unităţilor de acest fel din departament. Având în 
vedere cazierul lui Roman, bănuia că nu se îndepărtase 
niciodată prea mult de viaţa pe care o dusese Sarah 
Gleason. Trebuia să existe cineva în unităţile de narcotice 
care să ştie ceva despre el. 

Până la urmă, primise un telefon de la Reyes. El şi 
partenerul lui nu ştiau nimic de Roman, dar îl cunoşteau din 
întâlnirile din trecut de pe stradă şi ştiau unde stătea fosta 
lui parteneră, care părea să-l aştepte. Cei care erau 
dependenţi de droguri de mulţi ani stăteau deseori în 
compania unei prostituate, oferindu-i protecţie în schimbul 
unei părţi din drogurile cumpărate cu banii câştigaţi de ea. 

Bosch opri în spatele maşinii în care se aflau cei de la 
Narcotice. Cobori şi urcă în maşina lor, aşezându-se pe 
bancheta din spate, după ce verificase ca să se asigure că 
nu era murdară de vomă sau alte mizerii lăsate de cei 
transportaţi în ultima vreme. 

— Detectivul Bosch, presupun? spuse şoferul. 

Bosch bănuia că numele lui era Reyes. 

— Da, ce faceţi, băieţi? 

Întinse pumnul spre scaunele din faţă şi amândoi ciocniră 
pumnii cu el, recomandându-se. Bosch se înşelase. Sullivan 
era cel care părea să fie de origine latină, iar Reyes era cel 
care semăna cu o pâine albă. 

— Gilbert şi Sullivan, ei? 

— Aşa ni s-a spus când ne-au pus în aceeaşi echipă, zise 
Sullivan. Şi aşa a rămas. 

Bosch dădu din cap. Destul cu prezentările. Toţi aveau 
câte o poreclă şi o poveste despre cum o căpătaseră. Tipii 
aceştia doi nu aveau nici împreună vârsta lui Bosch şi 
probabil că nu ştiau cine erau Gilbert şi Sullivan”. 


11 Cuplul Gilbert şi Sullivan era format din libretistul W.S. Gilbert şi 
compozitorul Arthur Sullivan, care au produs piese de teatru de succes 
în epoca victoriană (n.tr.) 

— ÎI ştiţi pe Eddie Roman? 

— Am avut plăcerea, zise Reyes. Doar un alt rahat uman 
care pluteşte pe aici. 

— Dar, aşa cum v-am zis şi la telefon, nu l-am văzut de 
vreo lună, adăugă Sullivan. Aşa că v-am găsit a doua 
opţiune. Tovarăşa lui. E acolo, în camera numărul 3. 

— Cum o cheamă? 

Sullivan pufni în râs, dar Bosch nu înţelegea de ce. 

— O cheamă Sonia Reyes, zise Reyes. Nu suntem rude. 

— Din câte ştie el, adăugă Sullivan. 

Incepu iar să râdă, dar Bosch îl ignoră. 

Scoase carnetul şi îşi notă. 

— Şi sunteţi siguri că e acolo? 

— Siguri, spuse Reyes. 

— OK, mai trebuie să ştiu ceva înainte să intru acolo? 

— Nu, zise Reyes, dar avem de gând să intrăm odată cu 
dumneata. S-ar putea să devină cam agitată. 

Bosch se aplecă în faţă şi îl bătu pe umăr. 

— Nu, mă descurc singur. Nu vreau să fie prea mulţi în 
cameră. _ 

Reyes dădu din cap. Inţelegea mesajul. Bosch nu voia să 
aibă martori la ceea ce putea fi obligat să facă acolo. 

— Dar mersi de ajutor. O să ţin minte. 

— E un caz important, nu? spuse Sullivan. 

Bosch deschise portiera şi cobori. 

— Toate sunt importante, zise el. 

Inchise portiera, bătu de două ori cu palma în capotă şi 
se îndepărtă. 

Hotelul era împrejmuit de un gard de doi metri şi 
jumătate. Bosch apăsă pe un buton la interfon şi arătă 
legitimaţia la cameră. Uşa se deschise, dar Harry trecu 
direct pe lângă recepţie şi o luă spre camere. 

— Hei! strigă o voce în spatele lui. 

Bosch se întoarse şi văzu un bărbat cu o cămaşă 
descheiată care se sprijinea de uşa recepţiei. 

— Unde dracu' te duci, omule? 

— Du-te înăuntru şi închide uşa. Aici e treaba poliţiei. 

— Nu contează, omule. Ţi-am dat voie să intri, dar eşti pe 
proprietate privată. Nu poţi să intri pur şi simplu... 

Bosch o luă în pas grăbit spre recepţioner. Acesta se 
răzgândi şi se dădu înapoi fără ca Bosch să mai zică ceva. 

— Nu contează, omule. Eşti în regulă. 

Intră repede în birou şi închise uşa. Bosch se întoarse şi 
găsi camera 3 fără probleme. Se lipi cu urechea de uşă ca 
să asculte dacă se auzea vreun sunet. Nimic. 

Uşa avea un vizor pe care îl acoperi cu degetul, apoi 
ciocăni. Aşteptă puţin, apoi ciocăni din nou. 

— Sonia, deschide. M-a trimis Eddie. 

— Cine eşti? 

Era vocea unei femei, dogită şi bănuitoare. Bosch folosi 
parola universală. 

— Nu contează. Eddie m-a trimis să-ţi aduc ceva, să 
rezişti până termină el. 

Niciun răspuns. 

— Bine, Sonia, îi spun că nu te interesează. O dau 
altcuiva. 

Luă degetul de pe vizor şi dădu să plece. Uşa se deschise 
în aproape aceeaşi secundă. 

— Stai! 

Bosch se întoarse. Uşa se deschisese doar vreo doi 
centimetri. Văzu doi ochi adânciţi care îl priveau cu o 
lumină abia vizibilă în ei. 

— Dă-mi să văd. 

Bosch se uită în jur. 

— Ce, aici, afară? zise el. Au camere de luat vederi peste 
tot. 

— Eddie mi-a zis să nu deschid pentru străini. Mie mi se 

pare că eşti poliţai. 

— Poate chiar sunt, dar asta nu înseamnă că nu m-a 
trimis Eddie. 

Bosch dădu iar să se întoarcă. 

— Cum ziceam, o să-i spun că am încercat. O seară bună. 

— Bine, bine. Poţi să intri, dar numai cât laşi ce-ai adus. 
Nimic mai mult. 

Bosch merse spre uşă. Femeia făcu un pas în spate şi o 
deschise. Harry intră, se întoarse spre ea şi văzu arma. Era 
un revolver vechi şi nu văzu gloanţe în spaţiile expuse. 
Bosch ridică mâinile la piept, îşi dădea seama că femeia 
suferea. Aşteptase prea mult timp pe cineva, având o 
încredere oarbă de dependent într-o persoană care nu îi 
întorcea afecțiunea. 

— Nu e nevoie, Sonia. Şi-apoi, nu cred că Eddie ţi-a lăsat 
vreun glonţ. 

— Mai am unul. Vrei să verificăm? 

Probabil pe cel pe care îl păstra pentru ea însăşi. Era 
slabă moartă şi aproape să se prăbuşească. Niciun 
dependent nu rezista mult timp. 

— Dă-mi pachetul, ordonă ea. Acum. 

— OK, stai liniştită. Îl am chiar aici. 

Duse mâna în buzunarul interior al hainei şi scoase o 
bucată de folie de aluminiu strânsă în formă de bilă, pe 
care o făcuse dintr-o rolă din bucătăria lui Mickey Haller. O 
ridică în partea dreaptă, ştiind că ochii ei disperaţi aveau să 
o urmărească. Intinse mâna stângă şi îi smulse arma din 
palmă. După care păşi în faţă şi o împinse brutal pe pat. 

— Taci şi nu te mişca, spuse el. 

— Ce se...? 

— Am spus să taci! 

Desfăcu revolverul şi îl verifică. Avea dreptate. Mai era 
un glonţ, îi dădu drumul în palmă şi îl puse în buzunar. Apoi 
prinse arma la curea. Scoase legitimaţia din portofel şi o 

deschise sub ochii ei. 

— Ai avut dreptate, zise el. 

— Ce vrei? 

— Ajungem şi acolo. 

Bosch dădu ocol patului, uitându-se prin camera 
sărăcăcioasă. Mirosea a ţigări şi a transpiraţie. Pe podea 
erau câteva pungi de plastic în care îşi ţinea lucrurile. Intr- 
una erau pantofi, în celelalte erau haine. Pe noptieră era o 
scrumieră plină şi o pipă de sticlă. 

— Ce-ţi trebuie, Sonia?  Cocaină? Heroină? Sau 
metamfetamină? 

Femeia nu răspunse. 

— Pot să te ajut dacă îmi spui ce-ţi trebuie. 

— Nu vreau să mă ajuţi. 

Bosch se întoarse şi se uită la ea. Până acum, lucrurile 
mergeau exact aşa cum se aşteptase. 

— Serios? zise el. Nu ai nevoie de ajutorul meu? Crezi că 
Eddie Roman se mai întoarce după tine? 

— Se întoarce. 

— Am o veste pentru tine. A plecat deja. Bănuiesc că l-au 
curăţat bine de tot şi nu se mai întoarce aici după ce face 
ce i se cere. O să-şi încaseze cecul şi, după ce termină 
banii, o să-şi găsească altă parteneră. 

Se opri şi se uită la ea. 

— Pe cineva care să mai aibă ceva ce lumea vrea să 
cumpere. 

Ochii ei căpătară privirea distantă a unui om care 
înţelege că i se spune adevărul. 

— Lasă-mă în pace, spuse ea, şoptind răguşită. . 

— Ştiu că nu-ţi spun nimic din ce nu ştiai deja. Il aştepţi 
pe Eddie de mai mult timp decât te aşteptai, nu? Câte zile 
mai ai de stat în cameră? 

Răspunsul i se citea în ochi. 

— A trecut deja termenul, aşa-i? Probabil că îi faci sex 

oral tipului de la recepţie ca să te lase să stai. Cât o să mai 
dureze treaba asta? In curând o să vrea doar banii. 

— Am spus să pleci. 

— O să plec. Dar tu vii cu mine, Sonia. Chiar acum. 

— Ce vrei? 

— Vreau să ştiu tot ce ştii tu despre Eddie Roman. 

PARTEA A PATRA 


Martorul tăcut 

TREIZECI ŞI ŞAPTE 


Joi, 8 aprilie, 09.01 


Înainte ca judecătoarea să cheme juriul, Clive Royce s-a 
ridicat şi a întrebat instanţa dacă putea să primească un 
verdict direct de achitare. Motivul lui era că acuzarea nu 
reuşise să îşi facă datoria şi să prezinte dovezile necesare. 
A argumentat că probele oferite de procurori nu reuşiseră 
să treacă de nivelul vinovăţiei dincolo de orice îndoială. 
Eram pregătit să mă ridic şi să îmi susţin cauza, dar 
judecătoarea a ridicat mâna, făcându-mi semn să stau pe 
loc. Apoi a respins repede moţiunea lui Royce. 

— Moţiunea se respinge, a zis Breitman. Instanţa 
consideră că dovezile prezentate de acuzare sunt suficiente 
pentru ca juriul să le analizeze. Domnule Royce, sunteţi 
pregătit să vă prezentaţi cauza? 

— Da, onorată instanţă. 

— În regulă, domnule, atunci putem chema juriul în sală. 
Veţi avea o pledoarie de început? 

— Una scurtă, onorată instanţă. 

— Foarte bine, mă voi asigura că aşa este. 

Juraţii au intrat în sală şi s-au aşezat pe locurile lor. Mulţi 
aveau o expresie de nerăbdare pe faţă. Mi s-a părut un 
semn bun, ca şi cum se întrebau cum naiba avea apărarea 
să iasă la lumină de sub grămada de dovezi aduse de 
acuzare. Probabil că aşa îmi doream eu să fie, dar 
studiasem juraţi aproape toată viaţa mea de adult şi îmi 
plăcea ceea ce vedeam. 

După ce a întâmpinat juriul, judecătoarea i-a dat cuvântul 
lui Royce şi le-a amintit juraţilor că aveau să vadă o 

pledoarie iniţială, nu un rezumat al faptelor, cu excepţia 
cazului în care acestea aveau să fie susţinute mai târziu de 
declaraţii şi probe. Royce a păşit plin de încredere către 
pupitru, fără să aibă în mână vreo foaie sau vreun dosar. 
Ştiam că avea aceeaşi filosofie ca mine când venea vorba 
de pledoariile iniţiale. Priveşte-i în ochi şi nu tresări, nu 
renunţa la teoria ta, indiferent cât de incredibilă sau 
deplasată ar fi. Vinde-o. Dacă au impresia că tu nu crezi ce 
spui, nu vor crede nici ei. 

Acum avea să-i vină la îndemână strategia de a amâna 
pledoaria iniţială pentru deschiderea cazului apărării. Avea 
să înceapă ziua şi cazul făcând o declaraţie în faţa juriului 
care nu trebuia să fie adevărată, care putea fi tot atât de 
stranie ca orice altă poveste spusă în sala aceea de 
judecată. Atâta timp cât putea să convingă juriul, nimic nu 
mai conta. 

— Doamnelor şi domnilor din juriu, bună dimineaţa. 
Astăzi începe o nouă etapă a procesului. Etapa apărării. 
Acum începem să spunem versiunea noastră a poveştii şi, 
credeţi-mă, avem o altă versiune pentru aproape tot ce v-a 
spus acuzarea în ultimele trei zile. Nu vă rețin prea mult 
atenţia acum, pentru că sunt nerăbdător, după cum este şi 
Jason Jessup, să trec la dovezile pe care acuzarea fie nu a 
reuşit să le descopere, fie a ales să nu vi le prezinte. În 
acest moment nu mai contează care din cele două 
posibilităţi este cea adevărată; nu contează decât să auziţi 
ce avem de spus şi să vedeţi că vă poate oferi o 
perspectivă completă asupra celor întâmplate pe Windsor 
Boulevard pe 16 februarie 1986. Vă îndemn să ascultați şi 
să priviţi cu atenţie. Dacă veţi face acest lucru, veţi vedea 
adevărul ieşind la suprafaţă. 

M-am uitat la blocnotesul pe care măzgălea Maggie în 
timp ce vorbea Royce. Scrisese cu litere mari MEL/ȚA! Şi 
încă n-a văzut tot, mi-am spus. 

— În acest caz, a continuat Royce, este vorba de un 
singur lucru. Secretele cele mai întunecate ale unei familii. 
Le-aţi întrezărit doar în timpul expunerii acuzării. De la ei 
aţi văzut doar vârful aisbergului, dar azi îl veţi vedea în 
întregime. Azi veţi afla întregul adevăr sinistru. Acela că 
Jason Jessup este adevărata victimă. Victima dorinţei unei 
familii de a-şi ascunde cel mai cumplit secret. 

Maggie s-a apropiat de mine şi mi-a şoptit: 

— Ţine-te bine! 

Am dat din cap. Ştiam exact în ce direcţie ne îndreptam. 

— Acest proces este despre un monstru care a ucis un 
copil. Un monstru care a pângărit o fetiţă şi care avea să 
treacă la următoarea, dar ceva s-a întâmplat şi a ucis fetiţa 
aceea. Acest proces este despre o familie care se temea 
atât de mult de acest monstru încât a respectat planul de a 
muşamaliza crima până când a ajuns să arate cu degetul 
pe altcineva. Un om nevinovat. 

Royce a arătat spre Jessup cu un aer făţarnic. Maggie a 
clătinat capul dezgustată, o manevră calculată pentru ochii 
juriului. 

— Jason, vrei să te ridici în picioare? a spus Royce. 

Clientul lui a făcut întocmai şi s-a întors spre juriu, privind 
curajos spre toţi juraţii, fără să tresară sau să coboare ochii. 

— Jason Jessup este un om nevinovat, a spus Royce cu 
indignarea necesară în glas. El a fost ţapul ispăşitor. Un om 
nevinovat care a fost prins într-un plan neaşteptat de a 
ascunde cea mai înfiorătoare crimă, uciderea unui copil. 

Jason s-a aşezat şi Royce a făcut o pauză, lăsând vorbele 
să pătrundă mai adânc în conştiinţa juraţilor. Era un gest 
foarte teatral şi plănuit să arate aşa. 

— Aici sunt două victime, a spus el în sfârşit. Melissa 
Landy e o victimă. Şi-a pierdut viaţa. Jason Jessup e şi elo 
victimă, pentru că oamenii încearcă să-i ia viaţa. Rudele 
Melissei au complotat împotriva lui şi poliţiştii le-au cântat 


327 


în strună. Au ignorat dovezile şi au plantat dovezi proprii. 
Acum, după douăzeci şi patru de ani, după ce martorii au 
dispărut şi amintirile au pălit, au venit după el... 

Royce a lăsat capul în jos, ca şi cum era împovărat de 
adevăr. Ştiam că urma să încheie. 

— Doamnelor şi domnilor din juriu, suntem aici pentru un 
singur motiv. Să căutăm adevărul. Până la sfârşitul acestei 
zile, veţi şti adevărul despre Windsor Boulevard. Veţi şti că 
Jason Jessup e un om nevinovat. 

Royce a făcut încă o pauză, după care a mulţumit juriului 
şi s-a întors la locul lui. Jessup l-a luat pe după umeri, l-a 
strâns şi i-a mulţumit, un gest pe care eram sigur că îl 
exersaseră înainte. 

Dar judecătoarea nu i-a lăsat prea mult timp lui Royce să 
savureze clipa de după pledoaria iniţială atât de vicleană. l- 
a spus să cheme primul martor. M-am întors pe scaun şi l- 
am văzut pe Bosch stând în spatele sălii. Mi-a făcut un 
semn cu capul. Il trimisesem să o aducă pe Sarah Ann 
Gleason de la hotel de îndată ce Royce m-a anunţat când a 
ajuns la tribunal că ea avea să fie primul lor martor. 

— Apărarea o cheamă pe Sarah Ann Gleason, a zis 
Royce, accentuând cuvântul apărare într-un fel care sugera 
că era o răsturnare neaşteptată a situaţiei. 

Bosch a ieşit din sală şi s-a întors repede cu Gleason. A 
condus-o pe culoar şi i-a deschis poarta. Restul drumului l-a 
făcut singură. Avea din nou o ţinută informală pentru 
tribunal, o pereche de blugi şi o bluză albă, ţărănească. 

Judecătoarea i-a amintit că era încă sub jurământ şi i-a 
dat cuvântul lui Royce. De data asta, când s-a dus la 
pupitru, avea un dosar gros şi un blocnotes. Probabil toate 
astea - dosarul, cel puţin - erau doar o încercare de ao 
intimida pe Gleason, de a o face să creadă că avea un 
dosar mare, plin cu tot ce făcuse ea vreodată rău în viaţă. 

— Bună dimineaţa, domnişoară Gleason. 

— Bună dimineaţa. 

— leri aţi declarat că aţi fost victima abuzului sexual din 
partea tatălui dumneavoastră vitreg, Kensington Landy, aşa 
este? 

— Da. 

Am detectat îngrijorarea din primul cuvânt al depoziţiei. 
Nu avusese voie să audă pledoaria iniţială a lui Royce, dar o 
pregătisem pe Gleason pentru felul în care avea să pună 
problema. Deja părea că îi e teamă, iar asta nu dădea 
niciodată bine la juriu. Eu şi Maggie nu prea aveam ce face. 
Sarah era pe cont propriu. 

— Când a început acest abuz? 

— Când aveam doisprezece ani. 

— Şi când s-a terminat? 

— Când aveam treisprezece ani. Imediat după moartea 
surorii mele. 

— Observ că nu aţi spus „după uciderea surorii” 
dumneavoastră. Aţi spus „moartea” ei. Există vreun motiv 
anume pentru asta? 

— Nu sunt sigură la ce vă referiţi. 

— Ei bine, sora dumneavoastră a fost ucisă, nu? Nu a fost 
un accident, nu-i aşa? 

— Nu, a fost crimă. 

— Atunci de ce aţi vorbit acum o clipă despre moartea 
ei? 

— Nu ştiu sigur. 

— Vă este neclar ce s-a întâmplat cu sora 
dumneavoastră? 

Maggie s-a ridicat în picioare înainte ca Gleason să 
răspundă. 

— Domnul avocat hărţuieşte martorul, a spus ea. Doreşte 
mai mult să obţină o reacţie emoţională decât un răspuns. 

— Onorată instanţă, eu încerc numai să aflu cum şi de ce 
şi-a format martorul perspectiva proprie asupra crimei. Are 

legătură cu starea de spirit a martorului. Nu intenţionez 
decât să obţin un răspuns la întrebarea pusă. 

Judecătoarea a cântărit puţin lucrurile înainte de a se 
hotări. 

— Voi permite întrebarea. Martorul poate să răspundă. 

— Repet, a spus Royce. Domnişoară Gleason, vă este 
neclar ce s-a întâmplat cu sora dumneavoastră? 

În timpul discuţiei dintre avocaţi şi judecătoare, Gleason 
reuşise să se adune. A răspuns hotărâtă, aruncându-i lui 
Royce o privire dură şi sfidătoare. 

— Nu, îmi este foarte clar ce s-a întâmplat. Eram acolo. 
Clientul dumneavoastră a răpit-o şi după aceea n-am mai 
văzut-o niciodată. Nu e nimic neclar în asta. 

Voiam să mă ridic şi să aplaud. In schimb, am dat uşor 
din cap. Era un răspuns foarte, foarte bun. Dar Royce a 
trecut mai departe, purtându-se ca şi cum nu fusese lovit 
cu o roşie. 

— Aţi mai avut perioade în viaţă când aţi fost derutată, 
nu-i aşa? 

— În legătură cu sora mea şi cu cine a răpit-o? Niciodată. 

— Mă refer la ocaziile în care aţi fost închisă în instituţii 
pentru tratarea bolilor psihice, în închisori şi în spitalele de 
psihiatrie. 

Gleason a plecat capul, dându-şi seama că nu avea să 
scape din procesul acesta fără ca anii pierduţi ai vieţii ei să 
fie scoşi la lumină. Trebuia să sper că avea să răspundă aşa 
cum o învățase Maggie. 

— După uciderea surorii mele, multe lucruri au mers 
prost în viaţa mea, a spus ea. 

După care s-a uitat direct la Royce şi a continuat. 

— Da, am petrecut nişte timp în asemenea locuri. După 
părerea mea, iar terapeuţii au fost de acord cu mine, a fost 
din cauza a ceea ce s-a întâmplat cu Melissa. 

Bun răspuns, mi-am zis. Gleason lupta. 

— Ne vom întoarce la asta mai târziu, a spus Royce. Dar 
revenind la sora dumneavoastră, avea doisprezece ani în 
momentul crimei, nu-i aşa? 

— Aşa e. 

— Aceeaşi vârstă pe care o aveaţi când a început tatăl 
vitreg să vă abuzeze sexual. Am dreptate? 

— Da, aproximativ. 

— Aţi avertizat-o pe sora dumneavoastră în privinţa lui? 

A urmat o pauză lungă în timp ce Gleason s-a gândit la 
ce răspuns să dea. Pentru că nu avea un răspuns bun. 

— Domnişoară Gleason? a insistat judecătoarea. Vă rog 
să răspundeţi la întrebare. 

— Nu, nu am avertizat-o. Mi-era frică. 

— De ce vă era frică? a întrebat Royce. 

— De el. După cum aţi spus deja, am făcut multă terapie 
în viaţa mea. Ştiu că nu e neobişnuit ca un copil să nu 
poată povesti cuiva. Rămâi captiv în acest tip de 
comportament. Eşti prizonierul fricii. Mi s-a spus asta de 
multe ori. 

— Cu alte cuvinte, te învoieşti ca să supravieţuieşti. 

— Oarecum. Dar e o simplificare. A fost mai degrabă... 

— Dar pe vremea aceea vă era teamă foarte des, nu-i 
aşa? 

— Da, eu... 

— V-a spus tatăl dumneavoastră vitreg să nu spuneţi 
nimănui ce vă făcea? 

— Da, a zis... 

— V-a amenințat? 

— A zis că, dacă spun cuiva, voi fi luată de lângă mama 
şi sora mea. A zis că se va asigura ca statul să creadă că 
mama ştia ce se întâmpla şi să o considere denaturată. Că 
mă vor lua şi pe mine, şi pe Melissa. Şi că vom fi trimise în 
case diferite, pentru că de multe ori nu luau câte doi copii. 

— L-aţi crezut? 

— Da, aveam doisprezece ani. L-am crezut. 

— Şi v-a speriat, nu? 

— Da, voiam să stau cu fam... 

— Nu cumva teama şi controlul exercitat de tatăl vitreg 
au fost cele care v-au făcut să-i cântaţi în strună după cea 
ucis-o pe sora dumneavoastră? 

Maggie a sărit din nou în picioare, spunând că întrebarea 
influenţează martorul şi sugerează lucruri care nu se 
regăsesc în probe. Judecătoarea a fost de acord şi a admis 
obiecţia. Inflexibil, Royce o ataca pe Gleason fără oprire. 

— Este adevărat că dumneavoastră, împreună cu mama, 
aţi spus şi aţi făcut exact ce v-a spus tatăl vitreg ca să 
muşamalizaţi uciderea Melissei? 

— Nu, nu e... 

— V-a zis să spuneţi că era un şofer de camion şi că 
trebuia să îl alegeţi pe unul dintre bărbaţii aduşi de poliţie 
la voi acasă. 

— Nu! Nu a spus... 

— Obiecţie! 

— Nu a fost niciun joc de-a v-aţi ascunselea în curtea 
casei, nu-i aşa? Sora dumneavoastră a fost ucisă în casă de 
Kensington Landy. Adevărat? 

— Onorată instanţă! 

Maggie striga deja. 

— Domnul avocat hărţuieşte martorul cu aceste întrebări 
care sugerează răspunsul. Nu vrea răspunsurile ei. Vrea 
doar să-şi transmită minciunile către juriu! 

Judecătoarea se uita când la Maggie, când la Royce. 

— In regulă, haideţi să ne calmăm. Obiecţia se admite. 
Domnule Royce, puneţi martorului câte o întrebare şi daţi-i 
timp să răspundă. Şi fără întrebări care să sugereze 
răspunsuri. Trebuie să vă reamintesc că dumneavoastră aţi 
chemat-o ca martor? Dacă voiaţi să-i sugeraţi ceva, trebuia 
să faceţi examinarea încrucişată când aţi avut ocazia. 

Royce a afişat cea mai reuşită expresie de părere de rău. 
Trebuie să-i fi fost foarte greu. 

— Regret că m-am lăsat dus de val, onorată instanţă, a 
spus el. Nu se va mai întâmpla. 

Nu conta dacă se întâmpla din nou. Royce îşi făcuse deja 
mesajul cunoscut. Scopul lui nu era să obţină o confesiune 
de la Gleason. De fapt, nu se aştepta deloc la aşa ceva. 
Voia doar să transmită juriului teoria lui alternativă. Şi avea 
destul de mult succes. 

— Bine, să trecem mai departe, a spus Royce. Aţi 
declarat mai devreme că aţi petrecut o bună parte a vieţii 
adulte făcând terapie şi la dezintoxicare, fără să mai 
discutăm de încarcerări. Este adevărat? 

— Până la un punct, a zis Gleason. Nu am mai luat 
droguri şi... 

— Răspundeţi doar la întrebare, a intervenit Royce 
repede. 

— Obiecţie, a spus Maggie. Ea încearcă să răspundă la 
întrebare, dar domnului Royce nu îi place răspunsul întreg 
şi încearcă să o întrerupă. 

— Lăsaţi-o să răspundă la întrebare, domnule Royce, a 
zis Breitman obosită. Spuneţi, domnişoară Gleason. 

— Voiam să spun că nu mai consum droguri de şapte ani 
şi sunt un membru productiv al societăţii. 

— Vă mulţumesc, domnişoară Gleason. 

După aceea, Royce a condus-o prin trecutul ei tragic şi 
sordid, menţionând fiecare arestare şi dezvăluind detalii 
despre depravarea în care se complăcuse Sarah atâta timp. 
Maggie obiecta des, susţinând că toate acestea nu aveau 
nicio legătură cu identificarea lui Jessup de către Sarah, dar 
Breitman permitea aproape toate întrebările puse de 
Royce. 

In cele din urmă, Royce a încheiat examinarea 
pregătindu-şi următorul martor. 

— Revenind la centrul de dezintoxicare din North 
Hollywood, aţi stat acolo cinci luni în 1995, aşa e? 

— Nu-mi amintesc exact când a fost şi cât am stat. E 
limpede că aveţi dosarele de acolo. 

— Dar vă amintiţi că v-aţi întâlnit cu alt client, pe nume 
Edward Roman, cunoscut şi cu numele de Eddie? 

— Da, îmi amintesc. 

— Şi aţi ajuns să-l cunoaşteţi bine? 

— Da. 

— Cum v-aţi întâlnit? 

— Eram în acelaşi grup la terapie. 

— Cum aţi descrie relaţia pe care o aveaţi atunci cu 
Eddie Roman? 

— În timpul terapiei ne-am dat seama că aveam aceleaşi 
cunoştinţe şi ne plăceau aceleaşi lucruri - adică drogurile. 
Aşa că am început să petrecem timpul împreună şi am 
continuat şi după ce am ieşit de acolo. 

— Era o relaţie amoroasă? 

Gleason a râs într-un fel care nu sugera amuzamentul. 

— Era o relaţie care putea fi considerată amoroasă între 
doi dependenţi, a zis ea. Cred că se numeşte facilitator. 
Fiind împreună, ne facilitam unul altuia dependenţa. Dar nu 
aş folosi cuvântul amor. Uneori făceam sex - când era 
capabil. Dar nu a existat amor, domnule Royce. 

— Dar nu e adevărat că la un moment dat aţi crezut că 
eraţi căsătoriţi? 

— Eddie a aranjat ceva pe plajă cu un bărbat despre care 
a spus că e preot. Dar nu era adevărat. Nu era legal. 

— Dar atunci aţi crezut că era, aşa e? 

— Da. 

— Deci eraţi îndrăgostită de el? 

— Nu, nu eram îndrăgostită de el. Am crezut doar că mă 
poate proteja. 

— Deci eraţi căsătoriţi sau, cel puţin, aşa credeaţi. 

Locuiaţi împreună? 

— Da. 

— Unde? 

— In diverse moteluri din Valley. 

— In tot acest timp în care aţi fost împreună, probabil că 
i-aţi făcut mărturisiri lui Eddie, aşa e? 

— Da, în legătură cu unele lucruri. 

— l-aţi spus vreodată despre uciderea surorii 
dumneavoastră? 

— Sunt sigură că i-am spus. Nu era un secret. Am vorbit 
despre asta la şedinţele de terapie în grup la North 
Hollywood şi el era de faţă. 

— l-aţi spus vreodată că tatăl vitreg a omorât-o pe sora 
dumneavoastră? 

— Nu, pentru că aşa ceva nu s-a întâmplat. 

— Aşadar, dacă Eddie Roman ar veni în această sală şi ar 
declara că i-aţi spus acest lucru înseamnă că ar minţi. 

— Da. 

— Dar aţi spus şi ieri, şi azi că aţi minţit consilierii şi 
poliţiştii. Aţi furat şi aţi comis multe infracţiuni. Dar aici nu 
minţiţi. Asta ar trebui să credem? 

— Nu mint. Vorbiţi despre o perioadă din viaţa mea când 
am făcut astfel de lucruri. Nu neg aşa ceva. Eram o mizerie 
umană, da? Dar am trecut peste asta şi încă de multă 
vreme. Acum nu mint. 

— In regulă, domnişoară Gleason, nu mai am întrebări. 

Când Royce s-a întors la locul lui, eu şi Maggie am 
început să şuşotim. 

— A rezistat destul de bine, a zis Maggie. Cred că ar 
trebui să lăsăm lucrurile aşa, iar eu doar să punctez vreo 
două aspecte. 

— Sună bine. 

— Domnişoară McPherson? a continuat judecătoarea. 

Maggie s-a ridicat de pe scaun. 

— Da, onorată instanţă. Doar câteva întrebări. 

S-a dus la pupitru cu blocnotesul ei de încredere. A sărit 
peste început şi a trecut direct la subiectul pe care voia să-l 
discute. 

— Sarah, acest bărbat, Eddie Roman, şi căsnicia asta 
falsă... a cui a fost ideea să vă căsătoriţi? 

— Eddie mi-a cerut să ne căsătorim. A zis că vom lucra 
împreună, ca o echipă şi o să împărţim tot, că mă va 
proteja şi că nu vom fi niciodată obligaţi să depunem 
mărturie într-un proces împotriva celuilalt dacă eram 
arestaţi. 

— Şi ce însemna în acele circumstanţe să lucraţi ca o 
echipă? 

— Ei bine, eu... voia ca eu să mă vând ca să avem bani 
pentru droguri şi pentru o cameră de motel. 

— Aţi făcut asta pentru Eddie? 

— Pentru puţin timp. Pe urmă am fost arestată. 

— V-a scos Eddie pe cauţiune? 

— Nu. 

— A venit la tribunal? 

— Nu. 

— În dosare apare că v-aţi pledat vinovăția pentru 
prostituție şi aţi fost condamnată la pedeapsa deja ispăşită, 
aşa e? 

— Da. 

— Despre cât timp e vorba? 

— Cred că au fost treisprezece zile. 

— Şi Eddie v-a aşteptat când aţi ieşit din închisoare? 

— Nu. 

— L-aţi mai văzut vreodată? 

— Nu, nu l-am mai văzut. 

Maggie şi-a verificat notițele, a dat câteva pagini şi a 
găsit ceea ce căuta. 

— În regulă, aţi spus de mai multe ori pe parcursul 

depoziţiei de azi că nu vă amintiţi datele şi întâmplările 
anume pe care vi le-a solicitat domnul Royce din perioada 
în care consumaţi droguri. Este o descriere justă? 

— Da, aşa este. 

— În acei ani în care aţi abuzat de droguri, în care aţi fost 
la terapie, dar şi la închisoare, aţi putut să uitaţi ce s-a 
întâmplat cu Melissa? ȘI 

— Nu, niciodată. M-am gândit la asta în fiecare zi. Incă 
mă mai gândesc. 

— Aţi putut vreodată să-l uitaţi pe cel care a intrat în 
curtea voastră şi a luat-o pe sora dumneavoastră în timp ce 
priveaţi din tufiş? 

— Nu, niciodată. M-am gândit la el în fiecare zi şi încă o 
mai fac. 

— Aţi avut vreodată un moment de îndoială în legătură 
cu bărbatul pe care l-aţi identificat ca fiind răpitorul? 

— Nu. 

Maggie s-a întors şi s-a uitat direct la Jessup, care privea 
în jos la un blocnotes şi făcea notițe care probabil nu aveau 
niciun sens. Maggie s-a uitat lung la el, aşteptând. In clipa 
în care Jessup a ridicat ochii să vadă de ce se oprise 
depoziţia, ea a pus ultima întrebare. 

— Nicio îndoială, Sarah? 

— Niciuna, niciodată. 

— Mulţumesc, Sarah. Nu mai am întrebări. 


TREIZECI ŞI OPT 


Joi, 8 aprilie, 10.35 


După depoziţia lui Sarah Gleason, judecătoarea anunţă 
pauza de dimineaţă. Bosch aşteptă pe scaun lângă 

balustradă până când Royce şi Jessup se ridicară şi se 
îndepărtară. Apoi se ridică şi se deplasă în sens invers ca să 
ajungă la martor. Când ajunse în dreptul lui Jessup, îl bătu 
zdravăn peste braţ. 

— Cred că începe să ţi se ia machiajul, Jason. 

O spuse zâmbind, trecând mai departe. 

Jessup se opri, se întoarse şi era pe cale să răspundă la 
înţepătura lui Bosch când Royce îl prinse de celălalt braţ şi 
îl conduse afară. 

Bosch înaintă ca să o ia pe Gleason din boxa martorilor. 
După două zile de depoziţii, părea secătuită fizic şi psihic. 
De parcă avea nevoie de ajutor să se ridice de pe scaun. 

— Sarah, te-ai descurcat minunat, spuse el. 

— Mulţumesc. Nu mi-am dat seama dacă m-a crezut 
cineva. 

— Toţi te-au crezut, Sarah. Toţi. 

O conduse la masa acuzării, unde Haller şi McPherson îi 
spuseră acelaşi lucru despre depoziţia ei. McPherson se 
ridică de pe scaun şi o îmbrăţişă. 

— l-ai ţinut piept lui Jessup şi ai luat apărarea surorii tale, 
spuse ea. Poţi să fii mândră de asta toată viaţa. 

Gleason izbucni deodată în plâns, acoperindu-şi ochii cu 
mâna. McPherson o îmbrăţişă din nou. 

— Ştiu, ştiu. Te-ai ţinut tare, ai luptat. Nu-i nimic dacă te 
descarci. 

Bosch se duse la boxa juriului şi aduse cutia cu şerveţele. 
| le dădu lui Gleason şi aceasta îşi şterse lacrimile. 

Aproape ai terminat, îi spuse Haller. Ai terminat de făcut 
declaraţii, aşa că acum vrem doar să stai în sală şi să 
urmăreşti procesul. Vrem să stai aici, în primul rând, când 
Eddie Roman depune mărturie. După aceea, putem să te 
trimitem acasă cu avionul după-amiază. 

— Bine, dar de ce? 

— Pentru că o să spună minciuni despre tine. Şi dacă 

asta o să facă, atunci trebuie să le spună de faţă cu tine. 

— Nu cred că o să aibă o problemă cu asta. N-a avut 
niciodată. 

— Atunci, juriul o să vrea să vadă cum reacţionezi. Şi 
cum reacţionează el. Nu-ţi face griji, mai avem ceva 
pregătit care să-l agite pe Eddie. 

Haller se întoarse spre Bosch. 

— Eşti gata? 

— Dă-mi doar un semn. 

— Pot să vă întreb ceva? spuse Gleason. 

— Sigur, zise Haller. 

— Ce-ar fi dacă nu aş vrea să plec azi? Dacă vreau să fiu 
aici pentru verdict? Pentru sora mea. 

— Ne-ar plăcea asta foarte mult, Sarah, spuse Maggie. 
Eşti bine-venită şi poţi să stai cât doreşti. 


Bosch stătea în holul din faţa sălii. Avea telefonul în 
mână şi se chinuia să îi scrie cu un deget un mesaj fiicei lui. 
În acest timp primi alt mesaj, iar eforturile lui fură 
întrerupte. Era de la Haller şi conţinea un singur cuvânt: 
ACUM. 

Bosch puse telefonul în buzunar şi intră în camera 
martorilor. Sonia Reyes stătea pe un scaun, ţinându-şi 
capul în mâini, cu două ceşti goale de cafea pe masă, în 
faţa ei. 

— Gata, Sonia, trezeşte-te! Trecem la treabă. Eşti în 
regulă? Eşti gata? 

Ea îl privi cu ochi obosiţi. 

— Sunt prea multe întrebări, poliţaiule. 

— Bine, mă mulţumesc doar cu una. Cum te simţi? 

— La fel cum arăt. Mai ai pastile din alea pe care mi le-au 
dat la clinică? 

— Doar pe acelea le-am avut. Daro să pun pe cineva să 
te ducă acolo imediat după ce terminăm aici. 

— Cum spui tu, poliţaiule. Nu cred că m-am mai trezit 
aşa de devreme de când am fost ultima oară la închisoarea 
municipală. 

— Mda, păi, nu e chiar atât de devreme. Hai să mergem. 

O ajută să se ridice şi se îndreptară spre sala 112. Reyes 
era ceea ce se numea martorul tăcut. Nu avea să depună 
mărturie la proces. Nu era capabilă să o facă. Dar 
conducând-o pe culoar şi aşezând-o în rândul din faţă, 
Bosch avea să se asigure că era remarcată de Eddie 
Roman. Sperau că la vederea ei Roman avea să-şi piardă 
concentrarea, poate chiar să-l determine să schimbe 
povestea. Se bazau pe faptul că acesta nu cunoştea 
regulile privind probele şi, prin urmare, nu înţelegea că 
apariţia ei în galerie excludea posibilitatea să depună 
mărturie şi să-l demaşte. 

Harry lovi uşa cu pumnul ca să o deschidă, pentru că ştia 
că avea să le atragă atenţia celor din sală. Apoi o conduse 
pe Reyes înăuntru şi merse alături de ea pe culoar. Eddie 
Roman era deja în boxa martorilor, depusese jurământul şi 
începuse declaraţiile. Purta un costum care nu-i venea, 
împrumutat din dulapul clientului lui Royce, şi era proaspăt 
bărbierit şi pieptănat. Se bâlbâi când o văzu pe Sonia în 
sală. 

— Am fost la terapie de grup de două ori... 

— Doar de două ori? întrebă Royce, fără să-şi dea seama 
de perturbarea din spatele lui. 

— Poftim? 

— Aţi spus că aţi fost cu Sarah Gleason la terapia de grup 
doar de două ori? 

— Nu, omule, voiam să spun de două ori pe zi. 

Bosch o conduse pe Reyes la locul ei, care avea un semn 
de rezervat deasupra. Pe urmă se aşeză lângă ea. 

— Şi cam cât timp a durat? întrebă Royce. 

— Fiecare şedinţă avea cincizeci de minute, cred, 

răspunse Roman, uitându-se încă la Reyes. 

— Mă refeream la timpul în care aţi fost împreună la 
terapie? O lună, un an, cât timp? 

— Ah, vreo cinci luni. 

— Şi aţi devenit amanți cât aţi stat la centru? 

Roman cobori privirea. 

— Ăăă... da, exact. 

— Cum s-a întâmplat asta? Bănuiesc că erau reguli care 
interziceau acest lucru. 

— Ei bine, dacă vrei, poţi, nu? Găseam timp. Găseam 
locuri. 

— Relaţia aceasta a continuat şi după ce aţi fost eliberaţi 
din centru? 

— Da. Ea a ieşit cu două săptămâni înaintea mea. Pe 
urmă am ieşit şi eu şi ne-am combinat. 

— Locuiaţi împreună? 

— Înî. 

— Asta înseamnă da? 

— Da. Pot să pun o întrebare? 

Royce ezită. Nu se aşteptase la asta. 

— Nu, domnule Roman, spuse judecătoarea. Nu puteţi 
pune o întrebare. Sunteţi aici în calitate de martor. 

— Dar cum pot să o aducă aici aşa, pur şi simplu? 

— Pe cine, domnule Roman? 

Roman arătă spre galerie, către Reyes. 

— Pe ea. 

Judecătoarea se uită la Reyes, apoi la Bosch, care stătea 
lângă ea. O expresie bănuitoare îi apăru pe faţă. 

— Voi solicita juriului să meargă puţin în cealaltă 
încăpere. Nu durează mult. _ 

Juraţii ieşiră încolonaţi din sală. In clipa în care ultima 
persoană închise uşa, judecătoarea se uită la Bosch. 

— Domnule detectiv Bosch. 

Harry se ridică în picioare. 

— Cine este femeia din stânga dumitale? 

— Onorată instanţă, spuse Haller. Pot să răspund eu la 
întrebare? 

— Vă rog. 

— Detectivul Bosch stă lângă Sonia Reyes, care a fost de 
acord să ajute acuzarea în calitate de consultant în privinţa 
martorului. 

Judecătoarea se uită de la Haller la Reyes, apoi iar la 
Haller. 

— Vreţi să repetaţi ce aţi spus, domnule Haller? 

— Doamnă judecător, domnişoara Reyes îl cunoaşte pe 
martor. Pentru că apărarea nu a pus acest martor la 
dispoziţia noastră înainte de depoziţie, am rugat-o pe 
domnişoara Reyes să ne sfătuiască în privinţa examinării 
încrucişate. 

Explicaţia lui Haller nu îndepărtase câtuşi de puţin 
expresia suspicioasă de pe faţa lui Breitman. 

— O plătiţi pentru aceste sfaturi? 

— Am fost de acord să o ajutăm să se interneze la o 
clinică. 

— Aşa speram şi eu. 

— Onorată instanţă, spuse Royce. Pot să spun ceva? 

— Da, domnule Royce. 

— Cred că este destul de evident că acuzarea încearcă 
să-l intimideze pe domnul Roman. E o manevră de 
gangster, doamnă judecător. Nu m-aş fi aşteptat la una ca 
asta din partea procuraturii. 

— Ei bine, eu mă opun cu vehemenţă acestei descrieri, 
spuse Haller. Este absolut acceptabil, conform canoanelor 
procedurale şi etice din instanţă, să folosim şi să angajăm 
consultanţi. Domnul Royce a folosit un consultant pentru 
juriu săptămâna trecută şi a fost acceptabil. Acum, când 
acuzarea are la rândul ei un consultant, despre care ştie că 
va arăta că martorul e un mincinos care se foloseşte de 

femei, obiectează. Cu tot respectul cuvenit, abia aceasta 
este o manevră de gangster. 

— Bine, nu dezbatem asta acum, zise Breitman. Consider 
că acuzarea are dreptul să o folosească pe domnişoara 
Reyes drept consultant. Haideţi să aducem juriul înapoi. 

— Vă mulţumesc, doamnă judecător, zise Haller, 
aşezându-se. 

Când juriul intră din nou în sală, Haller se întoarse şi se 
uită la Bosch. li făcu un semn scurt din cap şi Bosch îşi 
dădu seama că era bucuros. Schimbul de cuvinte cu 
judecătoarea n-ar fi putut merge mai bine de atât ca să-i 
transmită mesajul lui Roman. Mesajul era că ştiau jocul lui 
şi, odată ce le venea rândul să pună întrebări, la fel avea să 
facă şi juriul. Roman avea acum de ales. Putea să ţină în 
continuare partea apărării sau să înceapă să joace pentru 
acuzare. 

Depoziţia continuă după intrarea juriului. Royce dovedi 
repede, cu ajutorul lui Roman, că el şi Sarah Gleason 
avuseseră o relaţie care durase aproape un an, în care 
amândoi împărtăşiseră poveşti personale, nu doar droguri. 
Dar când veni vremea dezvăluirii acelor poveşti personale, 
Roman făcu stânga împrejur, lăsându-l pe Royce cu ochii în 
soare. 

— A avut vreodată un moment în care a vorbit despre 
uciderea surorii ei? 

— Un moment? Au fost multe momente. Vorbea des 
despre asta, omule. 

— Şi v-a povestit în detaliu ceea ce numeşte ea 
„adevărata poveste”? 

— Da, mi-a povestit. 

— Puteţi să ne spuneţi ce anume v-a zis? 

Roman ezită şi se scărpină în bărbie înainte de a 
răspunde. Bosch ştia că acesta era momentul în care 
munca lui avea fie să fie răsplătită, fie să se ducă pe apa 

sâmbetei. 

— Mi-a spus că se jucau de-a v-aţi ascunselea în curte şi 
că a venit un tip, a luat-o pe sora ei şi ea văzut toată 
întâmplarea. 

Bosch se uită la cei din sală. Mai întâi se uită la juraţi şi 
păreau că se aşteptau să audă altceva de la Roman. Apoi la 
masa acuzării. Văzu că McPherson îl apucase pe Haller de 
braţ şi îl strângea tare. In cele din urmă, la Royce, care 
începuse să ezite. Stătea la pupitru, uitându-se la notițe, cu 
un braţ lipit de şold, cu pumnul îndoit, ca un profesor 
frustrat că nu putea obţine răspunsul corect de la un elev. 

— Aceasta este povestea pe care aţi auzit-o de la Sarah 
Gleason la centrul de dezintoxicare, aşa este? întrebă el 
într-un târziu. 

— Aşa e. 

— Dar nu-i aşa că v-a spus altă versiune despre cele 
întâmplate - ceea ce ea numea „povestea adevărată” - 
când eraţi între patru ochi? 

— Ăăă, nu. Spunea mereu acelaşi lucru. 

Bosch văzu că McPherson îl strângea iar de braţ pe 
Haller. Aici se destrăma tot cazul. 

Royce era ca un om lăsat în urmă de barca de 
scufundări. Călca apa, dar era în larg şi era doar o 
chestiune de timp până să se înece, încercă să facă tot 
posibilul. 

— Domnule Roman, pe data de 2 martie a acestui an, nu 
aţi contactat biroul meu şi aţi spus că vreţi să fiţi martorul 
apărării? 

— Nu mai ştiu data, dar am sunat acolo, da. 

— Şi aţi discutat cu detectivul Karen Revelle? 

— Am vorbit cu o femeie, dar nu-mi amintesc cum o 
chema. 

— Şi nu i-aţi povestit ceva oarecum diferit faţă de ce ne- 
aţi spus nouă acum? 


344 


— Dar atunci nu eram sub jurământ sau altceva. 

— Aşa este, domnule, dar i-aţi spus altă poveste lui 
Karen, corect? 

— Posibil. Nu-mi amintesc. 

— Nu i-aţi spus lui Karen că Sarah Gleason v-a povestit 
atunci că tatăl ei vitreg a ucis-o pe sora ei? 

Haller se ridică şi obiectă, argumentând că Royce nu 
numai că indica răspunsurile martorului, dar şi că nu exista 
nicio bază pentru întrebarea respectivă, că avocatul încerca 
să scoată o mărturisire de la martor pentru juriu pe care 
martorul nu voia să o dea. Judecătoarea admise obiecţia. 

— Onorată instanţă, spuse Royce, apărarea solicită o 
pauză scurtă pentru a discuta cu martorul. 

jJudecătoarea respinse cererea înainte ca Haller să 
obiecteze. 

— După propria declaraţie a martorului din această 
dimineaţă, aţi avut timp din martie să vă pregătiţi pentru 
acest moment. Luăm pauza de prânz peste treizeci de 
minute. Puteţi discuta cu el atunci, domnule Royce. Puneţi 
următoarea întrebare. 

— Vă mulţumesc, onorată instanţă. 

Royce se uită la blocnotesul lui. Din locul unde stătea, 
Bosch văzu că se uita la o pagină goală. 

— Domnule Royce? insistă judecătoarea. 

— Da, onorată instanţă, doar verificam o dată. Domnule 
Roman, de ce aţi sunat la biroul meu pe 2 martie? 

— Păi, am văzut ceva la televizor despre cazul ăsta. De 
fapt, pe dumneata te-am văzut. Te-am văzut vorbind 
despre caz. Şi ştiam câteva ceva, pentru că o cunoşteam 
pe Sarah. Aşa că am sunat să văd dacă era nevoie de mine. 

— După care aţi venit la birou, corect? 

— Da, exact. Aţi trimis doamna aceea să mă ia. 

— Şi când aţi venit la birou, mi-aţi spus o poveste diferită 
faţă de cea pe care aţi spus-o juriului acum, nu-i aşa? 

— Cum am zis, nu-mi amintesc exact ce-am spus atunci. 
Sunt dependent de droguri, domnule. Spun multe lucruri pe 
care nu mi le amintesc şi pe care nu le spun serios. Tot ce- 
mi amintesc e că femeia care a venit a zis că o să mă 
cazeze la un hotel mai frumos şi atunci nu aveam bani să 
stau undeva. Aşa că am spus ce mi-a zis ea să spun. 

Bosch încleştă pumnul şi îl izbi de picior. Era un dezastru 
complet pentru apărare. Se uită la Jessup ca să vadă dacă 
îşi dădea seama cât de rău mergeau lucrurile pentru el. 
Jessup păru să-l simtă. Se întoarse şi se uită la Bosch, cu 
ochii întunecaţi de înţelegere şi furie crescândă. Bosch se 
aplecă în faţă şi ridică încet un deget. După care îl trase de- 
a curmezişul gâtului. 

Jessup se întoarse cu spatele. 


TREIZECI ŞI NOUĂ 


Joi, 8 aprilie, 11.30 


Am avut multe momente frumoase la tribunal. Am stat 
lângă mulţi oameni în clipa în care au aflat că erau liberi 
datorită muncii mele. Am stat ca în apă în faţa juriului şi am 
simţit emoția adevărului şi a dreptăţii ca un fior pe şira 
spinării. Şi am distrus fără milă mincinoşii care urcau în 
boxa martorilor. Pentru astfel de momente trăiesc atunci 
când vine vorba de profesia mea. Dar puţine dintre acestea 
s-au ridicat la nivelul momentului în care am văzut 
apărarea lui Jason Jessup prăbuşindu-se odată cu mărturia 
depusă de Edward Roman. 

În timp ce Roman se autodistrugea în boxa martorilor, 
fosta mea soţie, partenera mea în echipa acuzării, mă 
strângea atât de tare de braţ încât mă durea. Nu se putea 

abţine. O ştia şi ea. Royce nu avea cum să revină după 
treaba asta. Un element-cheie din apărarea şi aşa fragilă se 
destrăma în faţa ochilor lui. Nu numai că martorul făcuse o 
întoarcere la o sută optzeci de grade; dar juriul vedea acum 
că apărarea se bazase pe un mincinos. Nu aveau să-l ierte 
pentru asta. Se terminase şi cred că toţi cei din sală, de la 
judecătoare până la acei gură-cască din ultimul rând al 
galeriei, o ştiau. Jessup se ducea la vale. 

M-am întors şi m-am uitat în spate la Bosch. La urma 
urmei, ideea cu martorul tăcut fusese a lui. Şi l-am prins 
făcându-i semn lui Jessup cu gâtul tăiat - semnul 
internaţional care arăta că jocul se terminase. 

M-am întors iar spre partea din faţă a sălii. 

— Domnule Royce, a spus judecătoarea, continuaţi cu 
acest martor? 

— O clipă, onorată instanţă, a spus Royce. 

Era o întrebare bună. Royce nu prea avea ce să mai facă 
acum cu Roman. Putea să limiteze pagubele şi să termine 
examinarea. Sau putea să o roage pe judecătoare să-l 
declare martor ostil - o manevră care era penibilă sub 
aspect profesional, mai ales când martorul era chemat de 
tine. Dar acest lucru i-ar fi permis lui Royce să pună 
întrebări prin care să sugereze răspunsul, explorând ce-i 
spusese Roman iniţial detectivului apărării şi de ce se 
răzgândise acum. Era însă destul de periculos, mai ales că 
interviul iniţial nu fusese înregistrat în vreun fel, pentru că 
voiau să-l ţină pe Roman ascuns în timpul procedurii de 
aducere la cunoştinţă a probelor. 

— Domnule Royce! a strigat judecătoarea. Consider că 
timpul instanţei este valoros. Vă rog să puneţi următoarea 
întrebare, altfel îi dau cuvântul domnului Haller pentru 
examinarea încrucişată. 

Royce a dat din cap, părea că luase o decizie. 

— Îmi pare rău, onorată instanţă. Nu mai am întrebări în 

acest moment. 

Royce s-a întors cătrănit la locul lui şi la un client foarte 
supărat din pricina celor întâmplate. M-am ridicat şi m-am 
dus la pupitru înainte ca judecătoarea să-mi dea cuvântul. 

— Domnule Roman, i-am spus, depoziţia dumneavoastră 
mi se pare oarecum neclară. Daţi-mi voie să mă lămuresc. 
Ce vreţi să spuneţi juriului, că Sarah Ann Gleason v-a zis 
sau nu că tatăl ei vitreg a ucis-o pe sora ei? 

— Nu mi-a spus. Asta e doar ce au vrut ei să spun. 

— Cine sunt „ei”, domnule? 

— Apărarea. Doamna detectiv şi Royce. 

— In afară de camera la hotel, trebuia să primiţi şi 
altceva dacă spuneaţi azi această poveste? 

— Au spus doar că o să aibă grijă de mine. Că era vorba 
de mulţi bani... 

— Obiecţie! a urlat Royce. 

Apoi a sărit în picioare. 

— Onorată instanţă, este evident că martorul este ostil şi 
acţionează conform unei fantezii răzbunătoare. 

— E martorul dumneavoastră, domnule Royce. Poate să 
răspundă la întrebare. Poftiţi, domnule. 

— Au spus că e vorba de mulţi bani şi că o să aibă grijă 
de mine, a zis Roman. 

Toate mergeau tot mai bine pentru mine şi tot mai prost 
pentru Jessup. Dar trebuia să mă asigur că nu păream eu 
însumi juriului prea bucuros sau răzbunător. M-am adunat 
şi m-am concentrat pe ce era important. 

— Ce poveste v-a spus Sarah acum mulţi ani, domnule 
Roman? 

— Cum am zis, că era în curte şi că se ascundea când l-a 
văzut pe tipul acela care a luat-o pe sora ei. 

— V-a spus vreodată că a identificat persoana greşită? 

— Nu. 

— V-a spus vreodată că poliţia i-a sugerat pe cine să 

identifice? 

— Nu. 

— V-a spus măcar o dată că un om nevinovat era acuzat 
de uciderea surorii ei? 

— Nu. 

— Nu mai am întrebări. 

M-am uitat la ceas când m-am întors la loc. Mai aveam 
douăzeci de minute înainte de pauza de prânz. In loc să ne 
oprim mai devreme, judecătoarea i-a spus lui Royce să 
cheme martorul următor. A chemat-o pe Karen Revelle, 
detectivul lui. Ştiam ce voia să facă şi eram pregătit. 

Revelle era o femeie care arăta mai degrabă ca un 
bărbat, purta pantaloni şi o jachetă sport. Se vedea după 
expresia dură că era fostă polițistă. După ce a depus 
jurământul, Royce a trecut direct la subiect, probabil într-o 
încercare de a opri vărsarea de sânge înainte ca juraţii să ia 
pauza de prânz. 

— Ce ocupaţie aveţi, domnişoară Revelle? 

— Sunt detectiv pentru firma de avocatură Royce şi 
Asociaţii. 

— Lucraţi pentru mine, corect? 

— Corect. 

— Pe data de 2 martie a acestui an, aţi avut un interviu 
telefonic cu o persoană pe nume Edward Roman? 

— Da. 

— Ce v-a spus la telefon? 

M-am ridicat şi am obiectat. Am rugat-o pe judecătoare 
să discutăm obiecţia în privat, fără a fi auziţi de jurati. 

— Apropiaţi-vă, a spus ea. 

Eu şi Maggie am mers după Royce în faţa judecătoarei. 
Breitman mi-a spus să explic ce obiecţie aveam. 

— Prima obiecţie este că orice spune acest martor 
despre conversaţia cu Roman este mărturie indirectă şi nu 
este permis. Dar obiecţia principală este că domnul Royce 

încearcă să îşi discrediteze propriul martor. Se va folosi de 
Revelle ca să pună la îndoială cele spuse de Roman şi nu se 
poate face aşa ceva, doamnă judecător. E aproape sperjur 
şi corupere din partea domnului Royce, pentru că unul din 
cei doi martori minte sub jurământ şi el i-a chemat pe 
amândoi! 

— Obiectez vehement la descrierea făcută de domnul 
Haller, a spus Royce, aplecându-se peste margine şi 
apropiindu-se de judecătoare. Sperjur şi corupere? Practic 
avocatura de peste... 

— In primul rând, daţi-vă mai în spate, domnule Royce, 
îmi invadaţi spaţiul personal, a spus Breitman severă. Şi în 
al doilea rând, puteţi să vă păstraţi obiecţia asta care vă 
serveşte interesului propriu pentru altă ocazie. Domnul 
Haller are dreptate în ambele aspecte. Dacă îi permit 
acestui martor să depună mărturie, nu numai că veţi avea 
o mărturie indirectă, dar veţi crea şi o situaţie în care unul 
din martori a minţit sub jurământ. Nu se poate să le aveţi 
pe amândouă şi nu puteţi aduce un mincinos în boxa 
martorilor. Aşa că uitaţi ce vom face. O să elimânaţi 
mărturia detectivului, domnul Haller va depune o moţiune 
de excludere a puţinei mărturii depuse până acum şi eu voi 
aproba moţiunea. După care facem pauză de prânz, între 
timp, dumneavoastră şi clientul veţi discuta şi veţi decide 
ce să faceţi mai departe. Dar mie mi se pare că opţiunile 
dumneavoastră s-au redus considerabil în ultima jumătate 
de oră. Asta e tot. 

Nu a mai aşteptat să dăm vreun răspuns. Pur şi simplu şi- 
a împins scaunul în spate. 

Royce i-a urmat sfatul şi a pus punct examinării lui 
Revelle. Eu am depus moţiunea de excludere şi acolo s-a 
terminat totul. O jumătate de oră mai târziu, stăteam cu 
Maggie şi Sarah Gleason la o masă la Water Grill, locul 
unde începuse cazul pentru mine. Ne hotărâserăm să 

mergem într-un loc elegant, pentru că sărbătoream ceea ce 
semăna cu începutul sfârşitului pentru cazul lui Jason 
Jessup şi pentru că Water Grill era vizavi de hotelul lui 
Sarah. Singurul care lipsea de la masă era Bosch, iar el 
urma să apară după ce o lăsa pe Sonia Reyes, martorul 
tăcut, la dezintoxicare la Centrul Medical County-USC. 

— Uau, am zis eu după ce ne-am aşezat toţi trei. Nu cred 
că am mai văzut aşa ceva într-o sală de judecată. 

— Nici eu, a spus Maggie. 

— Eu am fost în câteva săli de judecată, dar nu ştiu 
destul ca să înţeleg ce înseamnă, a zis Gleason. 

— Inseamnă că se apropie sfârşitul, a spus Maggie. 

— Inseamnă că toată apărarea lor s-a prăbuşit, am 
adăugat eu. Vezi tu, apărarea lor era destul de simplă. 
Tatăl vitreg a ucis fata şi familia a muşamalizat tot. Familia 
a inventat povestea cu jocul de-a v-aţi ascunselea şi cu 
bărbatul de pe peluză ca să înlăture bănuiala cu privire la 
tatăl vitreg. Apoi sora - adică tu - a făcut o identificare falsă 
a lui Jessup. Că i-ai înscenat la întâmplare o crimă pe care 
nu a comis-o. 

— Dar cum rămâne cu părul Melissei din camion? a 
întrebat Gleason. 

— Apărarea susţine că a fost plantat, i-am răspuns. Fie în 
cadrul unei conspirații, fie independent de muşamalizarea 
făcută de familie. Poliţia şi-a dat seama că nu avea un caz 
solid. Avea identificarea făcută de o fată de treisprezece ani 
şi cam atât. Aşa că a luat păr de la cadavru sau de pe o 
perie şi l-a pus în camion. După prânz - dacă Royce e 
suficient de prost să continue - o să prezinte rapoarte de 
anchetă şi registre de prezenţă care să arate că detectivul 
Kloster a avut suficient timp şi cale de acces ca să pună 
firele de păr în camion înainte ca mandatul de percheziţie 
să fie eliberat şi să deschidă criminaliştii camionul. 

— Dar asta e o nebunie, a exclamat Gleason. 

— Poate că aşa e, a zis Maggie, dar acesta era cazul lor şi 
Eddie Roman trebuia să lege toată povestea, pentru că 
urma să spună că i-ai fi mărturisit tu că tatăl tău vitreg a 
făcut-o. Trebuia să arunce un grăunte de îndoială. Asta ar fi 
fost de ajuns, Sarah. O îndoială cât de mică. Numai că s-a 
uitat la cine era în public - adică la Sonia Reyes - şi a crezut 
că a dat de belea. Vezi tu, Eddie a făcut cu ea acelaşi lucru 
pe care l-a făcut cu tine. A cunoscut-o, s-a apropiat de ea şi 
a trimis-o la treabă ca să aibă el metamfetamină. Când a 
văzut-o în sală, şi-a dat seama că o să aibă probleme. 
Pentru că ştia că, dacă Sonia urca în boxa martorilor şi 
spunea aceeaşi poveste despre el pe care ai spus-o şi tu, 
atunci juriul o să ştie cine era el de fapt - un mincinos şi un 
profitor - şi nu o să mai creadă nimic din ce spune. Pe 
lângă asta, nu ştia nici ce ne-a spus Sonia despre 
infracțiunile comise de ei. Aşa că s-a decis pe loc că 
opţiunea cea mai bună pentru el e să spună adevărul. Să 
dea naibii apărarea şi să mulţumească acuzarea. Şi-a 
schimbat mărturia. 

Gleason dădea din cap, începând să înţeleagă. 

— Credeţi că domnul Royce chiar i-a spus ce să declare şi 
avea de gând să-l plătească pentru minciunile lui? 

— Desigur, a spus Maggie. ` 

— Nu ştiu, am spus eu repede. Il ştiu pe Clive de multă 
vreme. Nu cred că aşa acționează. 

— Poftim? a spus Maggie. Crezi că Eddie Roman a 
inventat totul singur? 

— Nu, dar a vorbit cu detectivul înainte de a ajunge la 
Clive. 

— Negare plauzibilă. Eşti milos, Haller. Nu i se spune 
Istețul Clive degeaba. 

Sarah părea să-şi dea seama că ne trimisese într-o zonă 
tensionată care existase cu mult înainte de proces. A 
încercat să ne facă să trecem mai departe. 

— Chiar credeţi că s-a terminat? a întreba ea. 

M-am gândit o clipă, după care am dat aprobator din cap. 

— Cred că dacă aş fi în locul Isteţului Clive, m-aş gândi la 
ce e mai bine pentru clientul meu şi asta ar însemna să nu 
permit să se ajungă la verdict. Aş începe să mă gândesc la 
o înţelegere. Poate o să sune chiar în timpul prânzului. 

Am scos telefonul şi l-am pus pe masă, ca şi cum Royce 
ar fi sunat doar pentru că eu eram pregătit. In acelaşi 
moment a apărut Bosch şi s-a aşezat lângă Maggie. Am luat 
paharul de apă şi l-am ridicat spre el. 

— Noroc, Harry! Frumoasă manevră azi! Castelul din cărţi 
de joc al lui Jessup probabil se prăbuşeşte deja. 

Bosch a ridicat paharul cu apă şi l-a ciocnit cu al meu. 

— Royce avea dreptate, să ştii, a zis el. A fost o manevră 
de gangster. Am văzut-o într-unul din filmele Naşul mai 
demult. 

Apoi a ridicat paharul către cele două femei. 

— In orice caz, noroc, a zis el. Voi două sunteţi 
adevăratele vedete. Minunată treabă şi ieri, şi azi. 

Am ciocnit cu toţii paharele, dar Sarah a ezitat. 

— Ce s-a întâmplat, Sarah? am întrebat-o. Nu-mi spune 
că te temi să ciocneşti paharul. 

Am zâmbit, mândru că eram atât de spiritual. 

— Nu e nimic, a zis ea. Cred că e ghinion să ciocneşti cu 
apă. 

— Ei bine, am spus eu repede, revenindu-mi, o să fie 
nevoie de mai mult decât ghinion ca să se mai schimbe 
lucrurile acum. 

Bosch a schimbat subiectul. 

— Ce se întâmplă pe urmă? a întrebat el. 

— Tocmai îi spuneam lui Sarah că nu cred că o să 
rămână la latitudinea juriului. Clive sigur se gândeşte la o 
dispoziţie. Chiar nu au alta soluţie. 

Bosch a devenit serios. 

— Ştiu că sunt nişte bani la mijloc şi că şeful tău probabil 
crede că asta e prioritatea, a spus el, dar tipul ăsta trebuie 
să se întoarcă la închisoare. 

— Absolut, a spus Maggie. 

— Sigur, am adăugat eu. Şi după ce s-a întâmplat azi- 
dimineaţă, avem toate avantajele. Jessup trebuie să 
accepte ce-i oferim altfel... 

Telefonul meu a început să vibreze. Pe ecran scria 
NECUNOSCUT. 

— Vorbeai de lup, a zis Maggie. 

M-am uitat la Sarah. 

— Până la urmă, ai putea să ajungi diseară acasă. 

Am răspuns şi mi-am spus numele. 

— Mickey, procurorul districtual Williams la telefon. Ce 
faci? 

Am clătinat din cap spre ceilalţi. Nu era Royce. 

— Sunt bine, Gabe. Tu ce faci? 

Lipsa mea de protocol nu părea să-l deranjeze. 

— Aud lucruri bune de la tribunal azi. 

Cuvintele lui mi-au confirmat ceea ce credeam de la 
început. Deşi Williams nu-şi arătase faţa în sală nici măcar 
o dată, avea pe cineva în galerie care urmărea tot. 

— Ei bine, aşa sper. Cred că o să ştim mai multe după 
prânz. 

— Te gândeşti la o dispoziţie? 

— Încă nu. N-am primit nicio veste de la avocatul 
apărării, dar presupun că o să începem curând discuţiile. 
Probabil acum discută cu clientul. Eu aşa aş face în locul lui. 

— Bine, ţine-mă la curent cu treaba asta înainte să te 
învoieşti la ceva. 

Am ezitat, cântărind ceea ce spunea. L-am văzut pe 
Bosch scoțând telefonul şi răspunzând la un apel. 

— Uite ce e, Gabe. Ca avocat independent, aş prefera să 
rămân independent. O să te informez cu privire la dispoziţie 

când şi dacă o să fie o înţelegere. 

— Vreau să iau parte la discuţia aceea, a insistat 
Williams. 

Am văzut o umbră întunecată în ochii lui Bosch. Ştiam din 
instinct că trebuia să termin discuţia. 

— O să revin cu subiectul acesta, domnule procuror 
districtual. Mai am un apel. S-ar putea să fie Clive Royce. 

Am închis telefonul odată cu Bosch, iar el a dat să se 
ridice. 

— Ce s-a întâmplat? a întrebat Maggie. 

Faţa lui Bosch se făcuse pământie. 

— Au fost focuri de armă la biroul lui Royce. Sunt patru 
morţi acolo. 

— E şi Jessup printre ei? am întrebat. 

— Nu... Jessup a dispărut. 


PATRUZECI 


Joi, 8 aprilie, 13.05 


Bosch se urcă la volan, iar McPherson insistă să meargă 
cu el. Haller plecase cu Gleason spre tribunal. Bosch scoase 
o carte de vizită din portofel, Unde avea numărul 
locotenentului Stephen Wright. l-o dădu lui McPherson şi îi 
spuse să formeze numărul. 

— Sună, zise ea. 

Bosch luă telefonul şi îl puse la ureche în clipa în care 
Wright răspunse. 

— Sunt Bosch. Spune-mi că oamenii tăi îl urmăresc pe 
Jessup. 

— Aş vrea eu! 

— La naiba! Ce dracu’ s-a întâmplat? De ce nu era DSI cu 

el? 

— Stai puţin, Bosch! Eram cu el! Unul dintre oamenii mei 
este mort pe podea în biroul lui Royce. 

Vorbele lui căzură ca o lovitură. Bosch nu ştia că printre 
victime era şi un poliţist. 

— Unde eşti? îl întrebă pe Wright. 

— Pe drum. Mai am trei minute. 

— Ce ştii până în momentul ăsta? 

— Nu prea multe. Aveam o echipă redusă pe urmele lui 
în timpul şedinţei la tribunal. Ştiai asta. O echipă în timpul 
şedinţelor şi personal complet înainte şi după. Azi la prânz 
l-au urmărit de la tribunal la biroul lui Royce. Jessup şi 
echipa lui Royce au mers pe jos. La câteva minute după ce 
au intrat, s-au auzit împuşcături. Au anunţat mai departe şi 
au intrat. Unul era la pământ, celălalt era ameninţat cu 
arma. Jessup a fugit prin spate şi omul meu a rămas să-l 
resusciteze pe partenerul lui. A trebuit să-l lase pe Jessup 
să fugă. 

Bosch clătină din cap. Gândul la fiica lui era mai pregnant 
decât toate. Era la şcoală pentru următoarele nouăzeci de 
minute. Se gândea că ar trebui să fie în siguranţă. 
Deocamdată. 

— Cine a mai fost împuşcat? întrebă el. 

— Din câte ştiu eu, a spus Wright, au fost Royce, 
detectivul lui şi încă un avocat. O femeie. Au avut noroc că 
era ora prânzului. Toţi ceilalţi erau în pauză. 

Bosch nu vedea niciun dram de noroc într-un asasinat 
cvadruplu şi în faptul că Jessup era undeva în libertate şi 
înarmat. Wright vorbi mai departe. 

— Nu o să vărs nicio lacrimă pentru cei doi avocaţi, dar 
omul meu avea doi copii mici acasă, Bosch. Nu e deloc în 
regulă ce s-a întâmplat. 

Bosch viră pe First Street, unde, ceva mai în faţă, se 
vedeau girofarurile. Biroul lui Royce era pe partea de la 

stradă, pe un drum închis care se afla în spatele hotelului 
Kyoto Grand, la marginea Cartierului Japonez. Era uşor de 
ajuns pe jos de la tribunal. 

— Ai dat maşina lui Jessup în urmărire? 

— Da, toată lumea a primit mesajul. Cineva o s-o 
găsească. 

— Unde e restul echipei? 

— Toată lumea se îndreaptă spre locul crimei. 

— Nu, trimite-i să-l caute pe Jessup. În toate locurile unde 
a fost. În parcuri, peste tot, chiar şi la mine acasă. Nu au ce 
să facă la locul crimei. 

— Ne întâlnim acolo şi o să-i trimit. 

— Pierzi timp, domnule locotenent. 

— Crezi că pot să-i împiedic să vină mai întâi acolo? 

Bosch înţelegea situaţia imposibilă în care se afla Wright. 

— Am ajuns chiar acum, spuse el. Ne vedem când ajungi 
şi tu. 

— Peste două minute. 

Bosch închise telefonul. McPherson îl întrebă ce spusese 
Wright, iar ei îi povesti repede în timp ce parcă în spatele 
unei maşini de poliţie. 

Bosch arătă legitimaţia şi intră pe sub banda galbenă. 
McPherson îl urmă. Pentru că focurile de armă fuseseră 
trase cu doar douăzeci şi cinci de minute înainte, locul 
crimei era plin de poliţişti în uniformă - primii care 
primiseră apelul - şi era haotic. Bosch găsi un sergent care 
dădea ordine cu privire la îngrădirea locului şi se duse spre 
el. 

— Domnule sergent, Harry Bosch, RHD. Cine se ocupă de 
anchetă? 

— Nu dumneata? 

— Nu, eu mă ocup de un caz care are legătură cu asta. 
Dar acesta nu o să fie al meu. 

— Atunci nu ştiu, Bosch. Mi s-a spus că se ocupă cei de la 

RHD. 

— OK, înseamnă că sunt pe drum. Cine e înăuntru? 

— Vreo doi tipi de la Departamentul Central. Roche şi 
Stout. 

„Dădace”, se gândi Bosch. Aveau să fie îndepărtați când 
soseau cei de la RHD. Scoase telefonul şi îl sună pe 
locotenentul lui. 

— Gandle. 

— Domnule locotenent, cine se ocupă de cei patru morţi 
de lângă Kyoto? 

— Bosch? Unde eşti? 

— La locul crimei. Era tipul meu de la proces. Jessup. 

— La naiba, ce s-a întâmplat? 

— Nu ştiu. Pe cine trimiţi şi unde naiba sunt? 

— Trimit patru oameni. Penzler, Kirschbaum, Krikorian şi 
Russell. Dar erau toţi la prânz, la Birds. Vin şi eu, darnu e 
nevoie să stai acolo, Harry. 

— Ştiu. Nu stau mult. 

Bosch închise telefonul şi se uită după McPherson. Se 
pierduse de ea în învălmăşeala de acolo. O văzu ghemuită 
lângă un bărbat care stătea pe trotuar, în faţa firmei de 
angajamente de cauţiune de lângă biroul lui Royce. Bosch îl 
recunoscu din seara în care el şi McPherson merseseră cu 
echipa de urmărire după Jessup. Avea sânge pe mâini şi pe 
cămaşă de la eforturile de a-şi salva partenerul. Bosch se 
duse la ei. 

— ...S-a dus la maşină când s-au întors aici. Doar o clipă. 
S-a urcat şi a coborât imediat. Apoi a intrat în birou. Imediat 
după asta am auzit împuşcături. Am intrat şi Manny a fost 
împuşcat de cum am deschis uşa. Am reuşit să trag de 
două ori, dar trebuia să încerc să-l ajut pe Manny... 

— Inseamnă că Jessup trebuie să fi luat arma din maşină, 
nu? 

— Cu siguranţă. La tribunal au detectoare de metal. Nu a 

avut arma cu el azi. 

— Dar n-ai mai văzut-o până azi? 

— Nu, n-am văzut deloc arma. Dacă o vedeam, am fi 
făcut ceva. 

Bosch îi lăsă acolo şi se duse la intrarea în firma Royce şi 
Asociaţii. 

Ajunse în aceeaşi clipă cu locotenentul Wright. Intrară 
împreună. 

— Oh, Doamne, spuse Wright când îl văzu pe omul lui 
căzut chiar la intrare. 

— Cum îl chema? întrebă Bosch. 

— Manuel Branson. Are doi copii şi trebuie să o anunţ pe 
soţia lui. 

Branson stătea pe spate. Avea răni provocate de glonţ pe 
partea stângă a gâtului şi pe obrazul stâng. Cursese mult 
sânge. Glonţul de la gât părea să fi străpuns artera 
carotidă. 

Bosch îl lăsă acolo pe Wright şi merse spre recepţie, 
după care o luă pe culoarul de pe partea dreaptă. Era un 
perete de sticlă care dădea câtre o sală de şedinţe, cu uşi 
la ambele capete. Acolo erau celelalte victime, împreună cu 
detectivi care purtau mănuşi şi învelitori pentru încălțări şi 
luau notițe. Roche şi Stout. Bosch rămase în uşă, nu voia să 
intre. Cei doi detectivi se uitară la el. 

— Cine sunteţi? întrebă unul din ei. 

— Bosch, RHD. 

— Vă ocupați de asta? 

— Nu chiar. Am ceva legat de cazul ăsta. Ceilalţi sunt pe 
drum. 

— Dumnezeule, suntem la două străzi de sediul 
administraţiei publice. 

— Nu erau acolo. Erau la masă în Hollywood. Dar nu vă 
temeţi, o să ajungă. Doar oamenii ăştia nu pleacă nicăieri. 

Bosch se uită la cadavre. Clive Royce era mort pe 

scaunul din capul mesei lungi. Avea capul dat pe spate, ca 
şi cum se uita în tavan, în frunte avea o rană de glonţ din 
care nu curgea sângele. Sângele din rana de la ceafă se 
scursese pe spatele sacoului şi pe scaun. 

Detectivul Karen Revelle era pe jos, în partea cealaltă a 
camerei, lângă a doua uşă. Se părea că încercase să fugă 
înainte de a fi împuşcată. Era cu faţa în jos şi Bosch nu 
vedea de câte ori fusese nimerită de gloanţe. 

Avocata cea frumuşică, asociata lui Royce, al cărei nume 
Bosch nu şi-l aducea aminte, nu mai era la fel de frumuşică. 
Trupul ei era pe diagonală faţă de Royce, cu partea de sus 
peste masă şi cu o rană de glonţ în ceafă. Glonţul ieşise pe 
sub ochiul drept şi îi nimicise faţa. Intotdeauna se 
produceau răni mai urâte la ieşire decât la intrare. 

— Ce părere aveţi? întrebă unul dintre băieţii de la 
Central. 

— Mi se pare că a intrat cu arma în mână. l-a împuşcat 
întâi pe aceştia doi, apoi pe femeie, care fugea spre uşă. Pe 
urmă a ieşit cu spatele pe hol şi a tras asupra băieţilor de la 
DSI când au intrat. 

— Da. Aşa se pare. 

— O să verific şi restul locului. 

Bosch ieşi pe hol, uitându-se prin uşile deschise la 
birourile goale. Lângă fiecare uşă era o plăcuţă cu nume şi 
îşi aminti că pe asistenta lui Royce o chema Denise 
Graydon. 

Holul se termina cu o sală de recreere, unde era o 
chicinetă, un frigider şi un cuptor cu microunde. Era şi o 
masă comună, precum şi o uşă întredeschisă. 

Bosch deschise uşa cu cotul. leşi pe o alee plină cu 
tomberoane. Se uită în ambele direcţii şi văzu că puţin mai 
sus, în dreapta, era o parcare cu plată. Bănuia că în 
parcarea aceea îşi lăsase Jessup maşina şi tot acolo fusese 
ca să-şi ia arma. 

Intră înapoi în clădire şi se uită cu mai multă atenţie în 
fiecare birou. Ştia din experienţă că păşea pe gheaţă 
subţire. Era într-o firmă de avocatură şi, indiferent dacă 
avocaţii trăiau sau nu, clienţii lor aveau dreptul la intimitate 
şi la relaţia de confidenţialitate dintre avocat şi client. 
Bosch nu se atinse de nimic, nu deschise niciun sertar şi 
niciun dosar. Se uita la toate lucrurile, văzând şi citind ce 
era la vedere. 

McPherson i se alătură în timp ce era în biroul lui Revelle. 

— Ce faci? 

— Mă uit doar. 

— S-ar putea să avem probleme dacă intrăm în oricare 
dintre birouri. Ca membru al Curţii, nu pot... 

— Atunci aşteaptă afară. Cum am spus, doar mă uit. Mă 
asigur că locul e în siguranţă. 

— Mă rog. O să fiu afară. Deja a venit toată presa. E un 
Circ... 

Bosch se apleca peste biroul lui Revelle. Nu ridică 
privirea. 

— Bravo lor! 

McPherson ieşi din cameră şi Bosch citi ceva ce se vedea 
pe un blocnotes aflat deasupra unui teanc de dosare, pe 
partea de birou unde era telefonul. 

— Maggie? Vino înapoi! 

McPherson se întoarse. 

— Uită-te puţin la asta. 

McPherson ocoli biroul şi se aplecă să citească notițele 
de pe prima pagină a blocnotesului. Pagina era acoperită cu 
diverse notite, numere de telefon şi nume. Unele erau 
încercuite, altele tăiate. Se părea că Revelle le notase în 
timp ce vorbea la telefon. 

— Ce e? întrebă McPherson. 

Fără să se atingă de blocnotes, Bosch arătă cu degetul la 
o notiţă făcută în colţul din dreapta jos. Nu scria decât 

Checkers - 804. Dar era destul. 

La naiba! spuse McPherson. Sarah nici măcar nu e cazată 
pe numele ei. Cum a găsit Revelle chestia asta? 

— Probabil ne-a urmărit după şedinţă, a plătit pe cineva 
ca să afle numărul camerei. Trebuie să presupunem că 
Jessup avea informaţia asta. 

Bosch scoase telefonul şi îl sună pe Mickey Haller. 

— Sunt Bosch. Sarah mai e cu tine? 

— Da, e aici, la tribunal. O aşteptăm pe judecătoare. 

— Uite, ai grijă să nu o sperii, dar nu se poate întoarce la 
hotel. 

— Bine. De ce? 

— Pentru că avem motive să credem că Jessup ştie locul. 
O să ne pregătim pentru asta. 

— Şi atunci ce să fac? 

— O să trimit o echipă de pază la tribunal - pentru 
amândoi. O să ştie ei ce să facă. 

— Pot să se ocupe de ea. Eu nu am nevoie. 

— Asta e alegerea ta. Eu te sfătuiesc să accepţi. 

Închise telefonul şi se uită la McPherson. 

— Trebuie să trimit o echipă de pază acolo. Vreau să 
mergi cu maşina mea să le iei pe fetele noastre şi să te duci 
într-un loc sigur. Pe urmă mă suni şi trimit o echipă şi acolo. 

— Maşina mea e la două străzi de aici. Pot pur şi simplu... 

— Pierzi prea mult timp aşa. la-o pe a mea şi pleacă 
acum. O să sun la şcoală ca să-i anunţ că vii după Maddie. 

— În regulă. 

— Mulţumesc. Sună-mă când... 

Auziră strigăte din faţa biroului. Voci supărate de bărbaţi. 
Bosch ştia că erau ale prietenilor lui Manny Branson. Il 
vedeau pe colegul lor pe podea şi erau mânioşi şi aţâţaţi de 
mirosul sângelui. 

— Hai să mergem, spuse el. 

Se dădură puţin în spate, după care o luară spre ieşire. 

Bosch îl văzu pe Wright stând dincolo de uşă, consolând doi 
membri DSI cu figurile întristate, ude de lacrimi. Bosch ocoli 
trupul lui Branson şi ieşi pe uşă. Il bătu pe umăr pe Wright. 

— Am nevoie de o clipă, domnule locotenent. 

Wright se dezlipi de cei doi şi îl urmă. Bosch merse câţiva 
metri, ca să poată vorbi între patru ochi. Dar nu avea de ce 
să se îngrijoreze că l-ar fi putut auzi cineva. Sus, pe cer, 
erau cel puţin patru elicoptere ale presei care dădeau 
târcoale locului crimei şi care făceau un zgomot care putea 
să camufleze perfect orice conversaţie de pe stradă. 

— Am nevoie de doi dintre cei mai buni oameni, spuse 
Bosch, aplecându-se spre urechea lui Wright. 

— OK. La ce lucrezi? 

— Pe biroul uneia dintre victime e scris ceva. E hotelul şi 
numărul camerei martorului nostru principal. Trebuie să 
presupunem că atacatorul are informaţia asta. Măcelul din 
interior ne arată că îi elimină pe cei care au avut legătură 
cu procesul. Oamenii care, după părerea lui, au greşit faţă 
de el. E o listă lungă, dar cred că martorul nostru ar putea fi 
în capul ei. 

— Am înţeles. Vrei să trimiţi pe cineva la hotel. 

Bosch încuviinţă. 

— Da. Un om afară, unul 
Aşteptăm şi vedem dacă apare. 

Wright dădu din cap. 

— Folosim patru oameni. Doi afară şi doi înăuntru. Dar nu 
te duci să aştepţi în cameră, pentru că Jessup nu o să 
treacă de supraveghere. In schimb, noi doi găsim un punct 
de observare undeva sus şi stabilim postul de comandă. 
Aşa se face ca la carte. 

Bosch dădu din cap. 

— Bine, să mergem. 

— Mai e ceva. 

— Ce anume? 

năuntru şi eu în cameră. 

— Dacă te bag în treaba asta, atunci stai în spate. 
Oamenii mei îl atacă. 

Bosch se uită la el o clipă, încercând să citească ce era în 
spatele cuvintelor. 

— Există nişte întrebări, spuse Bosch. Despre Franklin 
Canyon şi celelalte locuri. Trebuie să vorbesc cu Jessup. 

Wright se uită peste umărul lui Bosch şi înapoi la intrarea 
în firmă. 

— Domnule detectiv, unul dintre cei mai buni oameni ai 
mei e întins pe jos acolo. Nu îţi garantez nimic. Înţelegi? 

Bosch ezită, apoi dădu din cap. 

— Inţeleg. 


PATRUZECI ŞI UNU 


Joi, 8 aprilie, 13.50 


În sală erau mai mulţi ziarişti decât fuseseră de la 
începutul procesului. Primele două rânduri din galerie erau 
pline ochi de reporteri şi cameramani. Celelalte erau 
ocupate de personalul tribunalului şi de avocaţi care 
auziseră ce se întâmplase cu Clive Royce. 

Sarah Gleason stătea pe un rând de lângă biroul 
ofițerului Curţii. Scria că era rezervat pentru poliţişti, dar 
ofiţerul o aşezase acolo ca să nu ajungă reporterii la ea. 
Între timp, eu stăteam la masa acuzării, aşteptând-o pe 
judecătoare ca un om pe o insulă pustie. Maggie nu era. 
Nici Bosch. Nimeni la masa acuzării. Eram singur. 

— Mickey, şopti cineva în spatele meu. 

M-am întors şi am văzut-o pe Kate Salters de la Times 
sprijinindu-se de balustradă. 

— Nu pot să vorbesc acum. Trebuie să mă gândesc la ce 

o să spun aici. 

— Dar crezi că felul în care ai distrus martorul de azi- 
dimineaţă ar avea vreo... 

M-a salvat judecătoarea. Breitman a intrat în sală şi şi-a 
ocupat locul. Salters s-a dus la locul ei şi întrebarea pe care 
voiam să o evit tot restul vieţii a rămas nepusă - cel puţin 
pentru moment. 

— Deschidem iar şedinţa în cazul California versus 
Jessup. Michael Haller reprezintă statul. Dar juriul nu este 
de faţă, nici avocatul apărării sau acuzatul. Am aflat din 
ştirile neconfirmate din presă despre ce s-a întâmplat în 
ultimele nouăzeci de minute la biroul domnului Royce. Aveţi 
ceva de adăugat la ceea ce am văzut şi am auzit la 
televizor, domnule Haller? 

M-am ridicat ca să mă adresez Curţii. 

— Onorată instanţă, nu ştiu ce apare în acest moment în 
media, dar pot să confirm că domnul Royce şi avocata 
asociată la acest caz, domnişoara Graydon, au fost 
împuşcaţi mortal în birourile lor la ora prânzului. A decedat 
şi Karen Revelle, precum şi polițistul care a răspuns la 
apelul de urgenţă. Suspectul în acest incident a fost 
identificat ca fiind Jason Jessup. Este încă în libertate. 

judecând după murmuratul din galeria din spatele meu, 
se făcuseră deja speculaţii despre pe aceste fapte, dar nu 
fuseseră confirmate de presă. 

— Este, cu adevărat, o veste foarte tristă, a spus 
Breitman. 

— Da, onorată instanţă, am spus. Foarte tristă. 

— Dar cred că în acest moment trebuie să lăsăm 
sentimentele deoparte şi să acţionăm precaut. Problema 
este cum să continuăm procesul. Sunt destul de sigură că 
ştiu răspunsul, dar sunt dispusă să ascult reprezentanţii 
înainte de a lua o hotărâre. Vreţi să spuneţi ceva, domnule 
Haller? 

— Da, doamnă judecător. Solicit instanţei să suspende 
procesul pentru restul zilei şi să reţină membrii juriului cât 
timp aşteptăm noi informaţii. Solicit şi ca eliberarea 
acordată înainte de proces domnului Jessup să fie revocată 
şi să eliberaţi un mandat de arestare. 

Judecătoarea s-a gândit îndelung la cererile mele înainte 
să răspundă. 

— Voi revoca eliberarea acuzatului şi voi elibera 
mandatul. Dar nu văd de ce să reținem juriul. Din 
nefericire, nu văd altă soluţie în acest caz decât de a 
declara eroare judiciară, domnule Haller. 

Ştiam că acesta avea să fie primul ei gând. Mă gândisem 
la răspuns din secunda în care revenisem la tribunal. 

— Statul obiectează în privinţa erorii judiciare, doamnă 
judecător. Legea este clară, domnul Jessup renunţă la 
dreptul lui de a fi prezent la aceste şedinţe absentând în 
mod voluntar. Potrivit celor expuse mai devreme de 
apărare, trebuia să fie ultimul martor de azi. Dar, evident, a 
decis să nu mai depună mărturie. Aşadar, ţinând cont de 
toate acestea... 

— Domnule Haller, trebuie să vă opresc acum. Cred că vă 
lipseşte un element din ecuaţie şi mă tem că e deja cam 
târziu. Poate vă amintiţi că ofiţerul Curţii Solantz a fost 
desemnat să însoţească juraţii după ce am avut luni 
probleme cu întârzierea. 

— Da. 

— Ei bine, prânzul pentru optsprezece persoane în 
centrul oraşului Los Angeles e o comandă serioasă. Ofiţerul 
Solantz a aranjat ca grupul să meargă împreună cu 
autobuzul şi să mănânce în fiecare zi la cantina Clifton. În 
restaurant există televizoare, dar Solantz le setează mereu 
pe alte canale decât pe cele de ştiri. Din păcate, unul dintre 
televizoare era azi setat pe CNN şi postul a transmis în 
direct ce se întâmpla la biroul domnului Royce. Mai mulţi 

juraţi au văzut transmisiunea şi au înţeles ce s-a întâmplat 
înainte ca Solantz să oprească televizorul. După cum vă 
puteţi imagina, Solantz nu e prea mulţumit de el însuşi în 
clipa asta, aşa cum nu sunt nici eu. 

M-am întors şi m-am uitat spre biroul ofițerului Curţii. 
Solantz era cu ochii plecaţi, umilit. M-am uitat iar la 
judecătoare şi am ştiut că aici mi se înfundase. 

— Inutil de spus, sugestia dumneavoastră de a reţine 
juriul e bună, dar a venit prea târziu. De aceea, după ce am 
cumpănit asupra tuturor acestor lucruri, consider că juriul 
din acest proces a fost influenţat de evenimentele care s-au 
petrecut în afara sălii de judecată. Intenţionez să declar 
eroare judiciară şi să continui cazul până când domnul 
Jessup va fi adus din nou în această instanţă. 

S-a oprit o clipă ca să vadă dacă am vreo obiecţie, dar nu 
ştiam ce să spun. Ceea ce făcea era corect şi inevitabil. 

— Să aducem juriul în sală, a spus. 

In curând, juraţii îşi ocupau locurile, mulţi uitându-se spre 
masa goală a acuzării. 

Când toată lumea era aşezată, judecătoarea a declarat 
şedinţa deschisă şi s-a întors în scaun către juraţi. Le-a 
vorbit pe un ton calm. 

— Doamnelor şi domnilor juraţi, trebuie să vă informez că 
din cauza anumitor factori care nu vă sunt clari acum, dar 
pe care îi veţi înţelege în curând, am declarat eroare 
judiciară în cazul California versus Jason Jessup. O fac cu 
mare regret, pentru că toţi cei de aici am investit mult timp 
şi efort în acţiunile din această instanţă. 

S-a oprit şi s-a uitat la figurile nedumerite din faţa ei. 

— Nimănui nu-i place să investească atâta timp fără să 
vadă rezultatul unui caz. Imi pare rău pentru acest lucru. 
Dar vă mulţumesc că v-aţi achitat de datorie. Aţi fost de 
nădejde şi, în general, aţi fost punctuali în fiecare zi. V-am 
urmărit cu grijă în timpul depunerii mărturiilor şi aţi fost toţi 

atenţi. Instanţa vă mulţumeşte. Acum sunteţi liberi şi aţi 
scăpat de funcţia de jurat. Puteţi merge acasă. 

Juraţii au ieşit încolonaţi din sală, mulţi dintre ei aruncând 
o ultimă privire în urmă. După ce au plecat, judecătoarea s- 
a întors din nou spre mine. 

— Domnule Haller, dacă mai are vreo importanţă, 
consider că v-aţi comportat foarte bine în calitate de 
procuror. Imi pare rău că s-a terminat în acest fel, dar 
sunteţi bine-venit în această sală oricând şi de oricare parte 
a culoarului. 

— Vă mulţumesc, doamnă judecător. Apreciez cuvintele 
dumneavoastră. Am beneficiat de mult ajutor. 

— Atunci felicitări şi echipei dumneavoastră! 

După aceea, judecătoarea s-a ridicat şi a plecat. Am 
rămas acolo multă vreme, ascultând cum ieşeau ceilalţi din 
sală şi gândindu-mă la ce spusese Breitman la sfârşit. Mă 
întreb cum şi de ce o treabă atât de bine făcută în instanţă 
se terminase cu un lucru atât de oribil petrecut la biroul lui 
Clive Royce. 

— Domnule Haller? 

M-am întors, crezând că era un reporter. Dar erau doi 
poliţişti în civil. 

— Ne-a trimis domnul detectiv Bosch. Am venit să vă 
plasăm sub protecţie pe dumneavoastră şi pe domnişoara 
Gleason. 

— Doar pe domnişoara Gleason, e chiar aici. 

Sarah aştepta pe banca de lângă biroul lui Solantz. 

— Sarah, aceşti poliţişti o să aibă grijă de tine până când 
îl prind pe Jason Jessup sau... 

Nu a fost nevoie să termin vorba. Sarah s-a ridicat şi a 
venit spre noi. 

— Deci, s-a terminat procesul? a întrebat ea. 

— Da. Judecătoarea a declarat eroare judiciară. Asta 
înseamnă că dacă îl arestează pe Jessup, s-ar putea să fie 

nevoie să o luăm de la capăt. Cu un juriu nou. 

A dat din cap, părând oarecum uimită. Văzusem expresia 
asta pe faţa multora dintre cei care se aventurează cu 
naivitate în sistemul de justiţie. Pleacă apoi din sală 
întrebându-se ce s-a întâmplat. La fel era şi Sarah Gleason. 

— Sarah, ar trebui să mergi cu domnii aceştia. O să 
ţinem legătura când aflăm ce se întâmplă mai departe. 

A dat scurt din cap şi au pornit spre uşă. 

Am aşteptat o vreme, singur în sală, apoi am luat-o şi eu 
către hol. Am văzut mai mulţi juraţi care dădeau interviuri 
pentru reporteri. Aş fi putut să mă uit, dar în clipa aceea nu 
mă interesa ce aveau de spus alţii despre caz. Nu mă mai 
interesa deloc. 

Kate Salters m-a văzut şi s-a desprins de grup. 

— Mickey, putem vorbi acum? 

— Nu am chef de vorbit. Sună-mă mâine. 

— Dar povestea se desfăşoară azi, Mick. 

— Nu-mi pasă. 

Am trecut pe lângă ea în direcţia lifturilor. 

— Unde mergi? 

Nu i-am răspuns. Am ajuns la lifturi şi am urcat într-unul 
care era deschis. M-am aşezat într-un colţ şi am văzut o 
femeie în dreptul butoanelor. Mi-a pus aceeaşi întrebare ca 
Salters. 

— Unde mergeţi? 

— Acasă, i-am spus. 

A apăsat butonul P şi am coborât. 

PARTEA A CINCEA 


Capturarea 

PATRUZECI ŞI DOI 


Joi, 8 aprilie, 16.40 


Bosch era cu Wright într-un birou împrumutat, vizavi de 
hotelul Checkers. Era postul de comandă şi, deşi nimeni nu 
credea că Jessup era atât de prost încât să intre pe uşa din 
faţă, din poziţia în care se aflau vedeau bine întreaga 
proprietate, precum şi celelalte două puncte de observare. 

— Nu ştiu, zise Wright, uitându-se pe fereastră. Tipul 
acesta e deştept, nu? 

— Bănuiesc, spuse Bosch. 

— Atunci nu prea îl văd să facă o asemenea manevră, 
ştii? Ar fi ajuns deja aici dacă asta intenţiona. Probabil e 
deja la jumătatea drumului spre Mexic şi noi stăm şi păzim 
hotelul. 

— Posibil. 

— Dacă aş fi în locul lui, m-aş duce acolo şi m-aş face 
nevăzut. Să încerc să stau cât mai mult pe plajă înainte să 
mă prindă şi să mă bage iar la răcoare. 

Telefonul lui Bosch începu să vibreze şi văzu că îl suna 
fiica lui. 

— O să ies puţin ca să vorbesc, îi spuse lui Wright. Te 
descurci aici? 

— Mă descurc. 

Bosch răspunse la telefon în timp ce ieşea pe hol. 

— Bună, Mads. E totul în regulă? 

— E o maşină de poliţie în faţă. 

— Da, ştiu. Eu am trimis-o acolo. Ca o precauţie în plus. 
Vorbiseră cu o oră mai devreme, după ce Maggie 
McPherson le dusese acasă la o prietenă la Porter Ranch. li 

povestise fiicei lui că Jessup era în libertate şi despre cele 
întâmplate la biroul Tui Royce. Ea nu ştia de vizita nocturnă 
a lui Jessup la ei acasă cu două săptămâni înainte. 

— Încă nu l-au prins? 

— Ne ocupăm de asta şi sunt în mijlocul lucrurilor aici. 
Stai aproape de mătuşa Maggie şi ai grijă. Vin să te iau 
imediat ce termin. 

— Bine. Uite, mătuşa Maggie vrea să vorbească cu tine. 
McPherson luă telefonul. 

— Harry, ai vreo noutate? 

— La fel ca înainte. Il căutăm şi avem oameni în toate 
locurile ştiute. Eu sunt cu Wright la hotelul lui Sarah. 

— Aveţi grijă. 

— Apropo, Mickey unde e? A refuzat să stea sub protecţia 
poliţiei. 

— Acum e acasă, dar a zis că vine încoace. 

— OK, asta e bine. Vorbim mai târziu. 

— Ţine-ne la curent. 

— Aşa o să fac. 

Bosch închise telefonul şi se întoarse în birou. Wright era 
tot la fereastră. 

— Cred că ne pierdem timpul şi ar trebui să oprim 
chestia asta, spuse el. 

— De ce? Ce se întâmplă? 

— Tocmai s-a dat prin staţie. Au găsit maşina pe care o 
folosea Jessup. In Venice. Nu e prin preajmă, Bosch. 

Bosch ştia că abandonarea maşinii în Venice era praf în 
ochi. Probabil se dusese pe plajă, lăsase maşina şi se 
întorcea acum cu un taxi în centru. Cu toate astea, 
descoperi că era de acord cu Wright. Aici nu făceau decât 
să piardă vremea. 

— La naiba, zise el. 

— Nu-ţi face griji. Îl prindem noi. O să las o echipă aici şi 
una la tine acasă. Toţi ceilalţi o să meargă în Venice. 

— Şi la digul Santa Monica? 

— Am deja oameni acolo. Am trimis două echipe şi nu a 
intrat sau ieşit nimeni de acolo. 

Wright deschise staţia şi începu să dea indicaţii 
oamenilor. Bosch îl asculta, plimbându-se prin cameră, 
încercând să înţeleagă ce făcea Jessup. După o vreme, ieşi 
din nou pe hol, ca să nu-l deranjeze pe Wright şi îl sună pe 
Larry Gandle, şeful lui de la RHD. 

— Sunt Bosch. Voiam să te ţin la curent. 

— Mai eşti la hotel? 

— Da, suntem pe cale să plecăm şi să ne ducem pe plajă. 
Probabil ai auzit că au găsit maşina. 

— Da, tocmai am fost acolo. 

Bosch era surprins. Cu patru victime la biroul lui Royce, 
credea că Gandle era încă la locul crimei. 

— Maşina e curată, zise Gandle. Jessup e încă înarmat. 

— Unde eşti acum? întrebă Bosch. 

— Pe autostradă, spuse Gandle. Tocmai am fost în 
camera pe care o folosea Jessup. Am avut nevoie de 
mandat de percheziţie. 

— Aţi găsit ceva? 

— Deocamdată nu. Nenorocitul ăsta, îl vezi în sală 
purtând costum şi crezi... Nu ştiu ce crezi, dar adevărul e că 
trăia ca un animal. 

— Cum adică? 

— Sunt conserve goale peste tot, cu mâncare mucegăită 
înăuntru. Mâncare mucegăită pe blat, gunoaie peste tot. Și- 
a pus pături în geam ca să blocheze lumina. Parcă eo 
celulă de puşcărie. Ba chiar scria pe pereţi. 

Dintr-odată, Bosch înţelese totul. Ştia pentru cine 
pregătise Jessup carcera de sub dig. 

— Ce fel de mâncare? întrebă el. 

— Poftim? zise Gandle. 

— Mâncarea la conservă. Ce fel de mâncare e? 

— Nu ştiu, fructe, piersici - tot felul de chestii pe care le 
găseşti proaspete în orice magazin. Dar el le mânca din 
conservă. Ca la închisoare. 

— Mulţumesc, locotenente. 

Bosch închise telefonul şi intră repede înapoi în birou. 
Wright terminase cu staţia. 

— Oamenii tăi au coborât sub dig să verifice magazia? 

— E supraveghere de la distanţă. 

— Adică nu au verificat locul? 

— Au verificat zona. Nu au văzut pe nimeni care să intre 
pe sub pereţi. Aşa că s-au retras şi s-au aşezat la pândă. 

— Jessup e acolo. Nu l-au observat. 

— De unde ştii? 

— Pur şi simplu ştiu. Hai să mergem. 


PATRUZECI ŞI TREI 


Joi, 8 aprilie, 18.35 


Stăteam la fereastra din capătul livingului şi priveam 
oraşul peste care apunea soarele. Jessup era undeva acolo. 
La fel ca un animal turbat, avea să fie vânat, încolţit şi, fără 
îndoială, nimicit. Era sfârşitul inevitabil al acestei piese de 
teatru. 

Din punct de vedere legal, Jessup era vinovat, dar nu 
puteam să nu mă gândesc la propria vină în aceste lucruri 
sumbre. Nu în sens legal, ci într-un sens privat, intern. 
Trebuia să mă întreb dacă nu cumva, conştient sau nu, 
pusesem în mişcare toate aceste întâmplări în ziua în care 
am stat cu Gabriel Williams la masă şi am acceptat să-mi 
depăşesc limitele în sala de judecată. Poate că în momentul 
în care l-am lăsat liber pe Jessup am hotărât soarta lui 

Royce şi a celorlalţi. Eram avocat al apărării, nu procuror. 
Reprezentam persoana dezavantajată, nu statul. Poate 
făcusem acei paşi şi acele manevre ca să nu se ajungă la 
un verdict şi ca să nu fiu nevoit să trăiesc cu rezultatul 
acela înscris în dosarul şi în conştiinţa mea. 

La astfel de lucruri medita un om vinovat. Dar nu a durat 
prea mult. A sunat telefonul şi l-am scos din buzunar fără 
să-mi mut privirea de la imaginea oraşului. 

— Haller. 

— Eu sunt. Credeam că vii încoace. 

Maggie McFierce. 

— In curând. Termin şi eu aici. E totul în regulă? 

— Pentru mine, da. Dar probabil că nu şi pentru Jessup. 
Te uiţi la ştiri? 

— Nu, ce se transmite? 

— Au evacuat digul Santa Monica. Un elicopter al 
Canalului 5 survolează zona. Nu au confirmat că e vorba de 
Jessup, dar au spus că unitatea DSI a Poliţiei din LA a cerut 
undă verde de la poliţia din Santa Monica să prindă un 
evadat. Sunt pe plajă şi se apropie. 

— Carcera? Oare Jessup a răpit pe cineva? 

— Dacă da, nu au spus nimic la televizor. 

— L-ai sunat pe Harry? 

— Tocmai am încercat, dar nu a răspuns. Cred că e acolo, 
pe plajă. 

Am plecat de la fereastră şi am luat telecomanda 
televizorului de pe măsuţa de cafea. Am deschis televizorul 
şi am mutat pe Canalul 5. 

— L-am deschis, i-am spus lui Maggie. 

Pe ecran se vedea imaginea de sus a digului şi plaja din 
jur. Se părea că erau nişte bărbaţi pe plajă care se apropiau 
de partea de jos a digului atât de la nord, cât şi de la sud. 

— Cred că ai dreptate, i-am spus. El trebuie să fie. 
Carcera pe care a făcut-o acolo e pentru el. Ca un buncăr în 

care să se retragă. 

— Aşa cum era celula în care era obişnuit să stea. Mă 
întreb dacă ştie că vin după el. Poate aude elicopterele. 

— Harry a spus că valurile sunt atât de zgomotoase încât 
nu poţi să auzi nici măcar o împuşcătură. 

— Ei bine, s-ar putea să se verifice teoria asta. 

Am privit în tăcere preţ de câteva clipe, după care am 
continuat. 

— Maggie, se uită şi fetele la asta? 

— Doamne, nu! Se joacă la calculator în camera cealaltă. 

— Bine. 

Priveau în tăcere. Vocea prezentatorului răsuna cu ecou 
prin telefon în timp ce vorbea fără rost despre ce se vedea 
pe ecran, într-un târziu, Maggie puse întrebarea la care 
probabil se gândise toată după-amiaza. 

— Ai fi crezut că o să se ajungă la asta, Haller? 

— Nu, tu? 

— Nu, niciodată. Credeam că totul o să se rezolve în sala 
de judecată. Ca de fiecare dată. 

— Da. 

— Măcar Jessup ne-a scăpat de umilinţa unui verdict. 

— Ce vrei să spui? ÎI încolţisem şi el ştia asta. 

— Nu te-ai uitat la interviurile cu juraţii, nu? 

— Ce, la televizor? 

— Da, juratul numărul zece e pe toate canalele, spunând 
că el ar fi votat pentru nevinovat. 

— Te referi la Kirns? 

— Da, înlocuitorul care a intrat în juriu. Toţi ceilalţi 
intervievaţi au spus vinovat, vinovat, vinovat. Dar Kirns a 
spus nevinovat, că nu l-am convins. El ar fi împiedicat juriul, 
Haller, ştii că Williams nu s-ar fi angajat pentru runda a 
doua. Jessup ar fi fost eliberat. 

M-am gândit la vorbele ei şi am clătinat doar din cap. 
Totul fusese în van. Era nevoie de un singur jurat care să 

aibă un dinte împotriva societăţii şi Jessup ar fi fost liber. 
Am întors capul de la televizor către orizontul îndepărtat, 
spre vest, unde ştiam că Santa Monica se întindea pe 
marginea Pacificului. Mi se părea că vedeam elicopterele de 
presă dând târcoale. 

— Mă întreb dacă Jessup o să ştie asta vreodată, am spus 
eu. 


PATRUZECI ŞI PATRU 


Joi, 8 aprilie, 18.55 


Soarele cobora peste Pacific, iluminând o cărare verde 
strălucitoare pe suprafaţa apei. Bosch stătea aproape de 
Wright pe plajă, la aproape o sută de metri de dig. Amândoi 
se uitau pe un ecran de 12 x 12 cm pe care Wright îl avea 
în suportul prins în curele pe piept. Coordona capturarea lui 
Jason Jessup de către DSI. Pe ecran era imaginea neclară a 
zonei de depozitare slab luminate de sub dig. Bosch avea 
căşti, dar nu avea microfon. Auzea mesajele transmise, dar 
nu putea să contribuie cu nimic. Orice spunea trebuia să 
treacă întâi pe la Wright. 

Vocile se auzeau greu în cască din cauza zgomotului 
valurilor care se izbeau de dig. 

— Aici Cinci, am intrat. 

— Reglaţi imaginea, ordonă Wright. 

Imaginea deveni mai clară şi Bosch văzu că obiectivul 
camerei era îndreptat către magaziile din spate. 

— Aceea. 

Arătă cu degetul uşa pe care îl văzuse pe Jessup intrând. 

— Bine, zise Wright. Ţinta noastră e a doua uşă din 
dreapta. Repet, a doua uşă din dreapta. Inaintaţi şi păstraţi 

poziţiile. 

Imaginea începu să tremure în timp ce oamenii schimbau 
poziţia. Acum erau şi mai aproape. 

— Trei şi Patru sunt... 

Restul transmisiei fu acoperit de zgomotul valurilor. 

— Trei şi Patru, repetaţi, spuse Wright. 

— Trei, Patru pe poziţie. 

— Aşteptaţi semnalul meu. Cei de sus sunt gata? 

— Suntem gata. 

Pe partea de sus a digului evacuat era altă echipă, care 
plasase dispozitive explozibile mici în colţurile trapei de 
deasupra magaziei, acolo unde credeau că se ascundea 
Jessup. La semnalul lui Wright, echipele DSI aveau să 
arunce în aer trapa şi să intre pe sus şi pe jos. 

Wright puse mâna pe microfonul de lângă obraz şi se uită 
la Bosch. 

— Eşti gata? 

— Gata. 

Wright dădu drumul microfonului şi transmise ordinul. 

— Bine, haideţi să-i dăm o şansă, spuse el. Trei, ai 
difuzorul pornit? 

— Difuzorul e pornit. Puteţi vorbi în trei, doi... unu. 

Wright vorbi, încercând, de la o sută de metri distanţă, 
să-l convingă pe cel ascuns în camera întunecată să se 
predea. 

— Jason Jessup! Sunt locotenent Stephen Wright de la 
Poliţia din Los Angeles. Eşti înconjurat din toate părţile. leşi 
afară cu mâinile după cap şi degetele încrucişate. 
Deplasează-te în faţă către poliţiştii care te aşteaptă. Dacă 
nu asculţi ordinul, vei fi împuşcat. 

Bosch scoase căştile şi ascultă. Auzea sunetele înfundate 
ale cuvintelor lui Wright venind de sub pod. Fără îndoială că 
Jessup le auzea dacă era acolo. 

— Ai la dispoziţie un minut, spuse Wright ca ultimă 

comandă pentru Jessup. 

Locotenentul se uită la ceas şi aşteptă. După treizeci de 
secunde, Wright vorbi cu cei de sub pod. 

— Se vede ceva? 

— Aici Trei. Nu văd nimic. 

— Patru, nimic. 

Wright se uită întristat la Bosch, ca şi cum spera să nu se 
fi ajuns la asta. 

— În regulă, la semnalul meu intrăm. Aveţi grijă şi fără 
focuri încrucişate. Cei de sus, dacă trageţi, fiţi siguri că ştiţi 
pe cine... 

Imaginea de pe ecran începu să se clatine. O uşă de 
magazie se deschise, dar nu cea pe care se concentrau toţi. 
Camera se mişcă brusc, întorcându-se în altă direcţie. 
Bosch îl văzu pe Jessup ieşind din întunericul din spatele 
uşii deschise. Îşi împreună mâinile, aşezându-se în poziţie 
de luptă. 

— E înarmat! strigă Wright. 

Schimbul de focuri care urmă nu dură mai mult de zece 
secunde. Dar, în acele secunde, cel puţin patru dintre 
poliţiştii de sub dig îşi descărcară armele. Crescendoul era 
punctat şi de focurile inutile trase de sus. Bosch îl văzuse 
deja pe Jessup căzând la pământ. Ca un om aflat în faţa 
plutonului de execuţie, trupul lui păru o clipă suspendat de 
forţa gloanţelor trase din diverse unghiuri. Apoi gravitația 
îşi spuse cuvântul şi trupul se prăbuşi în nisip. 

După câteva clipe de linişte, Wright vorbi iar prin staţie. 

— Sunteţi toţi teferi? Număraţi. 

Toţi poliţiştii de sub dig şi de deasupra lui confirmară că 
erau în regulă. 

— Verificaţi suspectul. 

Bosch văzu pe ecran cum doi poliţişti se apropiau de 
trupul lui Jessup. Unul îi verifică pulsul, celălalt ţinea arma 
aţintită spre el. 

TENT 

— Indepărtaţi arma. 

— Am rezolvat. 

Wright opri transmisia video şi se uită la Bosch. 

— S-a terminat, spuse el. 

— Da. 

— Îmi pare rău că n-ai primit răspunsurile pe care le 
aşteptai. 

— Şi mie. 

O porniră pe plajă către dig. Wright se uită la ceas şi 
deschise staţia, anunțând ora la care avusese loc schimbul 
de focuri, 19.18. 

Bosch privea în stânga, către ocean. Soarele dispăruse. 


12 Denumire codificată în jargonul poliţiei din SUA, semnificând o 
persoană decedată (n.tr.) 

PARTEA A ŞASEA 


Tot ce-a mai rămas 

PATRUZECI ŞI CINCI 


Vineri, 9 aprilie, 14.20 


Eu şi Harry Bosch stăteam de o parte şi de alta a mesei 
de picnic, privind echipa de excavare a examinatorilor 
medicali. Erau deja la a treia acţiune la copacul unde Jason 
Jessup aprinsese o lumânare în Franklin Canyon. 

Nu era nevoie de prezenţa mea, dar voiam să fiu acolo. 
Speram să obţinem noi dovezi în legătură cu crimele lui 
Jason Jessup, ca şi cum în acest fel ne-ar fi fost mai uşor să 
acceptăm ce se întâmplase. 

Dar până în clipa aceea, după trei excavări, nu găsiseră 
nimic. Echipa se mişca încet, îndepărtând pământul puţin 
câte puţin, analizând şi verificând fiecare bucată de sol 
îndepărtată. Eram de dimineaţă acolo şi speranţele mele se 
transformaseră într-un cinism rece legat de ce făcea Jessup 
acolo în nopţile în care era urmărit. 

O pânză albă era întinsă de sub copac spre doi stâlpi 
înfipţi la marginea perimetrului de căutare. Astfel, săpătorii 
erau protejaţi de soare, dar şi de elicopterele de presă care 
survolau spaţiul aerian. Cineva ciripise despre ce făceam 
acolo. 

Bosch avea pe masă teancul de dosare cu persoane 
dispărute. Era pregătit cu datele fetelor dispărute în caz că 
se găseau rămăşiţele cuiva. Eu venisem înarmat doar cu 
ziarul de dimineaţă şi citeam a doua oară articolul de pe 
prima pagină. Times prezenta derularea evenimentelor din 
ziua precedentă, însoţind-o cu o fotografie color cu doi 
agenţi DSI care îndreptau armele spre trapa deschisă din 
digul Santa Monica. Articolul prezenta şi o relatare 

secundară despre DSI. Titlul: ALT CAZ, ALTE ÎMPUŞCĂTURI, 
ISTORIA SÂNGEROASĂ A DSI. 

Aveam sentimentul că povestea asta avea să dureze 
mult timp. Până acum, nu se aflase în presă că DSI ştia că 
Jessup obținuse o armă. Când ziariştii aveau să afle - eram 
sigur că aveau să afle - avea să izbucnească o furtună de 
controverse, anchete şi investigaţii în departamentul de 
poliţie. Intrebarea cea mai importantă era: odată ce s-a 
stabilit că acest om era înarmat, de ce i s-a permis să 
rămână în libertate? 

Toate acestea mă făceau să mă bucur că nu mai eram 
angajatul statului nici măcar temporar. In arena birocratică, 
acest fel de întrebări şi răspunsurile lor au tendinţa de a-i 
lăsa pe oameni fără slujbe. 

Nu era nevoie să mă îngrijorez pentru impactul pe care 
aceste anchete îl puteau avea asupra mijloacelor mele de 
trai. Urma să mă întorc la biroul meu - pe bancheta din 
spate a limuzinei Lincoln. Mă întorceam la meseria mea de 
avocat independent al apărării. Acolo totul era mai clar, 
atât misiunea, cât şi limitele. 

— Vine şi Maggie McFierce? a întrebat Bosch. 

Am pus ziarul pe masă. 

— Nu, Williams a trimis-o înapoi la Van Nuys. Rolul ei în 
proces s-a terminat. 

— De ce nu o aduce în centru? 

— Inţelegerea era că trebuia să obţinem o condamnare 
ca să vină în centru. N-am obținut-o. 

Am arătat cu mâna spre ziar. 

— Şi nici nu eram pe cale să o obţinem. Unul dintre juraţi 
spune oricui îl ascultă că ar fi votat pentru nevinovăție. Aşa 
că se poate spune că Gabriel Williams e un om de cuvânt. 
Maggie nu se mişcă de acolo prea curând. 

Aşa funcționau lucrurile în reţeaua politicii şi a 
jurisprudenţei. De aceea, de abia aşteptam să mă întorc la 

a-i apăra pe cei osândiţi. 

Am rămas tăcuţi o vreme, iar eu mă gândeam la fosta 
mea soţie şi la faptul că eforturile mele de a o ajuta să 
promoveze eşuaseră lamentabil. Mă întrebam dacă avea 
să-mi poarte pică. Speram că nu. Avea să fie greu pentru 
mine să trăiesc într-o lume în care Maggie mă dispreţuia. 

— Au găsit ceva, a spus Bosch. 

M-am desprins de gânduri şi m-am concentrat. Unul 
dintre săpători folosea un fel de pensetă ca să pună ceva 
scos din pământ într-o pungă pentru probe. După aceea, s- 
a ridicat şi a venit spre noi cu punga. Era Kathy Kohl, 
arheologul criminalist. 

l-a întins punga lui Bosch şi el s-a uitat mai de aproape. 
Am văzut că înăuntru era o brățară de argint. 

— N-am găsit oase, a spus Kohl. Doar asta. Am săpat la 
80 de centimetri adâncime şi rareori găseşti un cadavru 
îngropat în urma unei crime la adâncime mai mare ca asta. 
Aşa că se pare că o să fie la fel ca la celelalte două 
săpături. Vreţi să continuăm? 

Bosch s-a uitat la brăţara din pungă, apoi la Kohl. 

— Ce ziceţi de încă treizeci de centimetri? O să fie o 
problemă? 

— O zi pe teren e oricând de preferat unei zile în 
laborator. Dacă vreţi să continuăm, săpăm mai departe. 

— Mulţumesc, domnişoară doctor. 

— Nicio problemă. 

Kohl s-a întors la săpat, iar Bosch mi-a întins punga. Era o 
brățară cu talismane. Erau fărâme de pământ printre zale şi 
talismane. Se vedeau o rachetă de tenis şi un avion. 

— O recunoşti? l-am întrebat. E de la una dintre fetele 
dispărute? 

A arătat cu mâna spre teancul de dosare. 

— Nu. Nu-mi amintesc să fi văzut o astfel de brățară în 
liste. 

— E posibil să o fi pierdut cineva. 

— La optzeci de centimetri sub pământ? 

— Atunci crezi că a îngropat-o Jessup? 

— Posibil. N-aş vrea să rămânem cu mâna goală după 
toate astea. Cu siguranţă Jessup a venit aici dintr-un motiv. 
Dacă nu le-a îngropat aici, atunci poate aici le omora. Nu 
ştiu. 

l-am dat punga înapoi. 

— Cred că eşti prea optimist, Harry. Nu te caracterizează. 

— Atunci tu ce naiba crezi că făcea Jessup aici în nopţile 
acelea? 

— Cred că el şi Royce îşi băteau joc de noi. 

— Royce? Despre ce vorbeşti? 

— Ne-au păcălit, Harry. Recunoaşte. 

Bosch ridică punga şi o scutură ca să se desprindă 
pământul de pe brățară. 

— A fost o deviere clasică, am spus. Prima regulă a unei 
apărări bune e ofensiva bună. ţi ataci propriul caz înainte 
de a ajunge măcar în instanţă. li găseşti slăbiciunile şi, dacă 
nu le poţi repara, găseşti modalităţi de a distrage atenţia 
celorlalţi. 

— OK. 

— Cea mai mare slăbiciune a cazului a fost Eddie Roman. 
Royce voia să aducă în instanţă un mincinos şi un 
dependent de droguri. Ştia că, dacă ai suficient timp, o să-l 
găseşti pe Roman sau o să afli diverse lucruri despre el, 
dacă nu amândouă. Trebuia să te abată din drum. Să te 
ţină ocupat cu lucruri din afara cazului principal. 

— Vrei să spui că ştia că îl urmăream pe Jessup? 

— Ar fi putut ghici cu uşurinţă. Nu m-am opus prea mult 
eliberării lui Jessup. A fost ceva neobişnuit şi probabil l-a 
pus pe gânduri pe Royce. Aşa că l-a trimis noaptea la 
plimbare pe Jessup să vadă dacă e urmărit. După cum ne- 
am gândit şi înainte, probabil tot el l-a trimis la tine acasă 

ca să vadă dacă atrage vreo reacţie şi confirmă că îl 
supravegheam. Când nu a reuşit, când a văzut că nu se 
întâmplă nimic, Royce a crezut probabil că s-a înşelat şi a 
renunţat. După asta, Jessup nu a mai venit aici noaptea. 

— Probabil şi-a imaginat că e liber să-şi construiască o 
carceră sub dig. 

— Are sens. Nu? 

Bosch a răspuns după o pauză. A pus mâna pe teancul 
de dosare. 

— Şi atunci cum rămâne cu fetele acestea dispărute? a 
întrebat. E doar o coincidenţă? 

— Nu ştiu, am spus eu. Poate nu o să ştim niciodată. Nu 
ştim decât că sunt încă dispărute şi, dacă Jessup e implicat, 
atunci probabil că secretul a murit ieri, odată cu el. 

Bosch s-a ridicat de pe bancă, având o expresie tulburată 
pe faţă. Încă mai avea în mână punga cu brăţara. 

— Îmi pare rău, Harry. 

— Da, şi mie. 

— Încotro? 

Bosch a ridicat din umeri. 

— Spre cazul următor. Numele meu intră din nou în 
rotaţie. Dar tu? 

Am întins braţele şi am zâmbit. 

— Ştii ce fac eu. 

— Eşti sigur? Te-ai descurcat foarte bine ca procuror. 

— Mda, mersi, dar trebuie să faci ce trebuie să faci. Și 
apoi, nu m-ar mai lăsa să mai trec de cealaltă parte a 
culoarului. Nu după toate astea. 

— Ce vrei să spui? 

— O să aibă nevoie de cineva pe care să dea vina acum 
şi eu o să fiu acela. Eu l-am lăsat liber pe Jessup. Stai să 
vezi. Poliţiştii, T/mes, chiar şi Gabriel Williams o să dea 
până la urmă vina pe mine. Dar e în regulă, numai să o lase 
pe Maggie în pace. Ştiu care e locul meu în lume şi mă 

întorc să mi-l ocup. 

Bosch a dat din cap pentru că nu mai era nimic de zis. A 
scuturat iar punga cu brăţara, frământând-o cu degetele şi 
dând pământul la o parte. Apoi s-a uitat mai atent şi mi-am 
dat seama că vedea ceva acolo. 

— Ce e? 

Bosch s-a schimbat la faţă. Pipăia unul dintre talismane, 
curăţându-l de pământ prin punga de plastic. Pe urmă mi l- 
a pus în palmă. 

— la uită-te. Ce e aia? 

Talismanul era încă murdar şi oxidat. Era o bucată 
pătrată de argint, ceva mai mare de un centimetru. Pe o 
parte era o toartă micuță în mijloc, pe cealaltă părea să fie 
un bol sau o ceaşcă. 

— Parcă e o ceaşcă de ceai pe o farfurie pătrată, am 
spus. Nu ştiu. 

— Nu, întoarce-l. Aceea e partea de jos. 

L-am întors şi am văzut şi eu ce vedea el. 

— E 0... tichie. Ca acelea de la absolvire şi bucata asta de 
sus e pentru ciucure. 

— Da. Ciucurele lipseşte, probabil e tot în pământ. 

— Bine, ce înseamnă asta? 

Bosch s-a aşezat şi a început să se uite repede prin 
dosare. 

— Nu îţi mai aminteşti? Prima fată pe care v-am arătat-o, 
ţie şi lui Maggie. Valerie Schlicter. A dispărut la o lună după 
ce a absolvit cursurile liceului Riverside. 

— Deci crezi... 

Bosch a găsit dosarul şi l-a deschis. Era subţire. Erau trei 
poze cu Valerie Schlicter, inclusiv una de la absolvire, în 
care purta roba şi tichia. S-a uitat repede prin cele câteva 
documente din dosar. 

— Nu scrie nimic aici de o brățară ca asta, a spus el. 

— Probabil pentru că nu era a ei, am spus. E doar o 

speculație, nu crezi? 

Se purta ca şi cum nu mă auzea, blocând orice răspuns 
negativ din exterior. 

— Trebuie să mă duc acolo. Avea o mamă şi un frate. Să 
văd cine mai e pe acolo şi poate să vadă brăţara asta. 

— Harry, eşti sigur că... 

— Crezi că am de ales? 

S-a ridicat iar, mi-a luat din mână punga cu brăţara şi a 
strâns dosarele. Aproape că auzeam adrenalina care îi 
curgea prin vene. Ca un câine cu un os. Bosch trebuia să 
plece. Era o posibilitate firavă, dar era mai bună decât să 
nu aibă niciuna. Avea să îl ţină în priză. 

M-am ridicat şi eu şi m-am dus după el la locul de 
excavare. l-a spus lui Kohl că trebuia să meargă şi să 
verifice ce era cu brăţara aceea. l-a mai spus şi să-l sune 
dacă mai găsea ceva în groapă. 

Ne-am dus spre parcare; Bosch mergea repede, fără să 
se uite în urmă dacă se ţinea cineva după el. Venisem 
fiecare cu maşina lui. 

— Hei, am strigat după el. Aşteaptă! 

S-a oprit în mijlocul parcării. 

— Ce e? 

— Practic, încă sunt procuror în cazul lui Jessup. Aşa că, 
înainte să o ştergi, spune-mi la ce te gândeşti. A îngropat 
brăţara aici şi pe ea nu? Are vreun sens? 

— Nimic nu o să aibă sens până nu identific brăţara. 
Dacă îmi spune cineva că era a ei, atunci o să încercăm să 
înţelegem. Adu-ţi aminte, când venea Jessup aici, nu 
puteam să ne apropiem de el. Era prea riscant. Aşa că nu 
ştim exact ce făcea. Poate căuta exact asta. 

— OK, pare să aibă sens. 

— Trebuie să plec. 

A pornit spre maşină. Era parcată lângă limuzina mea 
Lincoln. 

— Să-mi dai de ştire, bine? am strigat după el. 

S-a uitat la mine când a urcat în maşină. 

— Da, a zis. Aşa o să fac. 

Apoi s-a aşezat pe scaun şi am auzit motorul pornind. 
Bosch conducea la fel cum mergea, ieşind repede din 
parcare, aruncând praf şi pietriş în aer. Avea o misiune de 
îndeplinit. M-am urcat în Lincoln şi l-am urmat spre ieşirea 
din parc, în sus, pe Mulholland. Dar l-am pierdut la prima 
curbă. 

